
14 aprilie 1986 


Stăteau toţi patru în jurul mesei și se uitau la coș. 

— Cine este destinatarul? a întrebat comandantul. 

William a citit textul scris de mână de pe etichetă. La Mulți Ani 
Comandante Hawksby! 

— Mai bine l-ai deschide, detectiv Warwick, a spus Hawk, 
lăsându-se pe spătarul scaunului. 

William s-a ridicat, a desfăcut cele două curele de piele și a 
săltat capacul uriașului coș de răchită care era plin cu ceea ce 
tatăl lui ar fi numit „bunătăţi”. 

— In mod sigur, cineva ne apreciază, a spus inspector șef 
detectiv Lamont, luând o sticlă de Scotch din coș, încântat să 
constate că era un Black Label. 

— Și, ne cunoaște, de asemenea, slăbiciunile, a spus 
comandantul, în timp ce scotea o cutie de trabucuri Montecristo 
și o punea pe masă, în faţa lui. E rândul tău, detectiv Roycroft, a 
adăugat el, învârtind între degete unul din trabucurile cubaneze. 

Jackie a desfăcut fără grabă ambalajul altui pachet pentru a 
descoperi un borcan de foie gras, un lux mai presus de salariul 
ei. 

— Şi în cele din urmă, detectiv Warwick, a spus comandantul. 

William a cotrobăit cu mâna prin coș până a dat de o sticlă de 
ulei de măsline din Umbria, despre care știa că era preferatul lui 
Beth. Era pe punctul să se așeze, când a observat un plic micuţ. 
li era adresat Comandantului Hawksby QPM şi se specifica: 
Personal. | l-a dat șefului. 

Hawksby a deschis plicul și a extras o carte de vizită cu un 
text scris de mână pe ea. Figura lui nu avea nicio expresie, cu 
toate că mesajul nesemnat nu putea fi mai clar. Să fii mai 
norocos data viitoare! 

După ce cartea de vizită a făcut înconjurul mesei, zâmbetele 
s-au transformat în încruntare și cadourile recent dobândite au 
fost puse repede înapoi în coș. 

— Ştiţi ce înrăutățește mai tare situaţia? a întrebat 
comandantul. Chiar este ziua mea. 

— Și asta nu e tot, a spus William, care le-a povestit apoi 
despre conversaţia lui cu Miles Faulkner, la Fitzmolean, după 
dezvelirea picturii lui Rubens, Coborârea lui Hristos de pe cruce. 


— Dar, dacă Rubens-ul e fals, a spus Lamont, de ce nu-l 
arestăm pe Faulkner și nu-l trimitem înapoi la Old Bailey, iar 
domnul Justice Nourse va șterge cuvântul suspendat din 
sentinţa lui și-l va închide pentru următorii patru ani? 

— Nimic nu mi-ar face mai mare plăcere, a spus Hawksby, 
dar, dacă se dovedește că pictura este originalul, Faulkner și-ar 
fi bătut joc de noi a doua oară și, aceasta, în cel mai public 
domeniu. 

William a fost luat prin surprindere de următoarea întrebare a 
comandantului. 

— Ai prevenit-o pe logodnica ta că Rubens-ul ar putea fi un 
fals? 

— Nu, sir. M-am gândit să nu-i spun nimic lui Beth până nu 
decideţi ce direcţie va lua acţiunea noastră. 

— Bun. Hai să continuăm așa. Asta ne dă puţin mai mult timp 
să ne gândim care trebuie să fie următoarea noastră mișcare, 
pentru că trebuie să începem să gândim ca Faulkner, dacă 
urmărim să-l doborâm vreodată pe blestematul ăsta. Acuma, 
luaţi chestia asta din fața mea, a cerut el, arătând spre coș. Dar 
nu înainte de a căuta ceva amprente - nu că m-aș aștepta ca 
expertul nostru să găsească și altele decât pe ale noastre și, 
posibil, pe ale vânzătorilor nevinovaţi de la Harrods. 

William a luat de pe masă coșul de nuiele și l-a dus în camera 
alăturată, unde a întrebat-o pe Angela, secretara 
comandantului, dac-ar vrea să-l trimită la D705, pentru luarea 
amprentelor. N-a putut să nu remarce că Angela a fost puţin 
dezamăgită. 

— Speram să capăt sosul de merișor, a recunoscut ea. 

Când, după câteva minute, s-a întors în biroul șefului, a rămas 
uluit când a găsit restul echipei bătând în masă cu palmele. 

— la loc, detectiv-sergent Warwick, l-a invitat comandantul. 

— Coristul a rămas fără glas, a spus Lamont. 

— Nu va dura mult, a promis Jackie și au izbucnit toți în râs. 

— Vrei s-auzi vestea bună sau pe cea rea? a întrebat 
comandantul, odată ce s-au așezat. 

— Vestea bună, a spus detectiv-inspector Lamont, pentru că 
nu vă veţi bucura de cel mai recent raport al meu despre 
traficanţii de diamante. 

— Lasă-mă să ghicesc, a zis Hawksby. Te-au văzut venind și 
au fugit cu toţii. 


— Mă tem că e mai rău de-atât. Nici măcar nu s-au arătat și 
nici nu au expediat diamantele. Mi-am petrecut o seară întreagă 
împreună cu oamenii mei înarmaţi până în dinţi, supraveghind 
marea. Așa că spuneţi-mi vestea bună, sir. 

— După cum știți cu toţii, detectiv Warwick și-a luat examenul 
de sergent, în ciuda faptului că lovise protestatarii antiarme 
nucleare în... 

— N-am făcut niciodată așa ceva, a protestat William. Pur și 
simplu, i-am cerut politicos să se calmeze. 

— Lucru pe care examinatorul l-a acceptat fără rezerve. Asta 
este reputaţia coristului dumneavoastră. 

— Deci care este vestea proastă? a întrebat William. 

— In noul tău rol de sergent-detectiv, ai fost transferat la 
brigada antidrog. 

— Mai bine pe tine, decât pe mine, a adăugat Lamont cu un 
suspin de ușurare. 

— Cu toate acestea, a continuat comandantul, comisarul, în 
înţelepciunea sa, a simţit că o echipă câștigătoare nu trebuie 
destrămată, așa că voi doi vă veţi alătura lui ca parte a unei 
brigăzi de elită, pe întâi ale lunii. 

— Eu demisionez, a spus Lamont și a sărit în picioare, 
simulând protestul. 

— Nu prea cred, Bruce. Nu mai ai decât 18 luni până la 
pensionare și, ca șef al noii unităţi, vei fi promovat detectiv 
superintendent. 

Acest anunţ a declanșat o nouă erupție de bătăi entuziaste de 
palme pe blatul mesei. 

— Brigada trebuie să lucreze separat de toate brigăzile 
antidrog existente. Va avea un singur scop, la care voi ajunge 
într-o clipă. Dar, mai întâi, vreau să-ţi aduc la cunoștință că 
echipa va avea un nou detectiv-comandant în componenţă, care 
poate chiar să-l depășească pe coristul nostru rezident. 

— Chiar vreau să văd asta, a intervenit Jackie. 

— Ei, nu vei avea de așteptat mult timp. În câteva minute, el 
ni se va alătura. Are un CV impresionant, a făcut dreptul la 
Cambridge, unde a fost premiat cu distincţia „Albastru” la o 
cursă de bărci. 

— A câștigat? a întrebat William. 

— Doi ani la rând, a spus Hawk. 


— În acest caz, poate trebuia să treacă de partea poliţiei, a 
spus William. Dacă-mi amintesc eu corect, cursa de bărci are loc 
între Puthey și Mortlake, așa că s-ar întoarce la patrulare în ritm. 

Această intervenţie a declanșat mai multe bătăi cu palmeie 
pe blatul mesei. 

— Cred că vei afla că este la fel de impresionant și pe teren 
uscat, a continuat comandantul, după ce s-au potolit aplauzele. 

— A lucrat deja trei ani la Brigada Regională Anticrimă din 
Crowley. Totuși, mai e ceva ce aș vrea să adaug înainte... 

O bătaie scurtă în ușă l-a întrerupt pe Hawk, înainte de a 
putea să-și termine propoziţia. 

— Intră, a spus el. 

Ușa s-a deschis și în cameră a intrat un bărbat tânăr și chipeș. 
Arăta de parcă descinsese direct dintr-un film poliţist de 
televiziune, mai degrabă decât de la Brigada Regională 
Anticrimă. 

— Bună ziua, sir. Sunt detectiv Paul Adaja. Mi s-a spus să mă 
prezint la raport. 

— La loc, Adaja, și te voi prezenta restului echipei. 

William se uita de-aproape la faţa lui Lamont, în timp ce Adaja 
dădea mâna cu un superintendent nezâmbitor. 

Politica Poliţiei Metropolitane era să încerce și să recruteze 
mai mulţi ofițeri din mediul minorităţilor etnice, dar realizarea 
acestui lucru avusese aproape la fel de mult succes ca și 
arestarea traficanţilor de diamante. 

William era curios să afle de ce se putuse gândi cineva ca 
Paul să se alăture forțelor polițienești și era hotărât să-l facă 
repede să se simtă parte a echipei. 

— Aceste întâlniri SIO? se ţin luni dimineaţa, detectiv Adaja, a 
spus comandantul, pentru a ne pune toţi la curent cum 
evoluează investigaţiile noastre majore. 

— Sau nu, a intervenit Lamont. 

— Să continuăm, a spus Hawk, neluând în seamă 
întreruperea. Există ceva noutăţi în cazul Faulkner? 

— Soţia lui, Christina, m-a contactat din nou, a raportat 
William. Mi-a cerut să ne întâlnim. 

— Chiar așa? Ceva indicii? 

— Nu, sir. Habar n-am ce vrea. Dar nu face niciun secret din 
faptul că este la fel de nerăbdătoare ca și noi să-și vadă soţul 


1 Ofiţeri superiori de anchetă. 


după gratii. Așa că, nu-mi imaginez că sugerează să luăm ceaiul 
la Ritz numai pentru a gusta biscuiţii lor cu cremă coagulată. 

— Doamna Faulkner va cunoaște orice altă activitate 
criminală în care este implicat soţul ei, ceea ce ne-ar fi folositor 
și nouă să știm înainte, a spus Lamont, dar eu nu aș avea 
încredere deloc în femeia aceasta. 

— Nici eu, a aprobat Hawksby. Dar, dacă ar trebui să aleg 
între Faulkner și soția lui, pe ea o consider mai puţin rea dintre 
ei doi. 

— Aș putea să refuz oricând invitaţia. 

— În niciun caz, a spus Lamont. Se poate să nu mai avem 
niciodată o ocazie mai bună să-l punem pe Faulkner după gratii 
și să nu uităm că, oricât de minoră e considerată vina, datorită 
sentinţei judecătorești suspendate, aceasta îl va trimite în 
închisoare pentru cel puţin patru ani. 

— Adevărat, a spus Hawk. Dar, detectiv Warwick, tu poţi fi 
sigur că Faulkner ne va supraveghea la fel de strict cum îl 
supraveghem și noi și este sigur că a pus un detectiv privat să o 
urmărească pe soţia lui douăzeci și patru de ore din douăzeci și 
patru, până se va pronunţa, în sfârșit, divorţul. Așa că, un ceai la 
Ritz este acceptabil, dar o cină, nu. M-am făcut înţeles? 

— Din plin, sir, și sunt sigur că Beth ar fi de acord cu 
dumneavoastră. 

— Și să nu uiţi niciodată că scăpările limbii doamnei Faulkner 
sunt întotdeauna intenţionate. Și ea este de asemenea 
conștientă că tot ce spune va fi repetat, cuvânt cu cuvânt, în 
clipa în care te întorci la Yard. 

— Probabil chiar înainte ca șoferul ei să o lase la 
apartamentul din Eaton Square, a adăugat Lamont. 

— Bine, haide să ne întoarcem la problema actuală. Sunt 
câteva cazuri pe care va trebui să le prezinți Departamentului 
de Artă și Antichităţi, înainte ca tu să începi să lucrezi la noul tău 
post. 

— Înainte de a ni se alătura detectiv Adaja, eraţi pe punctul să 
ne explicaţi prin ce se deosebește unitatea cea nouă de alte 
brigăzi antidrog existente. 

— În acest moment, nu pot să vă spun prea multe, dar veţi 
avea un singur ţel și acesta nu va fi doar să prindeţi vreun 
dealer vânzând canabis pe stradă unor drogaţi. (Brusc, toată 
lumea s-a trezit complet). Comisarul vrea să identificăm un 


bărbat al cărui nume nu-l cunoaștem și de ale cărui trasee nu 
putem fi siguri, în afară de faptul că locuiește și lucrează 
undeva, la sud de râu, în zona Greater London. Totuși, știm ce 
lucrează. 

Hawk a deschis un dosar pe care scria Top Secret. 

— Așadar, ai luat examenul de sergent? l-a întrebat tatăl lui, 
sau ești destinat să fii detectiv simplu pentru tot restul vieţii 
tale? 

Expresia lui William nu lăsa să se vadă nimic, ca și cum ar fi 
înfruntat un consilier al reginei, din boxa martorilor. 

— Într-o zi, fiul tău va fi comisar, a spus Beth, zâmbindu-i 
dulce viitorului ei socru. 

— Încă aștept rezultatul, a spus el oftând, în timp ce-i făcea 
cu ochiul logodnicei lui. 

— Sunt sigură că-l vei fi luat cu brio, a spus mama lui William. 
Dar, dacă taică-tău ar fi să ia același examen, n-aș fi la fel de 
încrezătoare. 

— Cu asta putem fi toți de acord, a spus sora lui William. 

— Un raţionament fără dovezi și fapte care să-l sprijine! a 
spus sir Julian, ridicându-se de pe scaun și începând să dea ocol 
încăperii. Spune-mi ce formă ia această examinare? a cerut el, 
netezindu-și reverele hainei, ca și cum s-ar fi adresat unui juriu 
ezitant. 

— Are trei părţi, a spus William. Fizică, însemnând alergare pe 
o distanţă de cinci mile, cu un timp de sub 40 de minute. 

— Fără multe speranţe să realizez asta, a admis sir Julian, 
continuând să meargă în cerc prin încăpere. 

— Autoapărare, unde abia m-am stăpânit. 

— Nicio șansă nici pentru proba aceasta, dacă nu este vorba 
de un atac verbal, nu fizic, a spus sir Julian. 

— Şi, ultima parte, trebuie să înoţi trei lungimi de piscină în 
uniformă, cărând un baston, fără să te scufunzi. 

— Eu sunt epuizată numai dacă mă gândesc, a spus Grace. 

— Tatăl vostru a căzut deja la aceste trei probe, a spus 
mama, așa că, va trebui să-și petreacă restul vieţii, cu 
siguranţă, ca poliţist la patrulare. 

— Are poliţia vreun interes în acuitatea mentală sau este 
vorba doar despre cine poate face cele mai multe presiuni? a 
întrebat sir Julian, oprindu-se în faţa lor. 

William nu a recunoscut că, de fapt, nu a fost un test fizic și 
că, pur și simplu, îl tachina pe tatăl lui. Dar era în continuare 
hotărât să nu-l lase pe bătrân din laţ. 

— A urmat proba practică, tata. Va fi fascinant să vedem dacă 
te descurci mai bine. 


— Sunt gata, a spus sir Julian, reluându-și plimbarea prin 
cameră. 

— Trebuie să participi la trei delicte, pentru ca examinatorii să 
poată vedea cum ai reacţiona în circumstanţe diferite. Eu m-am 
descurcat destul de bine la primul, când am avut să-i fac testul 
pentru alcoolemie unui șofer care fusese implicat într-un 
accident minor. Testul s-a colorat în portocaliu, nu în roșu, 
indicând că șoferul băuse de curând, dar nu peste limită. 

— L-ai arestat? a întrebat Grace. 

— Nu, i-am dat drumul, cu un avertisment. 

— De ce? a întrebat sir Julian. 

— Pentru că, de fapt, nu a stricat testul și, de asemenea, 
calculatorul naţional al poliției a arătat că era un șofer fără 
antecedente, așa că, dacă ar fi fost arestat, și-ar fi putut pierde 
slujba. 

— Ești un prost, a comentat sir Julian. Următorul? 

— Am avut de urmărit un jaf la un magazin de bijuterii. Unul 
din vânzători ţipa și managerul era în stare de șoc. l-am calmat 
pe amândoi, apoi am cerut ajutor, am sigilat locul faptei și am 
așteptat ajutoarele. 

— Se pare că, până acum, te-ai descurcat bine, a spus mama. 

— La fel am crezut și eu, până am primit sarcina să răspund 
de o echipă de polițiști tineri care participau la un marș de 
protest în sprijinul dezarmării nucleare și care au început să-i 
scape din mână. 

— Ce s-a întâmplat? a întrebat sora lui. 

— Se pare că nu am răspuns destul de calm când un 
protestatar l-a numit pe unul din oamenii mei bastard de fascist. 
— Nu-mi pot imagina cum mi-ar fi zis mie, a spus sir Julian. 

— Sau cum ai fi reacţionat tu, a spus Marjorie. 

Toată lumea a râs, cu excepţia lui Beth care voia să știe ce 
răspunsese William. 

— l-am tras un șut în fund. 

— Ce-ai făcut?!!!, a exclamat mama. 

— De fapt, numai am ridicat bastonul, dar nu asta a declarat 
el când l-am dus la circă. Nu mi-a fost de ajutor că am omis să 
menţionez ce s-a întâmplat de fapt, în raportul meu. 

— Nu pot pretinde că aș face mai bine, a fost de acord sir 
Julian, așezându-se pe scaun. 


— Tata, hai să recunoaștem, a spus William, întinzându-i o 
ceașcă cu cafea. Tu l-ai fi arestat pe șoferul beat, i-ai fi spus 
șefului magazinului și vânzătorului să nu mai fie așa de patetici 
și, fără îndoială, i-ai fi dat niște șuturi în fund protestatarului, 
încă o dată. Mama, scuză-mi franceza. 

— Ai spus că au fost trei probe la acest examen, a spus sir 
Julian, încercând să reia discuţia. 

— Partea a treia este examenul scris. 

— Inseamnă că mai am o șansă. 

— Va trebui să răspunzi la 60 de întrebări în nouăzeci de 
minute. (William a sorbit din cafea și s-a lăsat pe spate în scaun, 
înainte de a-și răsfăţa tatăl). Dacă ai cules câteva margarete 
sălbatice din grădina vecinului și i le oferi soţiei tale, înseamnă 
că a comis vreunul dintre voi o crimă? 

— Cu siguranţă, a spus sir Julian. Soţul este vinovat de furt. 
Dar oare soţia lui știa că el luase florile din grădina vecinului? 

— Da. 

— Atunci ea e vinovată că a primit bunuri furate. Caz închis. 

— Nu sunt de acord, my lord, a spus Grace, ridicându-se de la 
locul ei. Cred că vei considera că relevant este cuvântul 
sălbatice. Dacă toate părţile implicate știau că florile erau 
sălbatice și nu fuseseră plantate de vecin, clientul meu era 
îndreptăţit să le culeagă. 

— Acesta a fost răspunsul meu. Și se dovedește că eu și 
Grace avem dreptate. 

— Mai dă-mi o șansă, i-a cerut sir Julian, netezindu-și roba 
inexistentă. 

— La ce vârstă răspunde un tânăr pentru actele lui criminale? 
La opt, zece, paisprezece sau șaptesprezece ani? 

— La zece, a precizat Grace, înainte ca tatăl ei să apuce să 
răspundă. 

— Din nou, răspuns corect, a spus William. 

— Mărturisesc că eu nu apăr mulţi copii. 

— Numai pentru că nu-și pot permite taxele tale exorbitante, 
a spus Grace. 

— Grace, ai apărat vreodată un copil? a întrebat mama, 
înainte ca sir Julian să-și continue interogatoriul. 

— Da. Chiar săptămâna trecută am reprezentat un copil de 12 
ani acuzat că a furat dintr-un magazin din Balham. 


— Fără nicio îndoială că l-ai salvat, după ce ai spus că provine 
dintr-un mediu defavorizat și că tatăl lui îl bate cu regularitate. 

— O bate, a corectat Grace. Tatăl ei și-a abandonat familia la 
puţin timp după ce fetița s-a născut, lăsându-și soţia să lucreze 
în două locuri în timp ce-și creștea cei trei copii. 

— Cazul acesta nu trebuia să ajungă niciodată la tribunal, a 
spus mama. 

— Sunt de acord cu tine, mama, și nici n-ar fi ajuns dacă fata 
n-ar fi fost, din nefericire, prinsă furând cele mai frumoase felii 
de carne din supermarketul local și nu le-ar fi pus într-o pungă 
de aluminiu închisă în căruciorul pentru cumpărături, pentru a 
evita detectoarele de securitate ale magazinului. Apoi, s-a 
îndepărtat la vreo sută de yarzi și le-a vândut unui măcelar local 
lipsit de scrupule. 

— Ce-a decis tribunalul? a întrebat Marjorie. 

— Măcelarul a fost amendat serios și copila a fost plasată la o 
casă de copii. Dar, apoi, ea n-a avut șansa să fie crescută de 
niște părinţi iubitori din clasa mijlocie, într-o casă confortabilă 
din Kent. Nu a știut nici măcar că prin orașul în care s-a născut 
curgea un râu. 

— Onorată Instanță, oare eu ar trebui să fiu considerat 
vinovat pentru că le dau copiilor mei un început decent în viaţă 
a întrebat sir Julian, apoi a adăugat: Îmi este permisă încă o 
șansă, înainte ca examinatorii să mă deporteze? 

— Daţi-i o vioară, a spus Marjorie. 

— Proprietarul unei cârciumi a constatat că unii din clienţii lui 
fumează canabis în grădina unde se servea bere, a spus 
William. El comite o crimă? 

— Cu siguranţă, da, pentru că permite ca proprietăţile lui să 
fie folosite pentru consumul de substanţe interzise. 

— Şi dacă unul dintre clienţii care fumează canabis îi dă unui 
prieten să tragă și el un fum, este de asemenea vinovat de 
crimă? 

— Bineînţeles. Este vinovat de posesie și de vânzare de 
droguri și trebuie acuzat corespunzător. 

— Asta-i nebunie, a intervenit Grace. 

— Sunt de acord, a spus William. Nu numai pentru că poliţia 
nu are resurse să urmărească fiecare faptă minoră reprobabilă. 

— Puțin spus minoră. De fapt, este începutul unei pante 
alunecoase, a susţinut sir Julian. 


— Dar dacă proprietarul sau clientul nu știe că aceasta este o 
crimă? întreabă Beth. 

— Necunoașterea legii nu te apără, a spus sir Julian. Altfel, ai 
putea ucide pe cine vrei și ai susține că nu știai că e o crimă. 

— Ce idee bună, a exclamat Marjorie. Pentru că eu aș fi pledat 
necunoașterea, cu mult timp în urmă, dacă aș fi renunţat să-mi 
ucid soţul. De fapt, singurul lucru care m-a oprit s-o fac este 
faptul că aș fi avut nevoie de el să mă apere când cazul ar fi 
ajuns la tribunal. 

Toată lumea a izbucnit în râs. 

— Cinstit vorbind, dragă mamă, jumătate dintre avocaţii din 
barou ar fi vrut din toată inima să te apere. 

— Apoi, cealaltă jumătate ar fi compărut ca martor ai apărării. 

— In sfârșit, a încheiat sir Julian, trecându-și mâna peste 
fruntea încruntată, am dreptate, de această dată? 

— Da, tata. Dar să nu fii surprins dacă va fi legalizat 
canabisul, în timpul vieţii mele. 

— Dar nu în timpul vieţii mele, sper, a spus sir Julian, cu 
oarecare patimă. 

— Mie mi se pare că dacă tatăl vostru ar fi ratat fără speranţă 
examenul, tu ar fi trebuit să-l iei. 

— In ciuda șutului în fund dat protestatarului, a spus sir Julian. 

— Nu, nu am făcut asta, s-a apărat William. 

— Nu, nu ai luat examenul sau nu i-ai tras un șut în fund 
protestatarului? a întrebat tatăl. 

Toată lumea a râs. 

— Ai dreptate Marjorie, a spus Beth, venind în ajutorul 
logodnicului ei. Pentru că de lunea viitoare, William va fi sergent 
Warwick. 

Sir Julian a fost primul care s-a ridicat de pe scaun și a 
închinat paharul. 

— Felicitări, băiete! Acesta-i primul pas pe scara lungă pe 
care o ai de urcat. 

— Primul pas pe o scară lungă, a repetat restul familiei, în 
timp ce stăteau în picioare și își ridicau paharele. 

— Deci, cât mai e până devii inspector, a întrebat sir Julian, 
înainte chiar de a se așeza. 

— Ciocul mic, tată, a spus Grace, altfel s-ar putea să afle toți 
ce a spus judecătorul despre tine în timpul prezentării celui mai 
recent caz al tău. 


— Nătărău bătrân plin de prejudecăţi. 

— Unu la zero... au strigat toţi patru la unison. 

— Care-i punctul următor din agenda ta, fiule? a întrebat sir 
Julian, în încercarea de a nu lua în seamă. 

— Hawk? plănuiește să zdruncine tot departamentul. Acum, în 
sfârșit, politicienii au acceptat că ţara se confruntă cu o 
problemă majoră: drogurile. 

— Cât de grav este? a întrebat Marjorie. 

— Peste un milion de persoane din Marea Britanie fumează cu 
regularitate canabis. Alţi patru sute de mii trag pe nas cocaină, 
printre ei și prieteni ai noștri, inclusiv un judecător, cu toate că, 
în cazul lui, numai în weekend. Mult mai tragic este că sunt 
peste un sfert de milion dependenţi de heroină, ceea ce 
constituie principalul motiv că NHS? este suprasolicitat. 

— Dacă așa stă situaţia, înseamnă că nenorociţii de 
răufăcători fac averi pe seama celor dependenți. 

— Unii din baronii cei mai mari ai drogurilor adună milioane, 
pe când dealerii tineri, unii încă la școală, pot face și 100 de lire 
sterline pe zi, ceea ce e mai mult decât primește comandantul 
meu pentru o zi de lucru, ca să nu mai vorbim de un sărman 
sergent. 

— Cu atâta cash împrejur, cei mai puţin scrupuloși dintre 
colegii tăi, ar putea fi tentaţi să ocolească legea. 

— Nu, deoarece comandantul Hawksby are modul lui de lucru. 
El consideră un polițai corupt mai rău decât orice criminal. 

— Sunt de acord cu el, a spus sir Julian. 

— Deci, ce vrea să facă în problema drogurilor? a întrebat 
Grace. 

— Comisarul i-a dat autoritatea să înfiinţeze o unitate de elită, 
al cărui unic scop va fi să prindă un anume baron al drogurilor și 
să-l scoată din afacere, în timp ce echipa zonală contradroguri 
se concentrează pe reţeaua de distribuţie, lăsând poliţia locală 
să se ocupe de dealerii de pe stradă și de consumatorii care 
comit alte fărădelegi, precum jafurile și furturile, pentru a-și 
finanța dependenţa. 

— Recent, am apărat vreo doi, a intervenit Grace. Creaturi 
disperate, patetice, cu puţine alte țeluri în viaţă, în afară de a 
obține următoarea doză. Cât va mai dura până autorităţile își 

vor da seama că adesea este o problemă medicală și că nu toți 
dependenţii ar trebui trataţi drept răufăcători? 

— Dar chiar sunt răufăcători, a exclamat sir Julian, și ar trebui 
duși la închisoare, nu trataţi cu indulgență. Așteaptă până când 
îţi va fi jefuită casa, Grace, și atunci s-ar putea să gândești 
altfel. 

— Tu ai fost deja jefuit de două ori, a spus Grace. 

— Probabil de cineva care nu se poate ţine de o slujbă, a spus 
William. Dependenţii încep prin a fura de la părinţii lor, apoi de 
la prieteni, apoi de la oricine își lasă fereastra deschisă. Pe când 
eram la patrulare, am arestat odată un tânăr care avea o duzină 
de televizoare în apartamentul lui, o groază de alte aparate 
electrice, picturi, ceasuri și chiar o tiară. Și apoi sunt bunurile 
furate, care constituie o mică avere. Au înfiinţat niște magazine 
gen amanet pentru clienţi care nu intenţionează să ceară înapoi 
bunurile. 

— Pe care, cu siguranţă, le poţi închide? a întrebat Beth. 

— Da. Dar sunt ca gândacii de bucătărie. Calci pe unul dintre 
ei și o jumătate de duzină năvălesc din ascunzători de după 
mobilierul de lemn. Drogurile sunt acum o industrie 
internaţională precum petrolul, băncile sau oţelul. Dacă unele 
dintre cele mai mari carteluri ar trebui să-și declare profiturile 
anuale, nu numai că s-ar număra printre primele o sută de 
companii de comerţ, dar Exchequer‘ va putea avea cu miliarde 
mai mult, din taxe. 

— Poate că a venit timpul să se analizeze legiferarea unora 
dintre droguri, a spus Grace. 

— Peste trupul meu mort, a spus sir Julian. 

— Mă tem că vor fi mult mai mulţi morţi, dacă nu o facem. 

Sir Julian a tăcut, pentru moment, fapt de care a profitat 
Marjorie: 

— Mulţumesc Cerului că locuim în Shoreham. 

— Mama, te pot asigura că sunt mai mulţi dealeri de droguri 
în Shoreham decât polițiști de circulaţie. 

— Așadar, ce plănuiește Hawk să facă în această situaţie? a 
întrebat sir Julian. 

— Să taie capul monstrului care îi controlează pe dealerii din 
Londra. 

— De ce nu-l arestaţi? _ 

— Pentru ce acuzaţie? In afară de faptul că nici nu știm cum 
arată, nu-i știm numele adevărat și nici unde locuiește. În 
comerț, i se spune Viper, dar trebuie să-i găsim cuibul. 

— Cum merg planurile de nuntă, Beth, a întrebat Marjorie, 
vrând să schimbe subiectul. Aţi stabilit data? 

— Din păcate, nu, a răspuns William. 

— Da, am stabilit, l-a contrazis Beth. 

— Drăguţ din partea ta că-mi comunici și mie, a spus William. 
Să sperăm că nu sunt de serviciu în ziua aceea sau, mai rău, 
într-o boxă de martor, ca să încolţesc un criminal înrăit care e 
apărat de supraplătitul meu tată. 

— Caz în care, procesul va fi amânat pentru după prânz, a 
spus sir Julian, și vom putea amândoi să participăm. 

— Trebuie să vă cer o favoare, a spus Beth, ignorându-i pe 
amândoi și întorcându-se spre Marjorie. 

— Cu plăcere, s-a oferit Marjorie. Vom fi încântați să vă 
ajutăm. 

— Pentru că tatăl meu a trebuit să petreacă vreo doi ani în 
închisoare și cum noi... 

— O greșeală a justiției care a fost imediat îndreptată, a 
exclamat Grace. 

— ...abia recent am găsit o casă unde să locuim, a continuat 
Beth. M-am întrebat dacă n-am putea să ne căsătorim în 
biserica voastră locală? 

— Unde ne-am căsătorit Marjorie și cu mine, a spus sir Julian. 
Nu găsesc altceva care să-mi facă mai mare plăcere. 

— Ei, cum rămâne cu Miles Faulkner care va sta în închisoare 
patru ani, a întrebat William, și, în același timp, cu Booth Watson 
consilier al reginei, care va fi dat afară din Barou? 

Sir Julian nu a spus nimic, câteva minute. 

— Va trebui să-i cer judecătorului o amânare, pentru că s-ar 
putea să mă gândesc la o schimbare a pledoariei. 

— Dar, cu tine cum rămâne, Grace? a întrebat William. 

— Eu nu vreau decât să mă pot căsători cu partenera mea în 
biserica locală. 

— Felicitări, sergent! a spus Jackie, venind lângă el, la bar. 

Extrăsese paiul cel mic și băuse o singură limonadă în acea 
noapte, pentru că urma să-l ducă ea acasă pe proaspătul 
sergent. Deja îi atrăsese atenţia lui Beth că nu mai era mult 
până la miezul nopţii. 

— Mulţumesc, a răspuns William, după ce-a terminat de băut 
ultimele picături dintr-a patra halbă de bere. 

— Nu că a fost cineva surprins. 

— Cu excepţia tatei. 

— Domnilor, urmează să închidem, vă rog, a spus cu 
fermitate proprietarul, nu neapărat pentru că cei mai mulţi 
clienţi ai săi erau polițiști. 

Adevărul era, totuși, că, odată ce civilii plecau, cei rămași se 
bucurau deseori de intimitate și proprietarul continua să-i 
servească pe băieţii și fetele în albastru. Exista cel puţin o 
cârciumă în fiecare cartier care avea un aranjament similar, 
ceea ce nu numai că-i mărea profitul, ci însemna și că civilul 
proprietar nu avea nicio frică de o eventuală urmărire penală. 
Cu toate acestea, Jackie tot simţea că era momentul ca William 
să plece. 

— Cum ai la bord cel puţin o doză prea mult, șeful mi-a 
recomandat să te duc acasă, a spus ea. 

— Dar e petrecerea mea, a protestat William. Și-ţi voi spune 
un secret. Niciodată n-am mai fost atât de beat. 

— Cu toate că, probabil, aș primi eu funcţia ta. 

— M-a prevenit el, tata, să fiu atent cu femeile de felul tău, a 
spus William, în timp ce ea îl lua de braţ și-l susţinea scoțându-l 
afară din cârciumă în strigătele de „noapte bună sergent”, 
„coristule” și, chiar, „comisare”, fără vreo urmă de ironie sau 
sarcasm în voci. 

— Să nu te aștepți de la mine să-ţi spun sir sau să te pup în 
fund, până nu vei fi cel puţin inspector-șef. 

— Ştii de unde vine expresia a pupa în fund? 

— Habar n-am. Dar de ce am eu sentimentul că ești pe 
punctul să-mi spui tu? 

— Ducele de Vendôme, un aristocrat francez din secolul al 
XVII-lea, obișnuia să-și primească curtenii chiar și când stătea pe 
toaletă și, după ce-și ștergea fundul, unul dintre curteni se 
grăbea și i-l pupa, spunând: 


„Oh, înălţimea Voastră, aveţi un fund de înger.” 

— Oricât de mult aș vrea să fiu sergent, n-aș merge atât de 
departe, a spus Jackie. 

— Atâta timp cât nu îmi spui Bill, a spus William, prăbușindu- 
se pe scaunul de lângă șofer. 

Jackie a ieșit din parcare spre Victoria Street și a luat-o spre 
Pimlico, în timp ce William închidea ochii. Cu numai un an în 
urmă, când sergentul Warwick se alăturase echipei, ea era 
sergent, bine înfiptă pe a doua treaptă a scării profesionale. 
Acum, urmare a fiasco-ului operaţiei Perioada Albastră și a 
reîntoarcerii pline de succes a lucrării lui Rembrandt la 
Fitzmolean, poziţiile lor se schimbaseră între ele. Jackie nu se 
plângea - era chiar fericită să facă parte din echipa apropiată a 
comandantului. William a început să sforăie. Când Jackie a virat 
după colţ, l-a zărit imediat. 

— E Tulip! a strigat ea brusc, apăsând frâna și trezindu-l pe 
William din somnul liniștit. 

— Tulip? a întrebat el, încercând să-și focuseze privirile. 

— Prima dată, l-am arestat pe când era încă la școală, a spus 
Jackie, sărind afară din mașină. 

William abia putea să-i urmărească silueta traversând în fugă 
strada spre aleea neluminată unde un tânăr de culoare care 
căra o sacoșă Tesco i-a dat ceva unui alt bărbat a cărui faţă era 
bine ascunsă în întuneric. 

Brusc, William s-a trezit complet, adrenalina luând locul 
alcoolului. A sărit din mașină și a urmat traseul lui Jackie, 
acompaniat de claxoanele câtorva automobile din trafic, printre 
care făcea el slalom. Zgomotele l-au avertizat pe Tulip că fusese 
ochit. A luat-o imediat la fugă pe aleea întunecată. 

William a trecut în viteză pe lângă Jackie, care-i punea 
cătușele celuilalt bărbat. Dar deja știa că nu aceasta urma să fie 
noaptea în care să captureze pe cineva cam de aceeași vârstă 
cu el. Distribuitorii de droguri stradali rareori beau și puţini 
dintre ei iau droguri, pentru că știu că aceasta i-ar putea costa 
slujbele. Chiar înainte ca Tulip să vireze pe altă stradă, călare pe 
o motocicletă Yamaha neagră, și să se îndepărteze cu zgomot, 
William acceptase că nu-l va prinde. S-a oprit împotriva dorinţei 
lui la capătul unui pasaj pietonal, s-a sprijinit de un stâlp 
electric, s-a încovoiat și a vomitat violent. 


— Dezgustător, a  murmurat un gentleman în vârstă, 
grăbindu-se să treacă pe lângă el. 

William s-a bucurat că măcar nu era în uniformă. În cele din 
urmă, și-a îndreptat spinarea și a luat-o încet pe alee și a găsit-o 
pe Jackie citindu-i prizonierului drepturile. l-a urmat pe cei doi 
nesigur pe picioare, au traversat șoseaua și a reușit la a doua 
încercare să deschidă portiera din spate, permițându-i lui Jackie 
să-l depună pe prizonier pe banchetă. 

William s-a așezat lângă ea, în faţă, și a încercat să nu i se 
facă rău din nou, când mașina s-a întors brusc pe loc și a pornit 
spre cea mai apropiată secţie de poliţie. Jackie știa locaţiile 
aresturilor Londrei cum știau șoferii de taxi hotelurile. S-a oprit 
în spatele secției de poliție Rochester Row, a înhăţat prada și a 
escortat-o înspre zona de luare în custodie, înainte ca William să 
poată să coboare măcar din mașină. Unii prizonieri protestează 
ţipând, proferând un șuvoi de invective care ar fi făcut să se 
înroșească aerul nopţii, iar alţii încep să se lupte și e nevoie de 
vreo doi polițai voinici să-i ţină sub control. 

Dar majoritatea își pleacă supuși capetele și nu spun nimic. 
William s-a simţit ușurat că prizonierul acesta a fost din 
categoria celor cu capul plecat. Dar, după numai câteva 
săptămâni în această funcţie, a aflat că dacă utilizatorii se simt 
adeseori rușinaţi, vânzătorii nu se jenează niciodată. 

Polițistul de la arest privea cum se apropiau cei trei de biroul 
său. Jackie i-a prezentat legitimaţia și i-a spus de ce l-a arestat 
pe prizonier și că acesta n-a fost cooperant, după arestare. 
Sergentul a luat din sertar un formular de reţinere și unul de 
declaraţie de bunuri, pentru a le completa înainte ca prizonierul 
să fie plasat în celulă, pentru o noapte. După ce a tastat 
cuvintele - două plicuri cu pudră albă -, s-a întors spre prizonier: 

— Corect, băiete. Haide să notăm numele tău întreg! 

Prizonierul a rămas tăcut, cu obstinaţie. 

— Te mai întreb o dată: Cum te cheamă? 

Prizonierul a continuat să se uite dispreţuitor peste birou spre 
interogatorul său, dar tot nu a răspuns. 

— Te întreb pentru ultima oară. Cum... 

— Ştiu eu cum se numește, a spus William. 

— Şi ţi-l amintești încă, după toţi acești ani? a întrebat Beth, 
urcându-se în pat, mai târziu, în aceeași noapte. 

— Nu uiţi niciodată prima crimă pe care ai rezolvat-o, a 
replicat William. Eu am fost responsabil pentru faptul că Adrian 
Heath a fost eliminat din școala preparatoare după ce am 
dovedit că el furase tablete Mars de la magazinul școlii. Așa că 
nimeni nu a fost surprins când am intrat în forțele polițienești, 
cu toate că unii dintre prietenii lui nu m-au iertat niciodată. Pe 
atunci, eram numai un corist, un pârâcios. 

— Îmi pare rău pentru el, a spus Beth, stingând veioza. 

— De ce? a întrebat William. Este evident că a mers din rău în 
mai rău, exact cum a prezis tata că se va întâmpla. 

— Nu te recunosc când ești așa de justiţiar. Inainte de a trage 
vreo concluzie pripită, aș vrea să știu ce s-a întâmplat în anii în 
care n-ai mai avut contacte cu el. 

— Nu cred că voi afla, pentru că este aproape sigur că Lamont 
mă va scoate din acest caz. 

— De ce-ar face acest lucru, atâta timp cât tu ai putea fi 
persoana cu care Adrian ar vrea să vorbească? 

— Nu poţi să-ţi permiţi să te implici personal în cazul unui 
suspect. Asta-i regula de aur a fiecărui ofițer de poliţie. 

— Aceasta nu te-a oprit de la a te apropia de Christina 
Faulkner, a spus ea și s-a întors cu spatele. 

William a tăcut. Încă nu-i spusese că Christina luase din nou 
legătura cu el. 

— Scuze, a șoptit Beth întorcându-se din nou cu fața la 
William și sărutându-i cicatricea crestată și roșie care nu se 
estompase deloc, nici fizic, nici mental. 

— Dacă nu ai fi făcut din ea un prieten al tău, niciodată n-am 
fi putut aduce Rembrandt-ul înapoi la muzeu. Ceea ce îmi 
amintește că mâine-seară e o strângere de fonduri la galerie și 
că, deși prezenţa ta nu este obligatorie, mi-aș dori să vii. Nu 
numai pentru că doamnele mai în vârstă te plac destul de mult. 

— Dar cele tinere? 

— Le este interzis accesul, tuturor, a spus Beth și s-a ghemuit 
în braţele lui. Câteva minute mai târziu, adormise deja. 

William a mai stat treaz câtva timp și a încercat să nu se 
gândească la ce se întâmplase în noaptea aceea în Monte Carlo. 
Și, acum, șeful lui voia ca el să se întâlnească din nou cu 
Christina. Va scăpa el vreodată de ea? Ea minţise în legătură cu 


orice altceva și, dacă Beth o va întreba vreodată, oare va minţi 
și despre ce se întâmplase după ce se strecurase în pat cu el? 

— Deci tu și suspectul ați fost la școală împreună, detectiv 
sergent? a întrebat Lamont, după ce William îi prezentase pe 
scurt superintendentului ce se întâmplase după ce el și Jackie 
plecaseră de la petrecere în noaptea trecută. 

— La școala pregătitoare, a spus William. Adrian Heath a fost 
printre prietenii mei cei mai apropiaţi, în acea vreme. Așa că 
presupun că voi fi exclus de la rezolvarea acestui caz și se va 
ocupa de el detectiv Roycroft. 

— In niciun caz. Aceasta este exact tipul de oportunitate pe 
care o aștepta Hawk. Am putea chiar să avem norocul să 
pătrundem în interior, dacă tu ai fi în stare să faci din prietenul 
tău un turnător. 

— Dar noi ne-am despărțit în cei mai răi termeni, i-a reamintit 
William. Nu uita că eu am fost responsabil de exmatricularea lui. 

— În această privinţă, cu tine se va simţi încă și mai în 
siguranţă decât cu Jackie sau cu oricare alt poliţist. (William nu 
și-a mai exprimat vreo opinie.) Vreau să te întorci în seara asta 
la arestul Rochester Row și să faci din Heath cel mai bun prieten 
al tău. Și nu îmi pasă cum faci asta. 

— Da, sir, a spus William, cu toate că nu era convins încă. 

— Și, dacă tot suntem la capitolul prieteni, ai sunat-o pe 
doamna Faulkner? 

— Încă nu, sir, a recunoscut William. 

— Atunci, fă-o! Şi să nu te întorci până când nu sunt amândoi 
pe lista ta cu felicitări de Crăciun. 

— Christina? 

— Cine-i acolo? 

— William Warwick te sună înapoi. 

— Am crezut că m-ai uitat, a spus ea, cu un râs prietenos. 

— Asta nu prea este posibil, dacă te gândești la ce s-a 
întâmplat când ne-am întâlnit ultima oară. 


— Poate c-ar trebui să ne întâlnim din nou. S-ar putea să-ţi 
comunic ceva ce este în interesul reciproc. 

— Un prânz la Ritz? a sugerat William, cu speranţă. 

— De data asta, nu, a spus Christina, pentru că n-am apuca 
să comandăm primul fel înainte ca soţul meu să fi fost informat 
că iau prânzul cu detectivul tânăr care l-a arestat pe el. Ar fi mai 
bine într-un loc discret, de această dată. 

— Ce zici de Muzeul Științei? 

— N-am mai fost acolo de când eram copil, dar ce idee bună! 
Trebuie să fiu în oraș joia următoare, așa că am putea să ne 
întâlnim în faţa intrării principale, la ora unsprezece? 

— Nu în faţa intrării, a spus William. Ar putea să ne 
recunoască cineva. Te voi aștepta la Racheta lui Stephenson, de 
la parter. 

— Abia aștept, a încheiat ea și telefonul s-a închis. 

William a scris raportul conversaţiei cu doamna Faulkner și l-a 
pus pe biroul lui Lamont, apoi a părăsit clădirea și s-a îndreptat 
spre Strutton Ground. În cursul acestei scurte deplasări pe jos, a 
repetat câteva întrebări pe care urma să i le pună lui Adrian 
Heath, cu toate că nu era convins că va obţine vreun răspuns 
dacă noaptea trecută nu reușiseră nimic. Când i-a arătat 
sergentului legitimaţia, bărbatul mai în vârstă nu și-a putut 
ascunde surpriza. 

— Vreau să îl interoghez pe Adrian Heath, prizonierul pe care 
l-am adus noaptea trecută, a spus William. 

— Sunteţi invitatul meu. E în numărul doi, a adăugat 
sergentul, completând o căsuţă pe un formular de custodie. A 
refuzat micul dejun, de dimineaţă. S-ar putea să-l ducem în faţa 
magistratului, mai târziu, în această după-amiază, așa că nu 
pleacă nicăieri. 

— E bine, pentru că eu speram să am cu el o conversaţie care 
nu are legătură cu fapta pentru care a fost arestat. 

— Bine, dar ţineţi-mă la curent, ca să fie toate documentele în 
ordine. 

— Așa voi face, a spus William, în timp ce sergentul îi dădea o 
cheie mare. 

— E numai al dumneavoastră. 

William a luat cheia, a pornit de-a lungul culoarului și s-a oprit 
în faţa celulei nr 2. S-a uitat înăuntru prin grilaj și l-a văzut întins 
pe jos cu o expresie îngheţată pe faţă și arătând ca și cum nu s- 


ar fi mișcat de noaptea trecută. A răsucit cheia în broască, a tras 
ușa și a intrat. Adrian a deschis ochii, a privit în sus și a spus: 

— Locul ăsta nu e mult mai bun decât vechea noastră școală 
preparatoare. 

William a râs, așezându-se alături de el pe salteaua îmbibată 
cu urină. Pe peretele de deasupra capului lui Adrian, fuseseră 
scrijelite de prizonierul anterior cuvintele „Sunt nevinovat”. 

— Ți-aș oferi ceai și biscuiţi, dar mi-e teamă că nu este 
disponibil room-service-ul. 

— Văd că nu ţi-ai pierdut simţul umorului, a spus William. 

— Nici tu pornirea de a fi sir Galahad. Deci, ai venit să mă 
salvezi sau să mă închizi pentru tot restul vieții mele? 

— Nici una, nici alta. Dar s-ar putea să fie posibil să te ajut, 
dacă vrei să colaborezi. 

— Ce-ai aștepta în schimb? Pentru că eu nu am crezut în 
rețeaua foștilor colegi. 

— Nici eu, a răspuns William. Dar s-ar putea să am să-ţi ofer 
ceva ce s-ar putea dovedi reciproc avantajos. 

— Ai de gând să-mi procuri droguri, tot restul vieţii mele? 

— Ştii că asta nu se va întâmpla niciodată, Adrian. Dar l-aș 
putea ruga pe magistrat să fie mai îngăduitor când ajunge la 
cazul tău, în această după-amiază, în ciuda faptului că nu ești la 
prima apariţie în scenă. 

— Asta nu-i cine știe ce ofertă. Probabil că voi primi numai 
șase luni, oricum, și există locuri mai rele în care să fii decât să 
stagnezi în propria ta celulă cu TV, încălzire centrală și trei mese 
pe zi, ca să nu mai vorbim despre doza necesară de droguri. 

— Cum ești la al treilea delict, este mai probabil să-ţi petreci 
Crăciunul într-o celulă de la Pentonville, împărţind-o cu vreun 
ucigaș, ceea ce s-ar putea să nu fie așa de amuzant. 

— Bine. În această situaţie, surprinde-mă, Coristule. 

Cel surprins a fost William. 

— Coristule, a repetat el. 

— Așa ţi-a zis vechea mea prietenă sergent Roycroft, noaptea 
trecută. Un progres serios de la Sherlock, mă gândesc. 

William a încercat să preia iniţiativa. 

— Cum, în mod clar, știi cu ce mă ocup de când nu ne-am mai 
văzut, te întreb tu ce faci? 

Adrian a privit tavanul destul de mult timp, ca și cum 
interogatorul lui nu era acolo. O șmecherie a răufăcătorilor cu 


experienţă, pe care William o cunoștea. Era pe punctul să 
renunţe și să plece, când, brusc, un torent de cuvinte a cuprins 
celula. 

— După exmatricularea mea de la Somerton, mulţumită ţie, 
bătrânul și-a folosit influenţa să mă trimită la o școală publică. 
Școala a consimţit să închidă un ochi ori de câte ori aveam 
nevoie să trag rapid un fum în magazia pentru biciclete, dar a 
impus o limită când am trecut la canabis. Nu-i pot condamna 
pentru asta. 

Adrian a făcut o pauză, dar tot nu s-a uitat la William, care-și 
scosese carneţelul și începuse să ia notițe. 

— După asta, tata m-a dat la un meditator și, cumva, mi s-a 
oferit un loc la o universitate aflată la mare distanță de casă. 
Numai Dumnezeu știe cât a trebuit să cotizeze bătrânul pentru 
această mică favoare. 

A urmat altă pauză lungă. 

— Din nefericire, n-am trecut de primul an de studiu, după ce 
un absolvent mi-a făcut cunoștință cu heroina. N-a durat mult 
până ce am fost agăţat și am petrecut zile în pat și multe nopţi 
gândindu-mă la când voi face rost de următoarea doză. După ce 
am fost exmatriculat, tutorele meu mi-a spus că mi-aș putea 
relua studiile dacă renunţ la obiceiul prost, așa că tata m-a 
trimis la unul din acele centre de reabilitare pline de făcători de 
bine care vor să-ţi salveze sufletul. Cinstit vorbind, sufletul meu 
nu mai merita să fie salvat, așa că am semnat că plec pe proprie 
răspundere la sfârșitul primei săptămâni, și, de atunci, n-am mai 
vorbit cu tata. Am rămas în contact cu mama și ea m-a ţinut la 
linia de plutire vreo doi ani. Dar chiar și răbdarea ei a ajuns la 
capăt și, probabil, și banii ei, așa că a trebuit să găsesc alt 
mijloc de a avea banii de care aveam nevoie pentru a 
supravieţui. Este destul de dificil să încerci, în mod continuu, să 
împrumuţi bani de la prieteni, când aceștia știu că nu ai nicio 
intenţie să le dai vreodată banii înapoi. 

William continua să ia notițe. 

— Dar, după ce am cunoscut-o pe Maria, m-am întors la 
clinică și m-am străduit mai mult. 

— Maria? 

— lubita mea. Dar ea nu a fost niciodată convinsă că voi 
renunţa la obicei și într-o noapte m-a surprins trăgând pe nas o 
linie de coca și a devenit fosta mea iubită. Mi-a spus că s-a 


săturat și că va pleca acasă în Brazilia. Nu pot spune că o 
condamn. Cu toate acestea, aș face orice s-o aduc înapoi. Dar 
nu cred că ar vrea să-mi acorde o a treia șansă. 

Prima fisură în armura lui, s-a gândit William. 

— Poate aș putea s-o conving eu că, de această dată, ești 
hotărât să renunțţi la acest obicei? 

— Cum? a întrebat Adrian, pentru prima oară cu oarecare 
interes. 

— Te-ai gândit vreodată să te faci paznic, în loc să fii 
braconier? 

— De ce-aș vrea să fiu? Oamenii sunt uciși pentru mai puţin 
de-atât. 

— Pentru că, împreună, noi am putea face ceva valoros. 

— Glumești, Coristule. 

— N-aș putea fi mai serios de-atât. Tu m-ai putea ajuta să-i 
pun după gratii pe adevărații criminali. Cei care le furnizează 
droguri copiilor, pe terenurile de joacă, și le ruinează vieţile. 
Asta ar putea s-o convingă pe iubita ta că ai trecut la pagina 
următoare. 

A urmat o altă pauză lungă. 

William începea să se teamă că apelul lui ajunsese la niște 
urechi surde, când Adrian a spus, deodată: 

— Ce ar trebui să fac? 

— Am nevoie să aflu numele bărbatului care-i controlează pe 
toţi vânzătorii de droguri din sudul fluviului și unde se află 
principala lui fabrică. 

— Şi mie mi-ar plăcea să am un milion de lire sterline cash și 
un bilet numai dus pentru Brazilia, a spus Adrian. 

— Un bilet numai dus pentru Brazilia ar fi posibil, a spus 
William. Acum, tot ce trebuie să mai discutăm este preţul. 

— Îți voi spune la cât mă aştept, Coristule, dar nu înainte ca 
magistratul să mă elibereze, prin ordin. 

— Racheta, a spus un tânăr care se adresa unui mic grup de 
copii adunaţi în jurul unui motor cu abur, a fost construită în anii 
1820 de către faimosul inginer de locomotive Robert 
Stephenson. 

— Robert Louis Stephenson? a ciripit o voce din primul rând. 

— Nu, a răspuns ghidul. Robert Louis Stevenson a fost un 
distins autor de literatură pentru copii, care a scris Comoara din 
insulă şi vine din Edinburgh, nu din Northumbria. 

William a zâmbit din spatele grupului de copii, unde stătea în 
picioare și asculta conferința pe care o auzise, prima oară, cu 
douăzeci de ani în urmă, când îl dusese la muzeu mama lui. 

— Domnul Stevenson a luat premiul întâi la întrecerea dintre 
locomotive din 1829, când... 

Gândurile lui William au fost întrerupte de atingerea umărului 
său de o mână înmănușată. Nu a întors capul. 

— Elegant din partea ta că te întâlnești cu mine, astronautule, 
a auzit o voce pe care el a recunoscut-o imediat. Ţinând cont de 
toate lucrurile petrecute cândva. 

— Șeful meu este încă hotărât să-l trimită la pușcărie pe soţul 
tău, a spus William, fără a pierde timpul cu dulcegării. 

— Amin, a spus Christina. Dar nu sunt multe lucruri pe care să 
le pot face eu, atâta timp cât suntem în mijlocul unui divorţ 
destul de complicat, dacă nu cumva ai remarcat asta, detectiv 
Warwick. 

William nu a corectat-o. 

— „când au concurat cinci locomotive pentru premiul de 500 
de lire, a continuat ghidul muzeului. Cyc/oped, Novelty, Sans 
Parei, Perseverance, și, desigur, Rocket a lui Stevenson. Motorul 
0-2-2 al domnului Stevenson a câștigat cu o milă avans. 

William s-a întors să o privească pe Christina. Era îmbrăcată 
cu o rochie de bumbac scurtă până bine deasupra genunchilor și 
care lăsa puţin loc imaginaţiei. Era, în mod clar, în căutarea 
celui de-al doilea soț. 

— lţi poţi aduce aminte orice altă escrocherie, indiferent cât 
de mică, pe care să o fi comis el în ultimii cinci ani? a întrebat 
William. 

— Sunt prea multe ca să le înșir, dar poţi fi sigur că și-a 
acoperit urmele mai complet decât un braconier din Highland. 
Cu toate că, îţi pot spune, după procesul recent pentru 


Rembrandt, Miles nu se mai obosește să jefuiască galerii de artă 
sau case ale unor colecționari bogaţi, pentru că nu mai există 
nicio companie de asigurări care să nu fi făcut afaceri cu el. 

— El nu e genul de om care stă la coadă în așteptarea 
autobuzului următor, așa că ai vreo idee despre care este ultima 
lui înșelătorie? 

— Aș vrea eu. Deși am sentimentul că domnul Booth Watson - 
consilier al reginei - rămâne firul obișnuit de legătură cu 
fraternitatea bandiţilor. Omul acesta este destul de fericit să 
reprezinte orice escroc care-și permite taxele. De fapt, bănuiesc 
că-și construiește rețeaua în timpul vizitelor la pușcărie. 

— Urmare a succesului la concursul locomotivelor, Rocket a 
fost acceptată ca prototip pentru motoarele cu abur și rămâne, 
până în ziua de astăzi, cea mai semnificativă invenţie din istoria 
locomoţiei. 

William a încercat un atac cu bătaie lungă. 

— Soţul tău a luat măcar vreodată droguri? 

— Ocazional, a luat marijuana, dar cine n-a luat marijuana? 
Cu siguranţă nu este dependent. 

— Totuși, poţi lua șase luni, dacă ai în posesie marijuana și 
acestea, adăugate la sentinţa lui de patru ani cu suspendare... 

— Dacă ar fi prins, Booth Watson îi va lua apărarea și va 
susţine că tu îi furnizai jointulP. 

— După obţinerea preţiosului premiu, Stevenson a fost 
răsplătit cu un contract pentru construirea a șapte locomotive 
pentru Compania de Căi Ferate Manchester și Liverpool. 

— Tot ce-ţi pot spune este că de când m-am mutat din 
Limpton Hall, Miles a început să organizeze petreceri nocturne și 
aș fi surprinsă dacă unul sau doi din prietenii lui nu ar trage coca 
pe nas sau chiar mai rău. Dar tot va trebui să treci de porţile de 
la intrare ca să-l prinzi asupra faptului și, până acum, tu ești 
singurul polițist care a reușit lucrul acesta, vreodată, și, dacă ai 
uitat cumva, Miles era plecat de-acasă, în momentul acela. În 
orice caz, nu pot vedea vreun magistrat care să emită mandate 
de căutare în asemenea acuzaţie subțire, pentru că tu bănuiești 
că cineva tocmai ar putea fuma iarbă în timpul unei petreceri 
private. 

— La ceremonia de deschidere a căii ferate Liverpool - 
Manchester, în 1830, Rocket a lovit un membru local al 


5 Joint: ţigară de marijuana, artizanală, fumată adesea în grup. 


parlamentului care stătea pe traseu și loviturile s-au dovedit a fi, 
din păcate, fatale. 

— Nu uita că sunt încă în legătură cu femeia noastră de 
serviciu, așa că, dacă aud ceva, aș putea să te anunţ. 

— Te rog s-o faci, a spus William, întorcându-se spre 
conferențiar. 

— După ce Rocket și-a încheiat ultima sa cursă, în 1862, LMR 
a donat capodopera lui Stevenson Muzeului de Științe, unde s-a 
odihnit, până astăzi. 

— Mai doriţi ceva, domnule detectiv? a întrebat Christina. Am 
întârziat deja la prânzul de la Ritz. 

— Dac-ai putea afla data următoarei lui petreceri... 

— Vei fi primul care o va ști, William, a spus ea, înainte de a 
se strecura în liniște afară. 

— Am ajuns la capătul micii mele conferinţe, a spus ghidul. 

— Dacă aveţi vreo întrebare, voi fi fericit să vă răspund. 

Câteva mâini se ridicau, în timp ce William se întorcea ca să 
plece. Dar atunci, primise deja răspuns la toate întrebările sale. 

William aştepta metroul în stația Kensington, în direcția 
Scotland Yard, când l-a zărit pe partea opusă a peronului, 
arătând ca un oarecare navetist, în drum spre serviciu. William l- 
a recunoscut instantaneu - căra, chiar, aceeași sacoșă Tesco. In 
clipa în care li s-au încrucișat privirile, Tulip s-a întors rapid și a 
luat-o la fugă spre cea mai apropiată ieșire. Aceasta a fost prima 
lui greșeală. În loc să ia trenul următor, fugise de el. William a 
luat scările rulante urcând câte două trepte deodată. Când s-a 
apropiat de punctul de control, l-a văzut pe Tulip prezentându-și 
biletul unui controlor, care, după ce l-a verificat, arăta uluit. 
William nu s-a oprit din alergare și i-a arătat legitimaţie 
controlorului fără a încetini. A început să se apropie de pradă, 
dar, de această dată, era treaz. De câte ori Tulip se uita peste 
umăr, William câștiga teren. Dar, apoi, Tulip s-a oprit să cheme 
un taxi și a sărit în el. Tulip a făcut a doua lui greșeală. William 
era la numai vreo doi yarzi când taxiul s-a pus în mișcare și 
înaintase numai o sută de yarzi, înainte de a opri la culoarea 
roșie a semaforului. William a tratat cursa ca pe o cursă olimpică 
și a fost la numai câţiva pași de final când lumina semaforului s- 


a schimbat în galben. S-a agăţat de portiera taxiului și încă se 
ţinea de ea, când s-a pus culoarea verde, iar șoferul a apăsat cu 
putere frânele. 

— Ce dracu crezi că faci? a strigat taximetristul, coborând de 
la volan, în timp ce mașinile din spate claxonau cu furie. 

— Poliția! a spus William, arătându-i legitimaţia. A sărit în 
mașină, numai pentru a vedea cum Tulip coboară pe partea 
cealaltă. Dar, imediat s-a ciocnit cu un biciclist, oferindu-i destul 
timp lui William pentru a-l apuca de braţ, a i-l îndoi la spate și a-l 
trage înapoi în taxi. 

— Du-ne la cel mai apropiat sediu de poliţie, a spus William, 
cu fermitate. Și lasă kilometrajul pornit. 

Taximetristul a pornit fără alte vorbe, în timp ce William îl 
ţinea pe Tulip cu nasul apăsat pe geamul lateral. Câteva minute 
mai târziu, au oprit în faţa sediului poliţiei din Kensington, unde 
șoferul a deschis chiar portiera din spate pentru ca pasagerii săi 
să coboare. 

— Să nu te mişti de-aici, i-a spus William taximetristului, 
înainte de a-l conduce pe Tulip în clădire, eliberându-i braţul 
numai pentru a putea să-i arate legitimaţia ofițerului de la 
intrare. William a început să golească buzunarele lui Tulip, 
punând conţinutul pe masă, alături de sacoșa Tesco. A apucat 
portofelul lui și a extras două bancnote. 

— Ce naiba crezi că faci? a întrebat santinela. 

— A uitat să-și plătească taxiul, a spus William și s-a întors să 
plece. 

— Şi asta ce-i? a întrebat santinela, arătând spre sacoșă. 

— Dovada. Înregistreaz-o pe lista de dovezi. Mă întorc într-un 
minut. 

A ieșit din clădirea poliţiei și i-a dat taximetristului cele două 
lire sterline. Acesta a zâmbit pentru prima dată. 

— Încă ceva, înainte de a pleca. Unde ţi-a spus să-l duci? 

— La cârciuma Trei Pene din Battersea. 

A treia greșeală a lui Tulip. 

Un zâmbet i-a trecut lui William peste față, în timp ce se 
întorcea în clădirea poliţiei. Dar zâmbetul a dispărut curând, 
când l-a văzut pe ofiţerul-santinelă devorând probele 
incriminatoare. 

— Ce faci? a întrebat el nevenindu-i să creadă. 


— Îndepărtez blestematele de dovezi pe care le-am găsit în 
sacoșa cu cumpărături. Vrei o felie? 

— Mă întreb dacă ţi-aș putea cere sfatul într-o problemă 
personală, sir Julian, a spus Beth, în timp ce se așezau într-un 
colţ al salonului, după masa de prânz. 

— Draga mea, să știi că doresc să nu-mi mai spui sir Julian. 
Mă face chiar să mă simt bătrân. Dar cum te pot ajuta? 

— Câţiva din colegii mei de la Fitzmolean simt că directorul 
nostru ar trebui să fie decorat, dar nu avem nicio idee despre 
cum să abordăm problema. La urma-urmelor, am fost votaţi 
Muzeul Anului, în ultimii doi ani, înaintea Galeriei Naţionale și a 
Galeriei Tate și ambii directori ai acestor galerii au fost premiaţi. 
Cum tu ai fost decorat cu medalia de cavaler, m-am gândit că ai 
putea să-mi spui ce pași trebuie făcuţi. 

— Primul meu sfat este să nu spui nimănui ce aveţi de gând, 
pentru că, dac-ar fi ca ideea să transpire, rivalii ar putea încerca 
să o compromită. 

— Tim este o persoană atât de decentă și de amabilă, încât 
nu pot crede că are vreun rival. 

— Oricine speră să fie decorat are rivali, nu mai puţin cei care 
cred că merită această onoare mai mult decât el. Dar, la nivel 
practic, vei avea nevoie de un sponsor, de preferință pe cineva 
a cărui reputaţie este ca a soţiei lui Caesar, dincolo de orice 
reproș. Cine e președintele galeriei? 

— Lordul Kilholme. 

— Fain tip, a spus sir Julian. Un fost ministru a cărui reputaţie 
a crescut de când a părăsit guvernul, ceea ce e lucru rar. (A 
făcut o pauză, timp în care soția le-a adus câte o cafea.) Totuși, 
Kilholme va avea nevoie de câteva scrisori de recomandare de 
la figuri remarcabile din lumea artei și nu toate de la același 
partid politic. Dar Kilholme este un șmecher bătrân și va ști cum 
să pună problema. 

— Și, cu siguranţă, va cunoaște cine face parte din comitetul 
de premiere? a întrebat Beth. 

— Nimeni nu știe componenţa comitetului. Dacă s-ar ști, 
imaginează-ţi la care vor fi supuși membrii acestuia. Este un 
secret păzit mai bine decât bugetul următor. 


— Ce interesant, a spus Beth. Așa ați devenit cavaler? 

— Cu siguranţă nu, eu m-am născut pur și simplu în pătuţul 
potrivit. l-am urmat tatălui meu, care l-a urmat pe tatăl lui, care 
a schimbat partidul când a devenit prim-ministru Lloyd George. 

Beth a râs. 

— Asta înseamnă că, într-o zi William va fi sir William? 

— Şi tu vei fi lady Warwick, care... 

— Ce tot șușotiți acolo? a întrebat William, care s-a apropiat. 

— Facem aranjamente pentru căsătoria noastră, a spus Beth. 

— Ai fi un membru destul de bun al comitetului de premiere, a 
șoptit Sir Julian. 

— Te bagi la o felie de negresă, superintendent? a întrebat 
comandantul Hawksby. 

— Nu mă deranjează, a răspuns Lamont. 

— Dar tu, detectiv Roycroft? 

— Este una din prăjiturile mele preferate, a spus Jackie, în 
timp ce comandantul tăia o felie groasă pentru ea. 

— Trebuie să mă asigur că distrugem toate dovezile, a spus 
Hawk, după ce i-a dat o a doua felie lui Paul, deoarece am auzit 
că Tulip se gândeşte să dea Poliția în judecată pentru arest 
abuziv, folosind în mod nejustificat forța împotriva unui cetățean 
care respecta legea, și pentru prejudecăţi rasiale. 

— Păcat că nu l-am arestat eu, a spus Paul. Măcar ar fi 
renunţat, în acest caz, la una din acuzaţii. 

— Cere, de asemenea, ca ofiţerul implicat să fie suspendat, în 
timp ce se face o anchetă cu privire la brutalitatea poliţiei. 

— Cu atât mai mult avem motiv să distrugem dovada, a 
intervenit Lamont, culegând ultimele firimituri. 

— Scuze că nu ţi-am putut oferi o felie, sergent Warwick, a 
spus Hawk, dar atunci ar fi trebuit să adăugăm acceptarea mitei 
la lista lungă a reclamaţiilor împotriva ta. 

Jackie a încercat să nu zâmbească. 

— Dar... a început William. 

— Din fericire pentru tine, a continuat comandantul, drogurile 
în chestiune fuseseră ridicate de la un magazin Tesco local, dar 
cum dovada a fost acum distrusă, am rămas fără altă opţiune în 
afară de eliberare pe cauţiune și cu preaviz. 


— Dar... a repetat William. 

— Speraseși de la șase la opt ani pedeapsă, sergent Warwick. 

— Şi, mai mult de-atăât, a intervenit Jackie, adresa pe care ne- 
a dat-o Tulip, surprize - surprize, nu există. 

— Dar cârciuma există, a spus William. 

— Ce cârciumă? a întrebat Hawk, pe un ton serios, pentru 
prima oară. 

— Cele Trei Pene, din Battersea. Acolo i-a cerut taximetristului 
să-l ducă. 

Toţi cei patru ofițeri au intrat în alertă, instantaneu. 

— Poate ar trebui să mizez pe asta, a spus William. Să încerc 
să aflu cine sunt colaboratorii lui? 

— Acesta-i ultimul lucru pe care-l vei face, i-a interzis 
Hawksby. Ar identifica un corist ca tine, de la o milă. Nu, asta-i o 
treabă pentru unul dintre ofiţerii noștri sub acoperire mai 
experimentați. Tu asigură-te numai să nu te apropii cumva de 
locul acela. 

— II cunosc pe ofiţerul la care te gândești? a întrebat William. 

— Nici măcar mama lui nu știe cine este, a spus Hawk. 

— Detectiv-sergent Warwick, a răspuns el, după ce-a ridicat 
telefonul de pe birou. 

— Știu acum numele persoanei pe care o cauţi, a spus o voce, 
pe care el a recunoscut-o imediat. Dar te va costa mult pentru 
începuturi. 

— O sută de lire sterline? a întrebat William. Pentru asta, m-aș 
aștepta să se așeze la biroul meu și să semneze o declaraţie. 

— Nu de această dată, a spus Adrian. Şi pentru încă o sută de 
lire, îţi voi destăinui unde îl poţi găsi, în fiecare vineri, la ora 
cinci după-amiază. 

— Noi unde ne întâlnim? a întrebat William, în timp ce începea 
să sune celălalt telefon. 

— În sala joasă din Turnul Sării din Turnul Londrei. Miercurea 
următoare, la ora unsprezece. 

— Pe tine te caută, a strigat Jackie, acoperind cu mâna 
receptorul. Voce ascuțită! 

— Şi voi aștepta să văd banii înainte chiar să mă gândesc să- 
ţi dezvălui numele sau unde-l vei găsi pe el vineri, la cinci după- 
amiază. 

— Nu cred că mai așteaptă mult la telefon, a spus Jackie. 

— Altfel tot ce vei vedea sunt bijuteriile coroanei, asta te va 
costa cinci peni. 

Legătura s-a întrerupt. William a trântit telefonul în furcă, a 
traversat camera și a apucat telefonul din mâna întinsă a lui 
Jackie. 

— Sergent Warwick, a repetat el. 

— Sergent? a auzit o voce care suna de parcă nu s-ar fi 
așteptat de la el să fie ţinută în așteptare. 

— Christina? a întrebat William, încercând să nu pară surprins. 

— Miles va găzdui o petrecere cu nouă prieteni apropiaţi, la 
Limpton Hall, pe 17 mai. La ora opt. 

— Ştii numele vreunuia dintre acești prieteni apropiaţi? a 
întrebat William, în timp ce-și deschidea carnetul de buzunar. 

Încă o legătură telefonică s-a întrerupt brusc. 

— Aștepţi o veșnicie să vină un autobuz și, apoi, vin două în 
același timp, a comentat William. 

— Sunt numai urechi, a spus Lamont. 


— Contactul meu susţine că știe numele Viperei și locul în 
care merge în fiecare zi de vineri, la ora cinci după-amiază, dar 
cere două sute de lire pentru informaţie. 

— Merită fiecare băânuţ, a spus Lamont, spre surpriza lui 
William, și a adăugat: unu, dacă spune adevărul și, doi, dacă se 
dovedește că informaţia lui este cușer$. 

— Vrei să riscăm? 

— Este treaba ta, sergent Warwick. Dar, dacă decizi să mergi 
mai departe, va trebui să iau lichidarea de la comandant, înainte 
să eliberez atâta bănet. Și el va dori să fie sigur că tu nu-i dai 
nici un penny, înainte să primești informaţia de la sursa ta. Să 
nu uiţi niciodată: fostul tău coleg de școală nu este prietenul tău 
și niciodată nu va fi. Dar aceasta nu înseamnă ca tu să nu te ţii 
de partea ta din afacere. Va trebui s-o faci, dacă ai de gând să-i 
câştigi încrederea. Și celălalt apel? 

— Christina Faulkner. Spune că soţul ei plănuiește o petrecere 
cu nouă invitaţi la Limpton Hall, pe șaptesprezece mai. 

— Aș vrea să fiu o muscă pe perete, la acea petrecere intimă, 
a spus Lamont. Dar nici măcar tu nu vei fi în stare să faci asta. 

— Nu, dar am putea fi undeva în apropiere, pentru a verifica 
lista invitaţilor. 


KKK 


— Îndrăznesc să te întreb ce treburi ai astăzi? s-a interesat 
Beth, în timp ce William se dădea jos din pat. 

— Vizitez Turnul Londrei. 

— Te aștepți să fure cineva Bijuteriile Coroanei? 

— Nu. Dar sper să plec de-acolo cu vreo două geme, a 
replicat el, înainte de a dispărea intrând în baie. 

A dat drumul la apa fierbinte și s-a pregătit să se radă. 
Plănuia să fie la Turn la ora zece și jumătate și să-și aștepte el 
fostul prieten din școală, nu invers. Dar, mai întâi, trebuia să 
sune la Yard și să ia cele două sute de lire sterline pe care le 
aprobase cu strângere de inimă Hawksby. 

— Dacă nu reușești să te întorci cu un nume și o adresă sau 
dacă se dovedește că e vorba de un fir fals, voi lua suma, până 
la cel din urmă penny, din salariul tău. 


6 Curat, autentic, pur. (Ebr. Käser) 


Cum salariul unui detectiv-sergent era mai mic de 300 lire 
sterline pe săptămână, gândul nu era chiar atrăgător. l-ar fi 
plăcut să spună: „Probabil că glumești!”, dar știa că Hawk nu se 
juca atunci când era vorba de bani. 

După micul dejun, el și Beth au luat autobuzul spre 
Kensington, apoi s-au despărţit, Beth a pornit pe jos spre 
Fitzmolean, iar William a luat metroul spre staţia Parcul Sf. 
James. A tras cu ochiul la fotografia de pe prima pagină a 
ziarului Daily Mail - Prinţesa Diana cu cei doi fii ai săi - apoi a 
dispărut, luând-o pe scări în jos, spre metrou. În tren, s-a gândit 
la Beth și abia aștepta să rămână însărcinată. Dar, pentru 
moment, Fitzmolean era prima ei prioritate. 

Când a intrat în birou, șeful era așezat la pupitrul său, cu două 
teancuri de bancnote de zece lire în faţa lui. William a fost 
surprins de cât de subţiri erau cele două pachete de celofan. S-a 
așezat în faţa lui Lamont, care număra fără grabă bancnotele... 
optsprezece, nouăsprezece, douăzeci, apoi le-a pus înapoi în 
pachetele lor, a deschis un sertar de la pupitru și a extras 
formularul inevitabil, pe care i l-a înmânat lui William. 

William a citit cu atenţie documentul, de două ori, apoi a 
revenit la un paragraf scris cu litere mari: ORICE ACUZAȚŢIE DE 
FOLOSIRE GREȘITĂ A FONDURILOR POATE CONDUCE LA O 
SENTINȚĂ DE ZECE ANI DE ÎNCHISOARE. A semnat formularul și 
comisarul Adaja și-a adăugat semnătura, în calitate de martor. 
Lamont și-a oprit o copie la indigo pentru el, apoi i-a dat banii. 

William i-a înghesuit în buzunarul de la haină și a plecat, fără 
nici o altă vorbă. Pe drum, se surprindea pipâind cu regularitate 
buzunarul, pentru a se asigura că banii sunt încă acolo. In timpul 
călătoriei cu metroul spre Tower Hill, s-a așezat la capătul 
vagonului și a citit încă o dată ghidul oficial al Turnului Londrei, 
ridicându-și privirea de fiecare dată când se apropia de el un 
pasager. Jackie îl avertizase că numai cei mai fini hoţi de 
buzunare lucrează în metroul londonez. 

După douăzeci de minute a ieșit în lumina strălucitoare a 
soarelui. A rămas un moment pe paviment ca să admire 
fortăreaţa antică, cocoţată aiurea pe o colină cu iarbă 
înconjurată de clădiri moderne din sticlă, pe care se îndoia că le 
aprobase sir Christopher Wren. Sir Thomas More, Guy Fawkes și 
Anne Boleyn își petrecuseră ultimele nopţi din vieţile lor în 
celulele Turnului, înainte de a fi executaţi. Dacă se întoarce la 


Yard fără nimic ce să arate pentru cele două sute de lire 
sterline, ar putea să se alăture acestora. Era măcar ușurat că nu 
mai trebuia să fie desenat și hăcuit. 

William a parcurs distanța scurtă până la zidurile Turnului, 
unde s-a așezat la o coadă de turiști nerăbdători care așteptau 
la intrarea West Gate. Când a ajuns în faţă, a plătit cincizeci de 
pence pentru un bilet. Micul grup de vizitatori s-a strâns în jurul 
ghidului, un gardian îmbrăcat în tunica lui tradiţională de 
culoare albastru-marin și roșu, cu pălăria specifică Beefeater. 
Acesta și-a condus turma pe creneluri, oferindu-le un 
comentariu grăbit. l-a informat că lucrările la Turn au fost 
începute în 1078, de către William Cuceritorul, pentru a-i ţine la 
distanţă de localnicii răzbunători pe invadatorii normanzi. 

Un corb croncănitor a aterizat în apropiere pentru a le aminti 
că atâta timp cât vor exista corbi la Turn, Anglia va fi în 
siguranţă faţă de necredincioșii invadatori. Când s-au apropiat 
de Jewel House, ghidul a declarat, parcă citindu-i lui gândurile: 

— Acum urmează momentul pe care-l așteptați cu toții, șansa 
de a privi cele 23.578 geme preţioase de valoare incalculabilă, 
care constituie Bijuteriile Coroanei. 

— Cine e proprietarul lor? a întrebat cineva. 

— Majestatea Sa regina, a venit imediat răspunsul. 

— Nu poporul? a întrebat o voce cu accent american. 

— Nu, a spus gardianul. Ele trec de la un monarh la alt 
monarh, așa că niciun politician nu va putea vreodată să pună 
mâna pe ele. 

Primul lucru pe care l-a remarcat William în timp ce se 
îndreptau spre sala bijuteriilor, era absenţa unui gardian la 
vedere, în timp ce ghidul lor trebuie să fi avut peste 60 de ani și 
era cam corpolent. Dar, după cum spunea ghidul tipărit 
insuflând încredere, nimeni nu a evadat din Turn în cei peste o 
mie de ani de existenţă. 

William nu era însă turist și ziua aceasta nu era una în care să 
admire comorile statului, așa că, discret, s-a desprins din grup și 
a urmat indicatoarele spre Turnul de Sare. A coborât planul 
înclinat spre Arcul Reginei Elisabeta și s-a pierdut sub o boltă 
care fusese adăugată în 1230, ca parte a zidului cortină al lui 
Henric al III-lea, care înconjura fortăreaţa. Sala octogonală din 
piatră era goală și de mic interes pentru oricine, cu excepţia 
celui mai pasionat istoric. 


William știa că Bess de Hardwick fusese închisă în Turnul de 
Sare pentru bănuiala că practica vrăjitoria și s-a întrebat dacă 
asta era ceea ce avea Adrian în cap. S-a așezat într-un alcov de 
piatră care-i permitea să vadă bine intrarea, ca să nu fie luat 
prin surprindere. 

Câte un turist își vâra capul înăuntru, dar, după ce arunca o 
privire, se îndrepta repede spre locuri mai promițătoare. 

William a auzit ceasul turnului bătând unsprezece, dar oricum 
nu credea ca Adrian să fie punctual. Așteptând apariţia 
informatorului său, și-a mai pipăit o dată cele două teancuri de 
bancnote din buzunarul de la piept. 

Și-a ridicat privirile și a văzut o figură familiară stând sub 
arcadă. Ochii acestuia cercetau în jur, prin încăpere, ca ai unui 
animal încolţit, până l-au zărit pe William. A traversat cu pași 
repezi sala până la el și înainte chiar să se așeze, a întrebat: 

— Ai adus banii? 

— Până la ultimul bănuțţ, a răspuns William, extrăgând un colţ 
al unuia dintre pachetele învelite în celofan, pentru a-i arăta 
bancnotele nou-nouţe, ceea ce a adus un zâmbet pe faţa lui 
Heath. A clipit când banii au dispărut înapoi în buzunarul lui 
William. 

— Mai întâi, numele, a spus William, pe ton calm. 

— Assem Rashidi. 

— Tu l-ai întâlnit vreodată? 

— Nu. 

— Atunci, cum poți tu să fii sigur că el este cel căruia i se 
spune Viper’? 

— Maria a avut un scurt flirt cu el. Așa ne-am cunoscut. 

— Şi ai încredere în ea? 

— Este singura persoană în care chiar am încredere. 

William și-a amintit cuvintele lui Lamont: Să nu uiţi niciodată 
că fostul tău coleg de școală nu este prietenul tău și nu va fi 
niciodată. Dar asta nu înseamnă că tu să nu te ţii de partea ta 
din afacere. Va trebui, dacă ai de gând să-i câștigi încrederea. A 
extras unul din pachetele învelite în celofan și i l-a dat lui Heath. 
Pachetul a dispărut Instantaneu. 

— Cum rămâne cu cealaltă sută? a întrebat Heath. 

— Nu înainte de a-mi spune unde merge Rashidi la ora cinci 
după-masă, în fiecare vineri. 


7 Vipera. 


— Strada Boltons, numărul 24. 

— Acolo locuiește? 

— Habar n-am. Asta nu face parte din înţelegerea noastră. E 
pe bani. 

William a extras al doilea pachet și i l-a dat. 

— Dacă informaţiile tale nu sunt cușer, eu personal te voi târî 
înapoi, te voi pune în portbagaj și voi strânge șuruburile. 

— Asta nu-i prea prietenos, având în vedere că lucrez la ceva 
încă și mai important pentru fostul meu coleg de școală, a spus 
Heath. 

— Ai ceva indicii? a întrebat William, încercând din greu să nu 
pară prea interesat. 

— Nu încă. Dar dacă îmi iese, vei avea nevoie de destul de 
mulţi bani pentru ca Maria și cu mine să ne facem dispăruţi. 

— Dispăruţi unde? a întrebat William. 

Dar Heath, spre deosebire de Bess din Hardwick, scăpase 
deja. 

— Eu aș paria pe Brazilia, a spus William. 

— De ce pe Brazilia? a întrebat Lamont. 

— Heath a lăsat să-i scape, în timpul ultimei noastre 
întrevederi, că de acolo este iubita lui. 

— Doi și cu doi nu fac întotdeauna patru, a intervenit Hawk. 
Dar dacă primele lui două informaţii se dovedesc a fi corecte, 
fostul tău coleg de școală s-ar putea dovedi inestimabil pe 
termen lung. 

— Și scump. 

— Nu și dacă Assem Rashidi se dovedește a fi real, a spus 
Lamont. 

— Este destul de real, a spus William. Totuși, potrivit 
Interpolului, nu acesta este numele din certificatul lui de 
naștere, dar, cu siguranţă, este cel pe care-l folosește acum. 

— Trebuie încă să mă convingi că banii au fost bine folosiţi, a 
spus Hawksby. Ce altceva mai știi despre el? 

— S-a născut în Marsilia, în 1945, a început să spună William, 
parcurgând raportul Interpolului. Tatăl lui a fost un ţăran 
algerian care a luptat alături de Rezistenţa Franceză în al Doilea 
Război Mondial și a fost ucis de germani, cu numai câteva 
săptămâni înainte de încheierea ostilităților. 

— Și mama? 

— Fiica unui politician local din Lyon, care nu și-a cunoscut 
nepotul până ce acesta nu a primit un loc la Sorbona, pe care a 
absolvit-o cu onoruri. 

— Și după aceasta? 

— A frecventat școala de afaceri din Paris și, ca atâţia 
imigranţi de a doua generaţie - Adaja a ridicat dintr-o 
sprânceană -, a lucrat al naibii de mai greu decât rivalii lui 
indigeni, ceea ce a dus la remarcarea lui de către importatorii 
de ceai din Lyon - Marcel și Neffe. După numai trei ani, la vârsta 
de 27 de ani, a fost numit director regional la biroul din Alger al 
companiei, cel mai tânăr director din istoria firmei. 

— Cum a mers? a întrebat Hawksby. 

— Şi-a dat demisia fără vreo explicaţie, după vreo doi ani, și 
nimeni de la Marcel și Neffe nu a prea știut de ce, pentru că el 
dublase profitul companiei, cât a fost director. 


— Dacă fie a demisionat, fie a fost concediat și nu au vrut, pur 
și simplu, să explice cum s-a ajuns la acest lucru? a spus 
Lamont. 

— Gândind și eu la fel, am rugat departamentul pentru fraude 
să facă o investigaţie la Companies House, în numele nostru. Să 
vadă dacă pot aduce vreo clarificare privitor la această demisie 
neașteptată. 

— Incă și mai misterios este faptul că, peste cinci ani, el s-a 
întors la Lyon, neanunţat, a preluat compania și s-a instalat 
director, a adăugat Adaja. Nimeni nu știe de unde avea banii. Şi, 
dacă cineva întreba, fie era concediat, fie nu mai era vreodată 
văzut. 

— Sunt sigur că Marcel și Neffe nu este nimic altceva decât o 
fațadă respectabilă pentru ceea ce importă cu adevărat Rashidi, 
și nu e vorba despre ceai, a spus William. După ce Marea 
Britanie a aderat la EEC, în 1973, Rashidi și mama lui s-au 
stabilit la Londra. Acum, ea locuiește în The Boltons și fostul 
meu coleg de școală mă asigură că pe ea o vizitează el, în 
fiecare vineri, la ora cinci după-amiază. 

— Crezi că știe că fiul ei duce o viaţă dublă? a întrebat 
Lamont. A 

— Nu cred, a spus Jackie. In ultimele câteva zile, am 
supravegheat-o puţin pe doamna Rashidi și dă impresia că e un 
cetățean model. E între doamnele care oferă prânz sărmanilor, 
merge ocazional la concerte la Wigmore Hall, îi plac Debussy și 
Strauss, este în comitetul local al Medicilor Fără Frontiere și nu 
lipsește niciodată de la Liturghia de duminică de la Oratoriul 
Brompton. Fie este vorba de un ecran de fum elaborat, fie nu 
are nicio idee despre ce lucrează fiul ei. 

— Presupun că, în acest moment, casa ei este 
supravegheată? a spus Hawksby. 

— Noapte și zi, a spus Lamont. Dar, cu excepţia câtorva 
comercianţi locali și, ocazional, o vizită a preotului, nimeni nu i-a 
umbrit ușa. 

— Are ceva angajaţi? a întrebat Hawksby. 

— Are șofer, care a lucrat în poliţie, bucătar și fată în casă, 
care sunt la ea de mulţi ani, l-a informat Adaja. 

— Bănuiesc că veţi fi cu toţii acolo, vinerea următoare la ora 
cinci după-amiază, ca să vedeţi dacă își face apariția Rashidi. Nu 
că a-ţi vizita mama ar fi o crimă. 


— Da, a afirmat William. Un avocat pensionar care locuiește 
dincolo de intersecţie, a fost fericit să ne permită să folosim 
apartamentul lui de la ultimul etaj și, mai important de-atât, nu 
a pus nicio întrebare. 

— Atunci să sperăm că ne putem baza pe vizita săptămânală 
a lui Rashidi la mama lui, caz în care va trebui să mai cheltuim 
două sute de lire sterline. 

— Şi este posibil să urmeze mai multe, a spus William. Fostul 
coleg de școală a sugerat că lucrează la ceva încă și mai 
important. 

— Cum ar fi? a întrebat Lamont. 

— Habar n-am, dar el spune că ne va costa al dracului de 
mult. 

— Atunci ar trebui să fie ceva al dracului de important, a spus 
Hawk. 

— Trebuie să fie una din două, a presupus Lamont. Informații 
privitoare la un transport mare de droguri aduse din 
străinătate... 

— Sau că a descoperit locația abatorului lui Rashidi, a sugerat 
Paul. 

— Abator? a întrebat William. 

— Laboratorul în care prepară drogurile și ambalajul, înainte 
de vânzare, a explicat Paul. Cunoscut de asemenea sub numele 
de camera cazanelor sau casa fierbinte. 

— Dacă se dovedește a fi un mare transport de peste ocean, 
a spus Hawksby, să nu arestaţi pe nimeni la vedere, la sosirea în 
port. Incercaţi să urmăriţi încărcătura până la laborator. 
Comisarul este interesat mai mult de închiderea lui Rashidi 
decât de un pumn de plevușcă, așa că va fi fascinant să vedem 
cine localizează întâi laboratorul, fostul coleg de școală al lui 
William sau ofițerul sub acoperire al lui Jackie. 

— Nu vă puneţi banii pentru sergent Warwick, a spus Jackie, 
pentru că ofiţerul meu sub acoperire m-a contactat, din nou, 
noaptea trecută. 

Brusc, atenţia echipei s-a concentrat pe detectivul Roycroft. 

— Mulțumită indiciilor sergentului Warwick, Marlboro Man a 
obţinut o slujbă cu jumătate de normă la barul Trei Pene. 

— Unde, fără îndoială, va lucra din greu pentru a se asigura 
că va obţine o normă întreagă, a sugerat Paul. 


— Dar nu așa de din greu încât să provoace suspiciunea 
cuiva, a replicat Jackie. 

— Cum a reușit să obţină slujba, așa de repede? a întrebat 
William. 

— Poliţia 9 i-a furnizat referinţe din partea unei cârciumi din 
Wiltshire, referinţe care l-ar fi impresionat pe orice proprietar. 
Face pe băiatul prost de la ţară care abia a descins în lumea 
întunecată. 

— Este implicat și proprietarul? a întrebat Lamont. 

— MM nu crede, a răspuns Jackie. Dar este fericit să pară că 
nu vede când banii continuă să curgă peste tejghea. De fapt, 
omul nostru îmi spune că el câștigă mai mult din bacșișuri ca 
barman cu jumătate de normă, decât din salariul lui de ofițer 
sub acoperire. 

— Pentru care nimeni nu l-ar invidia, a spus Lamont. 

William s-a încruntat, dar n-a comentat. 

— A venit cu ceva substanţial, până acum? a întrebat Hawk, 
sau e prea devreme? 

— „Trei Pene” se dovedește a fi un popas regulat pentru 
câţiva dealeri cunoscuți, inclusiv pentru Tulip, așa că bănuiește 
că laboratorul nu poate fi prea departe. Dar, până acum, nu a 
făcut nicio încercare de a vorbi cu Tulip. 

— Asta are sens, a spus Hawk. Răbdarea capătă un cu totul 
alt sens, când ești sub acoperire. Dacă Tulip bănuiește, un 
singur moment, că MM ar fi poliţist, i-ar reteza beregata și l-ar 
lăsa să sângereze până la moarte, în timp ce el își mai comandă 
o bere. 

— Pentru ce-ar alege cineva să se implice în ceva așa de 
riscant? a întrebat William. 

— UCO? l-a privit pe fratele lui mai mic cum moare din cauza 
unei supradoze de heroină, a spus Jackie, așa că, pentru el, eo 
chestiune personală. 

Jackie și Paul supravegheau pe rând cu binoclul ușa de la 
intrare a casei de la numărul 24, în timp ce William era în 
contact permanent cu echipa de la sol. Le spusese colegilor să 
se amestece cu localnicii, pentru ca Rashidi să nu devină 

suspicios. În același timp, îl informa continuu pe Lamont, care se 
afla la Yard. 

Se așteptau să apară o mașină cu șofer, în partea opusă a 
pieţei și au fost luaţi pe nepregătite când, în faţa numărului 24, 
a tras un taxi negru. Fotograful poliţiei și-a fixat aparatul de 
filmat la distanţă și, din momentul în care s-a deschis portiera 
taxiului, a început să facă fotografii. Un bărbat de vârstă 
mijlocie, îmbrăcat elegant, cu pălărie, palton lung negru, fular și 
mănuși, a deschis poarta și a parcurs scurta alee până la ușa de 
la intrare. A bătut în ușă o dată. 

Până când mama lui Rashidi a deschis ușa și și-a îmbrățișat 
fiul, fotograful trăsese 39 de imagini, dar nu se simţea optimist. 
Când ușa de la intrare s-a închis, William a ordonat ca taxiul 
aflat la dispoziția Yard-ului să fie pe poziţie, pentru că nu-și 
putea permite să pună o mașină a echipei lor să-l urmărească 
pe Rashidi, dacă acesta ar merge pe jos, la plecare. A transmis 
prin radio la Yard și l-a informat pe superior cu ultimele evoluţii. 

— Să fiți atenţi, a spus Lamont. Acum, că știm unde merge 
Rashidi în fiecare vineri după-masă, nu avem de ce să ne 
grăbim. Dacă bănuiește că i-am luat urma, va dispărea în 
atmosferă. Reţine că avem de jucat un joc lung. 

— Am înţeles, a spus William. 

Privirile lui Jackie și ale lui Paul nu se dezlipeau nicio clipă de 
ușa de la intrare. 

William a auzit radioul pârâind. 

— Sunt în capul străzii Tregunter, s-a auzit o voce la celălalt 
capăt al liniei. 

— Stai ascuns, l-a atenţionat William, dar, în momentul în 
care îți dau eu semnalul, aprinde semnalizarea LIBER și 
pornește pe strada The Boltons. Să nu iei niciun client, decât 
dacă poartă pălărie, palton lung negru, fular și mănuși. 

— Am înţeles. 

Trecuseră aproape două ore, când ușa de la intrare s-a 
deschis din nou și, în prag, a reapărut Rashidi. Mama i-a dat o 
lungă îmbrăţișare și, potrivit cititorului pe buze, a spus: We 
vedem vinerea următoare, Assem. Încă o dată, fotograful şi-a 
făcut treaba. 

William și-a scos radioul, când Rashidi a pornit pe alee. 

— Fii pe poziţie, subiectul unu s-a pus în mișcare. 


Când Rashidi a deschis poarta și a pășit pe trotuar, taxiul și-a 
făcut apariţia, cu semnalizarea LIBER strălucind în amurgul ce 
începea să se lase. Rashidi a ignorat taxiul și și-a continuat 
drumul, pe jos. 

— Rahat! a spus Jackie, când Rashidi a dat colţul și a dispărut 
din vedere. 

— Porneşte, Adaja, ia taxiul, a spus William. 

— Am pornit, sergent, a spus Paul, care s-a prăvălit pe scări și 
a alergat pe stradă ca să găsească taxiul ce aștepta cu motorul 
pornit. A sărit în el și, imediat, taximetristul a demarat, 
răsturnându-l pe bancheta din spate. Când au virat la prima 
intersecţie, Paul l-a zărit pe Rashidi urcându-se în alt taxi care 
venea spre ei, ceea ce l-a făcut să se gândească de ce Rashidi 
ignorase mașina lor. 

Taxiul lui Rashidi a virat la stânga, la capătul străzii, exact 
când semaforul se făcea roșu. Dacă în faţa lor nu s-ar fi oprit un 
camion, polițistul Danny n-ar fi ţinut cont de lumina semaforului. 

— L-am pierdut, a spus Danny. 

— Îi spui tu sergentului Warwick, sau mă lași pe mine? a 
întrebat Paul. 

— Ce întrebare proastă! 

— L-aţi pierdut? a întrebat Hawk, îndată ce erau cu toții 
așezați în jurul mesei, în biroul lui de la Yard. 

— Mă tem că da, a răspuns William. Dar știm, acum, că are 
propriul lui taxi și, în viitor, vom urmări vehiculul, nu omul. 

— Atunci, să schimbi săptămânal plăcuţele de la mașină și să 
faci schimb de taxiuri, dacă se dovedește a fi un voiaj lung. Nu 
îmi pasă de câte vineri este nevoie pentru a localiza laboratorul, 
atâta timp cât, în cele din urmă, o vom face. 

— De acord, a spus Lamont. Am aflat ceva folositor din 
fotografii? a întrebat el, răsfoind fotografiile. 

— Numai că avem de-a face cu un bărbat foarte prudent, a 
spus William. Cum puteţi observa din cât de puţin putem vedea 
din faţa lui, în fotografii. Dar, laboratorul a sesizat ceva foarte 
interesant. 

— Luminează-mă, a spus Hawksby, recurgând la una din 
expresiile lui preferate. 


— Uitaţi-vă bine la mănușile lui. Experții noștri le-au studiat 
pe toate cele prinse în fotografii și sunt convinși că lui Rashidi îi 
lipsește o parte din al treilea deget de la mâna stângă. 

— Ceea ce îi face să se gândească la ce? 

— Priviţi cu atenţie la fotografia numărul 46, mărită, aceea în 
care își îmbrățișează mama, la plecare. 

Hawksby a studiat cu răbdare imaginea mărită a unei mâini 
înmănușate. 

— Observaţi că trei dintre degete și degetul mare de la mâna 
stângă ating spatele mamei, în timp ce degetul al treilea al 
mănușii este flasc și nu atinge nimic. Dacă vă uitaţi apoi la 
imaginea mărită a mâinii lui drepte, de pe poza numărul 52, 
toate cele patru degete și degetul mare strâng, în mod clar, 
braţul mamei sale. 

— Inteligent, a spus Hawk. 

— Da, a spus William. Așa că nu ne putem permite să facem 
nici cea mai mică greșeală. 

— Ce vrei să spui, sergent Warwick? a întrebat Lamont. 

— Este evident că avem de-a face cu un om excepţional de 
inteligent și precaut, așa că va fi nevoie să fim întotdeauna în 
gardă, altfel ne va plimba după el pe aleea din grădină, în 
fiecare vineri după-amiază. 

— Explică-te, Warwick! i-a cerut Hawk. 

— Știm că Rashidi este un om foarte bogat, dar nu alege să 
meargă să-și viziteze mama într-o mașină cu șofer, ci în propriul 
lui taxi anonim. Nu are niciun bodyguard, pentru că nu vrea să 
atragă atenţia asupra lui sau să o facă bănuitoare pe mama lui. 
Să recunoaștem, ne confruntăm cu un bărbat care a condus o 
companie publică, a fost ministru sau a conferenţiat la LSE, dar 
preferă să ducă o viaţă în afara legii. 

— E mai profitabil decât toate cele trei împreună, a spus 
Lamont. 

William s-a uitat la toţi cei din jurul mesei. 

— Vă aduce aminte de cineva, oricine, pe care să-l 
cunoaștem? 

— Ne luptăm cu un alt Faulkner, a oftat Hawk. 

— Să sperăm că nu se vor intersecta niciodată unul cu 
celălalt, a spus Jackie. 

— Cu excepţia situaţiei în care ar ajunge amândoi în 
Pentonville. 

În timpul săptămânii, în fiecare dimineaţă în jur de șapte și 
jumătate, Jackie lua metroul spre staţia James și Park, apoi 
traversa pe jos până la Scotland Yard. Cu excepţia dimineţilor 
de joi. 

Joia, cobora cu o staţie înainte, la staţia Victoria, și o lua pe 
Victoria Street. După vreo două sute de yarzi, cotea brusc la 
dreapta și traversa o piață pavată, mergând spre intrarea la 
Catedrala Westminster. Întotdeauna mergea în urma unui mic 
grup de turiști pentru a fi sigură că nimeni nu o remarcă. 

În dimineaţa aceasta de joi, intrând în catedrală, i-a întâlnit pe 
cei câţiva credincioși obișnuiți, împrăștiați pe la strane, cu 
capetele plecate, rugându-se cu toţii unui Dumnezeu în care ea 
nu mai credea. Jackie a mers încet pe aleea din partea stângă, 
nevrând să atragă atenţia asupra ei în timp ce admira reliefurile 
lui Eric Gill, care reprezentau Drumul Crucii, simțind că, dacă 
marele sculptor ar trăi, ea ar trebui să-l aresteze. Dar cum papa 
îl iertase pe Caravaggio pentru crimă, de ce cardinalul 
arhiepiscop nu l-ar ierta pe Gill de această indiscreţie? La urma- 
urmelor, nu există nicio menţiune asupra acestui păcat anume, 
în Cele 10 Porunci. 

Jackie s-a oprit când a ajuns la cutia milei amplasată sub 
icoana Fecioarei Maria, care era luminată de o duzină de 
lumânări tocmai aprinse. A privit împrejur ca să se asigure că nu 
o urmărea nimeni, a scos o cheie din poșetă și a descuiat cutia 
micuță de lemn. A găsit în ea câteva monede, risipite pe fund. 
Verificând încă o dată că nu o privește nimeni, a scos pachetul 
gol de Marlboro sprijinit în colţul cutiei și l-a pus ușurel în 
poșetă. A încuiat cutia și a luat-o spre altar. S-a înclinat în faţa 
crucii, apoi a luat-o pe aleea din dreapta și trecând pe lângă 
următoarele opriri ale crucii, a părăsit catedrala. 

Îi luase mai puţin de cinci minute să își îndeplinească sarcina 
și își putea continua drumul spre serviciu. Dar, când a intrat în 
Yard, nu a luat liftul spre biroul ei de la etajul al patrulea, ci a 
coborât la -1, unde sunt practicate artele mai întunecate. 

Jackie nu s-a oprit deloc în timp ce mergea pe coridorul bine 
luminat, până nu a ajuns la ușa pe care scria cu litere negre pe 
sticlă mată DETECTIV BECKWORTH. 

Jackie a bătut la ușă și a intrat fără să aștepte răspunsul, a 
traversat biroul până la detectivul Beckworth și a pus pachetul 


de ţigări în faţa ei, pe birou. Tânăra polițist-detectiv și-a ridicat 
privirile, fără vreo urmă de surpriză. Nu a spus nimic, ci a 
deschis pur și simplu pachetul, a îndepărtat cu îndemânare foiţa 
argintie, a pus-o pe birou și i-a netezit cu grijă câteva îndoituri, 
cu palma. Apoi a dus-o în colţul biroului, unde se afla un aparat 
al cărui capac l-a deschis și a plasat hârtia argintie pe o tavă de 
cupru. A închis aparatul, a învârtit un buton, ceea ce a făcut să 
se aprindă o lumină strălucitoare în interiorul aparatului și a stat 
un moment, apoi a ridicat capacul aparatului. A așteptat cu 
răbdare ca pe hârtie să înceapă să se contureze niște litere. 
Apoi a copiat mesajul scurt pe o hârtie albă, a introdus hârtia 
într-un plic pe care l-a sigilat, apoi i l-a dat vizitatoarei ei 
săptămânale. Jackie s-a înclinat, folosind singurul limbaj al 
semnelor pe care îl cunoștea. Poliţist-detectiv Beckworth i-a 
întors complimentul mai fluent, apoi s-a așezat la biroul ei. 

Intorcându-se să iasă, Jackie i-a făcut semnul victoriei cu 
degetul mare ridicat, dar detectiv Beckworth era deja 
preocupată să pună hârtia argintie în dulapul pentru dosare de 
lângă birou. 

Jackie a luat liftul până la etajul al patrulea, unde Angela a 
introdus-o direct spre cabinetul comandantului. A fost surprinsă 
să-l găsească pe William deja așezat împreună cu Hawk, 
amândoi, în mod vizibil, în așteptarea ei. l-a dat plicul sigilat 
șefului, acesta l-a deschis și a studiat câteva momente 
conţinutul, apoi a spus: 

— Cu toate că nu pot împărtăși tot ce e scris pe hârtia 
aceasta, pot să vă transmit câteva informaţii care au legătură 
cu un caz la care lucraţi amândoi. 

Jackie s-a așezat lângă William. 

— In fiecare joi dimineaţa, în jur de ora șapte, ofiţerul nostru 
sub acoperire lasă un pachet de ţigări Marlboro gol într-o cutie a 
milei de la Catedrala Westminster, pachet pe care Jackie îl ia, o 
oră mai târziu. Așa mă informează el cu ultimele noutăţi. 

— Cum îl contactezi? a întrebat William. 

— Jackie lasă un pachet de Marlboro gol în aceeași cutie a 
milei, în drum spre casă, în fiecare seară de miercuri. 

— Presupun că detectiv Beckworth nu ţi-a arătat mesajul de 
astăzi? a întrebat-o el pe Jackie. 

— Nu, sir. 


— Șase nume. Dar numai trei au legătură directă cu cazul la 
care lucrăm. Adrian Heath, utilizator, ceea ce noi știm deja. 
Tulio, dealer, ceea ce nu este o surpriză pentru noi. Și, iată că, 
din când în când, zeii ne oferă câte un premiu: Miles Faulkner, 
utilizator ocazional, vine ca o surpriză și ar putea fi o adevărată 
descoperire. Dacă Faulkner speră să obţină droguri pentru 
petrecerea pe care o organizează la Limpton Hall, pe 
șaptesprezece, s-ar putea să fie nevoie să-l sunaţi pe Heath 
pentru a afla dacă poate să ne dea câteva detalii. 

— Eu nu-l pot suna, a spus William. Întotdeauna el este cel 
care mă contactează. 

— Atunci, va trebui să așteptăm să rămână fără bani. Singurul 
lucru pe care vă puteţi bizui, în cazul oricărui dependent de 
droguri. 

— Heath ar putea să afle dacă Faulkner este un utilizator, 
chiar și numele celui care-i furnizează drogurile, dar dacă ar 
accepta să depună mărturie la tribunal, asta-i altă problemă. 

— Mi-ai spus că iubita lui Heath este disperată să se întoarcă 
în Brazilia și că el vrea să meargă cu ea. Dacă am putea să le 
facilităm acest lucru, poate că ar fi de acord să se transforme în 
apărătorul legii. 

— Atunci nu ne rămâne decât să sperăm că iubirea lui pentru 
Maria este mai mare decât frica de Rashidi. 

— Acum pune bila neagră la locul ei, a spus William, dându-și 
cu talc tacul. 

Paul s-a întins peste marginea mesei de Snooker și a aliniat 
bilele albă și roșie, înainte de a da următoarea lovitură. 

— Nicio speranță, a spus el, când bila roșie nu a căzut în 
gaura din colţ și s-a întors înapoi în mijlocul mesei, lăsându-l pe 
William numai să puncteze. 

William și-a folosit rândul și a făcut 32 de puncte, lăsându-l pe 
Paul în situaţia de a avea nevoie de prea mulţi snookeri pentru a 
se mai obosi să revină la masă. 

— Ai timp pentru un pahar rapid? l-a întrebat William, după ce 
s-au așezat la o masă din colţul sălii de recreere. A sorbit din 
halba de bere, apoi a continuat: cum te simţi în noua ta poziţie? 


— Încântat că am fost transferat la Scotland Yard, a spus Paul. 
Am visat asta, dar niciodată nu am crezut că se va și întâmpla. 

— Suntem norocoși să te avem în echipă. Pot ști eu ciudăţenia 
cu furtul lui Rembrandt, dar sunt încă un novice când e vorba de 
drogurile pe care le poţi cumpără dintr-o drogherie de pe strada 
principală. 

— Nu peste mult timp, vei ști la fel de mult ca orice dealer, a 
spus Paul. Și, atunci, îţi vei dori să-i poţi închide pe toţi, să-i 
încui și să arunci cheia. 

— Inclusiv pe dependenţi? 

— Nu. Vei ajunge să-ţi pară rău de ei. 

— Deja îmi pare rău. Ei, cum te-ai acomodat? a întrebat 
William, schimbând subiectul. 

— Bine. Deja mă simt un membru al echipei. 

— Vreo problemă? 

— Niciuna pe care să n-o pot rezolva. 

— Nicio privire ciudată, când lumea dă cu ochii de tine, pentru 
prima oară? 

— Numai de la câţiva tipi mai în vârstă, care, pe cinstite, nu 
mă vor accepta niciodată. Dar cu cei tineri este în regulă. 

— E vreunul care îţi face probleme, în mod special? 

— În mod evident, Lamont găsește ideea greu de digerat, dar 
era de așteptat. E de modă veche, așa că nu am decât să-i 
dovedesc ce pot. 

— Dacă te consolează cumva, și eu am avut aceeași problemă 
cu Lamont, când am intrat în echipă. Nu uita că el e scoțian, așa 
că ne consideră pe toți niște imigranţi. 

Paul a început să râdă. 

— Nu cred că ar fi fost altfel, dacă m-aș fi născut în Glasgow 
sau în Lagos. 

— Ţi-ai dat deja seama de legătura dintre comandant, Jackie 
și UCO? 

— Nu, a spus Paul, punându-și ochelarii. Nu m-am gândit la 
asta. 

— Sunt cu toţii romani. 

— Romano-catolici? 

— Da. lar Lamont e mason, așa că fii atent la strângerile de 
mână. Și cu toţii sunt puţin suspicioși în privinţa noastră, pentru 
că am ajuns aici în urma programului de promovare accelerată. 


Așa că, mai bine, am ţine-o aproape. Oricum, ce te-a determinat 
să intri în poliţie, iniţial? 

— Prea mult Conan Doyle, în copilărie și nu destul Thackeray. 
Nu m-a ajutat faptul că tata este profesor și crede că, dacă nu 
ajung cel puţin comandant, asta va însemna irosirea unei bune 
educații. 

— Am avut aceeași problemă, a spus William, ridicând 
paharul. Deși în cazul tatălui meu, nimic mai puţin decât 
comisar nu e de acceptat. Dar să nu spui nimănui lucrul acesta. 

— Deja știe toată lumea, a spus Paul, râzând. Dar eu tot am 
intenţia să-ţi iau banii. 

— Abia aștept. Ai poftă de încă un joc? 

— Nu, mulţumesc. Am fost umilit destul, pentru o noapte. 

— De ce n-ai veni la mine acasă, la cină, să o cunoști pe Beth. 

— Poate altă dată, William. În noaptea asta am o întâlnire și 
știu că îţi va veni greu să crezi, dar ea are încredere destulă în 
mine. 

— Probabil că e prima întâlnire, a spus William. 

Când a sunat telefonul, William dormea dus. Nimeni de la 
galerie nu ar fi sunat-o pe Beth în miezul nopţii, așa că apelul 
era probabil pentru el. A apucat receptorul, sperând că sunetul 
ascuţit nu o trezise pe Beth 

— Trebuie să te văd, urgent, a spus o voce cunoscută. 

Și eu, s-a gândit William, mulţumindu-se să spună: 

— Unde? Când? 

— La Tate, mâine la ora unsprezece. 

— De ce la Tate? 

— Exclus să fie mulţi dealeri în galeria de artă în căutarea de 
clienţi. Dar, după câte știu, arta era materia ta preferată, la 
școală, așa că spune tu unde. 

— E mult Henry Moore, în galeria trei. 

— Cine-i Henry Moore? 

— Nu se va putea să o ratezi. 

— Atunci, ne vedem acolo, mâine, la ora unsprezece. 

— Astăzi, a spus William, dar Adrian închisese deja telefonul. 

— Cine a fost? a întrebat Beth. 

— Josephine Hawksby. 


— Bună ziua, doamna Hawksby. Mă numesc Beth Rainsford. 
Îmi cer scuze că vă deranjez, dar... 

— Ne-ai invitat pe Jack și pe mine la căsătorie, luna viitoare, și 
abia așteptăm să venim. 

— Este amabil că spuneţi acest lucru, a spus Beth. William și 
cu mine suntem încântați că puteţi veni. Dar nu de aceasta v- 
am sunat. Speram că m-aţi putea sfătui într-o problemă 
personală, preferabil, nu la telefon. 

— Bineînţeles. Haide să luăm un ceai împreună, să zicem la 
ora cinci, la Fortnum, vinerea următoare. Este un loc unde pot fi 
sigură că nu vom fi ascultate de vreun polițist obraznic. 

După ce l-a informat pe scurt pe Lamont despre apelul din 
timpul noptii, William a plecat de la Scotland Yard şi a pornit 
spre Tate pentru a se întâlni cu OSC?-ul lui. Era nerăbdător să 
afle de ce voia Adrian să-l vadă atât de urgent și avea mai multe 
întrebări pregătite îndelung, înainte de a pune piciorul pe 
treptele ce-l duceau spre intrarea în galerie. 

Cu toate că venise devreme, William s-a îndreptat direct spre 
galeria trei, unde a găsit un mic grup de vizitatori care admirau 
sculptura Figură înclinată a lui Moore. În timp ce aștepta să 
apară Adrian, a încercat să se relaxeze plimbându-se în jurul 
sălii, familiarizându-se cu prieteni vechi și făcându-și prieteni 
noi. Ocazional, se uita la Moore, dar Heath întârzia, așa că a dat 
ocol la sală, a doua oară, cu pas încă și mai lent. 

Heath a intrat grăbit în galerie la ora unsprezece și douăzeci, 
imaginându-și, probabil, că întârzierea îi va crea un ascendent. 
William traversase spre Crucifixul lui Eric Gill, unde i s-a alăturat, 
câteva momente mai târziu, Heath. 

— Hai să vorbim mergând, ca să nu putem fi ascultați, a spus 
William. 

Heath a aprobat dând din cap, în timp ce William a continuat 
să meargă până în faţa lucrării lui Millais, Ophelia plutind pe râu 
înconjurată de flori. A încercat să se concentreze asupra 
bărbatului, nu asupra femeii. 

— De ce ai vrut să ne întâlnim, așa de în pripă? 

— ÎI ţii minte pe Tulip? 


Sursă secretă de informaţii umane a autorităţilor publice. 


— Furnizorul tău. 

— Nu mai este. 

— Ce s-a-ntâmplat? a întrebat William. 

Cum cineva s-a apropiat de ei ca să saliveze pe lângă 
Ophelia, ei s-au îndepărtat repede, trecând la lucrarea lui 
Stubbs, Cal atacat de leu. 

— Tulip a ajuns în spital, după ce a înghiţit un pachet cu 
cocaină, chiar înainte de a fi arestat. 

— Riscul meseriei, a spus William, fără urmă de empatie. 

— Fapt de care am intenţia să profit, pentru că el m-a rugat 
să am grijă de clienţii lui, cât timp lipsește. 

William s-a gândit la semnificaţia acestor cuvinte, în vreme ce 
se prefăcea absorbit de o scenă pe râul Norfolk, de Constable. 

— Constable și Turner s-au născut la un an diferenţă unul de 
celălalt, a spus el, pentru că se apropiase cineva de ei. Dar nu 
puteau fi mai deosebiți ca stil: unul de modă veche și 
tradiţionalist, celălalt original și rebel. Poate că, din această 
cauză, nu au fost prieteni niciodată. 

— Seamănă puţin cu noi, a spus Heath, înainte de a se 
îndepărta de William, pretextând că se uită la altă lucrare de 
pictură. Dar, haide să ne întoarcem la afaceri. Am nevoie de o 
favoare de la tine, a spus, îndată ce William a venit lângă el. 

— La ce anume te gândești? a întrebat William, în timp ce 
unul dintre ei s-a aplecat mai atent asupra lucrării lui Morland, 
Ghicitorul. 

— Cât timp Tulip e plecat, am marea șansă să strâng ceva 
bani adevăraţi, pentru a mă face, în sfârșit, nevăzut, dar voi 
avea nevoie ca băieţii tăi să mă lase în pace câteva săptămâni, 
nu mai mult. 

— De ce-aș fi de acord cu lucrul acesta? 

— Pentru că, imediat ce se întoarce Tulip, îţi voi da numele 
tuturor contactelor lui. 

— Te va ucide. 

— Nu, dacă eu voi fi pe cealaltă parte a lumii, înainte ca el să 
afle ce-am făcut, nu mă va putea omori. 

— Nu e suficient, a spus William, când două persoane din 
public s-au oprit să admire lucrarea lui Morland. 

— Ce mai vrei? a întrebat Heath, în timp ce se îndreptau spre 
următoarea lucrare. 

— Locaţia laboratorului lui Rashidi. 


— Nici măcar Maria nu o știe. Dar eu lucrez la aceasta. 

— Atunci, hai să începem cu ceva puţin mai ușor, ca dovadă a 
intenţiilor tale bune. 

— Ce ai în minte? 

— Ştii că unul din clienţii lui Tulip este un bărbat pe care-l 
cheamă Miles Faulkner. 

— Am văzut numele lui pe lista lui Tulip, dar nu este un client 
permanent. Așteaptă întotdeauna cea mai pură marfă și 
plătește maximul de preţ. Dar nu l-a mai contactat, în ultima 
vreme. 

— O va face, a spus William, fără altă explicaţie. Și când o va 
face, am nevoie să știu exact ce drog a comandat și unde 
dorește să-i fie livrat. 

— Şi, dacă îţi spun aceste lucruri, mă vei lăsa să-mi fac 
treaba, până se întoarce Tulip? 

— Numai șeful meu poate decide asta, dar, dacă este de 
acord, iar tu nu ne dai informaţia, îl voi vizita, personal, pe Tulip 
la spital și voi spune ce ai făcut, în timpul absenței lui. 

— N-ai face așa ceva unui prieten vechi. 

— Ca și Turner, tu nu ești un vechi prieten, a spus William, 
când au ajuns din nou la Crucifixul lui Gill. 

— Trebuie să recunosc că Moore este bun, a spus Heath. 

— Numărul plăcuței este diferit, dar taxiul este același, a spus 
Jackie, îndepărtând binoclul de la ochi. 

— Cum de ești sigură de asta? a întrebat William, în timp ce 
urmăreau cu privirile un taxi negru care mergea încet pe The 
Bolton Street. 

— O siglă a Kleenex, pe bara din spate. 

— Bună focusare, a remarcat William. 

Au continuat să urmărească cu privirea cum Rashidi a coborât 
din mașină și a deschis poarta de la numărul 24. 

— Pălărie, mănuși, palton, fular, a spus Paul. În mod clar, un 
bărbat obișnuit. 

— Ceea ce s-ar putea foarte bine dovedi ar fi prăbușirea lui, a 
spus William. 

Fotograful începuse să fotografieze imediat ce Rashidi 
coborâse din taxi, cu toate că-l prevenise pe William că, din 
cauză că era așa de bine camuflat, nu se aștepta ca rezultatele 
să fie diferite de cele de săptămâna trecută. 

Ușa s-a deschis înainte ca Rashidi să apuce să bată în ea. 
Aceeași îmbrăţișare, care i-a permis fotografului să focuseze 
aparatul pe mănușa de la mâna stângă, după care mama și fiul 
au dispărut în interiorul casei. 

William a pornit radioul care l-a conectat direct cu Yardul. 

— Toate unităţile sunt pregătite, subiectul unu a sosit la 
adresa cunoscută, a anunţat el. Subiectul a intrat în casă. Dacă 
totul se va desfășura ca săptămâna trecută, el nu va reapărea, 
cel puţin două ore. 

— Cum stai cu întăririle? a întrebat Lamont. 

— Am trei taxiuri la toate ieșirile din piaţă, pregătite să se 
pună în mișcare, în momentul în care primesc comanda. 

— Şi la sol? 

— Câte doi ofiţeri echipați pe banchetele din spate ale fiecărui 
taxi, instruiți în detaliu să urmărească ţinta, din momentul în 
care coboară din taxi. 

— Cu mașinile? 

— Patru mașini fără însemne staționate în zona dintre The 
Boltons și Earls Court, gata să se pună în mișcare, în momentul 
în care primesc comanda. 

— În minutul în care iese, să mă anunti. 

— Vă voi comunica, sir. 


Lamont și-a închis receptorul. 

— Nu vrei să fim noi cei care dăm ordinele, acolo, și nu să 
privim de pe margine? a întrebat el. 

— Bineînţeles că vreau, dar să nu-i spui nevesti-mii, a răspuns 
Hawk. 

— Lapte şi zahăr? 

— Numai lapte, mulţumesc, doamnă Hawksby. 

— Te rog să-mi spui Josephine, a insistat ea, întinzându-i lui 
Beth o ceaşcă cu ceai. M-am gândit mult la recenta noastră 
conversație. 

— Dar nu v-am explicat de ce a trebuit să vă vizitez. 

— Nu a fost prea dificil să-mi dau seama. Am presupus că 
voiai să ştii cum a fost să fiu căsătorită cu un polițist, timp de 
peste 30 de ani. 

— Aşa de evident a fost că aceasta vreau să vă întreb? 

— Răspunsul simplu este: a fost iadul pe pământ. Nopți 
nedormite, anulări în ultimul moment, întrebări pe care nu le 
poți pune niciodată, teama că, într-o zi, el nu va mai veni acasă. 
Dar asta nu m-a făcut să încetez vreodată să-l iubesc pe Jack. 

— Dar sunt atât de multe divorţuri în poliţie, a spus Beth. De 
exemplu, superintendentul Lamont și Jackie, și asta numai în 
departamentul nostru. 

— Adevărat. Dar vei învăţa să accepţi faptul că poliția este 
așteptată să aibă aceiași orar ca și răufăcătorii, cu toate că 
aceștia au vacanțe prelungite în locuri mult mai exotice. (Beth a 
râs.) Niciodată ziua de lucru nu a fost de la nouă la cinci și, din 
ce-mi spune Jack, William nu are problema de care suferă o 
mulțime de polițiști. (Beth a pus ceașca pe masă.) Prea mult 
testosteron și prea mulţi WPC!0. 

— Poţi fi vreodată sigură pe asta? a întrebat Beth. 

— Nu, nu poţi, dar Jack îmi spune că tu ai găsit un tânăr 
remarcabil, care, în mod clar, îţi va fi devotat. 

— Și eu îi sunt devotată, dar el va avea nevoie de o femeie 
excepţională ca parteneră și eu sunt numai asistent de curator 
la Fitzmolean, care chiar lucrează de la nouă la cinci. 


19 Woman Police Constable, prescurtare pentru o femeie ofițer de poliție d 
rang inferior. 


— Mulţumește-i lui Dumnezeu că unul dintre voi e normal, a 
spus Josephine, alegând un sandvici cu castravete, de pe masă. 

— Dar mă neliniștește faptul că el este deja însurat. 

— Cu meseria? (Beth a aprobat, dând din cap.) Toţi polițiștii 
buni sunt, draga mea. Dar, dacă m-aș întoarce cu treizeci de ani 
în urmă și dacă el m-ar mai cere din nou, eu tot m-aș căsători cu 
polițistul Jack Hawksby. 

— Vă pot pune o întrebare personală, Josephine? 

— Oricare. 

— Te-ai gândit vreodată să divorţezi? 

— Niciodată nu m-am gândit la divorț. La sinucidere, de 
câteva ori. 

— Ai fost invitat la nuntă? a întrebat Lamont. 

— Da. Josephine și cu mine aşteptăm cu nerăbdare momentul, 
cu toate că eu cred că vor fi de departe prea mulți avocați 
criminaliști pe lista de invitați, pe care i-am întâlnit numai când 
m-am aflat în boxa martorilor. 

— Posibil și penalistul fără de pereche. 

— Nu, a spus Hawksby. Sir Julian Warwick QC! nu este omul 
care să amestece afacerile cu plăcerea, aşa că Booth Watson nu 
va fi invitat. 

Lamont a chicotit. 

— Ai cunoscut-o pe Beth? 

— Numai la Fitzmolean, la dezvelirea lucrării lui Rembrandt. 
Nu a fost greu să înţeleg de ce s-a îndrăgostit William de ea. 

— Dumnezeu le ajută pe fetele sărace. 

— Ce te face să spui asta, Bruce? 

— Eu am divorţat de trei ori și detectiv Roycroft o dată. De 
fapt, tu ești excepţia care întărește regula. 

— Am sentimentul că la William va dura. Singura mea 
îngrijorare este că Beth ar putea încerca să-l determine să iasă 
din poliţie. 

— Toate cele trei soţii ale mele au încercat asta, a mărturisit 
Lamont, și uite unde au ajuns. De fiecare dată când am fost 


+ Prescurtare pentru Queen's Counsel, consilierul reginei. Un QC este u 


avocat superior numit la recomandarea lordului cancelar. 


promovat, nevasta respectivă m-a părăsit, dar nu înainte de a- 
mi lichida contul din bancă. 

— Sunt sigur că William nu va merge pe calea aceasta, a spus 
Hawk. Totuși, mă bazez pe tine să îndepărtezi ultimele vestigii 
ale coristului latent, înainte chiar ca eu să mă gândesc să-l fac 
inspector. 

— Și Adaja? 

— Dacă-și poate struni prejudecățile rasiale, este destinat să 
lupte împotriva lor pe stradă... 

— Ca să nu vorbim și despre interiorul acestei clădiri, a spus 
Lamont. Îmi dau seama că nici eu nu sunt chiar fără reproș. 
Când am intrat în poliţie, singurul lucru care era negru era 
cafeaua. 

— Ai urmărit The Sweeney? a întrebat Hawksby. 

— N-am ratat niciun episod. M-am văzut în John Thaw. 

Hawk a zâmbit. 

— Dar ai sesizat greșeala din ultima reluare? 

— Amintește-mi. 

— Inspectorul Regan a afirmat că bătrânul Black Marias a 
primit acest nume după cel al unei femei care participa regulat 
la audieri, îmbrăcată în rochie neagră. Dar detectiv Adaja mă 
informează că, de fapt, termenul vine de la o femeie cu numele 
Maria, care administra un internat din Boston, pe care poliţia 
trebuia să-l viziteze mult prea des. 

— Adaja este la fel de rău ca și Warwick când este vorba să 
ne furnizeze informaţii inutile, a spus Lamont. 

— Și la fel de inteligent. De fapt, William ar putea fi un 
adevărat rival și, în 2020, Poliţia Metropolitană ar fi în situaţia 
să-și numească primul comisar negru. 

— Ei, asta ar fi măcar mai bine decât primul comisar-femeie. 

Hawk era gata să comenteze, când radioul a dat semne de 
viaţă. 

— Subiectul se pune în mișcare, a spus William. 

Aceeași îmbrățişare, același pas lent pe alee; singura 
deosebire a fost că atunci când a pus pasul pe trotuar, a luat-o, 
de această dată, la stânga, nu la dreapta. 


— Rămâneţi pe loc. Se îndreaptă spre Bolton Gardens. 
Rămâneţi pe loc, a repetat William. 

— Contact, contact, s-a auzit o voce, la radio. Tinta se urcă 
într-un taxi care nu are luminile aprinse. Pornește. Se îndreaptă 
spre vest, pe Brompton Road. 

— Contact - îl văd, a confirmat Danny. 

— Rămâi cu el, a spus William, dar numai pentru încă o milă. 
Am o mașină neidentificată chiar în spatele tău, gata să preia. 

— Înţeles, a spus Danny, care păstra distanţa, dar nu pierdea 
ţinta din ochi. Subiectul se deplasează pe aleea laterală, a 
raportat el, câteva momente mai târziu. S-ar putea să vireze la 
dreapta. 

— Sau să continue drept în faţă, l-a atenţionat William. Caz în 
care ar trebui să aflăm unde locuiește. 

— Mai degrabă aflu unde lucrează, a spus Lamont. Dar nu mă 
aștept să fim așa de norocoși. 

— Retrage-te, Danny, a fost următoarea comandă a lui 
William, și permite-i mașinii de patrulare să preia. Dar rămâi pe 
poziție, pentru că s-ar putea să am nevoie de tine mai târziu. 

Pe William l-a amuzat faptul că cele patru mașini nemarcate 
erau cu toate Austin Allegros cu vechime de 5 ani, în culori 
standard, dar cu motoare tunate care, la nevoie puteau prinde 
120 mile pe oră. Nimeni nu s-a uitat la ele în timp ce rulau pe 
banda din mijloc, pe Great West Road, fără a depăși vreodată 
viteza de 40 mile pe oră. 

— inta a ajuns la sensul giratoriu Courage. Pare că vrea să 
continue pe M4. 

— Unde se opresc de obicei taxiurile, după ce intră pe M4? a 
întrebat retoric William. 

— La aeroport, a răspuns Danny. 

— Exact ce ne trebuie. 

— Parcă e pe autostradă, a spus șoferul de pe mașina de 
patrulare, pentru că la curbe gonește. 

— Părăsește autostrada la ieșirea Hammersmith și lasă-l pe 
Danny să preia. O altă mașină va atrage mai puţin atenţia pe 
autostradă, în special dacă Rashidi se îndreaptă spre aeroport. 
Dar, Danny, dacă taxiul staționează pe banda laterală, lasă altă 
mașină să preia, în vreme ce tu ieși din autostradă la ieșirea 
Heathrow și te întorci la Yard. 

— Înţeles, dom’ sergent. 


— Ţinta a revenit pe banda din mijloc și încetinește, a spus 
Danny. Cred că ai dreptate, dom’ sergent. E vorba de Heathrow. 

— La naiba! a exclamat William. Nu am destule mijloace să 
acopăr toate cele trei terminale. 

— Merge la Terminalul 1, călătorii interne. 

— Păstrează distanţa! Paul, fii pregătit să-l urmezi în terminal. 

— Sunt în poziţie de start. 

A urmat o scurtă perioadă de liniște, timp în care William a 
dat ocol încăperii, temându-se că, dacă aceasta devine un 
exerciţiu săptămânal, își va toci pantofii, înainte de a afla 
încotro se îndrepta subiectul. ; 

— Coboară din taxi și se îndreaptă spre PLECARI, a comunicat 
Danny. Paul îl urmărește de aproape. 

— Are vreun bagaj? 

— Nu. 

— Deci nu pare că se va urca în vreun avion. 

— Poate că așteaptă pe cineva? a sugerat Jackie. 

— Nu la PLECARI. Bănuiesc că e un alt truc pentru a scăpa de 
oricine s-ar putea gândi să-l urmărească. 

— Paul intră în terminal, a spus Danny. 

— Ce se întâmplă cu taxiul lui Rashidi? a întrebat William. 

— Se pune din nou în mișcare. Vrei să-l urmăresc? 

— Nu. Dacă șoferul e profesionist, deja te-a văzut, până acum. 
Așteaptă să ne informeze Paul unde se oprește Rashidi. 

— L-am pierdut, sir, a spus Paul, stânjenit grozav. Cred că 
sunt o duzină de intrări și ieșiri la PLECARI, și o mie de pasageri 
care roiesc în toate direcţiile. 

— E greșeala mea, a recunoscut William. Ar fi trebuit să-i spun 
lui Danny să urmărească taxiul. 

— Măcar să ai grijă, data viitoare, să acoperi toate cele trei 
terminale, a spus Hawksby, care urmărise fiecare cuvânt. 

— Ce vă face să credeţi că se va întoarce la mama lui, 
săptămâna viitoare? a întrebat William, încercând să nu lase să 
se simtă frustrarea în vocea lui. 

— Domnul Rashidi și cu mine avem un lucru în comun. Nu 
întârziem niciodată la întâlnirea cu mamele noastre. 

Tatăl lui Beth a bătut ușor în ușa de la baie. 


— A sosit mașina. 

— Suntem aproape gata, Arthur, a spus soţia lui. Mai dă-ne 
câteva minute. 

Arthur s-a uitat la ceas. Şoferul făcuse o cursă până la 
biserică, mai devreme, în acea dimineaţă, și îi raportase că 
durase unsprezece minute. Bineînţeles, Arthur a înţeles că toată 
lumea se așteaptă ca mireasa să întârzie, dar nu chiar atât de 
mult, încât mirele să devină neliniștit, ca să nu mai vorbim de 
cei două sute de invitaţi ai lor. Beth s-a uitat, încă o dată, în 
oglindă. Nimic nu se schimbase. Nu și-ar fi putut imagina o 
rochie mai frumoasă și știa că niciodată nu va putea să-i 
mulţumească cum trebuie tatălui ei pentru sacrificiile pe care le 
făcuse pentru ca această zi să fie una pe care ea să nu o uite 
niciodată. 

Oare toate miresele au indoieli în ziua căsătoriei? s-a întrebat 
Beth, în sinea ei. 

— Eu am avut, a recunoscut mama ei, în timp ce-i fixa voalul. 
Așa că eu cred că răspunsul este Da. 

Incă o bătaie ușoară în ușă. 

— Mă tem că asta-i una din acele rare ocazii în care nu se 
poate începe fără voi, le-a reamintit el, înainte de a cobori scara. 
A deschis ușa de la intrare și a început să facă un du-te-vino, pe 
alee. 

Câteva momente mai târziu, fiica lui a apărut în capul scării și, 
ca orice tată al miresei, a devenit cel mai mândru bărbat de pe 
pământ. A părăsit casa și a deschis portiera din spate a Rolls- 
Royce-ului - repetase chiar și acest lucru - și a așteptat ca Beth 
să urce în mașină, apoi i s-a alăturat, pe bancheta din spate. 
Rolls-ul a demarat ușor și Arthur s-a întrebat dacă să-i spună 
șoferului să mărească viteza sau nu, în timp ce s-a întors să-și 
mai admire o dată fiica, și a spus: 

— Arăţi senzaţional, William este un bărbat foarte norocos. 

— Sunt așa de emoţionată, a spus Beth. Sper că nu se vede. 

— Așa trebuie să fii, domniţă. Eşti pe punctul de a semna un 
contract de parteneriat pe viaţă, fără nicio clauză de separare. 

— Nu știu cum să-ți mulțumesc, tata. Nimic din toate acestea 
n-ar fi fost posibil fără bunătatea și generozitatea ta 
extraordinare, nu numai astăzi, ci de atât de mulţi ani. Știu că 
trebuie să fi fost momente în care te-am înnebunit. 


— Destul de regulat, a replicat Arthur, chicotind ușor, dar sunt 
fericit să îi transfer această responsabilitate bărbatului care m-a 
eliberat din închisoare și mi-a permis să mă întorc la muncă, 
deși nimeni, cu excepţia ta, nu credea că așa ceva este posibil. 
(Arthur a luat-o pe Beth de mână.) Taţii sunt întotdeauna 
convinși că niciun bărbat nu e destul de bun pentru fiica lor, mai 
ales când este singura fiică, dar n-aș putea fi mai încântat decât 
avându-l pe William ginere. Desigur că nu e destul de bun 
pentru tine, dar se va descurca! 

Beth a râs. 

— Mama mi-a spus că ai fost la local, la petrecerea burlacilor. 

— N-am stat mult. 

— Ea nu spune așa. 

— Nu-ţi face griji. Era acolo jumătate din poliția 
metropolitană, cu ochii pe el. In afară de câteva glume 
deocheate și de câteva cântări îngrozitor de dezacordate, el era 
încă treaz, când l-am dus, cu mașina, acasă. Îi știi porecla? a 
întrebat el, în momentul în care au virat spre strada principală și 
au putut vedea, în față, vechea biserică parohială Sfântul 
Antonie. 

— Coristul, a răspuns ea, însă nu i-a spus tatălui ei cum îi 
spunea ea însăși lui William. 

În timpul săptămânii, ea și William făcuseră vreo două 
repetiţii și preotul paroh, reverendul Martin Teasdale, ca un 
gentleman venerabil ce era, îi condusese fără grabă de-a lungul 
ceremoniei, punând mare accent pe importanţa jurămintelor 
făcute în faţa Celui Atotputernic. Încheiase avertizându-i că ceva 
precis va merge rău, în ziua căsătoriei, pentru că întotdeauna se 
întâmplă așa. 

Când Rolls-ul a tras în faţa bisericii, Arthur s-a uitat din nou la 
ceas. Întârziaseră cu șapte minute și bănuia că William era 
destul de emoţionat. Dar știa și că emoția lui va dispărea în 
clipa în care, afară, se va auzi sunet vesel de clopoței și își va 
vedea mireasa venind spre biserică, pe alee. 

Arthur a coborât din mașină și a deschis portiera din spate, 
permițându-i fiicei lui să i se alăture. Domnișoara de onoare s-a 
grăbit să aranjeze trena lui Beth, apoi le-a făcut semn cu capul 
domnișoarelor de onoare, care s-au așezat în șir, rapid. Beth l-a 
luat de braţ pe tatăl ei și au intrat în biserică, în sunetul Marșului 
nupţial al lui Mendelssohn. 


Participanţii la ceremonie s-au ridicat, ca unul, în picioare, în 
timp ce Beth înainta încet pe aleea centrală. În stânga ei, erau 
prieteni din zilele de școală și de la Universitatea Durham, 
împrăștiați printre prietenii din școală și de la King's College din 
Londra ai lui William. A zâmbit când l-a zărit pe Gino, care-i 
amintea de prima lor întâlnire. 

În timp ce continua să meargă pe alee, Beth i-a văzut pe Jack 
și pe Josephine Hawksby, pe Grace și Clare, care se ţineau de 
mână, pe Jackie Croyfort, Paul Adaja și Tim Knox, care s-au 
înclinat înspre ea. Și, apoi, l-a văzut pe Wiliam pe treapta de sus 
a altarului, arătând atât de frumos în frac, cămașă albă și 
cravată argintie, cu o garoafă roz la butonieră. El i-a zâmbit 
emoționat, în același fel în care îi zâmbise când o văzuse prima 
oară, când venise la Fitzmolean să asculte conferința ce trebuia 
să fie susţinută de către directorul muzeului. Dacă Tim nu s-ar fi 
îmbolnăvit, Beth nu ar fi fost rugată, în ultima clipă, să se 
implice și poate că ei nu s-ar fi cunoscut niciodată. Beth nu 
recunoscuse niciodată nimănui, nici măcar în faţa lui William, că 
fusese destul de greu să susțină o conferinţă în public, pentru 
prima dată, și nu-i fusese de niciun ajutor faptul că un tânăr 
extrem de chipeș nu se uita întotdeauna la picturi. 

Când au ajuns la treptele altarului, Arthur Rainsford a lăsat 
pentru ultima oară braţul fiicei lui necăsătorite încă, a făcut un 
pas înapoi și s-a dus lângă soţia lui, în prima strană. 

Beth a urcat treptele până lângă William, care se uita la ea ca 
și cum nu putea crede că este atât de norocos. 

— Abia aștept să îndepărtez al șaptelea voal, a șoptit el. 

— Stăpânește-te, bărbat al grotelor ce ești, a replicat ea, 
bucuroasă că el nu putea să vadă ce împurpurată era. 

Când a fost atinsă ultima clapă și orga a tăcut, vicarul a 
început prin a le spune bun-venit miresei și mirelui. Apoi, a privit 
spre adunarea așezată și a declarat: 

— lubiţilor, ne-am adunat aici, în faţa lui Dumnezeu și în faţa 
acestei adunări... 

Beth știa aproape pe de rost ceremonia de căsătorie, ca o 
tânără actriță ce așteaptă să se ridice cortina, ca să poată oferi 
cel mai important rol al vieţii ei. Vicarul a intonat „Prin urmare, 
dacă un bărbat - de ce nu o femeie, se întrebase ea, în timpul 
repetiţiilor -, poate spune un motiv just pentru care acești doi 
tineri nu se pot uni legal, să vorbească acum, altfel să tacă 


pentru totdeauna”. În timpul repetiţiilor, vicarul le spusese că, 
așa cum cere tradiția, va face o pauză înainte de a-i spune lui 
William: „O iei pe această femeie să-ţi fie soţie credincioasă?” 

Acum, el a făcut pauză și o voce s-a făcut auzită spunând: 

— Eu pot spune un motiv just! 

Adunarea a încremenit instantaneu și toate capetele s-au 
întors să vadă sursa vocii. Un bărbat pe care Beth îl văzuse 
numai o dată, a pășit pe alee și a încercat să ajungă cu orice 
preț la viitorul ei soţ. S-a oprit la treptele altarului și a spus, 
arătând cu degetul spre William: 

— Acest bărbat are o relaţie amoroasă cu soţia mea și a 
provocat desfacerea căsătoriei noastre. Nu are nicio intenţie să-i 
fie credincios acestei femei și pot dovedi aceasta. 

Un amestec de voci s-a transformat într-un cor, iar Beth a 
izbucnit în lacrimi. William a făcut un pas spre Faulkner și a fost 
nevoie de cavalerul său de onoare și de doi paznici pentru a-i 
ţine la distanţă unul de celălalt. 

În cei peste 40 de ani ca preot, reverendul Martin Teasdale nu 
trăise o asemenea întrerupere a slujbei de căsătorie. A încercat 
cu disperare să-și amintească ce avea de făcut în asemenea 
circumstanţe. Abia a putut să-i telefoneze episcopului. 

Cel care i-a venit în ajutor a fost sir Julian. 

— Poate că ar trebui ca cele două familii, împreună cu domnul 
Faulkner, să vă însoţească în sacristie, pentru a lămuri lucrurile, 
i-a șoptit el din strană. 

— Le rog pe cele două familii și pe gentlemanul interesat să 
vină cu mine în sacristie, a spus preotul, în speranţa că această 
problemă se va rezolva. 

William și Beth au coborât cu reţinere treptele altarului și l-au 
urmat pe preot în sacristie. După ce li s-au alăturat părinţii, au 
așteptat în tăcere să apară și acuzatorul lui William. Faulkner nu 
s-a grăbit deloc înainte să intre în încăpere. 

— Cum vă numiţi, sir? a întrebat vicarul. 

— Miles Faulkner, a anunţat el, cu același aer încrezător pe 
care-l arborase în boxa martorilor. 

— Un bărbat care, în acest moment, ispășește o sentinţă de 
suspendare de patru ani, pentru fraudă, a spus sir Julian. Fiul 
meu a fost ofiţerul care l-a arestat. Asta nu este nimic altceva 
decât răzbunarea unui bărbat care se simte vexat. 


— Este adevărat că aţi fost declarat vinovat de fraudă, 
domnule Faulkner? a întrebat preotul. 

— Este, a replicat Faulkner. Dar am de declarat ceva ce nu s-a 
spus în timpul procesului și care va dovedi că afirmaţia lui sir 
Julian că eu aș fi motivat de răzbunare nu este nimic altceva 
decât o încercare de a mă reduce la tăcere, în timp ce, de fapt, 
eu îmi fac, pur și simplu, datoria de creștin. 

Toţi au început să vorbească în același timp, cu excepţia 
preotului, care, în momentul în care torentul de acuzaţii și 
contra-acuzaţii s-a domolit, a spus: 

— Vom asculta ce aveţi de spus, domnule Faulkner. Poate că 
aici nu este un tribunal, dar suntem în prezenţa unei autorităţi 
mult mai înalte, care va face judecata finală. 

Faulkner s-a înclinat, sugerând că a înţeles gravitatea 
situaţiei. 

— În faţa lui Dumnezeu, a spus el cu solemnitate, îl acuz pe 
acest bărbat că a avut o relaţie cu soţia mea, în timp ce era 
logodit cu această femeie. Un act de infidelitate care a cauzat 
încheierea de nereparat a căsătoriei mele. 

Declaraţia i s-a părut puţin cam prea teatrală lui sir Julian, 
care nu avea nicio îndoială asupra persoanei care concepuse 
scenariul, cu toate că nu era sigur cu privire la modalitatea în 
care William ar putea să-și dovedească nevinovăția. 

— M-am întâlnit cu doamna Faulkner de trei ori, a protestat 
William, și de fiecare dată în calitatea mea de ofiţer de poliţie. 

— Poţi nega că, într-una din aceste ocazii, ai petrecut noaptea 
cu soţia mea, în casa noastră din Monte Carlo, în timp ce eu 
eram departe, pe cealaltă parte a lumii? 

— Am petrecut noaptea în aceeași casă, dar nu în același pat, 
a spus William, cu fermitate. 

— Ai de gând să negi în faţa lui Dumnezeu că soţia mea s-a 
vârât în pat lângă tine, în acea noapte? 

William nu a răspuns și, de această dată, sir Julian nu a mai 
putut veni în ajutorul lui. 

— Mă tem că asta este adevărat, a spus o voce din fundul 
sacristiei. Toţi s-au uitat într-acolo, ca să vadă cine a vorbit. 
Christina Faulkner a înaintat spre ei. Când William a fost oaspete 
în casa mea, după ce s-a dus la culcare, am intrat neinvitată în 
camera lui și m-am strecurat lângă el, în pat. 


Christina n-ar fi putut avea un auditoriu mai atent nici dacă ar 
fi oferit un spectacol la Albert Hall. 

— Niciunei femei nu-i place să fie respinsă, a spus ea încet, 
dar William tocmai asta a făcut și, literal vorbind, m-a dat afară 
pe ușă. Nu voi uita cuvintele lui, până în ziua morţii mele. /ubesc 
o femeie remarcabilă, mi-a spus el, și chiar și promisiunea ta de 
a returna Rembranat-ul furat la muzeul Fitzmolean nu mă va 
tenta să-i fiu necredincios ei. Dacă vă gândiţi că asta trebuie să 
fi fost umilitor pentru mine, a continuat Christina, imaginaţi-vă 
numai prin ce trec eu acum, în prezenţa lui Dumnezeu și a 
acestei adunări. A mai făcut o pauză, apoi și-a exprimat riposta 
finală. Două alte mici întâmplări v-ar putea interesa, părinte. Eu 
începusem procedurile de divorţ cu mult timp înainte de a-l 
cunoaște pe sergentul Warwick și, poate mai important de-atât, 
nu ne-am mai întâlnit de-atunci, ceea ce, sunt sigură, vor 
confirma detectivii particulari ai soțului meu. 

Beth l-a îmbrățișat pe William și l-a sărutat ușor pe buze. 

— Este plăcut să știu că mă consideri mai valoroasă decât un 
Rembrandt, a spus ea. Nu mă pot gândi la un cadou de 
căsătorie mai frumos decât acesta. 

Toţi cei prezenţi, cu excepţia lui Faulkner au izbucnit în 
aplauze. Arthur, care nu spusese nimic până atunci, a făcut un 
pas în faţă, l-a apucat pe Faulkner de braţ și i l-a răsucit la 
spate, cu toată iscusinţa unui fost luptător amator și l-a condus 
spre ușa din spate. A deschis ușa cu braţul liber și, cu ajutorul 
unui pantof foarte bine lustruit, l-a aruncat afară, în cimitir. 

Faulkner s-a împiedicat și a căzut pe un genunchi înainte să-și 
recapete echilibrul. În timp ce se îndepărta, l-a putut auzi pe 
Arthur strigându-i: 

— Am fost arestat o dată pentru omor. Nu-mi oferi o scuză să 
o fac a doua oară! apoi a trântit ușa și s-a întors la ceilalţi, 
pentru a-l auzi pe vicar spunând: 

— Răzbunarea este a mea, a spus Dumnezeu. 

Mireasa și mirele s-au întors în biserică și și-au reluat locurile 
pe treptele altarului, într-un ropot de aplauze călduroase, 
dezvăluind faptul că vicarul uitase să închidă ușa dintre biserică 
și sacristie, când se retrăseseră pentru lămurirea situaţiei. 

— Unde rămăsesem, înainte de a fi întrerupţi grosolan? a 
întrebat vicarul, care a fost răsplătit cu râsete și alte aplauze. 
Ah, da. O iei pe această femeie de soţie prin căsătorie? 


După ce William și Beth au făcut schimb de jurăminte, vicarul 
a încheiat: 

— Vă declar, acum, soţ și soţie. Poţi săruta mireasa. 

Ovaţii susținute i-au însoţit pe domnul și pe doamna Warwick, 
în timp ce înaintau pe aleea centrală, spre ieșirea din biserică. 

Recepţia a dat fiecăruia ocazia să-și exprime opiniile faţă de 
intervenţia dezgustătoare a lui Faulkner, în timp ce discursurile 
care au urmat nu au menţionat defel incidentul. Când ceasul a 
bătut ora patru, Arthur a început din nou să se neliniștească că, 
dacă mai durează mult ca Beth să se schimbe în hainele de 
călătorie, domnul și doamna Warwick vor pierde zborul și va 
trebui să-și petreacă prima lor noapte ca soț și soție pe 
bancheta din spate a unei mașini închiriate. li spusese de mai 
multe ori că transportul până la Gatwick va dura cel puţin o oră 
și, încă o dată, ea ignorase avertismentul. Dar, când și-a făcut 
apariţia în costumul de cașmir în culorile roșu cu bleumarin, 
asortat cu o eșarfă de mătase roșie și o geantă mică bej, totul a 
fost dat uitării. Arthur i-a dat 10 lire bacșiș taximetristului și i-a 
spus să aibă grijă ca ei să nu piardă avionul. 

— Ţineţi-vă bine, domnule sergent, a spus șoferul, când cei 
doi s-au instalat pe bancheta din spate. Se poate să depășesc 
limita legală de viteză. 

— Oh, nu, nu tu, Danny, a spus William. Ce altceva rău se mai 
poate întâmpla, astăzi? 

Au sosit la aeroport în patruzeci și șase de minute și, când 
nou- căsătoriţii au ajuns în holul pentru plecări, au fost salutaţi 
cu un anunţ: 

— Aceasta este ultima chemare pentru zborul 019, spre 
Roma. Îi rugăm pe toţi pasagerii să se prezinte la poarta 31. 

Domnul și doamna Warwick au fost printre ultimii care s-au 
îmbarcat și nu s-au relaxat până când avionul nu a început să 
ruleze pe pistă. William o ţinea strâns de mână pe Beth, în 
așteptarea desprinderii de sol, când li s-a adresat pilotul: 

— Vă vorbește căpitanul, a spus o voce prietenoasă. Imi pare 
rău să vă raportez că inginerul nostru a depistat o mică avarie la 
motorul de la tribord și va trebui, ca urmare, să ne întoarcem la 
poarta de îmbarcare, unde veţi fi rugaţi să coborâţi din avion și 
să așteptați până când vom pregăti un avion disponibil să vă 
ducă la Roma. 


În cabină, s-a înălţat un oftat puternic, urmat de sute de 
întrebări, la care niciun membru al echipajului nu a putut 
răspunde. 

— Vă pot asigura că siguranța dumneavoastră este prima 
noastră prioritate, a continuat căpitanul. Sper că nu va dura 
mult până când se va putea să vă continuaţi călătoria. 

— Nu m-aș mira, dacă s-ar dovedi că inginerul este Faulkner, 
a spus William, coborând bagajul lui Beth din spaţiul de 
depozitare de deasupra locurilor lor. 

Beth nu a râs. 

Pasagerii au fost escortaţi afară din avion și înapoi în terminal, 
unde li s-a oferit ceai și biscuiţi, în holul în care așteptau anunţul 
următor. Promisiunea că „Nu va dura prea mult”, repetată 
regulat de personalul plin de solicitudine, a devenit din ce în ce 
mai puţin convingătoare, până când, în sfârșit, a venit un anunţ 
oficial din partea liniilor aeriene. 

— Ne pare rău să vă spunem că nu este disponibil niciun 
avion, în acest moment. Toţi pasagerii vor primi locuri în primul 
zbor programat spre Roma, mâine-dimineaţă. 

— Se pare, doamnă Warwick, că ne vom petrece prima 
noapte împreună, ca soţ și soţie, într-un hol din aeroport, a spus 
William, îmbrăţișând-o pe Beth. 

— Vom avea ce să-i povestim fiului tău, a spus ea. 

— Fiul meu? 

— Sau fiicei tale, poate, domnule Warwick. Află că sunt 
însărcinată. 

— Domnul și doamna Warwick? 

William se întreba cât timp va dura până se va obișnui cu 
acest apelativ. A clipit și a ridicat privirile, pentru a vedea o 
stewardesă pe care a recunoscut-o; era cea din avion. 

— Da? 

— Fiţi așa de amabili și mă urmaţi. 

— Ce se întâmplă? a întrebat o voce somnoroasă, în timp ce 
William o trezea pe Beth. Abia am adormit. 

— Nu am idee, dar îmi imaginez că, dacă o urmăm pe această 
doamnă de la liniile aeriene, tot misterul ne va fi revelat. 

— Beth s-a ridicat în picioare, și-a întins braţele și a căscat ca 
un animal trezit din hibernare, apoi și-a urmat, fără convingere, 
soţul. 

— Poate că ne duce în holul de la clasa |, a șoptit William. O 
canapea de clasa |, pe care nu se doarme. Plus mâncare și 
băutură, gratis. 

— incorect, din nou, oh mare detectiv, a spus Beth, în timp ce 
treceau pe lângă holul de la clasa | și ieșeau din terminal. 

Un șofer curtenitor a deschis portiera din spate a unei mașini 
cu însemnele liniei aeriene, care aștepta. 

— Din ce în ce mai curios, a spus William, în timp ce luau loc 
pe bancheta din spate. 

— Unde crezi că ne duce? a întrebat Beth. 

— Nu la Roma, asta-i sigur, a răspuns William, în timp ce 
mașina demara. 

— Nu la Londra, a spus Beth, când șoferul a ignorat 
indicatorul spre autostradă și a virat la stânga, pe drumul de 
țară. 

Au mers peste vreo două mile, apoi mașina a încetinit și a 
trecut prin niște porţi de fier forjat, a continuat pe un drum încă 
și mai strâmt, tăiat într-o pădure deasă. Probabil au mai mers 
cam o milă, înainte ca, în faţa lor, să apară o vilă georgiană cu 
proporții frumoase, din piatră de culoarea mierii, îmbrăcată în 
iederă. Când s-au oprit în faţa intrării, s-a grăbit să-i întâmpine 
un tânăr îmbrăcat într-o uniformă verde, elegantă, care le-a 
deschis portiera. 

— Bine ați venit la Lakeside Arms Hotel, domnule și doamnă 
Warwick, a spus el, când ei au pus piciorul pe aleea de pietriș. 
Fiţi atât de amabili și mă urmaţi. 


Ușa masivă de stejar s-a deschis când ei erau la câţiva pași 
distanță de intrare și în ușă îi aștepta un bărbat îmbrăcat 
elegant, cu jachetă neagră, pantaloni în dungi și cravată 
argintie. Arăta de parcă abia ar fi sosit de la o nuntă. 

— Bună seara, domnule și doamnă Warwick, a spus el. 
Numele meu este Bryan Morris și sunt directorul hotelului. 

Fără alt cuvânt, i-a condus pe niște scări largi, acoperite cu un 
covor pufos, până la etajul întâi, unde s-a oprit în faţa unor uși 
duble pe care scria cu foiţă de aur Apartamentul Nell Gwynne. A 
scos cheia, a descuiat ușa și i-a condus într-un apartament cu 
camere spaţioase, mai mare decât apartamentul lor din Fulham. 

— Acesta este apartamentul nostru nupţial, care are vederea 
spre lac, a spus directorul, îndreptându-se spre un bovindou 
larg. Sper că nu vă vor deranja păunii. A tăcut un moment, 
lângă masa aranjată pentru două persoane, a netezit puţin faţa 
de masă, apoi i-a condus spre dormitorul principal în care trona 
un pat uriaș în care ar fi putut dormi confortabil patru persoane, 
fără să se atingă. Incă nu-și încheiase turul; următoarea cameră 
în care i-a dus a fost o baie dotată cu un jacuzzi și o cabină de 
duș, care ar fi putut primi o echipă de fotbal, deodată. 

Rămași fără grai, cei doi l-au urmat înapoi în dormitor, unde 
au constatat că valizele lor își făcuseră apariţia, în mod 
misterios, și pijamalele le fuseseră despachetate și întinse pe 
pat. Intr-o frapieră, trona o sticlă de șampanie. Directorul a 
deschis-o, a turnat șampanie în două pahare și le-a oferit 
musafirilor săi. 

— Vă rog să sunaţi și să comandaţi, oricând vă convine, a 
spus el. Veţi găsi meniul pe masa pregătită pentru cină.. 

— Pot rămâne aici, pe tot restul vieţii mele? a întrebat Beth. 

— Nu și dacă încă speraţi să ajungeţi la Roma, mâine- 
dimineaţă, doamnă, a spus directorul hotelului. Apoi, s-a 
înclinat, s-a retras și a închis, încet, ușile duble, în urma lui. 

— Visez? a întrebat Beth, ridicând paharul. Pentru că nu pot 
crede că liniile aeriene fac asta pentru toţi clienţii care trebuie 
să rămână peste noapte în aeroport. 

— Hai să nu punem prea multe întrebări, ca să nu ne trezim 
înapoi în sala de așteptare a aeroportului, a spus William, 
privind spre patul dublu și începând să desfacă nasturii jachetei 
lui Beth. 

— Om al grotelor, ce ești! 


— Și ce mai grotă!... 

— Vrea ea asta? a întrebat Faulkner. 

— Limpton Hall, cu toate dispozitivele de prindere și 
accesoriile. Aceasta include cele 73 de picturi, cu toate că spune 
că îţi poţi păstra statuia care te reprezintă. 

— Indrăznesc să întreb, ce altceva mai dorește? 

— Douăzeci de mii pe an pentru plata personalului, a spus 
Booth Watson, precum și un acord final pentru un milion de lire 
sterline. 

— Presupun că asta e tot? 

— Nu chiar. Păstrează toate bunurile personale. Bijuterii, 
haine, etc., plus Mercedes-ul și pe Eddie, șoferul, pe care tot tu îl 
vei plăti. 

— Spune-i să dispară pe veci. 

— l-am spus deja, deși nu exact cu aceste cuvinte. 

— Nu uita că s-a culcat cu Warwick, la Monte Carlo și că sunt 
încă împreună. 

— Nu prea cred, Miles. După cum ai aflat direct chiar tu, când 
ai apărut la căsătorie la care te sfătuisem să nu te duci. 

— Tu mi-ai scris scenariul, în caz că ai uitat, i-a reamintit 
Faulkner. 

— Împotriva voinţei mele, a replicat Booth Watson. 

— Dar nu aveam de unde ști că va fi acolo și Christina. 

— Pentru că, spre deosebire de tine, ea a primit invitaţie, 
ceea ce a sugerat mai degrabă că nu sunt amanți. 

— In orice caz, este încă vorba de cuvântul ei împotriva 
cuvântului meu. 

— Dacă un complet de judecată ar avea de ales între o femeie 
înlăcrimată pentru că a greșit și un bărbat care ispășește o 
sentinţă (chiar dacă cu suspendare) pentru fraudă, tu ce parte 
îți imaginezi că va alege? 

— N-ar conta, pentru că, după cum mi-ai spus adeseori, un 
complet de judecată poate să nu fie informat despre orice 
pedepse anterioare pe care le-am primit. 

— O regulă ridicolă, dar care, trebuie să recunosc, este în 
favoarea ta. Cu excepţia situaţiei în care vreunul dintre 
judecători nu a citit ziarul oficial, în decursul anului trecut. 


— Crezi că s-ar putea ajunge la tribunal? 

— Desigur, dacă nu te hotărăști să te potolești. 

— Nu am de gând să renunţ la niciuna dintre picturile mele 
fără luptă, a spus Faulkner. Mi-a luat o viaţă întreagă să 
alcătuiesc o colecţie. 

— Miles, dacă vrei să le păstrezi, ea va aștepta ceva în 
schimb. Și, din nefericire, colecţia valorează mai mult decât 
toate cele trei case, yacht și avion luate împreună, față de care 
ea nu a arătat niciun fel de interes. 

— Amână acordul final cât de mult timp poţi, BW. S-ar putea 
să mai am un as în mânecă. 

Mic-dejunul le-a fost servit în cameră, în dimineața următoare, 
la ora 10, împreună cu exemplare din The Times și Telegraph, 
pe noptieră. 

— Prima lor greșeală, a spus Beth, cu un zâmbet. Dar nu cred 
că au mulţi oaspeţi care cumpără Guardian. 

— Sau Sun, în cazul de față, a spus William, în timp ce a 
început să atace mic-dejunul englezesc; Beth a sorbit din sucul 
de portocale proaspăt stors și a citit despre planurile de 
căsătorie ale prinţului Andrew și ale lui Fergie. 

La ora 10:20 s-a auzit o bătaie ușoară în ușă și, ca zâna cea 
bună, a reapărut domnul Morris. 

— Sper că amândoi v-aţi bucurat de un somn bun, s-a 
aventurat el să afirme. 

— Mai bun nu se putea, a spus William, după ce a înghiţit 
ultima picătură de cafea. 

Beth a vrut să adauge: Wicio șansă pentru așa ceva, când ești 
măritată cu un om al cavernelor, dar a păstrat gândul pentru ea. 

— Am întrebat numai pentru că nu aţi comandat cina, seara 
trecută. 

— Eram amândoi plini de cartofii prăjiţi și alunele din avion, a 
îngăimat Beth. 

— Din păcate, aţi ratat primul zbor spre Roma, de dimineaţă. 
Am reușit, totuși, să facem rezervări pentru zborul de la ora 
douăsprezece și treizeci și cinci și liniile aeriene v-au oferit locuri 
la clasa business. Vă va aștepta afară o limuzină, care vă va 
duce înapoi la aeroport. 


— Bineînţeles că așa va face, a spus Beth. 

— Scuze, doamnă? 

— Soţia mea vrea să spună că aceasta a fost pentru noi o 
experiență de neuitat și dumneavoastră n-aţi fi putut face mai 
mult pentru ca sejurul nostru să fie memorabil. 

— Ce drăguţ să spuneţi acest lucru, sir. Acum vă las și voi 
trimite hamalul să vă ia bagajele, peste câteva minute, a spus 
dl. Morris, care s-a înclinat, încă o dată, înainte de a părăsi 
încăperea. 

— Detectiv-sergent Warwick, a spus Beth, îmbrăţișându-și 
soţul, va trebui să ai grijă să fii promovat cu regularitate. 

— De ce? a întrebat William, cu inocenţă. 

— Pentru că m-aș putea obişnui cu viaţa asta, William era pe 
punctul să protesteze, când ea a adăugat: dar, pentru moment, 
mă voi rezuma la a petrece aniversarea căsătoriei noastre în 
această cameră, o dată pe an, pe tot restul vieţii noastre. 

— Tocmai au plecat, sir, a spus directorul, privind pe fereastra 
din biroul său cum limuzina dispare pe alee. Cred că veți 
considera că v-am urmat întocmai instrucțiunile. 

— Chiar aşa, domnule Morris. Fiica mea a sunat, acum câteva 
minute, să-mi spună că au rămas la sol din cauza unei probleme 
la un motor, dar că liniile aeriene au făcut totul pentru a se 
recompensa. 

— Foarte recunoscător să aud acest lucru, sir. Unde să trimit 
nota de plată? 

— La biroul meu din Marylebone. Menţionaţi că e 
corespondență personală, în atenția lui Arthur Rainsford. 

Detectiv-superintendent Lamont a ridicat receptorul de pe 
birou pentru a primi salutul unei voci cu accent de funcționar 
public, care zgâria urechea lui scoțiană. 

— Vă raportez, sir. 

— Îți place să fii șef, detectiv Adaja, chiar dacă numai pe 
perioada în care sergentul-detectiv Warwick e în luna de miere? 


— Fiecare minut îmi place. Nu cred că există vreo șansă să-și 
amâne întoarcerea, sir, pentru că sper să rezolv cazul, până se 
întoarce. 

— Nicio șansă, a spus Lamont. Nu numai pentru că Warwick 
tocmai a sunat de la Roma și tot ce voia să știe a fost dacă am 
aflat unde locuiește Rashidi. 

— De ce oare nu sunt surprins? 

— Ceva nou, pe front? a întrebat Lamont, ignorând 
comentariul lui Adaja. 

— Aţi avut dreptate că trebuie să avem acoperite toate cele 
trei terminale, sir. Rashidi a fost lăsat la terminalul trei, de 
această dată, dar a ajuns, în cele din urmă, tot la terminalul 
unu. 

— Şi unde s-a dus, de acolo? 

— L-a luat un BMW negru și l-a dus la Litle Charlbury, un sat 
din Oxfordshire. 

— Aţi localizat locuinţa lui, să-i spun lui Warwick, dacă sună? 

Paul a râs. 

— Nu prea seamănă a casă, sir, seamănă mai mult cu un 
castel. Are chiar șanț cu apă și pod mobil. Terenul probabil că 
are peste o sută de acri și cel mai apropiat vecin este la cel 
puţin o milă distanţă. 

— Atunci mai bine ai fi prudent și ai informa poliţia locală cu 
ce te ocupi. Cu atât de mulţi bani care se spală în zonă, s-ar 
putea să aibă câţiva pe statul de plată sau măcar să-i avertizezi 
că îi deranjăm. 

— Nu e decât un poliţist de ţară și singurul lucru mai bătrân 
decât el este bicicleta lui. 

— Mijloace de securitate? 

— De ultimă oră, plus amprenta personală. Toată proprietatea 
este împrejmuită de un zid de zece picioare cu sârmă ghimpată 
electrificată. 

— Intotdeauna, când e vorba de siguranţa și proprietăţile lor, 
infractorii iau măsuri mai stringente decât oamenii cinstiţi, a 
spus Hawk, intrând pe fir, pentru prima oară. Crezi că e posibil 
ca fabrica lui de droguri să se afle undeva, în teren? 

— Nu pare, sir, a spus Paul, cel puţin pentru că ar necesita un 
centru de distribuţie. Toată lumea din sat ar vedea intrând și 
ieșind lucruri. Dar voi rămâne pe poziţie să văd dacă pot afla 
ceva pe plantaţia locală. 


— Bun! a spus Hawksby. Între timp, voi aranja un zbor pe 
deasupra proprietăţii în elicopterul Poliţiei, mâine-dimineaţă. 
Deși, din ce spui tu, nu mă aștept să găsim ceva incriminator, 
bănuiesc că locul face parte dintr-un front public, cu un 
președinte de companie de ceai, de succes. 

— Și taxiul care l-a luat de la aeroport - unde s-a garat? a 
întrebat Hawksby. 

— La casa din Chiswick a șoferului, a răspuns Jackie. S-a 
dovedit că are permis de șofer de taxi. Dar vinerea după-masă 
nu are decât un client, pe care-l ia din City, la ora patru și-l lasă 
pe Boltons Street, în jur de ora cinci. Câteva ore mai târziu, îl 
duce la Heathrow și-l lasă, în fiecare săptămână, la alt terminal. 
Am aranjat deja kilometrajul la taxi, așa că nu mai este nevoie 
să acoperim întotdeauna, toate terminalele. 

— Abia ţi-am aprobat să faci asta, deci ai atașat aparatul 
nostru înainte sau după ce ai primit permisiunea din partea 
mea? a întrebat Hawk. 

— Cam cu câteva ore înainte, a recunoscut Jackie. 

— Să nu mai faci această greșeală, detectiv Roycroft. Este 
tipul de acţiune care ne poate conduce la tribunal și periclitează 
întreaga operaţiune. Pe viitor, lucrează cu respectarea regulilor, 
altfel te-ai putea trezi înapoi la patrulare. 

— Da, sir, a spus Jackie. După ce-a închis telefonul, a adăugat: 
dar infractorii lucrează după alte reguli, în caz că nu aţi 
observat... sir. 

— Mă întreb dacă au descoperit unde se află laboratorul, a 
spus William. 

— Sunt sigură că vor reuşi cumva să supraviețuiască fără 
tine, câteva săptămâni, domnule sergent, a spus Beth, 
cercetându-și ghidul. 

— Deci, ce-ai plănuit pentru această după-amiază? a întrebat 
William, cu un oarecare sentiment de vină. 

— O vizită la Vila Borghese, unde vei avea șansa să vezi trei 
dintre cele mai frumoase lucrări ale lui Bernini, un Raphael de 
neuitat și... 

— Iubirea sacră și profană al lui Tiţian. 

— Pictat în ce an? 


— 1514. 

— Uneori, uit că ai studiat Istoria Artei la King, între alergările 
din timpul zilei pe pista de curse și cititul romanelor Agathei 
Christie, în timpul nopţii. 

— Ale lui Simenon, de fapt. În franceză. Deci când ajungem să 
vedem Da Vinci și Michelangelo? 

— Răbdare, om al cavernelor. Mai avem o săptămână să 
vedem lucrările celor doi cei mai mari artiști care au trăit 
vreodată. 

— Sunt mai degrabă un om al lui Caravaggio. 

— Atunci știi deja că unsprezece din operele sale se păstrează 
în galerii și biserici chiar de aici, din Roma. Dar, spune-mi, 
sergent Warwick, dacă ţi s-ar fi oferit oportunitatea să-l arestezi 
pe Caravaggio și să fie condamnat la moarte, în 1606, după 
cearta din crâșmă, ce decizie ai fi luat? 

— L-aș fi spânzurat pe blestemat. Spre deosebire de lacomul 
și ipocritul papă Paul V. 

— Mă bucur că nu tu erai papă, în acea vreme, altfel n-am 
mai putea vedea nouă din acele unsprezece capodopere. 

— Crezi că Hawk știe că avem o relaţie? a întrebat Jackie. 

— Bineînţeles că știe, a spus Ross. De aceea te-a ales pe tine 
să fii ofițerul meu de legătură. 

— Dar cei mai mulţi cred că ai părăsit poliţia. 

— Inclusiv mama mea. Dar aceasta a făcut parte din planul lui 
Hawk. Așa de mulţi tineri ofițeri demisionează după primii doi 
ani și sunt daţi repede uitării. 

— Dar tot e o decizie grea să devii UCO pe termen lung, luând 
în considerare toate riscurile pe care le implică aceasta. 

— Întotdeauna am fost un singuratic, a recunoscut Ross. 
Hawk a înţeles asta devreme, în cariera mea, și s-a folosit de 
această trăsătură. 

— Deci, mergi undeva sau numai spui că faci ore 
suplimentare? 

— Asta decid alţii. Dar am stabilit deja că Tulip vine regulat la 
Trei Pene, cum sunt alţi câţiva traficanţi ale căror nume voi 
putea să le adaug destul de curând. Dar este ceva pentru care 
nu-mi permit să mă grăbesc. Pentru un UCO, răbdarea nu eo 


virtute, este o necesitate. Dacă vrei să supravieţuiești. Chiar 
dacă și numai unu dintre acești bastarzi bănuiește pentru un 
singur moment că sunt membru al brigăzii pentru droguri, data 
următoare mă vei vedea plutind pe râu, în timpul fluxului de 
dimineaţă, a spus el și și-a pus mâna pe interiorul coapsei lui 
Jackie. 

— Nu încă, i-a îndepărtat ea mâna. 

— Dar n-am făcut sex de câteva săptămâni. 

— Cu cine crezi tu că glumești? Hawk a primit cel mai recent 
raport al tău și chiar mi-a cerut să te felicit. Dar, acum, vrea să 
afli unde e laboratorul lui Rashidi. 

— Asta ar putea dura un pic mai mult, pentru că Viper nu te 
invită în cuibul lui, până nu-i faci dovada de om de încredere și 
eu abia sunt o târâtoare, cea mai joasă formă de viaţă. 

A luat-o pe Jackie în braţe și a început să o sărute ușor pe 
sâni. Pentru un moment, ea a uitat la ce altă întrebare aștepta 
Hawk răspuns, când limba iubitului ei se mișca înfometată pe 
trupul ei. S-a întins pe spate și nu s-a mai gândit la Anglia. La 
puţin timp după ce au făcut dragoste, Ross s-a strecurat jos din 
pat și a început să se îmbrace. 

— Nu faci un duș? a întrebat ea. 

— Nu se potrivește cu zona, a răspuns Ross, fără să se simtă 
jenat. 

Și, atunci, ea și-a amintit. 

— Șeful vrea să fii cu ochii pe un traficant pe nume Adrian 
Heath. Era pe ultima ta listă. Încearcă să afli ce face și 
informează-ne. 

— Ţi-a dat vreun indiciu? De ce este tipul așa de important? 

— Hawk nu dă indicii, numai ordine. 

— A fost o întrebare prostească, a recunoscut Ross și a 
deschis fereastra. 

— Data viitoare când vii fără să mă previi, bate măcar în 
fereastră. 

— De ce? a întrebat Ross, în timp ce ieșea pe fereastră, pe 
scara de incendiu. 

— M-ai putea găsi cu altcineva în pat. 

Sir Julian și-a ridicat privirea și i-a zâmbit clientului aflat de 
cealaltă parte a biroului. 

— Soţul preferă Limpton Hall - dar nu și lucrările de pictură -, 
apartamentul din Eaton Square, care nu mai este decât șapte 
luni în chirie, zece mii de lire sterline pe an, pentru cheltuielile 
cu personalul, și un depozit de o jumătate de milion de lire 
sterline. 

— Așadar ce ar trebui să-i răspund? a întrebat Christine. 

— Că acceptaţi Limpton Hall și apartamentul din Eaton 
Square, dar că-i cereţi șaisprezece mii pe an și nimic mai puţin 
decât opt sute de mii de lire sterline în depozit. La urma- 
urmelor, este responsabilitatea legală și morală a soţului să se 
asigure că veţi continua să trăiţi în stilul cu care v-aţi obișnuit 
după atât de mulţi ani ca soţie supusă și ascultătoare. 

— Sir Julian, eu chiar cred că vă distrațţi. 

— Cu siguranţă, nu, doamnă. Îmi îndeplinesc, pur și simplu, 
datoriile fiduciare pe seama clientului meu. Nimic mai mult. 

— Şi, cu siguranţă, nimic mai puţin. 

— Sir Julian și-a permis un zâmbet crispat. Nu-i prea păsa de 
doamna Faulkner, dar trebuia să recunoască faptul că, 
întotdeauna, apreciase compania ei. 

— Trebuie să întreb cât de puternic vă deranjează că picturile 
sunt parte a contractului final. 

— Nu m-ar putea afecta mai mult, a spus ea. De fapt, asta 
înseamnă întreruperea negocierii. 

— Doamnă Faulkner, vă pot întreba de ce, de vreme ce ați 
afirmat cu toată claritatea că nu vă interesează în mod special 
arta? 

— În momentul când se va pronunţa sentinţa, le voi da la 
licitaţie. Miles nu va rezista tentaţiei de a le cumpăra înapoi și 
intenţionez să mă asigur că nu le va achiziţiona ieftin. 

Sir Julian a evitat să-i adreseze întrebarea evidentă și a spus, 
simplu: 

— Atunci voi insista ca picturile să fie parte a înţelegerii. 

— Toate cele șaptezeci, a spus Christina. Și îl puteţi atenţiona 
pe Miles să nu se apuce să-mi bage pe gât copii sau falsuri, 
pentru că, dacă face acest lucru, următorul meu apel va fi la 
comandantul Hawksby. 

Sir Julian și-a reprimat un zâmbet. 


— Mai aveţi alte întrebări în legătură cu înţelegerea, doamnă 
Faulkner? 

— Numai una. Cealaltă parte a fost de acord să vă plătească 
taxa? 

— Da. 

— Atunci, eu voi apela la dumneavoastră, în mod regulat, 
pentru sfaturi, sir Julian, și se poate să nu fie întotdeauna sfaturi 
care să aibă legătură cu Miles. Dar, întotdeauna, îl vor afecta pe 
el. 

Jackie s-a dus repede în cealaltă parte a camerei, când a 
început, să sune telefonul de pe biroul lui William. 

— Detectiv Roycroft, a răspuns ea. 

Legătura s-a întrerupt. 

— Probabil a sunat fostul coleg de școală al lui William, a spus 
Lamont. Din nefericire, nu pare să vrea să vorbească cu nimeni 
altcineva. 

— Dacă sună din nou? 

— Va trebui să sperăm că William se va întoarce, până atunci. 

— Şi, dacă nu se întoarce? 

— Atunci, vei avea tu sarcina de neinvidiat de a decide sau nu 
să-i întrerupi luna de miere. 

William privea în sus la tavanul Capelei Sixtine, despre care, 
potrivit ghidului pe care-l avea în mână, savanții considerau că 
schimbase istoria artei apusene. 

— Cât timp i-a luat lui Michelangelo să termine fresca? a 
întrebat Beth. 

— A lucrat neîntrerupt la ea din 1508 până în 1512, a răspuns 
William. A petrecut cea mai mare parte a acestui timp întins pe 
spate, în vârful schelei construite rudimentar. Când a terminat-o 
era, practic, schilod. N-a fost deloc de ajutor că papa Julius II nu 
l-a plătit niciodată la timp. 

Beth era uluită de ambiția proiectului și nu s-a oprit din 
admirarea tavanului, până când nu a început s-o doară gâtul. 


— Ai fi putut folosi una din oglinzile puse la dispoziţie, i-a 
sugerat William. 

— Aș fi putut, de asemenea, să cumpăr o carte poștală. Dacă 
Roma n-ar fi plină cu capodopere, aș vizita capela în fiecare zi, 
până când tu ar trebui să mă târăști afară! 

— Chiar dacă ar trebui să te alături unei lungi cozi de 
credincioși, devreme, în fiecare dimineaţă? 

— Michelangelo a stat întins pe spate patru ani pentru a 
realiza această capodoperă unică, așa că aș fi, pur și simplu, 
fericită să stau la coadă câteva ore, pentru a aduce omagiu 
amintirii lui. 

Telefonul de pe biroul lui William a sunat din nou. Dacă n-ar fi 
fost a treia oară, în acea dimineață, când suna, Lamont l-ar fi 
ignorat. 

— Răspunde odată, a spus el, exasperat. Dar să nu spui că 
William este încă în luna de miere, indiferent cine este la 
telefon. 

Jackie a ridicat receptorul. 

— Sergentul Warwick nu este disponibil, în acest moment. 

— Trebuie să vorbesc cu el urgent. 

— Îi puteți lăsa un mesaj? 

— Spuneţi-i că Faulkner a dat drumul la invitațiile la cină. 

— Altceva? 

— Voi suna din nou peste o oră, când îl aştept la celălalt capăt 
al firului. Nu pot crede că are de făcut ceva mai important decât 
să-l prindă pe Faulkner asupra faptului. 

— Nu va fi posibil, a spus Jackie, dar legătura se întrerupsese 
deja. 

Telefonul a început să sune, exact când William termina să se 
radă. A apucat receptorul din baie, în speranța că apelul nu a 
trezit-o pe Beth. 

— Bună dimineața, a salutat el rapid. 

— William, sunt Jackie. UCO tocmai a sunat să-ți spună că 
Faulkner a dat drumul la invitațiile la cină, ce-o fi însemnând 


asta. Are nevoie să vorbească cu tine despre asta, urgent! Vrei 
să-i dau numărul tău, când sună din nou? 

— Da, bineînţeles. Spune-i să mă contacteze cât mai repede 
posibil, a șoptit William, apoi a pus receptorul în furcă. 

— Altă femeie? a întrebat Beth somnoroasă, când el s-a întors 
în dormitor. 

— Tu nu vei avea niciodată o asemenea problemă, a spus 
William, așezându-se lângă ea pe marginea patului, și 
odihnindu-și ușor urechea pe pântecul ei. Aud ceva... 

— Un băieţel? 

— Nu, este o fetiță. 

— De unde știi? 

— Bodogăne. 

— Îl bodogăne pe taică-său pentru că vrea să ne părăsească 
pe amândouă și să plece acasă, în loc să mai petrecem încă o zi 
cu celălalt bărbat al vieţii mele. 

— Deci asta ai plănuit, pentru astăzi? 

— Da. Vreau să merg din nou la Capela Sixtină. 

— Pentru mine, e în regulă. Dar va trebui să stăm la coadă. 

— Voi sta la coadă și voi cumpăra biletele și tu poţi veni acolo, 
vreo două ore mai târziu. Asta îţi va oferi destul timp să preiei 
mesajele de la birou, fără să aflu eu cine te-a sunat, a spus ea, 
înainte de a dispărea în baie. 

— Doamna Faulkner, sunt încântat să vă raportez că partea 
adversă a acceptat ultimele noastre condiții, fără comentarii, 
așa că pot acum să schițez hotărârea finală, a spus sir Julian. 

— Miles a fost de acord să păstrez eu toate picturile de la 
Limpton Hall? a întrebat Christina, fără a părea convinsă. 

— Fără excepție. Vor trimite inventarul, aşa că veți putea 
verifica tot ce au motivat, și i-a înmânat un document format din 
două pagini. 

Christina a studiat cu atenție lista și, cu mult înainte de a 
ajunge la Vermeer, a spus: 

— Cred să sunt copii. 

— M-am gândit că veți afirma asta, așa că, după cum m-ați 
instruit, l-am avertizat pe Booth Watson că fiecare lucrare va 


trebui autentificată de către un specialist de la Christie's înainte 
ca noi să fim de acord să semnăm un document obligatoriu. 

— Şi el a fost de acord? 

— Nu mai mult decât se aștepta clientul meu. 

— Nu cred, a spus Christina. Miles nu cedează niciodată atât 
de ușor. A făcut o pauză, apoi a adăugat: Pune ceva la cale. 

A trecut o oră și Adrian nu a sunat. Ca întotdeauna William a 
simţit nevoia de a face o presupunere. A continuat să-și verifice 
ceasul la fiecare câteva minute, dar telefonul a rămas absolut 
tăcut. William încerca să decidă dacă ar trebui să scape de 
Capela Sixtină şi să dea ochii cu o Beth furioasă sau să meargă 
să se întâlnească cu ea și să trăiască amândoi fericiți, până la 
sfârșitul lumii. Tocmai își punea haina, când a sunat telefonul. A 
ridicat receptorul la al doilea apel: 

— William Warwick, a spus el. 

— Voiai să știi care va fi meniul la petrecerea de sâmbătă 
seara, de la Limpton Hall. William nu a spus nimic. La antreuri, 
canabis, nimic altceva decât ce e mai bun, urmat de cele mai 
frumoase pacheţele cu cocaină columbiană de 96% puritate. 
Pauză. Cred că-mi datorezi încă două sute. 

— Vei fi plătit exact, dar numai după ce furnizezi bunurile. 

— Voi merge la Limpton Hall sâmbătă, la ora șapte. Îţi voi 
putea da raportul în jur de ora opt și îmi voi primi banii. 

Nu de la mine, s-a gândit William, dar s-a mulţumit să-i spună: 

— Vei dori să depui mărturie la tribunal că i-ai vândut droguri 
lui Faulkner? 

— Posibil. Dar va trebui să discutăm condiţiile, pentru că, 
dacă sunt de acord să fac asta, niciodată nu voi mai putea să 
lucrez în Anglia. Totul are un preţ. 

Adrian a închis, fără să se obosească să spună la revedere. 

După ce a dat, în mare grabă, un telefon, pentru a-i raporta 
pe scurt lui Lamont conversaţia, William s-a îndreptat repede 
spre ușă. Credea că poate ajunge totuși la timp, chiar dacă îi va 
fi greu să se concentreze asupra Creării lui Adam, mai mult 
decât asupra căderii lui Miles Faulkner. 

— Tocmai a sunat William, de la Roma, a spus Lamont. M-a 
informat despre conversaţia pe care a avut-o cu OSC... și 
recomand să mergem înainte cu operaţiunea la scară mare, 
sâmbătă noaptea. Păcat că William va absenta de la această 
intervenţie în forță. 

— l-aș cere să-și scurteze luna de miere, a spus Hawk, dacă 
nu aș crede că Beth întâi îl va ucide și apoi va veni să mă caute 
pe mine. Prezintă-mi planul, Bruce, ca să i-l pot arăta 
comisarului. 

— Am obţinut deja un mandat de perchiziţie la Limpton Hall... 

— Poate c-ar trebui să ne întoarcem acasă, cu câteva zile 
înainte, a sugerat Beth, în timp ce se îndreptau spre hotel. 

— Cu siguranță, nu, a spus William. Am de gând să petrec o 
singură lună de miere în viață și nu intenționez să-i acord nici 
măcar o singură zi din ea lui Miles Faulkner. 

— Dar s-ar putea să nu mai ai altă oportunitate ca aceasta și 
ai reușit cumva să supravieţuiești zece zile în care telefonul a 
sunat o singură dată. William nu a răspuns nimic. De ce am 
impresia că mai degrabă ai petrece sâmbătă noaptea la Limpton 
Hall, împreună cu Faulkner, decât să mai mănânci încă o porțţie 
de spaghete la Campo de Fiori, împreună cu mine? 

— Cu siguranţă, nu, a repetat William, dar nu chiar cu 
convingere în voce. 

— Sergent Warwick, poate că nu va fi un șoc pentru tine 
faptul că, după încercarea patetică a lui Faulkner de a ne 
împiedica să ne căsătorim, nu aș fi nefericită să-l văd în spatele 
gratiilor. 

— În ciuda faptului că speri încă să obţii câteva alte lucrări din 
colecţia lui, odată ce va fi pronunţat divorţul. 

— Numai o singură lucrare în special, a recunoscut Beth. 
Mărturisesc că aceasta ar îmbogăţi colecţia galeriei, dar nu voi 
crede, până nu o voi vedea expusă pe peretele muzeului. 

— Ce-ai pus tu la cale, pe la spatele meu? 

— Noua mea cea mai bună prietenă, Christina Faulkner, a 
promis muzeului Fitzmolean că va fi primul care va alege oricare 
din cele șaptezeci și trei de piese din Limpton Hall, îndată ce va 


fi pronunţat divorţul. Eu am pus ochii pe o lucrare mică, dar 
desăvârșită, a lui Vermeer, Gulerul alb de dantelă, care ar 
înnobila intrarea de sud a muzeului. 

— Ce te face să crezi că ea este cumva mai altfel decât soţul 
ei în a-și respecta cuvântul dat? 

— Faptul că tatăl tău este avocatul ei și Clare a întocmit un 
contract, așa că suntem cu toţii în aceeași echipă, acum. 

William s-a oprit la recepţie. 

— Da, signor, cu ce vă pot ajuta? 

— Trebuie să prind primul zbor spre Londra. 

Imediat ce stewardesa a deschis uşa avionului, William s-a 
repezit prin deschidere, ca un ogar scăpat din cușcă. Nu s-a 
oprit din alergare până nu a ajuns la telefoanele publice. 

— Unde ești? a întrebat Lamont. 

— La Gatwick. Ar trebui să ajung la voi, cam într-o oră. 

— Beth ce zice despre asta? 

— A fost ideea ei. În orice caz, există un gentleman cu 
probleme la spate a cărui operă ea vrea să o mai vadă o dată. 

— Atunci, spune-i să cadă în genunchi și să se roage, pentru 
că s-ar putea să avem nevoie de intervenția Celui Atotputernic 
pentru a rezolva cazul acesta. Între timp, întoarce-te cât de 
repede poți. 

William s-a dus direct în fața cozii de la Controlul 
paşapoartelor și și-a prezentat legitimația. Un ofițer i-a verificat 
pașaportul și a trecut rapid de control. Mulțumită lui Beth, care 
fusese de acord să aibă grijă de bagajul lui, a putut trece ca 
vântul de zona de preluare a bagajelor și s-a îndreptat spre 
Gatwick Express. Când trenul s-a oprit în Victoria Station, 
treizeci de minute mai târziu, a fost primul care a prezentat 
biletul de călătorie controlorului de la barieră, apoi a luat-o la 
goană, pe tot drumul, până la Scotland Yard. Indată ce porțile 
electronice s-au deschis, a ignorat liftul și a apucat-o pe scări în 
sus până la etajul al patrulea și s-a îndreptat direct spre biroul 
comandantului. 

În timp ce alerga de-a lungul coridorului, William a remarcat 
privirile ciudate ale colegilor ofiţeri, când trecea pe lângă ei, și 
și-a dat seama că era încă îmbrăcat cu cămașa cu flori, deschisă 


la gât, cu jeanși și, în picioare, cu sandale. Dar aceștia nu aveau 
de unde să știe că, numai cu câteva ore înainte, el se plimba 
prin Roma, bucurându-se de temperatura de 19 grade. A bătut 
în ușa comandantului și a așteptat un moment, pentru a-și 
recăpăta suflul. Echipa s-a ridicat în picioare când a intrat el în 
încăpere și a început să bată cu palmele pe masă. 

— la un loc, a spus Hawk, după ce zarva s-a domolit. 
Mulțumită ţie, comisarul-adjunct a dat undă verde la operaţiune 
și a autorizat un atac major la casa lui Faulkner, mâine-seară. 
Știu exact ce rol am în minte pentru tine, sergent Warwick, dar, 
nici chiar în Italia, nu ar fi potrivit să arestezi pe cineva îmbrăcat 
cum ești tu. 

William s-a așezat pe bancheta din spate a taxiului și l-a 
așteptat pe superiorul lui să i se alăture. 

Informarea finală din biroul comandantului durase peste trei 
ore și s-a încheiat numai după ce fiecare detaliu fusese trecut în 
revistă, pentru a treia oară. 

În timpul prânzului luat pe colţul unei mese, la cantina 
instituţiei, Lamont mai verificase o dată planul pentru fiecare 
punct sensibil, timp în care supa lui s-a răcit. William era 
conștient că șeful său nu-și permitea să fie implicat într-o altă 
operație Perioada Albastră. Nu, de vreme ce spera să-și încheie 
zilele la Yard. 

Imediat după ora cinci, Lamont i s-a alăturat lui William, în 
taxi. Danny Ives, care aștepta la volan, nu a avut nevoie să i se 
spună încotro să meargă. Făcuse o cursă de recunoaștere, cu o 
zi înainte și alesese deja și locul de oprire. Detectivul Adaja, 
detectivul Roycroft și fotograful erau în al doilea taxi și așteptau 
ca Danny să se pună în mișcare. 

Cele două taxiuri au părăsit Yard-ul și s-au îndreptat spre 
vest, spre M4. La cinci mile distanţă de Limpton Hall, Danny a 
oprit într-o staţie de petrol. Nu rămăsese fără combustibil, era 
mult prea profesionist pentru a i se întâmpla acest lucru. Dar 
grupul din faţă avea nevoie ca soarele să fie chiar mai spre vest 
înainte de a se angaja în partea finală a călătoriei. 

Jackie a coborât și și-a întins picioarele, în timp ce William a 
cumpărat un KitKat de la magazin, nu pentru că îi era foame, ci 
numai pentru a pierde timpul făcând ceva. A dat ocol staţiei de 
petrol de câteva ori, înainte ca Lamont să spună, în cele din 
urmă: 

— Hai să pornim! 

William nu fusese niciodată așa de neliniștit. Ştia că totul 
depindea acum de credibilitatea omului său de contact. Dacă 
Heath nu-și făcea apariţia, întreaga operaţie ar eșua și el s-ar 
întoarce la Scotland Yard și ar da piept cu furia lui Hawk, care 
stătea și-i aștepta. William era convins total că persoana de 
condamnat va fi una anume. Cuvântul detectiv ar fi radiat de pe 
legitimaţia lui și insigna Mothball va fi îndepărtată de pe 
uniformă. 

După o scurtă porţiune pe autostradă, Danny a virat pe un 
drum de ţară și cam la o milă înainte, alte două taxiuri au ieșit 


de pe drum și au parcat într-un crâng, de unde aveau o vedere 
clară spre casă. Lamont a coborât repede din prima mașină și, 
imediat, și-a îndreptat binoclul spre poarta din față a casei. 

— Perfect, Danny, a spus el. li putem vedea, dar ei nu pot să 
ne vadă pe noi. 

Un fotograf a coborât din a doua mașină și s-a urcat într-un 
stejar apropiat, instalându-se între ramuri. El avea nevoie numai 
de vederea drumului și nu avea nimic de arătat până nu se vor 
întâlni în biroul comandantului, a doua zi de dimineaţă, pentru 
ascultarea rapoartelor. Nimeni altcineva nu se gândea la ziua de 
mâine. 

Lamont și-a îndreptat atenţia spre o gospodărie de pe cealaltă 
parte a drumului. Ofiţeri în patru mașini de poliţie și două 
camionete negre, fără ferestre, erau bine ascunși în spatele 
hambarului, în așteptarea ordinelor. 

— Cum ai reușit asta? a întrebat William. 

— "Țăranul stătea pe bancă și nu își făcuse... cum să zic eu... 
părere bună despre Faulkner, în decursul anilor. A fost fericit s 
ne ajute. 

Jackie a venit lângă Lamont, cu radio în mână. 

— Taxiurile au ajuns, toate, la gara locală și sunt parcate și 
gata în caz că oaspeţii lui Faulkner vin cu trenul. 

— Nu prea cred, a spus Lamont. Criminalii călătoresc rareori 
cu trenul. Nu vor să se afle în situaţia de a fi prinși ca într-o 
cursă de șobolani. Le place să poată să se facă nevăzuţi la cel 
mai mic semn, ceea ce, într-un tren în mișcare, este dificil de 
făcut. 

— Ce face comandantul? a întrebat William. 

— Va fi la birou așteptând cu nerăbdare vești de la noi. Am 
avut nevoie de toată puterea mea de convingere pentru a-l 
determina să nu vină cu noi. 

— Winston Churchill avea aceeași problemă cu regele George 
al VI-lea, în ziua D. 

— Este plăcut să știu asta, a spus Lamont, umorul lui sec 
scoţian dând tot ce era mai bun în el. 

S-au întors la mașină. Numai Danny părea să fie relaxat. 

— Deci, în teorie, sergent Warwick, următoarea mașină care 
va veni pe dealul acesta va fi condusă de omul tău sub 
acoperire, care va fi în drum spre Faulkner, pentru a-i duce 
marfa. Dacă nu reușește să-și facă apariţia, a adăugat Lamont, 

pe alt ton, ordinele lui Hawk nu puteau fi mai clare. Renunţare. 
Nu vom mai ajunge la casa lui Faulkner pentru percheziţie, 
decât în situaţia în care putem fi siguri că i-au fost furnizate 
probele de care avem nevoie pentru a-l declara vinovat. 

— Nu avem nicio grabă, i-a șoptit Jackie lui William, în timp ce 
acesta se uita la ceas. 

Nu a scos nimeni vreo vorbă, în timp ce se uitau cu atenţie 
mare într-o anumită direcţie, dorindu-și să apară o mașină. S-ar 
fi putut ca Heath să fi fost nepăsător în legătură cu întâlnirile cu 
William, dar, cu siguranţă, ar fi punctual la întâlnirea cu un client 
precum Faulkner. S-au mai scurs câteva minute înainte ca 
William să scoată un oftat de ușurare, după ce a zărit un MGB 
roșu, care se îndrepta spre ei. Binoclul a confirmat că, la volan, 
era Heath. El a trecut de ei la câteva minute după ora șapte. 

Lamont a urmărit înaintarea mașinii până la porţile casei lui 
Faulkner, unde s-a oprit. Din căsuţa portarului a ieșit un gardian, 
ţinând în mână o planșetă cu foi de hârtie. A vorbit câteva 
minute cu Heath, apoi porţile s-au deschis și MGB a pornit pe 
aleea lungă, după care a dispărut din vedere. 

Lamont a luat în mână radioul și a apăsat butonul roșu. 

— UCO a sosit și a intrat pe proprietate. 

— Sună-mă în momentul în care se întoarce, a răspuns Hawk. 

— Vă voi suna, sir. 

Lamont a început să se plimbe printre copaci, conștient că, 
din păcate, succesul sau eșecul operaţiunii era acum în mâinile 
altora. 

— Ţi-ai amintit de sanaviciuri, Jackie? era tot ce-i mai 
rămăsese de spus. 

— Da, sir. Brânză și roșii sau şuncă? 

— Brânză și roșii. 

— William? 

— Nu, mulţumesc, a răspuns William, amintindu-și că în urmă 
cu mai puţin de patruzeci și opt de ore, era cu Beth, într-un 
restaurant din Campo de Fiori, bucurându-se de /inguine alle 
vongole și de o sticlă de Barolo, de la o vie din Piemont. 

Douăzeci de minute mai târziu, porțile s-au deschis și mașina 
lui Heath a reapărut. Au urmărit împreună, în tăcere, cum 
mașina s-a apropiat din ce în ce mai mult, a trecut de 
ascunzătoarea lor și a dispărut dincolo de deal. Lamont a 


transmis prin radio comandantului și l-a pus la curent cu 
evenimentele. 

— În teorie, a spus Hawksby, în următoarea mașină ar trebui 
să fie primul dintre invitaţii la cină. Lasă radioul pe silent, până 
când vin toţi. 

Nu a fost nevoie să aștepte mult până a trecut plutind pe 
lângă ei un Jaguar verde, cu pasagerul din spate complet ascuns 
în spatele geamurilor gri-fumuriu. 

— Dacă geamurile din spate sunt transparente, înseamnă că 
pasagerul nu are nimic de ascuns, a remarcat Lamont. 

— Nu-mi pot imagina că mulţi din prietenii lui Faulkner nu au 
nimic de ascuns, a spus William, în timp ce-și nota numărul 
plăcuței de înmatriculare al mașinii, în carnetul său de buzunar. 

Au mai urmat alte trei mașini, în succesiune rapidă, și alte trei 
numere de plăcuţe de înmatriculare au fost notate de William, 
înainte ca radioul să părâie, revenind la viaţă. Era hamalul 
temporar, de la gara din localitate. 

— Da, detectiv Adaja? a întrebat Lamont. 

— Tocmai a sosit unul dintre oaspeţi, la ora 7:32, de la 
Waterloo și e în drum spre Limpton Hall, în primul nostru taxi. 

— Asta înseamnă că vom avea pe cineva dincolo de porți și în 
casă, peste numai câteva minute. 

— l-am spus să vă raporteze dumneavoastră, când va ieși. 

— Ai gândit bine, Paul. Continuă să supraveghezi peronul. 

Câteva minute mai târziu, un taxi negru a trecut pe lângă ei și 
a făcut două flash-uri cu farurile. Fotograful a zâmbit, pentru 
prima oară, pentru că avea o imagine clară a pasagerului. 
Lamont a urmărit taxiul înaintând până la porţile din faţă ale 
casei, cu un întrerupător într-o mână și cu binoclul în cealaltă. 
Două minute și optsprezece secunde mai târziu, portarul a 
încheiat verificarea invitaţiei și porţile s-au deschis, încă o dată. 

— Cu puţin noroc, a spus Lamont, în timp ce o altă mașină 
mare, cu șofer, a trecut pe lângă ei, omul nostru trebuie să se 
întoarcă la noi, peste câteva minute și eu voi putea să-i pun 
câteva întrebări, la care nu avem încă răspunsuri. 

— Cocoșaţii par să prefere Rolls-Royce-urile, a observat 
William, înregistrând cel mai recent număr de înmatriculare, în 
timp ce un alt Silver Cloud a trecut de ei, torcând ușor. 

— Şi nu e modelul din ultimul an, a remarcat Danny. 


— Nimic mai mult decât niște simboluri ale statutului vulgar, 
să-și expună mărcile în ordinul infractorilor lacomi a mârâit 
Lamont. 

William a luat o gură de apă, dar a continuat să ignore ultimul 
sandvici rămas. Se întreba dacă inima lui ar putea bate mai 
repede, când taxiul a reapărut și, un moment mai târziu, a ieșit 
de pe drum și s-a oprit lângă ei. Jackie a preluat sarcina 
supravegherii cu binoclu, iar șoferul taxiului s-a urcat în mașina 
lor. 

— Ai aflat ceva informaţii valoroase despre pasagerul tău? a 
fost prima întrebare a lui Lamont adresată șoferului. 

— Este bancher, dar n-am putut afla la ce bancă. După 
accent, pare a fi din Orientul Mijlociu. Am încetinit când am 
trecut pe lângă voi, ca să poată fotograful să prindă ceva 
imagini decente. Pot să vă spun că geamurile mele nu au fost 
niciodată mai curate. Exact cum vezi în filme. 

— Cât timp a durat ca să ajungi de la poartă la ușa de la 
intrare în casă? 

— Un minut și patruzeci de secunde, dar nu m-am grăbit, așa 
că poţi să scazi cel puţin douăzeci de secunde din asta. 

— Și mașinile musafirilor, sunt parcate pe alee, lângă casă? 

— Nu, sir, într-un padoc, în spatele serei. Dacă judec după 
zgomotul care venea de-acolo, cred că și șoferii aveau 
petrecerea lor. 

— Dar fără să bea. Şi putem fi siguri, printre ei, vor fi unul sau 
doi reprezentanţi ai brigăzii noastre, ale căror abilități de 
conducere nu sunt motivul pentru care se află aici în seara asta. 
Bine lucrat, domnule poliţist! Mergi înapoi la gară, dar stai pe 
acolo, pentru că s-ar putea să avem nevoie, mai târziu, de 
întăriri. 

— Sper, sir, a spus el, făcându-i pe toţi să râdă. 

— Au sosit nouă invitaţi, a spus Jackie, în timp ce altă mașină 
trecea pe lângă ei. 

Lamont a privit cum ultimul musafir a tras lângă căsuţa 
portarului și șoferul a prezentat invitaţia. A focusat binoclul pe 
mașină, până când n-a mai putut s-o vadă. 

— Casă plină, a spus el, înainte de a lua radioul pentru a-i 
informa pe comandant, apoi, pe scurt, pe inspectorul însărcinat 
cu mașinile și, în cele din urmă, pe detectivul Adaja, care patrula 
încă pe peron, în așteptarea următorului tren. 


— Acum, ne concentrăm la modalitatea de a trece dincolo de 
poartă. Paznicul s-a uitat la mine ca un profesionist și puteți fi 
siguri că are destui clopoței și fluiere, în caz de urgenţă, așa că 
va trebui să-l înhățăm înainte să-și dea seama că, spre 
deosebire de Cenușăreasa, noi nu avem invitaţie la bal. 

— Când vă gândiţi să facem mișcarea, sir? s-a interesat 
William. 

— Imediat după ora zece. Asta ar trebui să le dea destul timp 
să termine cina și să guste din deserturi, înainte de a intra noi. 

— Numai din deserturi? a întrebat Jackie. 

Amândoi bărbaţii au gemut. 

William și-a petrecut următoarea oră privind în mod repetat la 
ceas, dar nu a putut să determine minutarul să se miște mai 
repede. 

Chiar înainte de ora zece, Lamont a anunţat ia radio: 

— Toată lumea în alertă, pe poziţii! 

Nu că William ar fi fost sigur cât de mult ar putea fi mai alert. 

— Voi da ordinul de pornire, în aproximativ cinci minute. 

Și ar fi și dat ordinul, dacă n-ar fi început să cârâie radioul. 

— Ce dracu, te-a apucat joaca, Adaja? 

— Am crezut că ar trebui să știți, sir. Au sosit cu ultimul tren 
de la Londra zece femei îmbrăcate sumar, au luat toate cele trei 
taxiuri ale noastre și sunt în drum spre Limpton Hall. 

— Transmite-le șoferilor, prin radio, să meargă încet când trec 
printre porţi. Asta va oferi echipei oportunitatea să-i urmeze, 
ceea ce va rezolva una dintre cele mai mari probleme ale 
noastre. 

— Am înţeles, sir. Cam în zece minute, vor trece pe lângă dvs. 

Următorul apel al  superintendentului a fost pentru 
comandant. Acesta a ascultat cu interes cele mai recente vești 
și următorul lui ordin l-a luat pe Lamont prin surprindere: 

— Amână operaţiunea cu cel puţin o oră, Bruce. 

— De ce, sir? 

— Pentru că, atunci, îi vei prinde pe toţi cu pantalonii în vine. 

— Te-ai considerat vreodată o doamnă? 

— Oh, nu, sir, a spus Jackie. Asta ar fi peste și dincolo de 
rigorile datoriei. 

— Nu și dacă speri încă să fii reinstalată sergent, nu ar fi, a 
spus Lamont. 

William a încercat să nu zâmbească, când superintendentul a 
informat-o pe Jackie despre ce avea el în minte. 

— Aș putea s-o duc eu cu taxiul meu, sir, s-a oferit Danny, 
după ce superintendentul a explicat pe de-a-ntregul ce urma să 
facă detectivul Roycroft. Atunci, paznicul va vedea că venim de 
la gară. 

— Bună idee, Danny, a aprobat Lamont. Dar las-o pe Jackie să 
vorbească. Tu n-ai fost niciodată tare la asta. 

— Vă mulţumesc, sir, a spus Danny. 

— E-n regulă. Hai să mai trecem o dată prin planul acţiunii. 
Jackie va... 


KKK 


Cincisprezece minute mai târziu, Danny își conducea taxiul 
negru pe drum, cu un singur pasager pe bancheta din spate. S-a 
îndreptat încet spre Limpton Hall și a tras în fața porţilor închise. 
Paznicul a ieșit din căsuţa portarului și s-a apropiat încet de taxi. 
Jackie a coborât geamul, și-a netezit fusta și l-a salutat cu cea 
mai seducătoare mină. 

— Cu ce vă pot ajuta, doamnă? 

— Ei, cel puţin ai acest drept, a spus Jackie, bucuroasă să 
observe că privirile lui se așezaseră pe picioarele ei. Poţi să-mi 
spui Blanche. Am venit să văd dacă fetele mele au ajuns cu 
bine. În cadrul serviciului prestat. 

Paznicul a verificat lista. 

— Dar nu sunteţi pe lista mea. 

— Nici fetele nu au fost, a spus Jackie, asumându-și un mare 
risc. Dar, așa preferă Mailes să facă, întotdeauna, și sunt sigură 
că știi asta. 

Paznicul nu a părut convins. 

— De unde veniţi? a întrebat el, cu politeţe. 

Danny a apucat strâns mânerul portierei. 

— De la gară, a spus Jackie. Ca și fetele mele. 


— Dar ultimul tren spre Limpton Hall a sosit cu o oră în urmă, 
a spus portarul. Trebuie să sun ca să verific cu dl. Makins că 
sunteţi așteptată. Imi mai spuneţi o dată numele 
dumneavoastră, doamnă? 

Danny a deschis brusc portiera și l-a izbit puternic pe portar; 
acesta a căzut, fără ceremonie, la pământ, iar Jackie a sărit din 
taxi, a trecut pe lângă el și s-a îndreptat spre casa portarului. 
Când portarul și-a revenit, ea tocmai identificase butonul pe 
care scria Poarta din faţă. Portarul a alergat și a intrat în cabină 
și a șters-o cu un braţ, împingând-o, într-o parte. Era pe punctul 
să apese butonul roșu, când un genunchi a aterizat pe vintrele 
lui, cu toată forţa pe care a putut s-o adune Jackie. 

Portarul s-a clătinat și a apucat cu mâinile socoteala, rămas 
încremenit, pentru un moment, și nu a văzut pumnul care se 
îndrepta spre barba lui. Niciun arbitru nu ar fi ajuns să numere 
până la zece, pentru a confirma că portarul fusese făcut 
knockout. 

Danny era pe poziţii când Jackie a apăsat rapid pe buton și 
poarta mare de fier forjat s-a deschis încet. 

La numai câteva secunde după aceasta, patru mașini de 
poliţie care așteptau după colţ, cu motoarele mergând degeaba, 
au trecut pe lângă ei și s-au îndreptat spre alee. Fără faruri, fără 
sirene, șoferii mulțţumindu-se numai cu lumina lunii la pătrar. 

— Cum vei explica asta? a întrebat Danny, privind în jos, la 
silueta care zăcea lată la pământ. 

— S-a opus arestării, a spus Jackie. 

— Atunci, mai bine te-ai ruga să găsească băieţii destule 
probe, când vor fi în interiorul casei. Pentru că, dacă nu găsesc, 
nu vei avea parte de promovarea pe care o aștepți cu 
nerăbdare, ci... a spus Danny, în timp ce prima mașină a poliţiei 
a oprit scrâșnind din roţi în fața casei... șaptezeci și două de 
secunde mai târziu. 

Lamont a sărit din mașină și a luat-o la fugă pe scările ce 
duceau la ușa de la intrare. A ţinut degetul apăsat pe butonul 
soneriei, în timp ce două dintre mașini au virat la stânga și au 
intrat în padoc, blocând ieșirea pentru cei opt șoferi și bodigarzii 
aferenţi, dintre care, câţiva, moţăiau liniștiți sau ascultau la 
radiourile din mașini. 


Lamont era gata să dea ordin să se spargă ușa, când ușa s-a 
deschis, posibil, de ultima persoană din casă, care era pe deplin 
îmbrăcată. 

— Bună seara, sir, a spus Makins, de parcă întâmpina un 
musafir întârziat. Cu ce vă pot fi de folos? 

— Sunt superintendentul Lamont și am un mandat de 
percheziție pentru aceste clădiri. 

A ridicat autorizaţia legală, apoi a trecut pe lângă majordom și 
a intrat în hol. A fost urmat de șaisprezece ofiţeri și doi câini 
antrenați pentru droguri; toţi s-au apucat imediat de treabă. 
Niciunuia dintre ei nu i-a scăpat mirosul de canabis, ce plutea în 
aer. 

Lamont s-a oprit în mijlocul holului, în timp ce ofiţerii lui s-au 
răspândit în toată casa, ignorându-i pe musafiri, dintre care unii 
își ridicau fermoarele la pantaloni, alţii arătau oarecum ameţiţi 
de băutură, în timp ce un bărbat mai în vârstă părea să fi 
leșinat. 

William a fost printre ultimii care au intrat în casă. Primul 
lucru pe care l-a sesizat a fost că Peisajul lui Constable atârna 
încă pe peretele din hol, dar, apoi, i-a atras atenţia ceva ce nu 
fusese acolo, când vizitase el casa, pentru prima oară, cu peste 
un an în urmă. S-a uitat lung, nevenindu-i să creadă, la un bust 
voluminos al lui Miles Faulkner, cu un șoim pe braţ, luminat de 
un singur spot. Era pe punctul să-și ofere opinia sinceră privitor 
la vulgaritatea bustului, când o voce, de undeva de deasupra, a 
strigat: 

— Ce dracu' se petrece aici? 

William s-a uitat în sus și l-a văzut pe Faulkner stând în 
picioare în capul scărilor, în halat de casă de mătase roșie, 
uitându-se uluit la ei. A coborât încet treptele largi de marmură 
și s-a oprit direct în faţa lui Lamont. Atât de aproape, că mai era 
puţin și li se atingeau nasurile. 

— Ce crezi tu, inspectore, că faci exact? 

— Superintendent, l-a corectat Lamont. Am un mandat de 
percheziţie pentru această construcţie, a adăugat el, ridicând un 
document ce arăta a ceva oficial. 

— Şi ce speri să găsești, superintendentule? Poate încă un 
Rembrandt? Nu că ai recunoaște vreunul, dacă ti-ar privi direct 
în faţă. 


— Avem motive să credem că ești în posesia unei cantităţi 
mari de droguri ilegale, a spus Lamont, calm. Și nu numai 
pentru uzul tău personal, ceea ce contravine legii privitoare la 
folosirea greșită a drogurilor, din 1971. 

— Sunt sigur că este, a spus Faulkner, dar te pot asigura, 
superintendentule, că nu vei găsi niciun drog în această 
locuinţă, pentru că toţi invitaţii mei sunt cetăţeni care respectă 
cu stricteţe legea. 

Faulkner a traversat holul și a ridicat telefonul. 

— Pe cine suni? a întrebat Lamont. 

— Pe avocatul meu, ceea ce este dreptul meu legal, după 
cum bine știi, superintendentule. 

— Ai grijă să-ţi suni numai avocatul, a lătrat Lamont și a 
continuat să fie cu ochii pe Faulkner, în timp ce ofiţerii săi 
cotrobăiau prin casă. 

După ce-a dat un telefon, Faulkner s-a așezat într-un fotoliu și 
și-a aprins o ţigară, în vreme ce Makins i-a turnat niște brandy. 
Când potirul i-a fost umplut a doua oară și ţigara lui nu mai era 
decât niște cenușă strălucitoare, tot ce au avut de arătat 
oaspeţii erau vreo două jointuri și o tabletă de ecstasy. Câinii, 
care, anterior, își agitau cozile cu nerăbdare, aveau acum cozile 
între picioare. William nu s-a putut abţine să nu se uite la 
picturile aliniate pe pereţi, în timp ce mergea pe coridor, 
intrând, apoi, în biroul lui Faulkner. În birou, niciun dosar. Numai 
fotografii ale lui Faulkner cu așa-zise celebrităţi. Atunci a zărit-o 
pe birou și s-a mirat că a fost posibil. 

S-a întors în hol și l-a auzit pe Faulkner întrebându-l pe 
Lamont: 

— Pot primi permisiunea de a mă îmbrăca, superintendentule, 
în timp ce șarada aceasta continuă? 

Lamont nu i-a răspuns imediat, dar a fost de acord, după 
puţin timp, împotriva voinţei lui. 

— Nu văd de ce nu. Dar sergentul Warwick te va însoţi. 
Warwick, să nu-ţi scape din vedere. 

— Altfel, asemenea lui Peter Pan, aș putea zbura pe fereastră 
și nu m-aș mai arăta vreodată, a spus Faulkner. 

S-a ridicat apoi și a început să urce scările cu William la numai 
un pas în urma lui care, de această dată, nici măcar nu trăgea 
cu ochiul la picturile de pe perete. Odată ajunși la primul etaj, 
William l-a urmat de-a lungul coridorului și în încăperea care nu 


putea fi decât dormitorul principal. Ochii i s-au oprit asupra 
Vermeer-ului ce atârna deasupra patului, cel despre care Beth îi 
spusese că fusese promis Galeriei Fitzmolean, după divorţul lui 
Faulkner. 

— Mai bucură-te de el, cât poţi, a spus el. Cu toate că am 
sentimentul că l-ai mai văzut și mai înainte, a adăugat Faulkner, 
în momentul în care ușa de la baie s-a deschis și, din baie, a 
apărut o tânără îmbrăcată numai în chiloţi. 

— Nu mi-ai spus că veţi fi doi, a spus ea, zâmbindu-i cu 
căldură lui William. 

— Nu, de această dată, a spus Faulkner. Dar nu te voi lăsa să 
aștepți prea mult, a adăugat el, punându-și pe el o cămașă 
curată. 

Fata arăta dezamăgită; i-a zâmbit lui William și a dispărut 
înapoi în baie. 

Pe când William și-a revenit din uluire, Faulkner își închidea 
fermoarul la pantaloni și își punea ceasul Cartier Tank, de care 
William își aducea aminte, de la prima arestare a acestuia. 
Odată îmbrăcat, Faulkner a ieșit din dormitor, luând-o pe scări în 
jos și s-a întors la locul lui din colţul holului. 

— Ai găsit ceva ce merită raportat comandantului Hawksby? a 
întrebat Lamont, în vreme ce Makins îi reumplea paharul. 

Nu a primit niciun răspuns la această întrebare. 

Lamont începea să se întrebe dacă nu cumva Coristul fusese 
înșelat de informatorul lui sub acoperire, care ar fi putut să-și 
transfere supușenia noului său plătitor, care, chiar în acea clipă, 
își aprindea altă ţigară. Gândurile i-au fost întrerupte de sunetul 
clopoţelului de la intrare. 

— Bună seara, sir, a spus majordomul, în timp ce Booth 
Watson intra pe coridor. 

Consilierul reginei a privit fără nicio grabă carnagiul din jur, 
înainte de a-și expune opinia. 

— Constat că aţi avut o ieșire fructuoasă, domnule 
superintendent, a spus el, când privirile i s-au așezat pe cei doi 
saci mici, de plastic, unul conţinând vreo două jointuri, celălalt o 
tabletă de ecstasy, amândouă cu eticheta PROBE. Fără nicio 
îndoială, îl veţi suna pe comandantul Hawksby pentru a-l 
informa de triumful vostru spectaculos. 

Faulkner a râs, a stins ţigara și a pornit pe hol să-și întâmpine 
avocatul. 


— O jignire, a continuat Booth Watson. Clientul meu, cum 
bine știți, domnule intendent, este un cetățean model, care 
duce o viaţă liniștiră, acordând o mare parte din timpul său 
sprijinului unor cauze valoroase, nu în ultimul rând susţinerii 
Muzeului Fitzmolean, fapte care, cred, vă sunt cunoscute. Așa 
că, pot să vă sugerez, la fel de mult pentru reputaţia dvs., cât și 
pentru a clientului meu, că cel mai mic lucru pe care îl puteţi 
face este să-i eliberaţi pe oaspeţii săi la cină și să le permiteţi să 
se întoarcă în sânul familiilor lor, desigur, cu excepţia situaţiei în 
care simţiţi că vreunul dintre ei ar putea fi furnizori de substanţe 
ilegale și ar trebui să fie arestat și dus la cel mai apropiat sediu 
al poliţiei. Booth Watson a făcut o pauză, privind insistent, încă 
o dată, spre săculeţii cu dovezi. Cu toate că nu știu care ar 
putea fi acuzaţia. 

Lamont a dat din cap cu reţinere și, câteva minute mai târziu, 
toţi musafirii au părăsit în liniște locul, unul sau doi dintre ei 
fiind însoţiţi de cineva, deși veniseră singuri la cină. Câţiva 
dintre ei i-au strâns mâna lui Faulkner, la plecare, și unul a spus 
chiar: 

— Mă poţi chema ca martor, Miles. 

Booth Watson și-a notat numele lui și numărul de telefon. 

După ce musafirii au plecat, Booth Watson și-a îndreptat din 
nou atenţia spre Lamont. 

— Domnule superintendent, fără nicio îndoială, i-aţi provocat 
clientului meu o neplăcere considerabilă, ca să nu mai 
menţionez deteriorarea adusă relaţiilor sale, atât personale cât 
și profesionale, cu unii dintre cei mai vechi prieteni și cei mai 
respectaţi colegi. Nu vreau să calculez cât îl costă intruziunea 
dvs. neautorizată pe plătitorul de taxe. Dar permiteţi-mi să vă 
asigur că aceasta nu înseamnă nimic în comparaţie cu suma pe 
care o voi cere, în numele clientului meu, compensație pentru 
răul pe care i l-aţi făcut frumoasei lui locuinţe, posesiunea lui 
fără preţ. 

După cum arătau, câţiva dintre ofițeri se simțeau inconfortabil 
la vederea sofalelor jupuite și pieselor de mobilier vechi 
răsturnate și împrăștiate pe podea. Booth Watson le-a acordat 
acestora un zâmbet pe care, de obicei, îl rezerva juraţilor, în 
timp ce Makins a început să fotografieze debandada din jur. 


— 'Ţine-l de vorbă, a murmurat William când a trecut pe lângă 
Lamont și a ieșit repede pe coridor, dispărând, apoi, în biroul lui 
Faulkner. 

— Domnule Booth Watson, trebuie să apreciaţi că am acţionat 
cu bună credinţă, în baza unor informaţii pe care le-am primit, a 
spus Lamont. 

— În mod clar, de la o sursă care nu era demnă de încredere, 
fapt care, cred eu, veţi fi de acord, domnule superintendent, 
începe să devină o marcă a investigaţiilor dvs., când e vorba de 
clientul meu. 

Lamont a încercat să-și păstreze calmul. 

William s-a uitat la numărul notat în agenda lui de buzunar și 
a început să-l formeze. A început să se roage și, spre ușurarea 
lui, cineva a răspuns, după câteva momente. 

— Cine-i la aparat? 

— William Warwick. Îmi cer scuze că te deranjez, la această 
oră din noapte, Christina, dar a apărut o urgenţă și am 
sentimentul că tu ești singura persoană care ai putea să ne 
ajuţi. 

— Ai noroc că m-ai prins, William. Abia am intrat în casă, după 
ce m-am bucurat de o cină destul de lungă de prima întâlnire. 
Lasă-mă să ghicesc, probabil că e vorba de Miles cel care vă 
provoacă atâtea necazuri. Cum te pot ajuta? 

William i-a explicat în grabă problema cu care se confrunta și, 
când ea i-a comunicat răspunsul, s-a simţit total nebun, pentru 
că, toată seara, acesta îl privise direct în ochi. 

— Îţi mulţumesc, a spus el. Te voi suna mâine-dimineaţă și-ţi 
voi spune cum s-a terminat totul. 

— Nu prea devreme, a spus Christina. Companionul meu la 
cină este considerabil mai tânăr decât sunt eu. 

William a râs pentru prima oară, în noaptea aceea. 

— Să petreci bine, a spus el, înainte de a pune telefonul în 
furcă. 

A stat un moment să-și adune gândurile și era pe punctul să 
iasă din încăpere, când s-a mai uitat o dată la bancnota de 
douăzeci de lire îndoită, de pe birou, care, acum, l-a făcut să se 
simtă mai încrezător. A luat-o și a părăsit biroul lui Faulkner, 
luând-o pe coridor, spre hol. 

— Hei, uite cine s-a întors la noi, a spus Booth Watson, când a 
apărut William. Nimeni altul decât proaspăt numitul sergent - 


îmi cer scuze, domnule sergent. Nu pentru încă multă vreme, 
bănuiesc. Faulkner a fost singurul care a râs la aceste cuvinte. 
Ei, domnule sergent, a continuat Booth Watson, aruncând o 
privire cruntă spre bancnota de douăzeci de lire pe care o ţinea 
William în mână. Ai prins pe unul dintre Marii Tâlhari din Tren, 
nu-i așa? 

— De departe mai bine, a spus William, fără vreo explicaţie, în 
timp ce punea bancnota într-o pungă de plastic și scria pe ea 
DOVADA. Apoi, s-a îndreptat încet spre bustul lui Faulkner. 
Numai cineva cu un ego supradimensionat ar permite ca un 
asemenea obiect grotesc să fie expus într-o casă plină de 
capodopere, a spus el, întorcându-se cu faţa spre Faulkner. 

— Sper că ai în vedere o altă slujbă, domnule sergent, a spus 
Booth Watson, pentru că am sentimentul că zilele tale, ca ofiţer 
de poliţie, sunt numărate. 

— Nu, nu am, a replicat William. Dar, n-ar trebui să fie prea 
complicat de obţinut o slujbă care presupune să știi să identifici 
lucrările de artă false. 

William a ridicat bustul de pe soclul său. 

— Pune-l, imediat, jos, a ţipat Faulkner. Este extrem de rar! 

— Este unic, sper, a spus William. Dar, dacă asta îţi dorești, 
domnule Faulkner, eu sunt foarte fericit să mă conformez. 

William a lăsat bustul să-i alunece din mâini și să se izbească 
de podeaua de marmură și să se spargă în sute de bucăţi. 

Cozile câinilor au început să se agite puternic, iar fotografii s- 
au apucat, imediat, de treabă. Îndată ce-au terminat, o duzină 
de ofiţeri au început să adune probele. 

— Bănuiesc că nu există mai pură de-atât, a spus ofiţerul 
superior de la departamentul droguri, ridicând unul din săculeţi. 
Domnule superintendent, voi duce lotul acesta la laborator, 
pentru testare, și veţi avea raportul pe birou, luni dimineaţă, la 
prima oră. 

Lamont a făcut un pas în faţă, i-a dus lui Faulkner mâinile la 
spate și i-a pus cătușele. 

— Am așteptat cu nerăbdare să fac asta, de ceva timp, 
domnule Faulkner, a spus el. Booth Watson și-a notat ceva. 
Domnule Warwick, vă las pe dvs., să faceţi onorurile. 

William s-a dus la Faulkner și s-a așezat drept în faţa lui. Era 
așa de nervos încât aproape că uitase textul atenţionării. 


— Domnule Faulkner, te arestez pentru suspiciunea de a fi în 
posesia unor substanţe din categoria A, cu intenţia de a le 
furniza altor persoane. Nu trebuie să spuneţi nimic, decât dacă 
doriți să faceţi asta, dar ceea ce spuneţi va constitui probă la 
proces. 

L-a însoţit pe prizonier afară din casă și l-a așezat pe 
bancheta din spate a mașinii poliţiei, care aștepta. Nu s-a putut 
abţine să nu-i facă semnul de adio, când șoferul a demarat. 

Lamont a ridicat receptorul din hol și a început să formeze un 
număr. 

— Cred că-ţi voi urma sfatul, domnule Booth Watson, și-l voi 
suna pe comandantul Hawksby, ca să-i spun despre triumful 
meu spectaculos, i-a spus el, cu un zâmbet. 

Când William și Adaja au intrat în micuța cameră pentru 
interogatoriu, din subsolul Scotland Yardului, l-au găsit pe 
Adrian Heath deja așezat de cealaltă parte a mesei. Părea 
neliniștit și nu afișa nicio urmă din încrederea în sine-însuși 
obișnuită. 

— Faulkner e bine? au fost primele lui cuvinte, chiar înainte ca 
polițiștii să se așeze. 

— Pentru moment, da, a răspuns William. În acest moment 
este închis la secţia locală de poliţie, dar, luni după-masă, va 
cere eliberare pe cauţiune și magistratul poate foarte bine să-l 
elibereze din arest, ceea ce înseamnă că ar putea porni în 
căutarea ta, cu mult timp înainte ca procesul să aibă loc. 

— Da, o va face, cu toate că este închis. Și voi cum veţi 
acţiona, în această situaţie? a întrebat Heath. 

— Toate la vremea lor, a răspuns William. Mai întâi, trebuie 
să-ți punem câteva întrebări și răspunsurile tale vor determina 
cât de mult ajutor îţi vom oferi. 

— Dar eu mi-am respectat partea mea din înţelegere, a 
protestat Heath, care a început să tremure necontrolat. 

— Ai respectat-o, într-adevăr, a spus William. Dar mai e ceva 
ce mă uimește. După ce i-ai furnizat lui Faulkner douăsprezece 
doze de cocaină, ai spus că el a dat opt sute de lire în bancnote 
de douăzeci de lire sterline. 

— Da, dar, mai întâi, a deschis un săculeţ, a tras pe nas o 
linie, pentru a testa calitatea și, abia după ce a fost mulţumit, 
mi-a dat, în sfârșit, banii. 

— Dar, când poliţia te-a ridicat, după ce ai părăsit casa lui 
Faulkner, domnule Heath, tu erai în posesia a șapte sute optzeci 
a intervenit Adaja. 

— Poate că a uitat să pună bancnota pe care o folosise pentru 
a aspira grămăjoara de cocaină. 

— Asta este? a întrebat William, ridicând bancnota de 
douăzeci de lire găsită pe masa din biroul lui Faulkner. 

— Dacă spui așa... a zis Heath. Deci, când îmi primesc banii? 

Wiliam i-a înmânat două pachete învelite în celofan, în care 
erau ultimii bani datorațţi lui Heath. 

— Și nu uita de cei opt sute pe care mi i-aţi luat. Şi aceia sunt 
banii mei. 


— Acum fac parte din probele administrate de Coroană, a 
spus Paul. Dar mă voi îngriji să fii recompensat corespunzător. 
Paul a tăcut un moment. Aceasta presupune că vei continua să- 
ţi îndeplinești partea ta din înţelegere. Vei primi toată suma 
când se va termina procesul. 

— Şi ce se va întâmpla după aceea? a întrebat Heath. 

— Vei apărea ca principalul martor al Coroanei, la procesul lui 
Faulkner, care va avea loc cam peste șase luni, a răspuns 
William. Vei fi în boxa martorilor și vei răspunde la întrebări, sub 
jurământ. Se așteaptă să spui adevărul. Nici mai mult nici mai 
puţin. 

— Ai scris, mai devreme, declaraţia voluntară, a spus Adaja. 
Sergentul Warwick și cu mine am asistat când ai scris-o, așa că 
tot ce mai ai de făcut este s-o semnezi. 

— Înainte de a face aceasta, vreau să știu ce primesc în 
schimb. 

— Zece mii de lire sterline cash, două bilete numai dus pentru 
Rio de Janeiro, pentru tine și Maria Ritz... 

— La clasa business. Plus un pașaport, sub un nume nou. 

— Asta n-ar trebui să fie o problemă, a spus Adaja. 

— Cum rămâne cu cele șase luni până când va avea loc 
procesul? Voi fi o ţintă sigură, dacă voi fi găsit hoinărind fără 
protecţia poliţiei, a spus Heath. 

— Va fi mai bine de-atât, a spus William. Tu și Maria veţi fi în 
programul nostru de protecţie a martorilor și veţi fi amplasați la 
o locaţie secretă. După ce vei depune mărturie, veţi fi conduși 
direct la Heathrow. Așa că, în timp ce Faulkner va fi condus cu o 
Black Maria spre Pentonville, tu și Maria veţi zbura la business 
class spre Rio. 

— Eu n-aș fi prea sigur de asta, a spus Heath. Omul ăsta a 
găsit mai multe căi de evadare decât Houdini. 

— Alegerea e la tine. Ţintă sigură sau locaţie sigură. 

— Hai să spunem așa, pentru că nu am multe variante. Deci, 
unde mă duc eu când plec de aici? 

— Afară te așteaptă o mașină care vă va duce pe amândoi la 
locaţia sigură. 

— Și unde e asta? 

— Nici măcar eu nu știu, a spus William. 

— Vă rog să mă urmaţi, sir. Vă voi conduce să-l vedeţi pe 
clientul dvs., a spus sergentul de la recepţie. 

Ofiţerul l-a condus pe Booth Watson pe un coridor cu pereţi 
de cărămidă aparentă, prost luminat, pe lângă vreo două celule, 
apoi s-a oprit în faţa unei uși, păzită de un poliţist tânăr. 
Sergentul a ales cheia dintre mai multe strânse pe un lanţ, a 
descuiat ușa grea și a deschis-o. Cei doi ofiţeri s-au tras 
deoparte, pentru a-i permite maestrului să intre. Polițistul tânăr 
a închis ușa în urma lui și a rămas de pază, în timp ce sergentul 
s-a întors la recepţie. 

Booth Watson și-a găsit clientul așezat la capul patului, în 
mod clar nerăbdător să se întâlnească cu el. Era încă îmbrăcat 
cu hainele pe care le purtase la petrecerea de sâmbătă noaptea, 
dar acum arăta obosit, dezordonat și în mare nevoie de a se 
rade. 

— Scoate-mă de aici, a murmurat Faulkner, înainte ca 
avocatul lui să apuce să spună vreun cuvânt. 

— Bună dimineaţa, Miles, a spus Booth Watson, ca și cum 
aceasta ar fi fost o consultație normală între avocat și client, 
care ar fi avut loc în biroul lui din Middle Temple. S-a așezat la 
celălalt capăt al patului, și-a pus servieta alături și o sacoșă 
pentru haine, în cealaltă parte. 

— Mi-am petrecut noaptea în gaura asta, a spus Faulkner, 
fără obișnuita lui bravadă. Am fost deja înregistrat, mi s-au luat 
amprentele și am fost interogat. Așa că sunt obligat să te întreb 
tu ce ai de gând? 

— Te-au interogat sub avertizare privitor la frauda 
beneficiilor? a întrebat Booth Watson, ignorând izbucnirea lui 
Faulkner. 

— Da. Dar cum eu n-am scos o vorbă, tot ce-au realizat sunt o 
mulțime de întrebări și niciun răspuns. 

— Bun! a spus Both Watson, încântat că clientul său 
respectase întrutotul instrucţiunile pe care i le indicase în 
scrisoare. 

— Acum, ce se întâmplă? 

— Mâine după-amiază, apari în faţa magistratului și eu voi 
face o cerere de eliberare sub cauţiune, în numele tău. 

— Ce șanse am? 


— Depinde cine conduce. Dacă e un avocat local care este în 
căutarea unei faime răsunătoare de cincisprezece minute, vei fi 
trimis la închisoare până la proces. Dacă este un avocat mai 
experimentat, ai o șansă. Vom afla foarte curând cum stăm. 

— Şi dacă cererea e respinsă? 

— Mă tem că vei sta în închisoare până când își pregătește 
Coroana cazul. 

— Cât poate dura asta? 

_ — Sase sau șapte luni, dar nu-ţi face griji în legătură cu asta. 
Incearcă să te concentrezi pe cererea de eliberare pe cauţiune. 

— La ce să mă aştept, odată ce voi ajunge în faţa 
magistraților? 

— Nu la cine știe ce, în afară de a-ţi declara numele și adresa. 

— Atâta tot? 

— Nu chiar. Este important să arăţi ca un cetăţean decent, 
care respectă legea, și nu ca și cum ai veni direct de la o orgie 
de beţivani. Așa că mi-am luat libertatea de a-ţi aduce, de 
acasă, niște haine care am crezut că ar fi mai potrivite pentru 
această ocazie, ca să te schimbi în ele. (A deschis sacoșa și a 
scos un costum albastru-închis, o cămașă albă, o pereche de 
chiloţi și o pereche de șosete, precum și o cravată Harrovian 
veche. In cele din urmă, a pus pe marginea toaletei o borsetă cu 
monogramă.) 

— Voi avea nevoie de un aspect mai dat naibii, decât acesta 
dacă ajung la închisoare. 

Booth Watson nu i-a spus că pregătise deja o valiză mai 
voluminoasă, pentru eventualitatea aceasta, și o lăsase la el în 
birou. 

— Miles, următoarea noastră întâlnire va fi la tribunal, a spus 
Booth Watson, în timp ce se ridica să plece. Dacă magistratul va 
avea nevoie să te întrebe ceva, nu uita să i te adresezi cu sir. 

Booth Watson a bătut în ușa care nu avea mâner pe dinăuntru 
și a așteptat să i se deschidă pentru a-i permite unuia dintre ei 
să plece. 

— Trebuie să fiu la tribunal la ora două, a spus William, în 
timp ce s-a așezat în fața tatălui său și a început să golească 
platoul. 


— Cererea de eliberare pe cauţiune a lui Faulkner? a întrebat 
sir Julian, luând de pe masă cuțitul și furculita. N-aș paria vreun 
ban cu privire la varianta pe care se va merge. 

— Ar trebui să fie în siguranţă la închisoare, până are loc 
procesul. 

— Posibil, dar, din nefericire, tu nu vei avea nicio influenţă în 
ce privește această decizie, pe când Booth Watson va avea. 

— Cu atât mai păcat, a spus William. Omul ăsta ar trebui să 
împartă aceeași celulă cu Faulkner. 

— Abţine-te! Incearcă să-ţi amintești că iei prânzul la Lincoln 
Inn, unde se presupune că ne purtăm unul cu altul ca niște fraţi. 
(William trebuia să zâmbească, dar nu a zâmbit.) Apropo, când 
ai fost la Limpton Hall, ai putut stabili dacă toată colecţia de artă 
a lui Faulkner este formată din originale sau a înlocuit lucrările 
cu copii, cum se teme soţia lui? 

— Tot ce-ţi pot spune este că, în timp ce colegii mei îi 
răscoleau casa în căutare de droguri, eu m-am uitat cu mai 
mare atenţie la câte picturi am apucat. 

— Şi? 

— Eu nu sunt expert, dar aș spune că erau toate originale. 
Cred că valorează o mică avere. 

— Mă bucur să aud asta, pentru că, împreună cu casa și 
apartamentul din Eaton Square, ar trebui să ajungă la clienta 
mea, în urma hotărârii de divorţ. Doamna Faulkner mi-a povestit 
că va pune la licitaţie toată colecţia, cu o singură excepţie, de 
îndată ce se semnează hotărârea finală. Este convinsă că Miles 
va vrea să le cumpere înapoi, cu mult mai mulţi bani decât ar 
dori el să-i lase ei, prin divorţ. 

— Deșteaptă femeie! a spus William. 

— Ca să fie dreaptă, ceea ce este dificil uneori, doamna 
Faulkner a fost de acord să doneze un Vermeer Galeriei 
Fitzmolean. Muzeul trebuie să-i mulţumească lui Beth pentru 
asta. 

— O altă femeie deșteaptă. 

— Ceea ce-mi amintește că sora ta va fi reprezentanta 
Coroanei la tribunal, în această după-amiază și se va opune 
eliberării lui Faulkner pe cauţiune, a spus sir Julian. 

— Ceea ce înseamnă că va fi avocatul principal? 

— Dacă te referi la proces, nicio șansă, băiete. Vor dori un QC 
egal, ca statut, cu Booth Watson care să-l interogheze pe 


Faulkner. De fapt, m-au sunat de la Departamentul Public de 
Urmărire Penală, în dimineaţa aceasta, și m-au întrebat dacă aș 
accepta să-i reprezint, cu această ocazie. Desmond Pannel mi-a 
reamintit că-i datorez o favoare, așa că i-am spus că mă bag. 

— Dacă ai fost de acord să iei acest caz, ai putea s-o 
nominalizezi pe Grace, ca asistent al tău. 

— Nu și dacă vreau să câștig. 

— Tată, deja se vorbește despre ea că va deveni QC. 

— Nu sunt de acord cu femei QC - avocate de rang înalt. 

— Așteaptă până vei ajunge să pledezi contra ei, atunci s-ar 
putea să te răzgândești. 

Completul de magistrați de la Guildhall, care, de obicei, se 
ocupa de beţivi și scandaluri, furturi din magazine și, ocazional, 
de eliberarea unei licenţe pentru fabricarea lichiorului, s-a 
adunat cu mult timp înainte la dl Joseph Lanyon OBE! JP}? și cei 
doi colegi ai lui să-și ocupe locurile la prezidiu, în acea după- 
amiază de luni. 

DI Lanyon se uita în jos în sala de tribunal și se prefăcea că nu 
era intimidat de prezenţa câtorva dintre cei mai distinși avocaţi 
din zonă, laolaltă cu alţi avocaţi, cu un grup de reporteri de pe 
Fleet Street și public așa de numeros, încât funcţionarul îl 
informase, când sosise de dimineaţă, că, afară, era coadă, deja. 

Magistratul s-a uitat la acuzatul din boxă. Un bărbat înalt și 
chipeș, cu un cap frumos și păr ondulat la care se adăugau 
privirile de stea de film, cum se referea deseori presa la 
persoana lui. Era îmbrăcat în costum închis la culoare, cu 
cămașă albă și cravată albastru-marin cu dungi subţiri albe, 
care-l făceau să arate mai degrabă ca un acţionar de succes, 
decât ca un bărbat ce se confruntă cu o acuzaţie serioasă de 
trafic și consum de droguri. 

DI Lanyon a dat din cap spre aprod, care s-a întors spre 
acuzat și a spus cu fermitate: 

— Prizonierul este rugat să se ridice în picioare. 


12 Ofiţer al Ordinului Imperiului Britanic. Este al doilea rang al ordinului : 
este cel la care sunt admiși cei care au îndeplinit o slujire foarte demnă. 
13 Justice of the Peace. Abreviere pentru judecătorul de pace. 


Faulkner s-a ridicat nesigur de la locul lui și s-a prins strâns cu 
mâinile de bara boxei. 

— Prizonierul este rugat să-și spună numele complet și 
adresa, pentru a fi trecut în registru. 

— Miles Faulkner, Limpton Hall, Hampshire, sir, a declarat el, 
privind direct la magistrat, cu o siguranţă care ascundea 
adevăratele lui simțăminte. 

— Vă puteţi așeza. 

— Vă mulţumesc, sir, a spus Faulkner, pronunţând cuvintele 
pe care Booth Watson i le prescrisese. 

— Fără nicio îndoială, doriţi să cereţi eliberarea pe cauţiune, 
domnule Booth Watson, a întrebat magistratul, întorcându-se să 
se uite la echipa apărătorului legal. 

— Întocmai, sir, a spus Booth Watson, ridicându-se de pe 
bancă. Aș dori să încep prin a aminti curţii că dosarul clientului 
meu este nepătat. 

— lertaţi-mă că vă întrerup, domnule Booth Watson, dar nu 
am eu dreptate spunând că, în prezent, clientul dvs. ispășește 
pentru o acuzaţie anterioară de fraudă, o pedeapsă de patru ani 
cu suspendare? 

— Într-adevăr, aşa este, sir. Cu toate acestea, vă pot asigura 
că a respectat indicaţiile curții, în totalitate. Aș sublinia, de 
asemenea, cu respect, că pentru acuzaţia prezentă clientul meu 
a pledat nevinovat și, cum nu are acuzaţii anterioare de violenţă 
și e un bărbat cu mijloace financiare considerabile, cu greu ar 
putea fi descris ca pericol public. Îmi vine greu să cred că s-ar 
gândi Coroana chiar să se opună eliberării pe cauţiune. 

— Ce răspundeţi la această opinie, doamnă Warwick? a 
întrebat magistratul, întorcându-și atenţia spre celălalt capăt al 
băncii avocaților. 

Grace s-a ridicat cu ușurință de la locul ei. 

— Coroana se va opune, cel mai sigur, acestei cereri, pe mai 
multe motivații. După cum ați amintit în mod corect curții, 
domnule Lanyon, acuzatul ispășește în prezent o pedeapsă de 
patru ani cu suspendare pentru fraudă. Totuși, acesta nu este 
singurul motiv pentru care Coroana se opune cauţiunii. Cum 
iscusitul meu prieten a subliniat, clientul său este un bărbat cu 
mijloace considerabile, dar ceea ce nu v-a spus este că el nu 
mai are domiciliul în această ţară, ci a devenit recent un exilat 
plătitor de taxe și-și petrece cel mai mult timp în Monte Carlo. 


Așa că, aș sugera, sir, că având în vedere faptul că deţine și un 
jet privat și un yacht, ar trebui să luăm în consideraţie 
posibilitatea de a se face dispărut. 

— Eu aș reaminti Onoratei Curți că clientul meu deţine și o 
proprietate mare în ţară, precum și un apartament în Eaton 
Square, a spus Booth Watson, ridicându-se puţin mai repede, de 
această dată. 

— Amândouă sunt, în acest moment, partea soţiei lui, prin 
înţelegerea de divorţ, ceea ce a fost agreat, în principiu, de 
ambele părți. 

— In principiu, dar nesemnat încă de ambele părţi, a spus 
Booth Watson, care rămăsese în picioare. 

— Dar clientul dvs. a semnat deja înţelegerea, a spus Grace. 

— Poate că așa este, dar el păstrează încă o parte, din 
apartamentul din Eaton Square. 

— Pe care, recent, a scos-o la vânzare. 

— Cum de știți asta? a urlat Booth Watson. 

— Am citit luna trecută în Country Life, a răspuns Grace, 
fluturând o copie a ziarului pe care o avea sub pupitru în faţa lui 
Booth Watson. 

William a rezistat cu greu tentaţiei de a aplauda. 

— Domnule Booth Watson, domnișoară Warwick, a intervenit 
magistratul, acesta nu este un spectacol cu Punch și Judy, ci un 
tribunal. Fiţi buni și trataţi-l pe măsură. 

Amândoi avocații și-au cenzurat atitudinea potrivit observaţiei 
și și-au ocupat locurile pe bancă, timp în care cei trei magistrați 
și-au apropiat capetele și s-au consultat, câteva momente. 

— Bine lucrat, a șoptit Clare, care era așezată pe rândul din 
spatele lui Grace. Cu siguranţă le-ai dat de gândit. 

— Ce credeţi? l-a întrebat William pe Lamont, de la locul lui, 
din spatele sălii. 

Dar dl Lanyon a început să se adreseze curții, înainte ca 
superintendentul să poată să-și exprime opinia. 

— Am ascultat cu mare atenţie argumentele prezentate de 
ambii avocaţi, a început el, și am ajuns la concluzia că acuzatul 
nu este pericol public. (Booth Watson și-a permis un zâmbet, în 
timp ce William s-a încruntat.) Cu toate acestea, iau în serios 
părerea d-rei Warwick că acuzatul are destul de multe fonduri 
care să-i permită să se ascundă, după ce este eliberat pe 
cauţiune. Cu acest lucru în minte, intenţionez să aprob cererea 


cu două condiţii. Prima, dl Faulkner să lase pașaportul la 
tribunal. Şi a doua, să lase garanţie un milion de lire sterline, 
care va fi confiscat, dacă el nu vine la tribunal, pentru proces. 

Un vacarm de conversații șoptite s-a auzit dinspre zona 
presei. Booth Watson s-a așezat impasibil, cu braţele 
încrucișate, ca un Buddha. Clare a pus o bifă și o cruce pe 
carnetul ei galben, apoi s-a aplecat înainte și i-a șoptit lui Grace: 

— Remiză. 

— Până când sunt îndeplinite aceste două condiţii, acuzatul 
va rămâne în custodie, a continuat magistratul. 

Presa avea titlul de pe prima pagină și dl Lanyon cele 
cincisprezece minute de faimă. William a părăsit tribunalul 
dezamăgit, în timp ce Faulkner era destul de satisfăcut. La urma 
urmelor, el avea nevoie să fie afară, ca să se ocupe de partea 
următoare a planului său. 

— Întotdeauna mi-a plăcut mic-dejunul la Savoy, a spus 
Faulkner, chiar dacă circumstanţele ar putea fi mai bune. 

— Nu ar putea fi mai rele, a spus Booth Watson, punându-și 
încă un cub de zahăr în cafea. 

— Dar tu m-ai eliberat pe cauţiune. Și ai spus că nu pot nici 
măcar să mă acuze de posesie, pe baza acestor probe. 

— Când am spus eu asta, dovezile erau două jointuri și o 
tabletă de ecstasy, nu douăsprezece grame de cocaină pură. 
Niciun judecător nu va crede că erau pentru uzul tău personal, 
așa că, în acest caz, posesia este nouă zecimi din lege. 

— A fost plantată de poliţie, a spus Faulkner, în timp ce, în 
faţa lui, era pus un bol cu fulgi de porumb și căpşuni. 

— Asta nu merge, Miles, și tu știi bine lucrul acesta. Martorul 
principal al Coroanei va jura că tu i-ai vândut droguri, mai 
devreme, în seara aceea, pe opt sute de lire străine și dovezile 
sunt în posesia poliției. 

— Ai aflat cine m-a turnat? 

— Nu încă, dar mă ocup de asta. Tot ce îţi pot spune este că 
omul a fost dus undeva, la o locaţie sigură, deci se poate chiar 
ca noi să nu aflăm cine este responsabil de asta, până ce nu 
apare în boxa martorilor. 

— Ar fi amuzant ca el să nu ajungă niciodată la tribunal. 

— Ascultă la mine, cu atenţie, Miles. Să nu cumva să faci ceva 
ce vei regreta, mai târziu. 

— Cum ar fi? 

— Cum a fost să apari la o căsătorie la care nu ai fost invitat. 

— O eroare clericală. 

— Și asta nu-i singura ta problemă. 

— Mai e alta? a întrebat Faulkner, în timp ce un chelner a 
îndepărtat bolul și i-a umplut, din nou, lui Booth Watson ceașca 
cu cafea. 

— Christina refuză să semneze înţelegerea de divorţ, până nu 
se încheie procesul. 

— Ce joc face? 

— În mod evident, crede că dacă tu ești la închisoare, ea va 
putea să negocieze mai dur. 

— Ei, ar putea să se gândească de două ori. Pentru că, atunci 
când eu voi termina cu ea, nu va mai deţine nici măcar o oală 
de noapte, în exclusivitate. 


Chelnerul a reapărut lângă el. 
— Pot să vă iau comanda, sir? 
— Da. Un mic-dejun complet. 

Erau cu toții așezați în jurul mesei, în aşteptarea 
comandantului. Niciunul, nici măcar Lamont, nu-l văzuseră 
vreodată întârziind. Apoi, pe neaşteptate uşa s-a deschis cu 
zgomot și Hawk a intrat înăuntru. Parcă îl lovise o forţă de 
gradul nouă. 

— Imi cer scuze, a spus el, pe când era încă în mișcare. Am 
petrecut ultima jumătate de oră cu comandantul și-am povestit 
despre triumful de sâmbătă seara de la Limpton Hall. 

Toţi au izbucnit în râs și au început să bată cu palmele în 
masă. 

— Felicitări, Bruce, a continuat Hawk, în timp ce se așeza. 
Douăsprezece grame de cocaină pură și un traficant care vrea 
să depună mărturie în favoarea Coroanei. Chiar cred că, de data 
asta, l-am lovit pe Faulkner la drepturi. 

— Vă mulţumesc, sir, dar ceea ce a salvat acea zi a fost 
abilitatea sergentului Warwick de a gândi și a lua rapid decizii. 

— Bine că nu ai rămas la Roma, William, să admiri statui mai 
puţin importante. Detectiv Roycroft, au sosit rapoartele de la 
laborator? 

— Da, sir, a răspuns Jackie. Cocaina este de cea mai bună 
calitate și, probabil, vine din Columbia. Recent, a fost 
interceptat un transport similar, în Manchester. 

— Ce face Faulkner? 

— Şi-a predat pașaportul. A depus milionul la tribunal și a ieșit 
pe cauţiune, a spus William. 

— Crezi că va încerca să fugă? a întrebat Paul. 

— Nu cred. Dar, dacă fuge, directorul Direcţiei Penale va pune 
milionul în bancă și noi înseamnă că l-am văzut ultima oară pe 
afurisitul de bastard. Așa că nu va fi prea rău. 

— Eu îl văd mai degrabă după gratii, apoi la Monte Carlo, 
bucurându-se de viaţă, a spus William. 

— Să ţi se împlinească dorinţa, a spus Hawksby. DDP crede că 
există o posibilitate serioasă ca Faulkner să-și schimbe pledoaria 


la vinovat de o acuzaţie mai ușoară, odată ce Booth Watson a 
avut răgazul să analizeze probele lui Heath. 

— Niciodată nu va pleda vinovat. Nu atâta timp cât are cea 
mai mică șansă să scape. 

— Incepi să gândești ca Faulkner, a spus Hawk. Asta-i bine. 
Dar procesul este peste mai multe luni și noi avem un alt caz de 
care să ne ocupăm, nu în ultimul rând să ne asigurăm că Rashidi 
s-a întâlnit cu Faulkner, la docuri. Şi, un lucru e sigur, Rashidi nu 
va fi eliberat pe cauţiune, în nicio circumstanţă. 

— Dar, dacă ar fi ar putea plăti un milion, cash. 

— Ești aproape de a localiza fabrica lui? a întrebat Hawk. 

— Atât de aproape și, totuși, atât de departe, a răspuns 
Lamont. Tot ce-ţi pot spune cu siguranţă, sir, este că fabrica nu 
este în Charlbury Manor. Vinerea trecută, am survolat cu un 
elicopter proprietatea și nu există niciun semn de vreun alt 
vehicul decât Mercedes-ul albastru-închis parcat pe alee și 
camioneta Oficiului Poștal, pentru livrări. 

— Paul? s-a adresat Hawk lui Adaja. 

— Mi-am petrecut ultimele câteva zile colindând prin oraș, a 
spus el, și doamna de la poștă mi-a spus că Rashidi ţine totul 
pentru el. Participă la sărbătorile ocazionale ale satului pentru 
care face donaţii generoase, dar, altfel, este văzut rareori în 
public. A început să arate ca și cum duce două vieţi complet 
separate. Pozează în moșier, la sfârșiturile de săptămână, și 
devine un baron necioplit al drogurilor, în timpul săptămânii. 
Transformarea din Hyde în Jakyll pare că se petrece vinerea 
după amiază, când își vizitează mama. (Paul a făcut o scurtă 
pauză, ca să se asigure că are atenţia tuturor colegilor de 
echipă.) 

— Incetează să te crezi la tribună și continuă, a spus Lamont. 

— In fiecare luni dimineaţă, îl duce șoferul de la Charlbury 
Manor la un birou din City. Sosește acolo, în jur de ora opt, și-și 
petrece dimineață  îndeplinindu-și  responsabilităţile de 
președinte al firmei Marcel și Neffe, o companie mică, dar 
respectabilă, care a făcut anul trecut peste un milion de lire 
sterline și a declarat un profit de 342.600 lire sterline. 

Paul a lăsat să circule la colegi copii ale raportului anual al 
firmei Marcel și Neffe. 

— Marcel și Neffe este frontul perfect pentru Rashidi, a spus 
William, pentru că-i permite să aibă un stil de viaţă despre care 


un observator obișnuit nu și-ar pune întrebări, iar el poate 
călători în ţări în care ceaiul nu este primul produs la export. 

— Cu toate acestea, a continuat Paul, casa lui de la ţară este 
generoasă, după toate standardele, dar, pentru că este 
înconjurată de o proprietate de o mie de acri, puţini oameni știu 
exact cât de generoasă. Și asta e doar începutul. 

— La Heathrow, a spus William, prinzând momentul, are un 
jet Gulf Stream cu doi piloţi pregătiți de zbor, zi și noapte, așa 
că poate să dispară, în orice moment. Are un yacht de șaptezeci 
de metri, botezat Sumaya, după numele mamei lui, cu un 
echipaj de optsprezece oameni, acostat la Cannes, precum și 
niște case în Saint-Tropez și un duplex pe Fifth Avenue, în New 
York, cu vedere spre Central Park. Are mulţi angajaţi, la fiecare 
rezidenţă, să aibă grijă de orice e nevoie. 

— Ceea ce nu e posibil să-și permită cu 342.600 lire pe an. 

— Bine lucrat, detectiv Adaja, a spus Hawk. Îndrăznesc să te 
întreb cum ai dat peste un asemenea fond de informaţii. 

— Am făcut cerere pentru o slujbă de grădinar secundar pe 
proprietate, în urma unui anunţ pus la poșta din sat. Am aflat 
mai multe despre ce se petrece în spatele zidurilor, decât au 
aflat ei despre mine. Adevărul este că am aflat puţine lucruri de 
interes, pentru că asta este viaţa lui lăsată la vedere. Am mers 
chiar și la cârciumă, la prânz, cu grădinarul-șef, ca să discutăm 
salariul meu și să stabilim când încep munca. 

— Ţi-au oferit slujba? a întrebat Hawk. 

— Da, sir. Le-am promis că mă voi întoarce la ei. 

— Ce știi tu despre grădinărit, Paul? a întrebat, chicotind, 
Lamont. 

— Numai ce-am aflat din numărul din ultima lună al revistei 
Gardener's Weekly, dar mi-au oferit un salariu de început mai 
bun decât cel de aici, mai multe zile libere și trei săptămâni de 
vacanţă, pe an. 

— Ne vei lipsi, a spus Hawk. Sergent Warwick, poate ne poţi 
spune cu ce te-ai ocupat, săptămâna asta? 

— In timp ce Paul umbla hai-hui pe la ţară, eu m-am 
concentrat pe biroul lui Rashidi din City. După cum știți, el 
merge acolo lunea dimineaţa, la ora opt, și dispare în jurul 
prânzului și nu se mai întoarce la Marcel și Neffe până vineri 
după-amiază, chiar înainte de a pleca să-și viziteze mama, la 


The Boltons. Ca și Paul, nu știu care-i sunt mișcările, între aceste 
momente. 

— Știm cel puţin unde are locul de muncă, cu toate că e 
numai de fațadă. 

— La ce etaj este Marcel și Neffe? a întrebat Lamont. 

— La etajele zece și unsprezece. Am vizitat birourile de vreo 
două ori, dar nu am trecut niciodată de Recepție. Și, ce este și 
mai rău, a continuat William, este faptul că nu sunt întrutotul 
convins că bărbatul care părăsește clădirea la mijlocul zilei, 
lunea, este aceeași persoană care este luată cu mașina din fața 
intrării la Tea House, de către taxiul negru, personal, vinerea 
după-amiază. 

— Te gândești că are o dublură? 

— Nu, mă gândesc că se deghizează foarte bine. Altfel, ori 
intră și iese de la Tea House pe o intrare pe care eu nu am găsit- 
o. Pentru că din câte știu, ar putea cobori în rapel afară din 
clădire. 

— Ce prezentare, a spus Lamont, cu o adiere de admiraţie în 
voce. 

— Poţi, dacă faci o sută de mii de lire cash pe săptămână 
încălcând toate legile scrise, și să nu te necăjești să-ţi plătești 
nici taxele. 

— Așa au reușit să-l prindă pe Al Capone, le-a reamintit 
Lamont. 

— Trebuie să existe o greșeală în rutina lui, a spus William, 
dar nu am identificat-o, încă. 

— Să nu dormi, până nu o găsești, a spus Hawk. Gata, dacă 
nu mai sunt întrebări, hai la muncă! 

— Eu am o întrebare, sir. 

— Bineînţeles că ai, sergent Warwick. 

— UCO a venit cu ceva informaţii noi, recent? 

Hawk i-a aruncat o privire lui Jackie, care a continuat să tacă. 

— Nu. Uneori nu se arată timp de câteva săptămâni. Dar, 
când apare, domnule sergent Warwick, fii sigur că te voi anunţa. 

— Vă mulţumesc, sir. 

Lamont și-a suprimat un zâmbet, auzind dojana blândă pe 
care i-a făcut-o comandantul lui William. 

— Am și eu o întrebare pentru tine, sergent Warwick, a spus 
Hawk. Acum, că Tulip iese din spital, există vreo cale să-l poată 
găsi pe OSC? 


— Nu, sir. Nici chiar eu nu vă pot spune unde se află Heath, 
pentru că nici eu nu știu. 

— Asigură-te că lucrurile rămân așa, pentru că el este singura 
noastră speranţă de a-l trimite pe Faulkner la pușcărie, când 
cazul va ajunge, în sfârșit, în tribunal. Gata, băieţi, înapoi la 
muncă! Faulkner a fost triumful zilei de ieri. Nu uitaţi că Rashidi 
este încă în libertate, ocupându-se să distrugă vieţile oamenilor. 

— Te căsătorești cu mine? a întrebat Adrian. 

— Bineînţeles, a spus Maria, îmbrăţișându-l. 

— Acesta este momentul în care ar trebui să pun un genunchi 
la pământ și să-ți fac cadou un inel de logodnă, pentru a 
consfinți angajamentul, dar asta nu e posibil, cât timp suntem 
Încuiați aici. Nici nu mă vor lăsa afară destul de mult timp, cât 
să apuc să caut un inel. 

— Nu va mai dura așa de mult. lar inelul poate aștepta până 
când ne vom afla în siguranţă la Rio, când putem să lăsăm, în 
sfârșit, în urmă toate acestea. 

— Abia aștept să ajungem la Rio! Dar sunt îngrijorat de ce vor 
spune părinţii tăi când vor afla că am fost dependent de droguri 
și n-am avut o slujbă normală, de ani de zile. 

— Adrian, toate astea aparţin trecutului. In orice caz, eu le-am 
spus deja părinţilor că ești fiul unui bancher de succes... 

— Ei, măcar asta este adevărat, chiar dacă el m-a 
dezmoștenit. 

— Şi că ţi-a dat zece mii de lire sterline, pentru a începe o 
afacere nouă. La Rio, zece mii de lire înseamnă o avere, așa că 
vom avea oportunităţi fără de sfârșit. 

— De care am de gând să mă folosesc pe de-a-ntregul. Dar nu 
voi uita niciodată că, fără ajutorul tău, aș fi încă un drogat fără 
speranţă și fără niciun viitor. 

— Nu numai mie trebuie să-mi mulţumești, a spus Maria. 

— Știu. Coristul a avut rolul său și, odată ce Faulkner va fi în 
siguranţă în spatele gratiilor, îmi voi primi partea mea de 
înţelegere. 

— Când se așteaptă să înceapă procesul, sir Julian? 

— Nu în următoarele două luni, dna Faulkner. De ce mă 
întrebaţi? 

— Am nevoie ca dvs. să aveţi timp destul să studiaţi 
înţelegerea de divorţ. Încercaţi să încetiniţi mersul lucrurilor. 

— De ce vreți să fac aceasta, când avem aproape tot ce aţi 
cerut? 

— Mai vreau să fiu încă dna Faulkner, când soţul meu va 
merge la închisoare. 

— Vă pot întreba de ce? 

— E mai bine să nu știți motivul, sir Julian, pentru că s-ar 
putea să am nevoie să mă reprezentaţi, dacă lucrurile nu vor 
ieși cum am planificat. 

William a luat metroul la City și a coborât la Moorgate. Câteva 
minute mai târziu, a intrat în Tea House, încrezător că Rashidi 
nu va fi pe-acolo, într-o miercuri după-amiază. A evitat recepţia, 
pentru că nu voia să fie recunoscut și s-a îndreptat spre zona 
lifturilor și s-a alăturat grupului ce aștepta acolo. A coborât din 
lift la etajul al unsprezecelea, a ocupat un loc la Recepţia firmei 
Marcel și Neffe, a luat un exemplar din ziarul Financial Times și a 
început să se uite la ceasul de la mână, la fiecare câteva 
minute, de parcă ar fi așteptat pe cineva. Recepţionera vorbea 
încontinuu la telefon, ocupându-se și de vizitatori sau semnând 
pentru livrări, așa că William a sperat că putea să piardă pe- 
acolo ceva timp, înainte ca ea să devină suspicioasă. 

William a ascultat cu atenţie conversațiile ce aveau loc la 
recepție, prefăcându-se că citește ziarul. A devenit repede clar 
că Marcel și Neffe nu era numai o faţadă pentru o altă afacere; 
era exact ceea ce afirma că este, o companie mică de succes 
care se ocupa cu comercializarea ceaiului, chiar dacă 
președintele apărea scurt numai în dimineţile de luni și în după- 
amiezile de vineri. 

Când recepţionera i-a acordat o a treia privire întrebătoare, 
William s-a decis că era timpul să plece. O tânără a ieșit dintr- 
unul dintre birouri și el s-a ridicat și a însoţit-o, în timp ce ea a 
ieșit din încăpere. Au ajuns împreună la lift și, când au ajuns la 


parter, William s-a îndreptat spre ușa de la intrare, în timp ce 
companioana sa a dispărut pe un coridor, la dreapta ei. 

Odată înapoi în stradă, William s-a uitat la ceas și a pornit pe 
jos spre staţia Moorgate. Trebuia să treacă pe la Scotland Yard, 
înainte de a se duce acasă. Nu că avea ceva de raportat. Cobora 
treptele spre peronul staţiei de metrou, când a zărit-o pe tânăra 
împreună cu care coborâse cu liftul, care se îndrepta spre 
controlul biletelor. William era uluit. Cum a fost posibil ca ea să-l 
urmărească, fără ca el să-și dea seama? 

S-a oprit la baza scărilor și s-a uitat în direcția din care venise 
ea. În timp ce făcea aceasta, o ușă pe care n-o remarcase până 
atunci s-a deschis brusc și a apărut un gentleman mai în vârstă, 
îmbrăcat elegant, cu servietă și umbrelă. William a alergat spre 
ușă, dar ea s-a închis înainte ca el să ajungă la ea. 

Nu a avut mult de așteptat înainte ca ușa să se deschidă din 
nou și, de această dată, a reușit să se strecoare prin 
deschizătură, înainte ca ușa să se închidă, și s-a trezit pe un 
coridor foarte bine luminat. A mers cu prudenţă de-a lungul 
coridorului, a trecut pe lângă o sală de gimnastică și un centru 
de antrenament, pe stânga lui, apoi a urcat câteva trepte până 
la un alt coridor, la capătul căruia s-a trezit înapoi în recepţia 
firmei Tea House, știind acum bine cum îl ajunsese tânăra din 
urmă. A revenit pe propriii lui pași până în staţia de metrou, 
știind cu exactitate unde îl va aștepta pe Rashidi, în dimineaţa 
următoarei zile de luni. 

— S-a stabilit data procesului lui Faulkner, a spus sir Julian. 
Doisprezece noiembrie la Old Bailey. 

Grace a dat paginile agendei ei şi a marcat cele trei 
săptămâni ce urmau după 12 noiembrie. 

— Mai puţin de o lună, a spus ea. Am încă nevoie să mai trec 
prin dovezile lui Heath, încă o dată. 

— Poţi face asta când îl vor aduce înapoi la Londra, chiar 
înainte de proces. 

— ÎI vei chema pe William la bară? 

— Nu-i necesar. Superintendentul Lamont va avea o greutate 
mult mai considerabilă în ochii juraților și dr. Lewis este o 
expertă extrem de respectată în probleme de droguri, încât mă 


aștept ca apărarea nici măcar să nu se deranjeze să o 
interogheze. De fapt, am sentimentul că nu va dura mult până 
când Booth Watson ne contactează și încearcă să facă o 
înțelegere în numele clientului său. 

— Şi, dacă face asta, ce îi vei răspunde? 

— Îi voi spune să dispară. 

— Coroana, a spus Grace, nu vede niciun motiv pentru a face 
vreo concesie, de această dată, dar îţi mulțumesc că ai sunat, 
BW. 

Grace zâmbea în timp ce-l privea pe tatăl ei notându-și 
cuvintele. 

William și Paul priveau de dincolo de stradă cum Rashidi 
coboară din Mercedesul lui și intră în Tea House, la ora opt și 
zece minute, în dimineața următoarei zile de luni. Era îmbrăcat 
ca un președinte al unei companii din City și portarul l-a salutat 
cu respect. Sergentul Warwick s-a întors, după aceea, la stația 
de metrou Moorgate, dar nu s-a îndreptat spre scările rulante, ci 
s-a întors la Scotland Yard. 

Jackie îi spusese că în timpul unui filaj, pierderea concentrării 
chiar și numai pentru câteva secunde înseamnă că îţi poţi 
pierde ţinta. În următoarele patru ore a rămas în hol şi, cu toate 
că, ocazional, s-a mai plimbat încoace și-n colo, privirile lui nu s- 
au dezlipit de ușa bine camuflată. Mai multe persoane au trecut 
prin ușă și s-au îndreptat direct spre punctul de controlul 
biletelor, dar era convins că Rashidi nu fusese printre ele. Dacă, 
în dimineaţa aceasta, el ar fi ieșit pe ușa principală, Paul era 
așezat pe cealaltă parte a drumului și i-ar fi comunicat imediat 
lui William. Și-a dublat concentrarea, când amândouă limbile 
ceasului au ajuns la doisprezece. 

Câteva minute mai târziu, prin ușă a ieșit un bărbat îmbrăcat 
în costum larg de sport, gri-închis, cu faţa ascunsă de gluga 
mare trasă peste cap. Înainte ca William să se uite mai de- 
aproape la el, bărbatul trecuse deja pe lângă el. Mersul îi era 
familiar lui William, dar nu a riscat, bazându-se numai pe mers, 
și abia când bărbatul a prezentat biletul la punctul de control, 
William a remarcat că acesta purta mănuși negre de piele. 


Privirile i s-au dus instantaneu spre degetul al treilea de la mâna 
stângă. 

Când William a reușit să treacă de punctul de control și să 
urce pe scara rulantă, bărbatul în costum de sport o luase deja 
la stânga și se îndrepta spre peronul din partea de sud al liniei 
spre nord. 

Odată ce costumul anonim de sport a dispărut din vedere, 
William a coborât alergând scările, încetinind pasul numai când 
a luat-o și el la stânga. Putea să-și vadă, acum, prada, pentru că 
ajunsese la peron exact când trenul ieșea din tunel, răspândind 
în jur o rafală de aer cald. William a urcat în vagonul de după cel 
al lui Rashidi, privind numai o dată în direcţia acestuia. A 
urmărit cu grijă coborârea pasagerilor, la fiecare staţie, până 
când bărbatul în costumul de sport, cu capul încă acoperit cu 
gluga, a coborât, la stația Stockwell. William a rămas la locul lui. 
Coborârea sa nu făcea parte din plan. Trebuia să aștepte 
săptămâna următoare. Cuvintele lui Hawk îi răsunau în urechi: 

„Nu-ţi asuma niciun risc. Avem de jucat un joc lung.” 

La casa de siguranță, erau în permanenţă șase paznici, care 
lucrau în schimburi de opt ore. Instrucţiunile lor erau simple. Să- 
i hrănească bine pe martor și pe iubita lui și, dacă era posibil, să 
aibă grijă ca ei să fie relaxaţi. De relaxat, nu era prea ușor, atâta 
vreme cât aceştia nu aveau deloc voie la mai mult de o 
plimbare scurtă într-un parc din apropiere, întotdeauna însoțiți 
de doi ofițeri și un ciobănesc german. Au trecut chiar mai multe 
zile, până când Adrian și Maria au descoperit în ce oraș se aflau. 

Pe măsură ce săptămânile treceau, Adrian a ajuns să-l 
cunoască destul de bine pe unul dintre paznicii săi, trecând 
dincolo de sprijinul reciproc în West Ham. Dar abia cu două 
săptămâni înainte de proces a descoperit el pe cine se sprijinea 
de fapt. 

Întors la Scotland Yard, William și-a prezentat raportul despre 
călătoria sa la Stockwell. 


Lamont a studiat harta metroului Londrei, câteva momente, 
apoi a spus: 

— Sergent Warwick, dacă Rashidi coboară la Stockwell și 
lunea viitoare, îl vei aștepta în faţa gării. Dar, dacă schimbă 
liniile și se îndreaptă spre Brixton, tu, detectiv Adaja, va trebui 
să-l acoperi. 

— Şi Jackie, acum că nu mai faci parte din joc, tu cu ce te-ai 
ocupat? 

— Noi am avut o problemă cu două autobuze, sir, a spus 
Jackie, după ce râsetele celorlalți s-au domolit. Brusc, atenţia 
echipei s-a îndreptat spre detectiv Roycroft. Marlboro Man este 
convins că un transport uriaș de droguri este în drum din 
Columbia spre Zeebrugge. Conversaţie lejeră a câtorva 
traficanţi, care băuseră puţin cam mult la bar. 

— Ai vreo idee despre ce cantitate vorbeau? a întrebat 
Lamont. 

— Nu pot fi sigură. Tot ce știe cu siguranţă este că, ultima 
oară, a fost vorba de zece kilograme de cocaină. 

— Cred că e vorba despre transportul care a ajuns la 
Manchester, a spus Lamont. Ştie încotro se îndreaptă, după 
Zeebrugge? 

— Nu avea nicio idee. 

— Eu aș paria pe Felixstone, a spus Hawk. 

— Ce te face să crezi asta, sir? 

— Anticorupţia are acolo doi ofițeri vamali sub acoperire și ei 
îmi spun că așteaptă să facă arestări, în viitorul apropiat. 

— Atunci, sergentul Warwick și detectivul Roycroft mai bine 
și-ar mișca fundurile, rapid, la Felixstone, a spus Lamont. Şi să 
fie cu ochii pe fiecare vapor care sosește de la Zeebrugge. Bine 
lucrat, detectiv Roycroft. 

— Mai am ceva, a spus Jackie, arătând destul de mulțumită de 
sine. 

— Dă-i drumul, a spus Lamont. 

— Cuvântul pe care MM (Marlboro Man) l-a auzit repetat de 
mai multe ori, în noaptea aceea, a fost Caravana. 

— Fie suntem duși de nas, fie omul acesta valorează cât 
greutatea lui în aur. 

— Dar nu toate veștile sunt bune, a spus Jackie. Acum, că 
Tulip este înapoi pe străzi, s-a întors la Trei Pene, în căutarea lui 
Heath. 


— Asta-i tot ce ne lipsea, a spus Hawk. 

— A doua mea zi de supraveghere este cea mai rea, a spus 
Jackie. 

— De ce? a întrebat William, cu binoclul fixat pe intrarea în 
golf. 

— În prima zi, este destul de uşor să-ți menţii concentrarea, 
dar, a doua zi, emoția vânătorii și anticiparea celor ce vor urma 
încep să te obosească. Insă, este măcar mai bine decât să-ţi 
ascult poveștile tale înspăimântătoare, care l-ar adormi și pe un 
insomniac. Pariez că Beth nu trebuie să numere oile, noaptea. 

— Cel puţin, de data asta, știm exact ce căutăm, a spus 
William, neluând în seamă înţepăturile. Spre deosebire de 
călătoria ta la Guildford în căutarea tabloului furat al lui Picasso, 
care s-a adeverit că nici nu există. 

— Nu-mi mai aduce aminte. În ocazia aceea, șeful portului ne- 
ar fi putut fi mai de ajutor. Astăzi sunt așteptate numai două 
curse de la Zeebrugge, ambele Townsend Thoresen, și cum noi 
căutăm o mașină cu remorcă, nu ar trebui să fie prea dificil de 
identificat, cu toate că avem încă nevoie să verificăm plăcuţele 
fiecărei mașini, pentru orice eventualitate. 

— Unde au garat cele trei rulote pe care le-am văzut ieri? 

— Una într-o parcare din New Forest, unde locuiesc 
proprietarii. A doua este în drum spre Scoţia și, potrivit spuselor 
Calculatorului Naţional al Poliţiei, a treia este proprietatea 
reverendului Nigel Oakshot de la Refectoriul din Sandhurst, 
Berkshire. Am decis să-i acordăm beneficiul de a ne îndoi. 

William a râs. 

— Când este așteptat primul feribot, astăzi? 

— Anthi Marina ar trebui să tragă la docuri în jur de ora 
unsprezece și douăzeci și va fi descărcat la RoRo, la unu-două. 
Noi nu ne vom apropia de docuri, până când nu o vedem. Nu 
vrem să fim identificaţi de vreun ofițer vamal aflat sub 
supraveghere de unitatea anticorupţie. Ce citești? a întrebat ea, 
privind la cartea din poala lui William și gândindu-se dacă 
ascultase vreo vorbă din cele pe care le spusese ea. 

— Istoria docurilor Felixstowe. 

— Pariez că n-o poţi lăsa din mână. 

— Ştiai că pământul din jur este deţinut de Trinity College, 
Cambridge, și este una din cele mai scumpe proprietăţi? 

— Fascinant. 


— Un anume domn Tressilian Nicholas, trezorier al colegiului, 
în vremea aceea, a achiziționat 3.800 acri în numele colegiului, 
în 1933, împreună cu drumul ce duce spre docurile, pe atunci 
abandonate. Succesorul lui, un anume domn Bradfield, a sesizat 
potenţialul și locul este acum cel mai mare port din Britania și îi 
aduce colegiului o mică avere. 

— Abia aștept să aud sfârșitul poveștii. 

— Lordul Butler. 

— El cine e? 

— Un fost ministru și stăpânul proprietăţii Trinity, a răspuns 
William, care a început să-i citească direct din carte: Butler l-a 
întrebat pe Bradfield, în timpul unei întâlniri financiare, dacă știe 
că proprietatea deţinea o mină de cositor în Cornwall care nu 
era exploatată din 1546, iar trezorierul i-a dat un răspuns 
faimos: „Vei afla, stăpâne, că, în acest colegiu, gândim în 
perspectivă.” 

— Şi eu gândesc în perspectivă, a spus Jackie, când a văzut 
că apare la orizont Anthi Marina. Dacă luăm exemplul zilei de 
ieri, ea ar trebui să fie cu noi, în aproximativ patruzeci de 
minute. Mai bine am pleca dacă vrem să ne asigurăm de 
punctul nostru preferat de observaţie. 

William și-a pus centura de siguranţă, în timp ce Jackie a 
pornit motorul mergând ușor pe Bath Hill, înspre docuri. 

A parcat pe același loc pe care, cu o zi înainte, petrecuseră 
atât de multe ore fără niciun rezultat. Măcar ultimul feribot 
andocase la puţin timp după ora zece, dându-le posibilitatea să 
se cazeze într-un mic motel jerpelit, de pe faleză, înainte de 
miezul nopţii. Proprietarul păruse surprins când ei închiriaseră 
camere separate. 

Odată ce Jackie a parcat mașina într-un loc bine camuflat, cei 
doi au căzut într-o tăcere conjugală, în timp ce urmăreau cu 
privirile cum vaporul înainta încet spre port. 

N-au avut mult de așteptat până când primul vehicul și-a 
făcut apariția la docuri. Jackie, cu binoclul în mână, a citit fiecare 
număr de înmatriculare pentru Paul, care așteptase calm ca ei 
să-l sune, în subsolul clădirii Scotland Yard-ului. William, care 
era un bărbat precaut și vigilent, a notat și el numerele în 
carneţelul personal. Când ultima mașină a ieșit din vamă, încă 
nu era niciun semn de vreo rulotă. Jackie a dat binoclul jos de la 
ochi și a întrebat: 


— La ce oră este așteptat următorul feribot? 

— La două cincizeci, a spus William, urmărind cu degetul 
orarul vapoarelor. Saxon Prince. 

— Avem mai mult timp decât ne trebuie pentru prânz. Pește și 
cartofi prăjiți? 

— Nu din nou. Asta am mâncat și ieri. 

— Şi vom mânca și mâine, dacă e după mine, a spus Jackie. 
Regula de aur. Când ești obligat să stai mult într-un port ca să 
faci supraveghere, mănânci întotdeauna mâncarea locului. Este 
cu mult mai proaspătă decât tocana de cod care ajunge la Ritz. 
Și tu ar trebui să știi asta, pentru că mergi acolo destul de 
frecvent. 

— Am fost numai de două ori. Dar, dacă e să rămânem aici 
toată săptămâna? 

— Voi lua kebab. 

Jackie, a demarat în forţă și a luat-o spre magazinul ieftin care 
le fusese recomandat de gardianul de la poliţia locală. 

— Asta-i întotdeauna semn bun, a spus ea, în timp ce a parcat 
și s-au așezat la o lungă coadă care aștepta la intrarea în 
magazin. 


KKK 


Detectivul Adaja și-a petrecut pauza de prânz verificând toate 
numerele de înmatriculare pe care i le furnizase Jackie pe PNC. 
Câteva taxe de parcare, câteva amenzi pentru viteză excesivă, 
conducere sub influența alcoolului și o femeie care fusese prinsă 
trecând pe roșu, douăzeci de lire amendă și două puncte 
penalizare. Când Paul a luat legătura prin radio cu Jackie, pentru 
a-i spune rezultatele, ea și-a mai turnat un pic de oţet pe cod și 
a spus: obraznică femeie. 

După ce și-au terminat prânzul - mâncat de pe un ziar, în 
timp ce se plimbau de-a lungul falezei - Jackie și William s-au 
întors la punctul lor de observaţie de pe faleză. 

Jumătate de oră s-au uitat în largul mării, în tăcere, apoi 
Jackie și-a scos din nou sabia din teacă, pentru a doua oară. 

— Mai speri încă să devii inspector? a întrebat ea. 

— De ce-mi pui o asemenea întrebare, când știi deja 
răspunsul? 


— Pentru că, în Poliţia Metropolitană, există numai două tipuri 
de sergenţi și, în mod evident, tu ești din a doua categorie, a 
celor care speră să fie promovați. 

— Şi prima categorie care e? 

— De departe cea mai numeroasă dintre cele două, a spus 
Jackie. Drăgălașii care au aflat că, dacă ești promovat inspector, 
nu mai poţi solicita plata orelor suplimentare. De aceea Poliţia 
Metropolitană are atâţia sergenţi între patruzeci și cincizeci de 
ani. O mare parte dintre ei câștigă de departe mai mult decât 
superiorii lor și, în același timp, provoacă un blocaj care-i 
împiedică pe ceilalți ca mine să se ridice mai sus de treapta de 
jos a scării. Adevărul este că mai ușor poţi să fii promovat 
inspector decât sergent. 

Era pentru prima oară când William o auzise pe Jackie 
exprimându-se cu amărăciune despre ceva. 

— Dacă îl punem pe Rashidi după gratii, a spus el, sunt sigur 
că nu va dura mult timp până când îţi vei coase trei trese pe 
uniformă. 

Și-a regretat imediat cuvintele, pentru că nu făceau decât să-i 
amintească lui Jackie că el primise gradul de sergent, ca urmare 
a retrogradării ei. 

— Ţine minte, a spus Jackie, trebuie să recunosc că alocaţiile 
pentru orele suplimentare mi-au dat posibilitatea de a mă 
bucura de câteva din micile plăceri ale vieţii. Deși mă întreb 
uneori dacă oamenii sunt conștienți de cât de mulţi ofiţeri stau 
împrejur, în mașini parcate pe străzi lăturalnice, pentru a fi 
acolo în caz că un marș de protest scapă de sub control. 

— E un preţ care merită să fie plătit, a spus William. Poate că 
nu ai remarcat că polițiștii ruși antrenați pentru înăbușirea 
revoltelor nu stau în mașini, nici chiar dacă populaţia abia dacă 
se gândește să protesteze. 

— Şi, că a venit vorba, Coristule, voi încerca să trag un pui de 
somn. Trezește-mă când apare următorul nostru vapor. 

Jackie s-a întins pe bancheta din spate, a închis ochii și în 
câteva minute adormise deja. William își dorea să poată face și 
el asta, dar mintea lui refuza să se odihnească chiar și noaptea. 
A privit spre marea gri și s-a gândit la Beth. Doamne, ce norocos 
era, nu va mai dura mult până vor fi trei în familie. Încă un motiv 
să spere că promovarea la care făcuse aluzie Jackie nu era prea 
departe. S-a gândit la ce însemna să devină tată. Dacă va fi 


băiat, ar putea deschide bătălia pentru Anglia, în timp ce, dacă 
va fi fată, aceasta ar putea fi prima femeie director al Galeriei 
Naţionale. 

Gândul i s-a întors la Miles Faulkner, al cărui proces va începe 
săptămâna viitoare, la Bailey. Atât de mult depindea de 
mărturia lui Adrian Heath. William fusese interesat să audă de la 
sora lui că Booth Watson sunase la biroul ei, mai devreme, în 
acea săptămână, care se oferise să pledeze vinovat pentru o 
vină mai ușoară de posesie, dacă va renunţa Coroana la cea mai 
serioasă acuzaţie, aceea de intenţie de a vinde drogurile găsite 
la el. Nu a fost surprins când Grace i-a spus că tatăl lor a refuzat 
politicos oferta. Gândurile i s-au îndreptat, apoi, spre Assem 
Rashidi. După ce plecase de la Tea House, luni la amiază, luase 
metroul până la Stockwell și schimbase pe linia Victoria spre 
Brixton, unde îl aștepta detectiv Adaja. Paul nu făcuse nicio 
încercare să-l taloneze când a ieșit din staţie, ci s-a întors la 
Yard, cu următorul tren. Când Lamont a dorit să afle de ce, Paul 
a explicat că Rashidi fusese întâmpinat în fața staţiei de o 
jumătate de duzină de grei care se ocupau să verifice în toate 
direcțiile pentru a se asigura că nu-l urmărește nimeni. Cel puţin 
acum știau în ce zonă s-ar putea afla laboratorul lui Rashidi, dar 
nu erau deloc mai aproape de localizarea lui în ceea ce era, 
virtual, o zonă de care să nu te apropii, cu toate că poliţia nu ar 
admite niciodată acest lucru. Poate că UCO al lui Jackie va putea 
în cele din urmă să rezolve această problemă deosebită. 

Apoi, William s-a gândit la Lamont, a cărui lungime de undă 
nu reușise încă s-o stabilească. Superintendentul nu se necăjea 
să ascundă faptul că încă se gândea la el ca la băiatul de la cor 
și la Paul ca la un imigrant. Și, la urmă, la Hawk, care plutea ca 
un vultur deasupra tuturor. 

William a revenit la lumea reală când a zărit un punct la 
orizont. A așteptat până a putut descifra numele scris pe carenă 
- Saxon Prince - apoi a sculat-o pe Jackie. In câteva clipe, ea s-a 
trezit complet, de parcă niciodată nu ar fi dormit, ceva ce își 
dorea mult să poată face și el. 

— Saxon Prince se îndreaptă spre port, a spus el. 

— Te rog să fii în acest transport, a murmurat, pe ton 
plângăcios, Jackie, pornind motorul mașinii. 

Au coborât spre Bath Hill și s-au întors la punctul lor favorit de 
supraveghere, ceea ce le-a permis o vedere perfectă a vaporului 


ce intra în port, fără să fie prea ostentativi. Nu a durat mult 
până când primul vehicul a coborât rampa. 

Incă o dată, Jackie, cu binoclul focusat pe mașinile care se 
îndreptau spre vamă, a verificat detaliile fiecărui număr de 
înmatriculare cu Paul, care se afla la Yard. 

Pe neașteptate, ea a spus cu o voce mult mai animată: 

— Nu cred! Pune-l rapid pe guvernator pe radio. 

l-a dat binoclul lui William, care l-a fixat pe Volvo, care înainta 
încet de-a lungul docului. Avea, acum, răspunsul la întrebarea 
rămasă fără răspuns și s-a întrebat cum va reacţiona Lamont. l- 
a dat înapoi binocilul lui Jackie. 

Următoarea voce pe care au auzit-o la radio a spus tăios: 

— Care-i problema, Jackie? 

— Din feribot a coborât un Volvo cu remorcă și se îndreaptă 
spre vamă, sir. 

— Şi? a spus Lamont, cu nerăbdare. 

— Nu vă va veni să credeţi asta, sir, dar la volan este 
Marlboro Man și Tulip stă lângă el, pe scaunul din faţă. 

— Unde sunt ei acum? 

— Așteaptă să treacă de vamă. Dar, cum eu sunt ofiţerul lui 
de legătură, nu prea știu ce să fac în continuare. 

— Stai pe loc. Nu-i scăpa din vedere, cât am eu o vorbă cu 
șeful. 

Radio a rămas tăcut atât de lung timp, încât dacă n-ar fi cârâit 
din când în când, Jackie ar fi putut să creadă că s-a întrerupt 
conexiunea. În sfârșit, au auzit vocea inconfundabilă a lui Hawk. 
Scurt și la subiect. 

— Eşti sigură, detectiv Roycroft? 

— Da, sir, a răspuns ea cu fermitate, cu binoclul fixat pe 
Volvo. 

— Sunt Încă la coadă? 

— Nu, sir. E un ofițer care verifică mașina și unul care stă de 
vorbă cu Tulip. Acum zâmbesc și-și continuă drumul. Jackie a 
tăcut un moment. Doar câteva minute, sir, și-i vom pierde, a 
spus ea, încercând să nu apese pe acceleraţie. 

— Rămâneţi pe loc, detectiv Roycroft, a spus Hawk. Nu ne 
putem permite să pierdem un UCO și, dacă marfa este livrată la 
laboratorul lui Rashidi, undeva în Brixton, asta ne-ar putea ajuta 
să completăm ultima piesă din mozaic. Repet, rămâneţi pe loc. 

William a smuls radio din mâna lui Jackie. 


— Dar dacă UCO a fost descoperit, sir? În acest caz, nu vom fi 
deloc mai isteţi decât în situaţia localizării fabricii și vom pierde 
zece kilograme de cocaină și șansa să-l scoatem pe Tulip din 
afacere. 

— Asta nu-i posibil, a spus Jackie, aproape strigând. Ross n-ar 
trece niciodată de cealaltă parte, a adăugat ea, încălcând regula 
cardinală. 

— Poate că UCO ne spune jumătate din poveste, a spus 
William, pe ton calm. Sir, cum nu încetaţi să ne reamintiţi, în 
aceste carteluri de droguri sunt o mulţime de bani, care ar 
putea fi o tentaţie pentru cel mai scrupulos ofiţer. 

Aceste cuvinte au redus-o pe Jackie la tăcere, nu în ultimul 
rând pentru că nu mai auzise niciodată pe cineva vorbindu-i 
astfel comandantului. 

— Ai dreptate, sergent Warwick, a spus comandantul, la fel de 
calm. Este posibil ca, de vreme ce eu și detectiv Roycroft îl 
folosim pe acest UCO anume, suntem și noi implicaţi, personal. 
Bruce, eu îţi las ţie decizia finală. 

Lamont a revenit imediat pe linie. 

— Eu nu-l cunosc, personal, pe ofiţer, sir, dar niciodată nu ne- 
a lăsat, în trecut, așa că nu există niciun motiv să credem că, 
brusc, a schimbat părţile. In cazul meu, dacă ar fi să mă exprim, 
s-ar putea ca noi să-i punem chiar viaţa în pericol. Aș zice să-i 
retragem pe sergent Warwick și detectiv Roycroft. Și, încă o 
chestiune, sir. Nu le va fi de niciun ajutor colegilor noștri dacă 
aceia sunt cei doi ofiţeri vamali pe care-i au sub supraveghere. 

— Bună observaţie. Cu atât mai multe motive să vă întoarceţi 
amândoi la Yard, de-ndată. 

— Da, sir, a răspuns William, fără a părea convins. 

El și Jackie au stat pe loc și au privit cum Volvo a ieșit în 
șoseaua principală și a dispărut din vedere. 

— lţi mulţumesc, Bruce, a spus comandantul, în timp ce 
închidea radio și întrerupea contactul cu Felixtowe. 

Odată întors în biroul său, Hawksby a ridicat telefonul de pe 
birou și a spus: 

— Angela, ai vreun pachet de Marlboro gol, la îndemână? 

— Da, sir. 

— MI-I poţi aduce? 

Angela a scos un pachet din sertar, i l-a dus șefului ei și i l-a 
lăsat pe birou, fără vreun schimb de cuvinte între ei. 


Douăzeci de minute mai târziu, comandantul a ridicat din nou 
telefonul. 

— Angela, dacă sună cineva, eu voi lipsi din birou, vreo 
treizeci de minute. 

A pus înapoi hârtia argintie în pachetul de ţigări gol și, apoi, l- 
a pus în buzunarul de la piept. A luat liftul până la parter și s-a 
îndreptat în direcţia Catedralei Westminster. 

În noaptea de dinaintea procesului, Adrian și Maria au fost 
duși din Lincoln înapoi la Londra, pe autostrada A1. Li se făcuse 
rezervare la un mic hotel discret, nu departe de Old Bailey. In 
faţa ușii lor au fost instalaţi doi gardieni. Maria a dormit bine, în 
ciuda faptului că Adrian s-a foit și s-a agitat toată noaptea, 
repetând răspunsurile la fiecare întrebare a lui Sir Julian, 
asemenea unui actor emoţionat care așteaptă să se ridice 
cortina. Maria nu avea decât un rol de figurantă. Imediat ce 
Adrian va păși în boxa martorilor, ea va fi condusă la aeroportul 
Heathrow, va face check-in-ul și-l va aștepta să vină și el. 

Sir Julian a rămas, peste noapte, în apartamentul său din 
Lincoln's Inn. Dimineaţa, s-a trezit devreme și a mai revăzut 
cuvântul de deschidere încă o dată, făcând mici corecturi, 
eliminând cuvintele dure, chiar și un întreg paragraf, dacă era 
cazul. Apoi, a citit textul cu voce tare, numai cu corul dimineţii 
ca audienţă. Totul părea că i-au apreciat performanţa. 

Booth Watson s-a trezit și el devreme și s-a bucurat de un 
mic- dejun generos, apoi a luat un taxi spre Old Bailey, unde a 
sosit cu numai o jumătate de oră înainte de începerea 
procedurilor. Dar nu părea că lui nu-i va veni rândul până târziu 
în după-amiază, pentru că bănuia că primul martor al Coroanei 
va răspunde la întrebări timp de cel puţin câteva ore, înainte ca 
el să aibă șansa de a-l interoga. Cu toate că pregătise mai multe 
capcane în care să-l ademenească pe dl. Heath, niciuna nu 
părea foarte promițătoare și el se temea că, dacă clientul său va 
fi găsit vinovat de ambele acuzaţii, acesta își va petrece câteva 
Crăciunuri fără droguri, pentru că mai exista și pedeapsa de 
patru ani cu suspendare pe care o executa deja. 

Luase cina împreună cu Miles, la Savoy, cu o seară înainte, și-l 
văzuse remarcabil de calm, chiar resemnat cu soarta. Dar 
niciodată Booth Watson nu își putea închipui ce se petrecea cu 
adevărat în acea minte impenetrabilă. 

Grace a luat metroul spre staţia Central Criminal Court, 
conștientă că tatăl ei n-ar vrea să fie deranjat, înainte de a se 
adresa juraţilor. A fost de acord că rolul ei, ca asistentă, era să-l 
sprijine, să fie pregătită dacă apare o problemă privitoare la 
legislaţie sau să verifice orice afirmaţie făcută de apărare, 
pentru că nu-i putea permite lui Booth Watson să-l pună în 
încurcătură pe tatăl ei, în timp ce el își susținea pledoaria. La 


nivel mental, ea trebuia chiar să se asigure că paharul lui cu apă 
era tot timpul plin și nu pe jumătate gol. Grace era mai mult 
decât fericită să fie asistenta tatălui ei și, chiar dacă nu spusese 
acest lucru nimănui, nici chiar lui Clare, spera că el îi va permite 
să interogheze pe unul dintre martorii mai puţin importanţi. 

Asemenea avocatului său, consilier al reginei, Miles Faulkner 
s-a bucurat de un mic dejun pe cinste, după ce a făcut o rundă 
de alergare în jurul parcului. Parcul lui personal. BW îi spusese 
că nu crede că va fi chemat să depună mărturie până ce toţi 
martorii Coroanei nu vor fi fost audiaţi și, abia după aceea va fi 
chemat, dacă el va fi și convins că aceasta va fi în favoarea 
cauzei lui. 

Şoferul l-a lăsat în fața clădirii Old Bailey, unde s-a trezit că 
era înconjurat de grupuri de jurnaliști și fotografi care se 
întrebau dacă își va face cumva apariția, de vreme ce, în mod 
clar, își putea permite să sacrifice un milion de lire sterline 
pentru a rămâne un om liber. S-a plimbat ţanţoș printre ei, 
oferindu-le fotografilor mai mult decât suficient timp să facă 
câte voiau, ceea ce i-a convins pe reporteri că el era încrezător 
că va pleca acasă cu aceeași mașină cu care venise. 

Sala numărul unu din Old Bailey era pregătită cu mult timp 
înainte ca dl Justice Baverstock să vină la locul de muncă, la ora 
zece, în dimineaţa aceea. S-a înclinat în faţa sălii ticsite și și-a 
ocupat locul din centrul podiumului. Pe banca avocaţilor, sir 
Julian se uită dacă paginile cuvântării sale de deschidere erau 
numerotate și erau puse în ordine. Grace verificase deja acest 
lucru și totul era la locul lui. 

Booth Watson era prăbușit pe scaunul său, la celălalt capăt al 
băncii, cu un bloc de foi de scris pe genunchi, deja pregătit, în 
caz că Sir Julian ar face cea mai mică greșeală. Asistentul său, dl 
Andrews, stătea atent alături de el, așteptând să culeagă orice 
bârfă picantă i-ar putea scăpa șeful său. 

Miles Faulkner stătea în picioare în boxa acuzaților, îmbrăcat 
din nou într-un costum Savile Row, cu cravată Old Harrovian. Le- 
a zâmbit celor șapte bărbaţi și cinci femei care alcătuiau corpul 
juraţilor, în timp ce aceștia intrau în boxa juraţilor, dar numai 
unul dintre ei a privit în direcţia lui. 

Judecătorul a așteptat ca fiecare jurat să depună jurământul 
și, odată ce toţi și-au ocupat locurile, i-a făcut semn cu capul 
grefierului, care s-a ridicat în picioare și a citit cele două acuzaţii 


de pe foaie, înainte de a-l privi pe acuzat și de a-l întreba, pe un 
ton neobișnuit: 

— Cum pledezi, vinovat sau nevinovat? 

— Nevinovat de ambele acuzaţii, a declarat Faulkner, părând 
uluit de faptul că s-ar putea îndoi cineva de cuvântul lui. 

— Poţi lua loc, a spus grefierul. 

Odată ce Faulkner s-a așezat, dl Justice Baverstock și-a întors 
atenţia spre avocatul principal al Coroanei. 

— Eşti gata să prezinţi cuvântul de deschidere, sir Julian? a 
întrebat el. 

— Sunt, Onorată Instanță. 

Apoi s-a ridicat și și-a netezit reverele robei sale lungi și 
negre, înainte de a-și încleșta cu fermitate degetele pe 
marginile pupitrului pe care se afla Declaraţia sa de deschidere 
a procesului. 

— Onorată Instanță, a început el, în acest caz, eu reprezint 
Coroana, iar ilustrul meu prieten, dl Booth Watson, avocat al 
reginei, este avocatul apărării. Cei doi bărbaţi s-au înclinat ușor 
unul în faţa celuilalt, fără plăcere. Onorată Instanță, în 
rechizitoriu sunt două acuzaţii, care se referă la posesia și 
distribuirea de substanţe ilegale, în cazul nostru, cocaină. În 
seara de sâmbătă, 17 mai, în acest an, acuzatul a fost găsit în 
posesia unei cantităţi mari de droguri, în timp ce găzduia o 
petrecere cu nouă persoane invitate la cină. Dar nu a avut loc 
numai acest lucru la petrecere - cina din noaptea aceea, care să 
intereseze pe onoraţii juraţi. Cu o semnificaţie încă și mai mare 
este ceea ce s-a întâmplat înainte de sosirea primului invitat al 
domnului Faulkner. (Sir Julian și-a ridicat privirile pentru a vedea 
dacă juraţii îi urmăresc cu atenţie fiecare cuvânt.) La câteva 
minute după ora șapte, în seara aceea, acasă la Faulkner a sosit 
un bărbat cu care stabilise o întâlnire, cu câteva zile mai înainte. 
La sosire, acel bărbat, dl Adrian Heath, a fost escortat până în 
biroul acuzatului, pentru a finaliza o tranzacţie. l-a furnizat dlui 
Faulkner douăsprezece grame de cocaină, în schimbul a opt 
sute de lire sterline, cash. Preţul era peste cel obișnuit, dar dl 
Faulkner era un client care cerea numai cea mai bună calitate. 
In acest caz, 92,5 % puritate, cum va declara mai târziu în 
timpul procesului, un expert care a acceptat să fie martor. 
Odată ce afacerea s-a încheiat și dl Heath a fost plătit - vom 
prezenta banii ca dovadă - acesta s-a întors la Londra, de unde 


a fost preluat imediat și dus, în cel mai mare secret, la o casă 
sigură, pentru că dl Faulkner nu știa că Adrian Heath era 
informator al Poliţiei. 

Booth Watson a făcut prima notiţă - agent provocator. 

— Mai târziu, în acea seară, a continuat sir Julian, poliţia a 
percheziţionat casa de la ţară a dlui Faulkner și, în ciuda unei 
încercări disperate de a ascunde probele, mulţumită unei 
activităţi deosebite a unui tânăr sergent, drogurile au fost 
descoperite în interiorul unei statui... sir Julian a făcut o pauză... 
o statuie a domnului Faulkner însuși. 

Vreo doi juraţi nu s-au putut abţine să nu zâmbească superior. 

— Coroana, a continuat sir Julian, nu numai că va prezenta 
cele douăsprezece grame de cocaină și cele opt sute de lire pe 
care dl Faulkner i le-a plătit furnizorului, dar dl Heath însuși va 
confirma rolul pe care l-a jucat, în această situaţie. Și, de parcă 
aceasta nu ar fi destul pentru condamnarea acestui bărbat, a 
spus el, arătând spre acuzat, Coroana va chema, de asemenea, 
ca martori doi experţi, anume, pe superintendentul Lamont, 
șeful Departamentului de elită pentru droguri de la Scotland 
Yard... 

Booth Watson și-a luat a doua notiță - De ce nu Warwick? 

— „și pe dr. Ruth Lewis, un eminent membru al Consiliului 
consultativ pentru utilizarea abuzivă a drogurilor de pe lângă 
guvern. Cu o expresie sumbră pe figură, sir Julian s-a întors cu 
faţa spre juraţi și a spus, în încheiere: Coroana este 
încrezătoare, stimaţi membri ai juriului, că, după ce ați ascultat 
toate aspectele acestui caz, veţi decide că există un singur 
verdict posibil, anume, inculpatul Miles Faulkner este vinovat în 
ambele privinţe. 

Faulkner i-a privit cu mai mare atenţie la juraţi, în timp ce sir 
Julian s-a așezat. Se uitau cu toţii la reprezentantul Coroanei și, 
dacă ar fi fost rugaţi să dea verdictul pe loc, expresiile de pe 
feţele lor sugerau mai degrabă că Faulkner ar fi fost trimis direct 
la spânzurătoare, desenat și tăiat în bucăţi, până înainte de 
ivirea zorilor. Booth Watson îl prevenise pe Faulkner că cel mai 
greu moment dintr-un proces este, pentru orice inculpat, 
imediat după prezentarea Cuvântului de deschidere al Coroanei. 

— Mulţumim, Sir Julian, a spus dl Justice Baverstock. Poate că 
este momentul potrivit pentru o scurtă pauză, după care, puteţi 
chema primul dvs. martor. 


Justice Baverstock s-a ridicat de la locul său, s-a înclinat spre 
sală și a ieșit. 

— Unde este Heath? a întrebat sir Julian, chiar înainte de a se 
așeza cu totul pe scaun. 

— Intr-o celulă de la parter, sub protecţia poliţiei, a spus 
Grace. Mă voi duce să-l previn că va fi audiat, în scurt timp. 

— Şi iubita lui? 

— Imediat ce Heath va fi la bară, ea va fi dusă la aeroport. O 
mașină așteaptă să-l ia pe Heath și să-l ducă să i se alăture ei, 
în momentul în care el coboară. 

— Cred că acest caz ar putea să se încheie până la cuvântări, 
în această seară, a spus sir Julian. Odată ce Heath a dat detaliile 
despre ce s-a petrecut în casa lui Faulkner, în acea noapte, 
bănuiesc că Booth Watson se va da de ceasul morţii pentru a 
pleda în favoarea clientului său. 

— Și tu cum vei răspunde? 

— Asistenta mea a pregătit deja o declaraţie destul de fermă, 
pe care eu o voi pronunţa cuvânt cu cuvânt. 

— Ei, asta a fost letal, a spus Faulkner, înclinându-se să 
vorbească cu avocatul său. Sir Julian pare că nu mai are răbdare 
să-l aducă pe Heath la bară. 

— Nici eu, a spus Booth Watson. El este un individ defect și 
am intenția să-l analizez în amănunţime. Rămân încrezător că te 
voi scăpa de acuzaţia de furnizare de droguri, cu toate că și 
deținerea va fi încă o problemă. 

— Poliţia a plantat marfa, ca răzbunare pentru eșecul abject 
în cazul Rembrandt-ului furat. 

— Nu voi menţiona cazul Rembrandt. Ar însemna numai să-i 
dau posibilitatea avocatului Coroanei să-i informeze pe juraţi că 
ispășești o pedeapsă de patru ani cu suspendare pentru fraudă. 
Nu au voie să permită menţionarea vreunei condamnări 
anterioare decât dacă deschidem noi subiectul, mai întâi. Totuși, 
trei dintre oaspeţii tăi la cină doresc să spună sub jurământ că 
nimănui nu i s-a oferit mai mult de un joint și un al patrulea va 
depune mărturie că nu a știut ca tu să fi luat vreun drog, în viaţa 
ta. 


— Înseamnă că nu mă cunoaște de prea multă vreme, a spus 
Faulkner. 

— ÎI puteți chema pe primul dvs. martor, sir Julian, a spus dl 
Justice Baverstock, după ce s-a întors din scurta pauză. 

— Vă mulţumesc, Onorată Instanță. Îl chem pe dl. Adrian 
Heath. 

Booth Watson l-a studiat cu atenţie pe martorul cheie al 
Coroanei, în timp ce acesta intra în sala de judecată. Era 
îmbrăcat bine, arăta mai mult ca un cetăţean de succes din City, 
decât ca un dependent de droguri vindecat. Heath i-a adresat lui 
William un zâmbet nervos, în timp ce se îndrepta spre boxa 
martorilor, dar nu a aruncat nici măcar o privire spre Faulkner, 
când a trecut pe lângă boxa inculpaţilor. A depus jurământul cu 
destulă siguranţă pentru a-i aminti lui Booth Watson că nu se 
afla pentru prima oară într-o sală de judecată. 

Sir Julian l-a întâmpinat cu un zâmbet cald. 

— Domnule Heath, pentru registrul tribunalului, vă rog să vă 
spuneţi numele întreg și adresa actuală. 

— Adrian Charles Heath, Landbroke Grove 23, Londra, W10. 

Booth Watson bănuia că aceasta era adresa mamei lui. 

— Domnule Heath, ne puteţi confirma că aţi fost dependent 
de droguri, în trecut? 

— În trecut, da, am fost, sir Julian. Dar acum, mulţumită 
sprijinului unei femei foarte speciale care a stat lângă mine în 
timpul perioadei mele de reabilitare, am lăsat totul în urmă și 
plănuim împreună să ne căsătorim, în viitorul apropiat. 

— Sunt sigur că noi toţi vă dorim toată fericirea, a spus sir 
Julian, întorcându-se să-i zâmbească lui Booth Watson, care n-a 
dat niciun semn de veselie. În sfârșit, poate nu toţi, a adăugat 
el, provocând zâmbetele a vreo doi dintre jurați. Sir Julian 
acceptase ca următoarea sa întrebare să fie înregistrată, așa că 
Booth Watson nu a putut sări în sus de surpriză, în timpul 
interogatoriului. 

— Și, pentru o scurtă perioadă de timp, aţi fost traficant de 
droguri, nu-i așa, domnule Heath? 

— Pentru o foarte scurtă perioadă de timp. Și, apoi, numai 
când eram disperat că nu aveam bani să-mi cumpăr droguri. 


— Şi acest lucru ţine, de asemenea, de domeniul trecutului. 

— Da, sir, vă pot asigura că, de peste șase luni, n-am mai 
avut nimic de-a face cu drogurile și că, niciodată, nu mă voi mai 
întoarce, din nou, la acea viaţă. 

— Asta vă face credibil, domnule Heath. Și, acum, când simţiţi 
acest lucru, nu este nimic altceva decât datoria dvs. civică de a 
depune mărturie cu privire la ultima tranzacţie în care sunteţi 
implicat. (Heath a aprobat dând din cap afirmativ și și-a înclinat 
capul, în timp ce Booth Watson și-a mai notat ceva pe foaie). În 
seara de 17 mai, anul acesta, aţi mers cu mașina la Limpton 
Hall, în Hampshire pentru a avea o întâlnire cu acuzatul, domnul 
Miles Faulkner? 

— Da, sir. 

— ÎI vezi, acum, în sala de judecată? 

— Da, sir, îl văd. Heath a arătat cu degetul spre bărbatul care 
stătea în boxa inculpaţilor, apoi, și-a întors rapid faţa. 

— La ce oră a avut loc întâlnirea dvs., cu inculpatul? 

— La ora șapte. 

— Şi ai ajuns la timp? 

— Poate că am întârziat câteva minute, dar majordomul m-a 
condus direct la biroul dlui Faulkner, unde mă aștepta. 

— Şi a părut nerăbdător să încheie afacerea? 

— Nu se închisese ușa când el m-a întrebat dacă am fost în 
stare să pun mâna pe marfa pe care o ceruse. l-am spus că da și 
i-am înmânat un pachet, ca să verifice. 

— Este un lucru obișnuit, în asemenea tranzacţii? 

— Da, sir. Voia să fie sigur că marfa era de cea mai bună 
calitate. Așa că a insistat să o guste. 

— Şi a gustat-o? 

— Da, a gustat puţin din produs și a părut satisfăcut. 

— Chiar așa? După aceea ce a urmat? 

— Mi-a plătit opt sute de lire, cash, cum ne înţeleseserăm, mi- 
a mulţumit și mi-a spus că speră că vom mai face afaceri, din 
nou. 

— Și după aceasta? 

— Mi-a cerut să-l însoțesc pe majordom pe scară, unde i-am 
înmânat bunurile șefului său. 

Sir Julian a făcut o scurtă pauză. 

— Șefului său? a repetat el. 


— Da. Dl Faulkner mi-a spus că fusese instruit să pună 
deoparte zece porţii pe un platou de argint, pentru sine și 
pentru musafirii săi. 

— Șeful a părut surprins? 

— Nu, sir, dar atunci eu am presupus că lucrase în trecut cu 
Fortnum și Mason. 

Sir Julian s-a uitat în jos, la întrebările sale, dar nu exista nicio 
menţiune despre Fortnum și Mason, în notițele sale. A aruncat o 
privire spre Grace, care părea la fel de surprinsă ca și el. 

— Vrei să comunici Curţii că ai ridicat un transport de cea mai 
pură cocaină de la Fortnum și Mason? 

— Nu, sir. Bunurile pe care le-am ridicat de la Fortnum, în 
acea dimineaţă, la cererea dlui Faulkner, erau douăsprezece 
borcănele cu cel mai fin caviar Royal Beluga. 

Câţiva dintre cei aflaţi în sala de judecată au început să râdă, 
alţii păreau, pur și simplu, uluiţi. Judecătorul s-a încruntat, 
uitându-se în jos, spre martor. Sir Julian a făcut o pauză, apoi a 
întrebat: 

— Vrei să declari Curţii că nu i-ai dat niciun fel de droguri 
domnului Faulkner, în acea situație? 

— Nici în acea situaţie, nici în alta, a spus Heath. De fapt, a 
fost prima dată când m-am întâlnit cu el. 

Grace i-a dat tatălui ei o notiţă scrisă în grabă. 

— Domnule Heath, vă pot întreba ce aţi făcut în ultimele șase 
luni? 

— Am locuit într-o casă din Lincoln, asistând la interogatoriile 
poliţiei, fapt pentru care trebuie să fiu plătit cu zece mii de lire 
sterline. 

jurnaliștii păreau încântați de această nouă informaţie și 
creioanele le scârţâiau cu și mai mare entuziasm. 

Cacofonia provocată de conversațiile murmurate care 
puseseră stăpânire pe sala de judecată i-au dat un pic de timp 
lui sir Julian să se gândească la următoarea întrebare. 

— Așadar, ce ai avut de oferit poliţiei, care să valoreze zece 
mii de lire? 

— Le-am dat numele lui Tulip. 

— Tulip? 

— Terry Holland. Este un traficant de droguri din Londra 
vremurilor bune. Face aproximativ o sută de mii pe an. De 
asemenea, eu i-am furnizat numele a șaisprezece dintre cei mai 


buni clienţi ai lui și mi s-a promis, în schimb, zece mii și trecerea 
graniţei în siguranţă, pentru mine și iubita mea. 

Ziariștii nu pridideau să ia notițe. 

— Şi domnul Faulkner a fost unul dintre acei clienţi? a întrebat 
sir Julian, încercând să-și revină. 

— Nu, sir, a răspuns Heath cu fermitate. 

Grace i-a dat tatălui ei un bilet. 

— Vă daţi seama că sunteţi sub jurământ, domnule Heath? 

— Cu siguranţă că da, sir. Fiica dvs. mi-a spus chiar în această 
dimineaţă, când m-a vizitat în celulă, cât de important este să 
spun adevărul, tot adevărul, nimic altceva decât adevărul, altfel 
aș putea ajunge la închisoare pentru sperjur. Dacă vă îndoiţi de 
cuvintele mele, sir Julian, sunt sigur că domnul Faulkner, 
majordomul său și bucătarul său îmi vor confirma, mărturia. 

Faulkner a dat din cap, și, de această dată, a remarcat că mai 
mulţi juraţi se uitau acum în direcţia lui. Sir Julian și-a amintit 
cuvintele fiului său din momentul în care discutaseră despre 
Heath, curând după ce acesta fusese exmatriculat de la școală. 
Unul dintre cei mai sclipitori băieţi din clasă, dar în care nu poţi 
avea încredere. Trebuia să accepte că Heath avea răspuns la 
oricare dintre întrebările lui nepregătite dinainte, din vreme ce 
era evident că își repetase de ceva timp răspunsurile. 

— Nu mai am întrebări, Onorată Instanță, a reușit să spună sir 
Julian, înainte de a se prăbuși pe scaun. 

Domnul Justice Baverstock și-a întors atenţia spre avocatul 
apărării. 

— Doriţi să-l interogaţi pe acest martor, domnule Booth 
Watson? 

— Nu, Onorată Instanță, vă mulţumesc. Sunt mulţumit de 
mărturia domnului Heath. 

— Sigur că ești, a spus William un pic cam prea tare, din 
spatele sălii, și, cu toate că Hawk s-a încruntat, trebuia să fie de 
acord cu el. 

— Domnule Heath, sunteţi liber să părăsiţi sala de judecată, a 
anunţat, cu reţinere, judecătorul. 

— Vă mulţumesc, Onorată Instanță, a spus Adrian, înainte de 
a ieși din boxa martorilor pentru a se îndrepta direct spre cea 
mai apropiată ieșire. 

Judecătorul s-a ridicat în picioare și a spus: 


— Procesul este amânat până la ora două. Cu toate acestea, 
aș vrea să mă întâlnesc cu cei doi avocați. 

Cei doi avocaţi s-au înclinat, înțelegând că aceasta nu era o 
rugăminte. 

— Warwick, a spus Lamont, cu ochii aţintiţi pe Faulkner, care 
cobora din boxa acuzaților, vreau să știu unde merge Heath. Și, 
tu Paul, îl urmărești pe Faulkner. Să nu cumva să-i pierdeţi din 
vedere. 

— Bănuiesc că merg amândoi în aceeași direcţie, a spus 
Hawk. 

William a trebuit să facă slalom prin mulțimea care se 
îndrepta spre ieşire, nescăpându-l, în acelaşi timp, pe Heath din 
ochi. Odată ajuns pe coridor, s-a grăbit spre scara largă și nu s-a 
oprit din alergat până nu a ajuns în stradă, cu privirile căutând 
în toate direcţiile până când, în sfârșit, a identificat o siluetă 
cunoscută care se urca într-un Bentley, pe bancheta din spate. 

— La naiba! a spus William. A început să se uite în jur după un 
taxi și, încă o dată, s-a uitat la mașina parcată care nu se punea 
în mișcare. Spre surpriza sa, lângă el s-a oprit cu scrâșnet de 
roți o motocicletă. 

— Urcă-te, domnule sergent, a spus Paul, întinzându-i o cască 
lovită. 


KKK 


— Mă bucur să te văd din nou, a spus Faulkner, când Heath i 
s-a alăturat pe bancheta din spate a mașinii. 

— Să sperăm că e pentru ultima oară, a spus Heath, în timp 
ce-și dădeau mâna. Pentru că nu vreau să fiu târât din nou în 
boxa martorilor și să trebuiască să explic cum au ajuns drogurile 
în statuia ta, dacă nu eu ţi le-am vândut. 

— Nu se va întâmpla asta, a spus Faulkner. Este ultimul lucru 
de care am eu nevoie. l-a dat lui Heath două bilete la clasa întâi 
spre Rio de Janeiro, un pașaport nou și două serviete mici. Mâine 
pe vremea asta, tu și iubita ta veţi fi în cealaltă parte a lumii, 
lăsând Coroana fără altă alternativă decât să renunţe la caz și 
soția mea va rămâne și ea, în sfârșit, fără nicio alternativă în 
afară de a semna actele de divorț. 

— Mulţumesc în numele prietenului nostru comun din West 
ham, a spus Heath, în timp ce deschidea servieta și s-a uitat la 


cele 20.000 de lire sterline împachetate frumos în celofan. Ai 
oprit, desigur, partea ta din afacere, a adăugat el. Dublu decât 
voiau fraierii să mă plătească. 

— Merită fiecare penny, a spus Faulkner, dacă asta mă 
salvează de închisoare și o împiedică pe Christina să-mi mai 
provoace alte necazuri. Nu-mi permit să pierd timpul. Trebuie să 
fiu înapoi, la locul meu, la ora două, altfel mă va costa un milion 
de lire. Douăzeci de mii e un lucru, un milion e altceva. 

— Am înţeles, a spus Heath, în timp ce-și dădeau mâna, a 
doua oară. Îşi urez noroc. 

— Mulțumită ţie, nu cred că voi avea nevoie de noroc. Eddie, 
du-l pe prietenul meu la Heathrow, pentru că nu vreau să piardă 
zborul. 


KKK 


— Îți pot oferi o băutură revigorantă, Julian? 

— E un pic cam prea devreme, pentru mine, milord, dar, da, 
pune un whisky dublu, a spus sir Julian, în timp ce Booth Watson 
intra în încăpere. 

— Pun și pentru tine, BW? 

— Nu, mulţumesc, milord, a răspuns Booth Watson, dându-și 
jos peruca. Încă încerc să-mi revin după ce s-a întâmplat în sală. 

— Nu ai de gând să pretinzi că a fost o surpriză pentru tine, a 
spus sir Julian, incapabil să-și ascundă sarcasmul din voce. 

— Am fost la fel de șocat ca și tine. Ai uitat că te-am sunat la 
birou, numai cu o săptămână în urmă, să întreb dacă te 
gândești la o înţelegere - Faulkner să pledeze vinovat pentru 
una din acuzații - și tu m-ai refuzat, foarte clar, dacă-mi aduc 
bine aminte? 

— Poate că aș putea să mă răzgândesc...a început sir Julian. 

— E un pic cam târziu, acum, a spus Booth Watson. Bănuiesc 
că nu ai altă opţiune decât să-ţi împachetezi cortul, să te urci pe 
cămilă și să-ţi muţi caravana pe o oază nouă. 

— Voi primi directive de la șefii mei din CPS!* a spus sir Julian, 
încercând să câștige timp. Dar mă tem că vor fi de acord cu tine 
și vor recomanda renunţarea la toate acuzaţiile. 

— Şi tu, ce zici, Booth Watson? a întrebat judecătorul. 

— La fel ca și Julian, voi primi directive de la șeful meu. 


14 The Crown Prosecution Service - Serviciul de Urmărire Penală. 

Bentley-ul continental argintiu a tras la terminalul trei. 

Heath părea relaxat când s-a dat jos din mașină, ţinând bine 
în mână servieta, singurul lui bagaj. Se îndrepta spre intrarea în 
terminal, când o motocicletă s-a oprit derapând în zona interzisă 
parcării. 

— Tu ţine-te după el, a spus Paul. Eu îl voi ajunge din urmă. 

— Am mai văzut motocicleta asta undeva, a spus William, 
scoţându-și casca și arătând spre Yamaha neagră care era 
abandonată în zona unei parcări dezafectate. Dar, unde anume? 

— Ne-a depășit pe autostradă, a spus Paul. Motociclistul a 
încetinit când s-a apropiat de Bentley și s-a uitat pe geamul din 
spate, înainte de a accelera din nou. 

— Nu, am văzut-o altundeva, a murmurat William, pornind în 
urmărirea lui Heath. 

Odată intrat în terminal, a verificat rapid tabela cu plecările. 
Zborul British Airway 012 spre Rio de Janeiro, ora 16:20, Poarta 
27 era anunţat pe tabelă. A trecut repede prin mulţimea 
adunată, evitând valizele și picioarele întinse, și s-a îndreptat 
spre birourile de îmbarcare, căutându-și încontinuu cu privirea 
prada. Și, atunci, i-a zărit pe Adrian, îmbrăcat încă în costumul 
de la tribunal, sărutând o tânără, despre care a presupus că era 
Maria Ruiz, la biroul BA. S-a ascuns după un stâlp și a așteptat 
să vină Paul. 

William i-a privit pe cei doi cum se sărută și discută cu 
însufleţire. Își dorea să fi putut auzi conversaţia lor. 

— Cum a mers? a întrebat Maria. 

— Exact cum a fost planificat, cu excepţia faptului că eu m- 
am ales cu 20.000 de mii, nu cu zece mii. 

— Nu te simţi un pic vinovat de ceea ce i-ai făcut fostului tău 
coleg de școală? 

— Nu, dacă tatăl lui este măcar pe jumătate atât de sclipitor 
faţă de cât zice presa. Mâine, pe vremea asta, dacă nu cumva 
chiar mai curând, va fi revăzut deja transcriptul mărturiei mele 
și își va fi dat seama că i-am oferit o oportunitate de aur să-l 
prindă pe Faulkner. Așa că este chiar mai important ca noi să 
fim în siguranţă cu mult timp înainte ca Faulkner să afle că l-am 
dus de nas. 

— Zborul nostru este peste patruzeci de minute, a spus Maria, 
verificând tabela pentru decolări. 


— Perfect. Dar ar fi mai bine dacă ne-am despărți și ne-am 
întâlni din nou la bordul avionului. S-ar putea să ne caute 
cineva. la tu astea, a spus el, înmânându-i servieta și biletul ei. 

Maria l-a îmbrățișat din nou, înainte de a-l părăsi, împotriva 
voinţei ei, și a se urca pe scara rulantă ce ducea la Plecări. După 
ce i-a făcut cu mâna, Adrian s-a îndreptat spre toaleta 
bărbaților. 

William a urmărit-o pe Maria, până nu a mai văzut-o. 
Indicaţiile primite de el nu făcuseră nicio menţiune cu privire la 
ea. Trebuia, pur și simplu, să-l aresteze pe Heath și să-l ducă la 
Old Bailey. 

— Pentru ce acuzaţie? îl întrebase el pe Lamont. 

— Pariul meu este că el va călători cu pașaport fals și că în 
servieta aceea sunt destule probe care să confirme că a fost 
cumpărat. Să nu fii surprins dacă constațţi că sunt mult mai mulţi 
bani decât zece mii. 

Câteva minute mai târziu, o voce a spus: 

— Domnule sergent, vreţi să o urmăresc? 

— Nu. Îl vom aresta pe Heath, întâi, și vom merge după ea, 
după aceea. 

Au stat amândoi cu ochii aţintiţi pe toaleta bărbaţilor, 
așteptându-l pe Heath să reapară. 

— Nu se grăbește deloc, a spus Paul. Poate că-și schimbă 
hainele. 

— Nu, nu avea nimic cu el când a intrat. Pariez că au stabilit 
să se întâlnească în avion. 

— Ce te face să crezi asta? 

— Banii sunt la ea. 

— Să mă duc să verific dacă el mai este acolo? 

— Unde altundeva să fie? a spus William, în momentul în care 
un bărbat pe care amândoi l-au recunoscut imediat a ieșit 
alergând de la toaleta bărbaţilor. 

— Acuma știm cine era pe cealaltă motocicletă, a spus Paul. 
Pe care vrei să-l urmăresc? 

— Pe Tulip, a spus William, amintindu-și unde văzuse ultima 
oară Yamaha neagră. Şi arestează-l! 

— Cu ce acuzaţie? 

— Am sentimentul că voi afla, a spus William, îndreptându-se 
spre toaleta bărbaţilor. Pleacă odată! 


Paul a pornit după Tulip, fără să-i mai pese de sacoșele 
rătăcite și picioarele întinse și, chiar când William ajunsese la 
intrarea în toaleta bărbaţilor, un alt bărbat a trecut alergând și 
strigând: 

— Ajutor, să cheme cineva poliţia, ajutor! 

Când William era pe punctul să intre în toaleta bărbaţilor, un 
al treilea bărbat a ţâșnit pe lângă el, încercând să-și ridice 
fermoarul de la pantaloni, în timp ce continua să alerge. William 
a împins ușa și a intrat. S-a oprit, paralizat, pe moment, de ceea 
ce a văzut în faţa lui. De când era el în poliție, văzuse multe 
trupuri fără viaţă: bătrâni care muriseră în pace la ei acasă, 
dependenţi de droguri cu ace înfipte în vene, chiar și o soţie 
bătută care se spânzurase în faţa propriilor copii. Dar nimic nu-l 
pregătise pentru aceasta. 

Răstignit pe podea, era trupul lipsit de viaţă al lui Adrian 
Heath, înconjurat de o baltă de sânge. Cu numai câteva minute 
înainte, el așteptase cu nerăbdare să înceapă o viaţă nouă cu 
iubita lui, în Rio. Acum, avea gâtul tăiat dintr-o singură mișcare 
sigură făcută de cineva care știa ce face și ochiul drept fusese 
scos din orbită și lăsat lângă trup, ca un avertisment pentru 
oricare alt traficant care s-ar putea gândi numai, să devină 
informator al poliţiei. 

— Nu mișca! a strigat o voce, în spatele lui. 

William a ridicat mâinile și a spus, cu fermitate: 

— Sunt ofiţer de poliţie. iți arăt legitimaţia. 

— Cu mișcare lentă, a spus vocea. 

William a scos legitimaţia din buzunarul de la piept și a 
ridicat-o, ca s-o vadă ofiţerul. A auzit pași apropiindu-se de el, 
urmaţi de cuvintele: 

— E-n regulă, sergent, te poţi întoarce. 

William s-a întors și a văzut în faţa lui un sergent de poliţie 
mai în vârstă, care se străduia să rămână calm, însoţit de un 
polițist tânăr, care nu se putea opri din tremurat. Poliţia 
aeroportului are, de obicei, de-a face cu imigranţi ilegali, hoţi de 
buzunare, uneori de câte un pasager care a ridicat un bagaj 
care nu este al lui de pe banda de bagaje. Scena prezentă, cu 
siguranţă, nu făcea parte din descripţia slujbei lor. William a 
acceptat să se ocupe de ea. 


— Ascultaţi cu atenţie, a spus el. Primul lucru pe care am 
nevoie să-l faceţi este să împrejmuiţi toată zona. Asiguraţi-vă ca 
niciun pasager să nu se apropie de această toaletă. 

Polițistul cel tânăr a ieșit repede din încăpere, cu o expresie 
de ușurare pe figură, bucuros să scape. 

— Domnule sergent, vreau să-l sunaţi pe detectivul 
superintendent Lamont, la Scotland Yard. Să-i spuneţi că Adrian 
Heath a fost ucis și detectivul Adaja îl urmărește pe suspectul de 
crimă, cunoscut sub numele de Tulip. 

William l-a pus să repete mesajul, timp în care a apărut un alt 
ofițer. Acesta s-a întors cu spatele, când a văzut cadavrul. 

— Trebuie să informaţi ofițerul de serviciu al aeroportului și să 
preluaţi controlul scenei unde s-a produs crima, i-a spus William 
celui de-al treilea ofiţer. Cadavrul nu trebuie mutat, până nu 
permit acest lucru ofiţerii de la Departamentul de criminalistică. 

— Da, sir, a spus un alt bărbat care era fericit că nu are 
altceva de făcut, decât să se supună ordinelor. 

William a îngenuncheat pe un picior lângă cadavrul lui Heath 
și a extras din buzunarul de la piept o carte de îmbarcare și un 
pașaport. Fotografia era a lui Heath, deși numele nu era ai lui. 

— Imi pare rău, prietene, a spus William. Dumnezeu știe că nu 
meritai asta. 

Când William a ieșit din toaleta bărbaţilor, a găsit încă doi 
polițiști care izolau scena crimei, în timp ce un grup de pasageri 
exasperaţi întrebau de ce nu puteau să folosească toaleta. Dacă 
le-ar fi spus, ar fi făcut pipi în pantaloni, cu toţii. 

Sergentul mai în vârstă a alergat după William. 

— Medicul de la medicina legală ar trebui să fie cu noi foarte 
curând. N-am putut să vorbesc cu superintendentul Lamont, 
pentru că a fost chemat să depună mărturie la Old Bailey. Un 
anume comandant  Hawksby spune să preluaţi dvs. 
răspunderea, până ce vine șeful de la criminalistică. 

— Am înţeles. Fii sigur... 

Ultimul apel pentru zborul BA 012 spre Rio de Janeiro. Îi 
rugăm pe pasagerii întârziaţi să vină urgent la poarta 27, pentru 
că avionul se pregătește de decolare. 

— ...că nimeni altcineva în afara sergentului de legătură de la 
laborator și FMF nu are acces în apropierea cadavrului. Și încă 
un lucru... 

— Mă lăsaţi pe mine de pază? a întrebat ofiţerul. 


— Da, dar nu pentru mult timp, a răspuns William, în timp ce 
sunetul sirenelor s-a făcut din ce în ce mai puternic. Există o 
persoană pe care trebuie s-o interoghez, înainte ca avionul ei să 
decoleze. 

Fără nici un alt cuvânt, William a început să alerge spre 
scările rulante, urcând câte două trepte deodată. 

Ofiţerul de la controlul pașapoartelor s-a uitat alarmat la 
petele de sânge și la bărbatul care abia mai respira care se 
așezase la coadă. Era pe punctul să apese butonul de panică de 
sub tejghea, când William i-a prezentat legitimaţia strigând: 

— Rio? 

— Poarta este gata să se închidă, domnule sergent, a spus el. 
Îi voi suna să-i previn că vă îndreptaţi spre ei. Sper să-l prindeţi 
pe nenorocit. 

William a luat-o din nou la fugă. Era așteptat de doi 
funcţionari la sol lângă poarta 27 și, după o verificare a 
legitimaţiei sale, a fost condus în jos, pe coridor, și la aeronava 
care aștepta, unde s-a alăturat ultimilor pasageri ce-și căutau 
locurile. A verificat ce număr avea locul lui Adrian pe cartea de 
îmbarcare, înainte de a se îndrepta pe culoar, în căutarea unei 
femei pe care nu o întâlnise niciodată. S-a oprit când a văzut-o 
pe Maria Ruiz cu servieta în mână, căutând neliniștită o altă 
faţă. 

William s-a răzgândit. A făcut stânga-împrejur, a pornit înapoi 
pe interval, spre ieșire, i-a mulţumit stewardesei și s-a întors în 
terminal. 

Zborul BA 012 spre Rio de Janeiro a decolat la timp, cu toate 
că unul dintre pasageri nu s-a îmbarcat. 

— Era directorul Avocaţilor Publici, a spus sir Julian, punând 
telefonul jos. 

— Nu e greu să ghicesc ce vor recomanda ei, a spus Grace. 

— Urmare a mărturiei lui Heath, din această dimineață, m-au 
sfătuit să-l contactez pe Booth Watson și să încerc să fac o 
înţelegere cu el. 

— Ştiu exact cele două cuvinte pe care i le-aș spune la 
această sugestie, dacă aș fi BW și unul dintre ele ar fi din patru 
litere. Ce fel de înţelegere avea în minte directorul? 


— Am fost de acord să renunţăm la acuzaţia de trafic de 
droguri, iar Faulkner să pledeze vinovat pentru posesie de 
droguri. Va avea de plătit o amendă mare, dar i se va da o 
pedeapsă de numai doi ani cu suspendare. Totuși, tipic pentru 
ei, promit că ne vor lăsa pe noi să luăm decizia finală. 

— De aceea li se spune Departamentul lui Ponţiu Pilat, a 
remarcat Grace. Deci, Faulkner va scăpa, din nou. Dacă lucrurile 
continuă așa, va primi pedepse cu suspendare tot restul vieţii și 
nu va vedea niciodată cum e o celulă de închisoare pe 
dinăuntru. 

— Tu ce-ai face, Grace, în acest caz, dacă ai fi șeful meu, și eu 
aș fi asistentul tău? 

Grace a fost luată pe nepregătite, pentru un moment, pentru 
că tatăl ei nu-i ceruse niciodată sfatul, până atunci, într-un caz 
așa de important. S-a gândit puţin la întrebarea lui, pentru că, 
deși se simţea flatată, expresia de pe faţa lui o făcea să nu aibă 
nicio îndoială că dorea să-i asculte opinia, înainte ca el să ia o 
decizie. 

— Nu l-aș lăsa pe Faulkner să scape așa de ușor. Acesta are 
încă de explicat ce-i cu cele douăsprezece grame de cocaină, pe 
care poliţia le-a găsit în casa lui, și, chiar dacă ar putea convinge 
juraţii că nu știa de cocaină și cum ajunsese ea acolo, nu-i va fi 
ușor să dea socoteală de bancnota de douăzeci de lire. William e 
convins că aceasta este o întrebare la care Faulkner nu poate să 
răspundă. 

— Sunt de acord cu William. Dar tot avem nevoie ca Faulkner 
să facă depoziţie, înainte ca noi să putem ridica problema 
bancnotei de douăzeci de lire. Dacă l-aș reprezenta pe el, l-aș 
sfătui să nu cumva să se apropie de boxa martorilor. Aceasta ne 
va lăsa pe noi cu sarcina de a dovedi că este vinovat, dincolo de 
orice îndoială rezonabilă, ceea ce va fi imposibil, după depoziția 
de azi dimineaţă al lui Heath. 

— Atunci va trebui să încercăm să facem apel la vanitatea lui 
Faulkner, a spus Grace, în așa fel încât să-i fie imposibil să ne 
opună rezistenţă. 

— Şi cum propui să facem asta? a întrebat sir Julian. 

— Inlocuindu-l pe primul martor, a propus Grace, în timp ce 
telefonul de pe biroul lui sir Julian a început să sune. 

El a ridicat receptorul, a ascultat un timp ce-i spunea 
apelantul, apoi a spus: 


— Da, înţeleg cum schimbă asta situaţia, Desmond. Îți 
mulţumesc că m-ai informat. 

— Ce schimbă situaţia? a întrebat Grace, după ce el pusese 
telefonul jos. 

— Adrian Heath este mort. 

— Am primit o ofertă de la partea adversă, a spus Booth 
Watson. 

— După depoziția de azi dimineață a lui Heath, asta e 
surprinzător, a spus Faulkner. Dar tu îmi poți spune despre ce 
este vorba, înainte de a respinge, imediat, oferta. 

— Vor renunța la acuzația de trafic de droguri, dacă pledezi 
vinovat pentru posesia de droguri. 

— Care-ar fi paguba? 

— O amendă de un milion de lire și doi ani cu suspendare. 

— M-ar tenta, dacă nu m-aș gândi că jurații mă vor considera 
nevinovat pentru ambele acuzații. 

— Posibil, a spus Booth Watson, dar de ce să riscăm? 

— Pentru că zarurile sunt acum în favoarea mea, așa că îi poți 
transmite lui sir Julian Warwick QC să se ducă la naiba. 

— Eu te-aș sfătui să nu faci asta, Miles, mai ales că nu te voi 
chema la bară. 

— De ce nu? Nu am nimic de ascuns. 

— Cu excepția celor douăsprezece grame de cocaină. 

— Despre care poți spune că mi le-a plantat Lamont. 

— Ştii că nu va ține și că juriul nu se va lăsa convins. Lamont 
este un ofițer cu vechime în poliție, cu un dosar impecabil și, 
după experienţa mea, juraţilor le place felul direct de a spune 
lucrurilor pe nume al scoţianului și, din această cauză, nici nu 
intenţionez să-l interoghez. 

— Dar, după ce citești asta, o să vrei, a spus Faulkner, 
înmânându-i un plic maro, voluminos. 

Booth Watson a citit fără grabă conţinutul, apoi a întrebat: 

— De unde ai chestia asta? 

— E vorba de ceea ce circulă în public, dacă știi unde să te 
uiţi, a spus Faulkner. 

— Să înţeleg, Sir Julian, că doriţi să faceţi o declaraţie, în 
numele Coroanei? a întrebat dl Justice Baverstock. 

— Da, milord. Cu permisiunea dvs., Coroana vrea să renunţe 
la prima acuzaţie din rechizitoriu, anume posesia de droguri cu 
intenţia de a livra altor persoane. Cu toate acestea, încă 
intenţionăm să susţinem a doua acuzaţie, aceea de posesie de 
substanţe interzise, anume douăsprezece grame de cocaină. 

Judecătorul a ridicat din sprânceană, pentru că asistase 
personal la sfatul pe care directorul Avocaţilor Publici i-l dăduse 
lui sir Julian, de a renunţa la ambele acuzaţii și de a bate rapid 
în retragere. A fost surprins că un bărbat atât de prudent în mod 
normal, ignoră o opinie atât de înţeleaptă. 

— Așa să fie, sir Julian. Așa că puteţi chema la bară următorul 
dvs. martor. 

— Îl chem la bară pe detectivul superintendent Lamont. 

Primul lucru pe care l-a făcut William când a sosit înapoi la 
Yard, în acea seară, mai târziu, a fost să-l întrebe pe comandant 
dacă avea vești de la Paul. 

— Mă tem că n-am vești bune, a spus Hawksby. S-a ciocnit cu 
un alt motociclist, când se întorcea de la aeroport, și au ajuns 
amândoi la spital. William arăta neliniștit. Dar Paul a scăpat 
destul de ușor, cu numai câteva tăieturi și vânătăi și va fi 
externat în câteva zile. Tulip, din păcate, și-a rupt un picior și nu 
va părăsi spitalul ceva vreme. 

O pâlpâire de zâmbet a trecut peste fața comandantului. 

— A fost arestat pentru uciderea lui Heath? 

— Da. Se ocupă de asta Departamentul de criminalistică și 
vor pune o santinelă la ușa salonului lui, zi și noapte. 

— Atunci îmi voi definitiva raportul și-l voi lăsa pe biroul 
superintendentului Lamont, când voi pleca, diseară. 

— Bine, a spus Hawk. l-a părut rău lui Bruce că nu te-a putut 
ajuta, dar a primit notificare că urma să depună mărturie în 
procesul lui Faulkner. 

— Cum a fost? 

— Nu se putea mai bine. De fapt, aș fi surprins să se 
deranjeze Booth Watson să-l interogheze, dimineaţă. Nu ar face 
decât să-i mai dea încă o ocazie să repete întrebarea: dacă nu 
Faulkner a pus drogurile în statuie, atunci cine le-a pus? 

— Coroana a ridicat problema bancnotei de douăzeci de lire? 


— Nu. Am sentimentul că păstrează bomba asta pentru când 
sir Julian îl va interoga pe Faulkner. 

— Asta presupunând că va avea ocazia, a spus William. Dacă 
Faulkner nu ajunge în boxa martorilor, tatei nu-i va fi permis să 
prezinte asta ca pe o probă nouă. 

— Ciudat, a spus Hawk. Nu seamănă deloc cu sir Julian 
asumarea unui asemenea risc. 

— Dar seamănă mult cu fiica lui, a completat William. 

— Atunci, să sperăm că niciunul nu va regreta această 
decizie. 

William a descuiat ușa, sperând că o seară liniștită, împreună 
cu soţia lui îl va ajuta să-și scoată din minte imaginea cadavrului 
lui Heath. Dar, când a intrat în hol, a fost întâmpinat de o Beth 
gravidă și în lacrimi, care s-a aruncat în braţele lui și l-a strâns 
cu putere. 

— Acum știu ce-a vrut să spună Josephine Hawksby când mi-a 
povestit că momentul cel mai rău a fost ziua când soţul ei nu a 
venit acasă. 

— N-a fost atât de rău, a spus William, încercând s-o 
liniștească. 

— Dar să-ţi vezi prietenul ciopârțit în acel mod și tu să nu poţi 
face nimic pentru el. 

— Cum ai aflat asta? a întrebat William. 

— A fost informaţia principală pe toate programele de știri, 
toată seara, și Jackie m-a sunat să-mi spună că tu ai fost primul 
ofiţer care a ajuns la scena crimei. 

— Am fost, dar voi fi bine, a spus el, sperând că vorbele lui 
sunau convingător. 

— Nu arăţi bine, a spus Beth, începând să-i scoată cămașa, 
așa pătată de sânge, amintindu-și de o altă cicatrice urmare a 
unei alte întâlniri din cariera lui. Dar se temea că acum va fi o 
cicatrice mentală, nu fizică. Îmi doresc să mă fi sunat. 

— Nu-i chiar așa de ușor când te afli în mijlocul unei 
investigaţii de crimă. Lamont nu era disponibil, așa că am 
preluat eu sarcina. 

— Știu. Jackie mi-a dat toate detaliile. (Numai detaliile pe care 
voia ca tu să le auzi, s-a gândit William.) Cum a reacționat iubita 
lui Adrian? 

William nu a răspuns. 


— Situaţia asta este una în care n-ar trebui să pun întrebări? a 
spus Beth. 

— Da, a răspuns William, liniștit. Nu în cele din urmă pentru 
că nu sunt sigur că am luat decizia corectă. 

— Doriţi să interogaţi acest martor, domnule Booth Watson? 

— Da, milord, dar nu voi consuma foarte mult din timpul 
curții. 

Watson a rămas în picioare, în timp ce superintendentul 
Lamont s-a întors în boxa martorilor. 

— Domnule superintendent, sunt sigur că nu trebuie să vă 
amintesc că sunteţi încă sub jurământ. Lamont nu a răspuns 
nimic, ci a rămas privind spre adversarul său ca un boxer care 
așteaptă fluierul, ca să poată începe prima rundă. Pentru 
înregistrare, domnule superintendent, pot presupune că 
răspunsul dvs. este Da? 

Lamont a confirmat, dând, cu neplăcere, din cap. 

— În timpul depunerii mărturiei dvs. de ieri după-amiază, ca 
răspuns la întrebarea ilustrului meu prieten, aţi repetat ad 
nauseam”, că, dacă nu a ascuns clientul meu drogurile găsite în 
statuia lui, cine a făcut acest lucru? 

— Şi voi fi fericit să repet din nou această întrebare, domnule 
Booth Watson, dacă credeţi că asta ar accelera procedurile. 

Nu-i nicio îndoială cu privire la cine va câștiga a doua rundă, 
s-a gândit William. 

— Nu cred că va fi necesar, domnule superintendent. Totuși, 
ceea ce aș dori să știu este câţi polițiști au invadat casa 
domnului Faulkner, în mijlocul nopţii? 

— Nu pot fi sigur de numărul exact. 

— În ciuda faptului că eraţi responsabil pentru operaţiune? 

— Cincisprezece, probabil douăzeci. 

— De fapt, numărul lor era douăzeci și trei, dacă-i includeți pe 
toţi ofițerii de la departamentul Droguri, laboranţi, șoferi și chiar 
un fotograf, ca să nu mai menţionez o pereche de câini 
antrenați pentru depistarea drogurilor. Aș putea fi iertat, 
domnule superintendent, dacă mă gândesc că clientul meu 
furase, cumva, Bijuteriile Coroanei. 

Lamont nu a răspuns, dar juraţii nu aveau nicio îndoială cu 
privire la cine câștigase a treia rundă. 

— Este posibil ca unul dintre acei ofiţeri să fi putut ascunde 
drogurile în interiorul statuii, fără știrea dvs.? 

— Imposibil, a spus Lamont, răspunzând atacului. 


15 Până la saturație. 


— Prin aceasta, vreţi să spuneţi că garantaţi pentru fiecare 
dintre ei, până la unu, chiar și pentru cei de care nu știaţi că se 
aflau acolo? 

— Bineînţeles că nu pot, a replicat tăios Lamont. Cu toate 
acestea, pot da asigurări Curţii că ei erau toţi, fără excepţie, 
profesioniști de primă clasă, și își îndeplineau sarcina pentru 
care fuseseră antrenați. 

— Îl puteţi prezenta pe detectivul superintendent Jeremy 
Meadows ca un profesionist de primă clasă, care și-a îndeplinit 
misiunea pentru care a fost pregătit s-o facă? 

Lamont a ezitat, în mod clar prins cu garda jos, în timp ce un 
alt pumn al lui Booth Watson a aterizat, de această dată sub 
centură. 

— Nu vă grăbiţi, domnule superintendent și, vă rog, nu vă 
simţiţi jignit dacă vă reamintesc că sunteţi încă sub jurământ. 

Sir Julian s-a ridicat în picioare. 

— Milord, a spus el cu asprime. Mă lupt să identific relevanţa 
acestor întrebări și încotro se îndreaptă ele. 

— Fiţi sigur, milord, a intervenit Booth Watson, în mod clar 
fără nicio emoție, totul va deveni curând limpede precum 
cristalul. 

— Sper, domnule Booth Watson, a exclamat un judecător, 
pentru că eu simpatizez oarecum cu vederile lui sir Julian. Fiţi 
amabil și treceţi la subiect. 

— Voi face tot ce-mi stă în putere să scurtez, Luminăţia- 
Voastră. Booth Watson și-a întors din nou atenţia spre Lamont, 
care nu-i răspunsese încă. Aveţi nevoie să vi se reamintească 
întrebarea, domnule superintendent? 

— Nu. 

— Atunci, așteptăm cu interes răspunsul dvs. 

— Da, l-aș prezenta pe detectivul superintendent Meadows ca 
un profesionist desăvârșit și eu am fost mândru să fiu un 
membru în echipa sa. 

— Profesionist desăvârșit? Vă pot întreba ce rang aveaţi în 
vremea în care erați mândru să fiți un membru în echipa sa? 

— Eram sergent în departamentul omoruri, desfășurând o 
investigație asupra morții unui criminal notoriu din East End. 

— Cazul acesta a ajuns în tribunal? 

Lamont a dat din cap afirmativ. 


— Încă o dată, domnule superintendent, curtea trebuie să știe 
dacă, prin gestul acesta, aţi spus Da, pentru înregistrare. 

— Da, a răspuns Lamont, pe un ton tăios. 

— Şi la ce verdict au ajuns juraţii, în acea ocazie? 

— Nevinovat, a spus Lamont. 

— Şi vă puteţi aminti depoziţia vitală care i-a determinat pe 
juraţi să ajungă la acest verdict? 

Booth Watson continua să se uite fix la martor. 

— Dacă nu puteţi, aș fi fericit să vă împrospătez eu memoria. 
Booth a așteptat puţin, apoi a continuat: Avocatul apărării, din 
acel caz, a putut dovedi că arma fusese plantată asupra 
suspectului. Poate că aţi putea spune Curţii cine a plantat acea 
armă asupra unei victime nevinovate, domnule superintendent? 

— Detectivul superintendent Jeremy Meadows, a spus 
Lamont, cu o voce care nu a ajuns să fie auzită până în spatele 
sălii. 

— Şi ce a devenit detectivul superintendent Meadows, după 
acest incident? 

— Unde duc toate acestea, domnule Booth Watson? a întrebat 
judecătorul, în timp ce sir Julian se ridica în picioare. 

— Bănuiesc că sunteţi gata să aflaţi, milord, a spus Booth 
Watson, ignorându-l pe sir Julian. 

— Și, după cum ne-aţi spus, domnule superintendent, dvs. 
eraţi unul din ofiţerii care lucrau la acel caz. 

— Am avut această onoare. 

— Onoare? Dar acela a fost un caz în care un ofiţer cu 
vechime în poliție a plantat o armă asupra unui bărbat 
nevinovat, în scopul de a evita, în mod necinstit, o condamnare. 

— Și la mai puţin de o lună după ce acel bărbat a fost găsit 
nevinovat, el a ucis un alt om nevinovat. 

— Deci, ați aprobat acţiunea șefului dvs.? a întrebat Booth 
Watson. 

— Nu am spus asta. 

— Nu a fost nevoie să spuneţi. Domnule superintendent, 
sunteţi adeptul corupţiei din cauze nobile? Booth Watson a 
așteptat răspunsul, dar nu a existat niciun răspuns. Poate că a 
sosit timpul să satisfaceţi curiozitatea Curţii cu privire la rolul pe 
care l-aţi jucat în acea ocazie. După condamnarea șefului dvs., 
onorabilul detectiv superintendent Meadows, a fost instituit un 
tribunal care să investigheze dacă a mai fost cineva din echipă 


implicat în crimă. Sub jurământ, aţi recunoscut că, fiind un tânăr 
sergent impresionabil, este posibil să vă fi făcut că nu vedeţi. Aţi 
putea spune Curţii ce a decis tribunalul că este pedeapsa 
potrivită în cazul dvs.? 

— Am fost degradat din gradul de sergent la cel de poliţist 
simplu și am petrecut doi ani la patrulare pe stradă, înainte de a 
fi reinstalat în gradul anterior. 

— Deci, după ce un tribunal a constatat onestitatea și 
integritatea a recomandat degradarea ta. 

— După care, am fost reinstalat. 

— Și, acum, ceri juraţilor să creadă că ești un personaj 
reformat? 

— Facem cu toţii greșeli, a spus Lamont. Unii dintre noi învaţă 
din ele. 

— Într-adevăr, învăţăm, a acceptat Booth Watson. Dar juraţii 
vor dori să știe dacă dvs. aţi învăţat să nu vă faceţi că nu vedeţi, 
când nu puteţi garanta condamnarea, prin muncă polițienească 
cinstită. 

Lamont s-a uitat sfidător la avocatul apărării, dar Booth 
Watson nu s-a clintit. 

— Dvs. aţi fost ofiţerul responsabil de caz, când clientul meu a 
fost acuzat, în mod fals, de furtul tabloului lui Rembranat, pe 
care, de fapt, îl descoperise pentru Muzeul Fitzmolean, cu mari 
cheltuieli personale? 

— Juraţii au decis că el deținuse pictura timp de șapte ani, în 
mod ilegal, a spus Lamont, revenind la pânză, și judecătorul i-a 
dat patru ani cu suspendare pentru fraudă și l-au amendat cu 
zece mii de lire sterline. 

— Bine jucat, a șoptit sir Julian. Acum se înregistrează. 

Booth Watson a evitat un atac violent. 

— Răspundeţi numai la întrebare, domnule superintendent. 
Erați responsabil pentru cazul acela? 

— Da. 

— Şi acela a fost încă un alt exemplu de corupţie pentru o 
cauză nobilă? 

Sir Julian a fost repede în picioare. 

— Trebuie să obiectez, milord. Nu superintendentul este 
judecat, în acest proces. 

— Sunt de acord, sir Julian. Mergeţi mai departe, domnule 
Booth Watson. 


Booth Watson a întors pagina carnetului cu notițe. 

— Domnule superintendent, în sfârșit, pot să vă întreb cât 
timp v-a luat, în noaptea din 17 mai, să conduceţi de la porţile 
proprietăţii clientului meu până la ușa casei sale? 

— Cam un minut, un minut jumătate. 

— Ce interesant! Pentru că, atunci când am făcut același 
exerciţiu, cu o săptămână în urmă, mi-a luat numai patruzeci și 
două de secunde. Dar este posibil ca dvs. să nu vă fi grăbit. 

Lamont a desfășurat în minte deplasarea aceea. 

— Şi cât i-a luat majordomului - care va depune mărturie, 
dacă i se va cere, milord - ca să deschidă ușa de la intrare și să 
vă conducă înăuntru, după ce vă uitaseţi degetul apăsat pe 
butonul soneriei. 

— Un minut, posibil două. 

— Deci, nu mai mult de trei, posibil patru minute în total, 
înainte ca tu și cei douăzeci și doi ofiţeri excelent antrenați să 
năvăliţi în casa clientului meu, în căutare de droguri. Și, după ce 
aţi căutat peste două ore, tot ce-au reușit să găsească au fost o 
tabletă de ecstasy și două ţigări de marijuana. 

— Dar, mai târziu, am găsit... 

— Mai târziu, este cuvântul cheie. Dar cât timp mai târziu, 
sunt obligat să întreb. Aţi fost primul ofiţer care a intrat în 
Limpton Hall, domnule superintendent? a spus Booth Watson, 
schimbând direcţia. 

— Da, a spus Lamont, părând uluit. 

— Şi unde era clientul meu, în acel moment? 

— Stătea în picioare în capul scărilor. 

— Şi cum era îmbrăcat? 

— Purta un halat de casă din mătase roșie. 

— Așadar, după ce aţi sunat la soneria de la intrare, cumva, el 
a reușit să pună douăsprezece pachete de cocaină într-o statuie 
plasată, inconvenabil, lângă ușa de la intrare, a urcat în grabă 
scările, și-a schimbat ţinuta pentru cină, și-a pus pijamaua și 
halatul roșu de mătase - și a avut totuși timp să stea în capul 
treptelor întâmpinându-te când ai intrat, totul durând sub trei 
minute? 

Lamont nu a răspuns. 

— Poliţiștii de la Kezstone n-ar fi putut veni cu o poveste mai 
bună, a spus Booth Watson, privind direct înspre juraţi. 


— Convingerea mea este că inculpatul ascunsese săculeţii cu 
cocaină în statuie, înainte de sosirea noastră, cu intenţia de a-i 
distribui musafirilor lui, mai târziu, în acea seară. Sincronizarea 
noastră a fost greșită. 

— Convingerea mea este că sincronizarea voastră a fost bună 
și, nereușind să veniți cu ceva incriminator, după 
percheziționarea casei clientului meu, timp de peste două ore, 
cineva v-a îndeplinit ordinele și a plasat drogurile în statuie. 

— Este o afirmaţie ridicolă, a spus Lamont, încercând să-și 
controleze nervii. 

— Ar fi, de asemenea, ridicol să sugerez că, nu pentru prima 
oară în cariera dvs., ați ales să vă faceţi că nu vedeţi când a fost 
plantată o probă falsă de către unul dintre colegii dvs., în 
încercarea de a obţine condamnarea? 

— Foarte ridicol, a obiectat Lamont, aproape strigând. 

— Posibil un tânăr sergent impresionabil care voia să-i facă 
plăcere ofițerului responsabil de investigaţie? 

— Incă și mai ridicol, a spus Lamont, pe un ton mai ascuţit cu 
fiecare cuvânt spus. 

— Un sergent care tocmai s-a întâmplat să știe exact unde 
erau drogurile, pentru că erau exact unde le plantase el? 

— Asta-i o, acuzaţie josnică, Onorată Instanță, a protestat sir 
Julian, sărind în picioare. 

— Mai ales când sergentul în discuţie se întâmplă să fie chiar 
fiul avocatului principal al Coroanei. 

Sir Julian ar fi răspuns, dar nu ar fi fost auzit din cauza 
gălăgiei care a urmat, când mai multe persoane s-au întors să 
se uite la William, care nu era în stare să-și ascundă furia. 

Judecătorul a așteptat să se domolească zgomotul, înainte de 
a se încrunta spre avocatul apărării și a spus: 

— Domnule Booth Watson, sper că aveţi dovezi pentru aceste 
acuzaţii neobișnuite, altfel nu voi avea altă opţiune decât să-i 
sfătuiesc pe juraţi să ignore cuvintele dvs. și să vă cer să fiţi mai 
circumspect pe viitor. 

— Poate că n-ar fi fost acuzaţii neobișnuite, Onorată Instanță, 
dacă sir Julian i-ar fi permis sergentului Warwick, mai degrabă 
decât șefului acestuia, să depună mărturie din boxa martorilor, 
sub jurământ. 

De această dată, strigătele au durat mai mult timp, până când 
judecătorul a putut să restabilească ordinea, spunând: 


— Domnule Booth Watson, nu-mi puneţi mai mult răbdarea la 
încercare, altfel se poate să ordon rejudecarea procesului și să 
consider că manifestati dispreţ faţă de Curtea de Justiţie. 

— Și noi nu ne-am dori aceasta, nu-i așa, Onorată Instanță, a 
spus Booth Watson, singura persoană care își păstrase calmul în 
timpul acestui schimb de replici. 

Apoi, înainte ca judecătorul să poată răspunde, și-a întors 
atenţia spre martor și a spus: 

— Domnule superintendent, ar fi corect să cred că-l 
consideraţi pe dl. Faulkner un criminal periculos care trebuie 
închis pe tot restul vieţii, pentru că juraţii au înţeles, poate, 
greșit? 

— În sfârșit, am găsit ceva cu privire la care putem fi de 
acord, a strigat Lamont, împungându-l de la distanţă cu degetul 
arătător pe Booth Watson. 

— Puțin mai tare, vă rog, a spus Booth Watson, poate că 
juraţii nu v-au auzit bine, prima dată... și s-ar putea, de 
asemenea, să înțeleagă greșit. 

Şi-a întors privirea spre prezidiu și a spus: 

— Nu mai am întrebări, Onorată Instanță. 

Toată lumea a rămas pe scaune, așteptând ca sir Julian să 
iasă la luptă, dar au avut parte din nou de o surpriză, când 
avocatul principal al Coroanei s-a ridicat în picioare și a spus cu 
un oftat exagerat: 

— Din punct de vedere al Coroanei, cazul este închis. Cu toate 
acestea, Onorată Instanță, mă întreb dacă aș putea avea 
permisiunea de a face o declaraţie în nume personal? 

Domnul Justice Baverstock a aprobat dând din cap și Booth 
Watson s-a lăsat în spate pe spătarul scaunului, a închis ochii și 
și-a încrucișat braţele, dând impresia unui general victorios care 
așteaptă vestea triumfului pe câmpul de bătaie. Dar, spre 
surpriza sa, sir Julian nu era încă gata să accepte condiţiile 
predării. 

— După cum știți, Onorată Instanță, există o practică 
încetăţenită în cauzele criminale ca avocatul principal să-i 
permită asistentului său să interogheze martorul apărării. Așa 
că, dacă dl Booth Watson plănuiește să-l cheme pe pârât să dea 
mărturie, eu voi face un pas în lateral și voi lăsa această 
responsabilitate asistentei mele, domnișoara Grace Warwick, 
dacă Onorata Instanță este de acord cu aceasta. 


Booth Watson a deschis ochii, și-a desfăcut braţele încrucișate 
și a spus cu voce destul de puternică, pentru ca cei din jurul său 
să audă: 

— Ce pune la cale? 

William a zâmbit, dar a înţeles exact ce punea la cale tatăl lui. 

— Aștept cu nerăbdare și plăcere aceasta, sir Julian, a spus 
judecătorul, apoi a adăugat: ne vom reuni mâine-dimineaţă, la 
ora zece. 

— Sunt împotrivă, a spus Booth Watson. 

— De ce? a întrebat Faulkner. 

— Pentru că nu ai nimic de câștigat din asta, în vreme ce ea 
nu are nimic de pierdut. 

— Dar, nu uita că mă voi confrunta cu pupila, nu cu maestrul. 

— Care a fost bine îndrumată de maestru, mulţi ani. 

— Atunci, poate că este momentul să le arătăm Warwick-ilor 
cu cine se pun. În orice caz, ce am eu de pierdut? 

— Libertatea. 

— S-ar putea să nu mai am niciodată altă ocazie ca aceasta 
să-l umilesc public pe sir Julian Warwick și s-o distrug, în același 
timp, pe fiică-sa, avându-i pe Hawksby, Lamont și pe Corist în 
asistenţă, pentru a urmări reprezentaţia. 

— Eu mi-am exprimat opinia, Miles. Să eviţi cu orice preţ să 
apari în boxa martorilor, pentru că eu cred că vei constata că 
deja cortina a fost lăsată. 

— Nu, peste rolul meu nu a fost, a spus Miles. 

— Rol care nu va avea textul scris dinainte, nu uita asta. 

— Hai să recunoaștem, a spus Miles. Tu nu ai fost mai mult 
decât groparul. Acum ei îl așteaptă pe Hamlet să-și facă intrarea 
în scenă. 

— Şi știm cu toţii cum s-a sfârșit asta. 

Când Grace s-a trezit, nu-și dădea seama dacă a dormit vreun 
pic, pentru că mintea ei zbârnâia de teamă și nerăbdare. 

A mai rămas întinsă câteva minute, nedorind s-o trezească pe 
Clare, apoi s-a strecurat ușor jos din pat și s-a dus, în picioarele 
goale pe covor, spre baie. A închis ușa la baie și a aprins lumina. 

Și-a privit faţa în oglindă. Erau multe de făcut, dar nu acum. 
Avea nevoie să funcţioneze la superlativ creierul ei, dacă se 
gândea să aibă vreo speranţă în a-l încolţi pe Faulkner. După ce 
și-a clătit faţa cu apă rece și s-a spălat pe dinţi, și-a pus halatul, 
a stins lumina în baie, s-a întors în cameră mergând pe vârfuri, a 
ieșit pe culoar, mulţumită că n-o trezise pe Clare. În timp ce 
cobora scările, și-a dat seama că lăsase lumina aprinsă la 
bucătărie, înainte de a merge la culcare, și a tras o înjurătură în 
șoaptă. Draga ei mamă ar fi pedepsit-o pentru că era risipitoare. 
Dar, când a deschis ușa la bucătărie, a găsit-o pe Clare așezată 
la masă, cu creionul în mână, înconjurată de documente 
juridice. 

— Bună dimineaţa, Grace, a spus ea, de parcă s-ar fi aflat în 
biroul ei, la serviciu. Tocmai am revăzut întrebările pregătite de 
tine pentru interogatoriul din dimineaţa aceasta. Am schimbat 
puţin ordinea lor, pentru ca să-i fie mai greu lui Faulkner să-și 
dea seama de unde vii. Dar nu te poţi relaxa niciun moment, 
pentru că bărbatul acesta este extrem de ascuţit la minte și iute 
de picior, așa că va trebui să încerci să fii mereu cu un pas 
înaintea lui. Nu trebuie să vadă venind pumnul, în așa fel încât 
când îi aplici a doua lovitură în plexul solar, să nu aibă timp să-și 
revină până îl pocnești a treia oară și îl faci knockout. Și, apropo, 
am trecut din nou peste mărturia lui Adrian Heath și tatăl tău 
are dreptate - el chiar ne-a trimis un mesaj codat despre cum 
să-l prindem pe Faulkner. Să sperăm că nici Faulkner, nici Booth 
Watson nu l-au identificat. Acum, stai jos și verifică ce-am făcut 
aseară, în timp ce eu fierb un ou pentru tine, pentru că îţi 
trebuie un mic-dejun consistent. 

— Înainte de a fi spânzurată, a răspuns Grace. 

Au râs amândouă nervos. Grace s-a așezat și a început să 
analizeze noua ordine a întrebărilor. Clare avea dreptate, 
schimbarea ordinii câtorva dintre ele îi diminua lui Faulkner 
șansa de a anticipa „Mi se pot returna cele opt sute de lire 
sterline?” 


— Corect, a observat Clare, punând în faţa lui Grace o ceașcă 
cu ceai. Acum, haide să repetăm. Eu voi fi Faulkner, iar tu joci 
rolul avocatului principal. Incepe tu. 

Grace s-a ridicat de pe scaun. 

— Domnule Faulkner, credeţi că dl Heath a spus adevărul 
când a afirmat sub jurământ... 

In decursul următoarei ore, ele au făcut schimb de remarci 
înţepătoare și negări ascuţite din partea pârâtului, înfruntări 
între cei doi de parcă aceștia ar fi fost rivali de moarte, pauze 
dese pentru a emite o sentință în alt fel sau a accentua un 
cuvânt, pentru a avea un impact mai mare. După a treia ceașcă 
cu ceai, Clare a ridicat braţele în aer și a exclamat: 

— A reușit! Cred că a reușit! Acum, du-te și pregătește-te. 
Trebuie de asemenea să arăţi cel mai bine, dacă vrei să-i 
dezarmezi pe juraţi. 

Grace i-a dat partenerei ei un sărut, apoi s-a întors la etaj ca 
să facă duș. Cum de ea era așa de norocoasă, se mira, nu 
pentru prima oară. Ea și Clare se cunoscuseră la un simpozion al 
Societăţii Juriștilor despre rolul părinţilor în lumea modernă și, 
de atunci, rar petrecuseră o zi separat. Le plăcea să se ţină de 
mână și să chicotească despre bărbaţii pe care îi întâlniseră și 
care-și imaginau că erau irezistibili. Dar numai în intimitatea 
propriei lor case. Odată, pe când treceau, mână în mână, prin 
parc, un adolescent le ștersese în goana bicicletei și strigase: 

— Lesbos'$, lesbos, lesbos, continuându-și goana. 

Clare îi arătase degetul, fapt pe care l-a regretat mai târziu. 

— Nu trebuia să mă cobor la nivelul lui, îi spusese ea lui 
Grace, evident supărată pe ea însăși. 

— Cum ar putea un tâmpit ca ăsta să înceapă să înţeleagă că 
iubirea ia multe forme? 

Clare era blândă, generoasă, caldă, isteaţă și inteligentă, 
spontană. Și cum ea era avocat consultant, iar Grace avocat 
pledant parteneriatul lor era ideal. De fapt, unul dintre colegii ei 
fusese auzit spunând în barou: „Dacă te pui împotriva ăstora 
două, nu te gândi la ele ca partenere, ci, mai degrabă ca lao 
armată în marș.” 

Grace s-a privit în oglindă. Costum de calitate albastru-marin 
și pantofi negri cu toc jos. Niciodată, dar niciodată, nu porţi 


16 Lesbos - sau Lesvos, cum se numește în greacă - este locul unde s-a 


născut poeta antică Sappho, prima lesbiană celebră din istorie. 


pantofi cu tocul înalt în sala de judecată, o sfătuise cândva o 
judecătoare. Se poate să stai în picioare ore întregi și confortul 
este mult mai important decât câţiva centimetri în plus. Grace a 
continuat să repete întrebările și chiar și pauzele, în timp ce-și 
peria părul și se uita la acuzata din oglindă. 

Cuvintele lui Clare: 

— E timpul să pleci, Grace, altfel el va fi declarat nevinovat, 
înainte ca tu să te arăţi în sală! au adus-o repede la realitate. 

— V-am chemat la întâlnirea matinală de astăzi puțin mai 
devreme, a spus Hawksby, pentru că superintendentul Lamont 
trebuie să fie din nou la Old Bailey la ora zece. Lamont nu a 
comentat. Bruce, nu te îngrijora. Dacă Faulkner este destul de 
nebun încât să depună mărturie, sir Julian îl va face mici fărâme. 

— Nu se va confrunta cu sir Julian, a spus Lamont. Va fi 
interogat de fiica acestuia. 

— Atunci, numai Dumnezeu îl mai poate apăra pe sărmanul 
de el, a spus William, cu toate că niciunul dintre cei doi vechi 
ofiţeri de poliţie nu arătau convinși. 

— În timp ce noi ne concentram asupra lui Faulkner, 
detectivul Adaja și restul echipei l-au urmărit pe Rashidi. Paul, 
sunteţi cumva mai aproape de identificarea locației fabricii de 
droguri? 

— Posibil cu câţiva pași mai aproape, sir, dar nu pot spune 
mai mult. Am verificat fiecare bloc turn din Brixton, pentru că, 
sunt sigur, laboratorul trebuie să fie la ultimul etaj al unuia 
dintre ele, dar încă nu știm în care dintre ele. 

— Ceea ce face ca totul să fie foarte dificil este faptul că nu 
putem risca să-l urmărească pe Rashidi aceiași ofițeri timp de 
mai mult de două zile la rând, a spus William. Astfel, localizarea 
laboratorului ar putea dura săptămâni, chiar luni. 

— Cum eu m-am amestecat pe scena Brixton un pic mai 
convingător decât voi, a spus Paul, poate că aș putea reuși în 
trei zile? 

Ceea ce a declanșat primul val de râs, din acea dimineaţă. 

— Mă întrebam dacă UCO a dat vreun semn, sir, a spus 
William. S-ar putea chiar ca el să fi aflat până acum unde este 
laboratorul. 


— Nu, nu a aflat, a spus Hawk scurt, amintindu-și de ultima 
ocazie în care sergentul Warwick îl chestionase în legătură cu 
Marlboro Man. Sergent Warwick, să nu uiţi niciodată că el își 
riscă viaţa, în fiecare zi. Dacă cealaltă parte ar fi să suspecteze 
chiar o clipă că el este membru al echipei noastre, noi i-am găsi 
cadavrul plutind pe râu, în următoarea dimineaţă. 

Jackie și-a amintit unde mai auzise ea exact aceleași cuvinte, 
când iubitul ei îi povestise despre el. 

— Şi, cinstit vorbind, n-aş vrea să am asta pe conștiință, a 
adăugat Hawk, regretând imediat că spusese aceste cuvinte. 

William era tentat să-i amintească comandantului că dacă el l- 
ar fi arestat pe Tulip în Felixstowe, Adrian putea fi încă în viaţă, 
dar a rezistat tentaţiei. 

— Dacă laboratorul lui Rashidi este la ultimul etaj al unuia 
dintre blocurile turn, a spus Paul, venind în ajutorul lui William, 
ne va fi dificil, dacă nu cumva imposibil, să intrăm pe ușa din 
faţă, înainte ca un om pus de el la pază să-i prevină că venim. 
Ar putea închide imediat și dispărea cu mult înainte ca noi să 
ajungem la ei și tot ce-am realiza ar fi să-i deranjăm cu blândeţe 
pe nenorociţi. 

Comandantul Hawksby s-a uitat pe fereastră. 

— Atunci nu avem decât să așteptăm până ninge. 

Curtea numărul unu din Old Bailey este cunoscută în zonă 
drept curtea - spectacol și, de obicei, joacă cu casa închisă. Dar, 
ideea lui sir Julian QC prin care dublura va lua conducerea, 
comunicată în presa de noapte, a garantat că era stabilit, cu 
mult timp înainte, că Grace Warwick va evolua pe scenă. 

Clare era numai cu un pas în urmă, dar cum ea nu era oficial 
membră a echipei Coroanei, s-a strecurat pe un loc liber de 
lângă William, aproape de fundul sălii de judecată. 

Răzbunarea este numele fratelui tău, fusese indicaţia ei finală 
înainte ca Grace să pornească spre masa avocaţilor, pentru a i 
se alătura tatălui ei. 

— Bună dimineaţa, Grace, a spus acesta. Ai destule pietre în 
buzunar pentru a-l ucide pe Goliat? 

— Se pare că ai uitat, tata, că David a avut nevoie numai de o 
piatră. 


— Atunci, va trebui să te asiguri că-l lovești exact în frunte și 
piatra nu zboară, fără să-l atingă, peste umărul lui, pentru că 
Faulkner va face orice este posibil să nu-l nimerească nicio 
piatră pe care o arunci tu în el. 

Booth Watson și-a ocupat locul la celălalt capăt al mesei 
avocaţilor și cei doi avocaţi ai reginei s-au salutat în grabă, mai 
mult pentru a respecta convenienţele decât din convingere. 
Grace s-a uitat la boxă și și-a văzut adversarul privind în jos, 
spre ea. Când ochii li s-au întâlnit, a trecut-o un fior pe șira 
spinării, iar el s-a lins pe buze. Ea și-a întors atenţia spre Clare, 
care i-a făcut semnul de încredere cu degetul mare. 

— Dacă cea care stă lângă William este Clare, de ce nu o 
chemi lângă noi? a întrebat-o tatăl ei. La urma-urmelor, ea știe 
probabil la fel de multe despre caz, câte știm și noi. 

— Îţi mulţumesc, a spus Grace, care s-a întors și i-a făcut 
semn partenerei ei să li se alăture. 

Clare, incapabilă să-și ascundă emoția, s-a deplasat cu 
precauţie spre partea din față a sălii de judecată și a luat loc 
exact în spatele lui sir Julian și al lui Grace. 

— Bună dimineaţa, Clare, a salutat-o sir Julian. Bun venit în 
echipa familiei. Nu ezita să-i scrii bilete lui Grace sau mie, dacă 
crezi că ne-a scăpat ceva, pentru că poţi fi sigură că s-ar putea 
foarte bine să ne scape. 

— Vă mulţumesc, sir Julian, a spus Clare, scoțând un suport 
galben pentru hârtie și două creioane din servietă. 

— Toată lumea în picioare! 

Domnul Justice Baverstock a intrat târându-și picioarele, 
mulţumit să vadă o sală atât de plină. Galeria de deasupra 
deborda de privitori nerăbdători, unii aplecaţi peste balustradă 
pentru a vedea mai bine desfășurarea procesului. Ilnălțimea-Sa 
s-a înclinat spre asistenţă, a luat loc pe scaunul său cu spătar 
înalt și a așteptat ca juraţii să vină în șir la locurile lor. La sfârșit, 
a verificat dacă toţi actorii erau în picioare, în așteptare să intre, 
după ce el va permite să se ridice cortina. 

Faulkner era în boxă, echipele acuzării și apărării erau 
așezate pe prima bancă - cu toate că s-a gândit că sir Julian 
arăta mai nervos decât pârâtul - în timp ce membrii presei, cu 
creioanele pregătite, așteptau cu nerăbdare să înceapă 
procesul. Odată ce juraţii s-au așezat, judecătorul și-a întors 
atenţia spre avocatul apărării, care își rearanja hârtiile. 


— Bună dimineaţa, domnule Booth Watson. Sunteţi gata să-l 
chemaţi pe primul dvs. martor? 

— Da, Onorată Instanță. Îl chem la bară pe dl Miles Faulkner. 

Judecătorul a părut surprins și presa s-a arătat încântată, ceea 
ce n-a făcut decât să mărească emoția lui Grace. Aceasta se 
pregătise să-i declare război lui Faulkner, dar va putea oare să-l 
învingă, acum, în luptă? 

Faulkner a coborât din boxa acuzaților și s-a deplasat, 
aproape cu aroganță, prin sală, înainte de a-și ocupa locul în 
boxa martorilor. Şi-a pus mâna dreaptă pe Biblie și a citit 
jurământul, de parcă l-ar fi scris chiar el. 

DI Booth Watson s-a uitat la clientul său și a zâmbit. 

— Vă rog să vă spuneţi numele întreg și ocupaţia, pentru 
înregistrare. 

— Miles Adam Faulkner, fermier. 

— Pot începe, domnule Faulkner, prin a vă întreba despre 
seara de 17 mai 1986, când aţi dat o petrecere pentru câţiva 
prieteni, în casa dvs. de la ţară, Limpton Hall, din Hampshire? 

— Parteneri de afaceri și, de asemenea, câţiva prieteni, a 
spus Faulkner, dintre care, pe unii, îi cunosc de peste douăzeci 
de ani. 

— Și scopul petrecerii a fost pur și simplu acela de 
socializare? 

— Nu, sir. Noi suntem un grup de oameni care gândim la fel, 
care am avut succes în vieţile noastre profesionale și, acum, 
simţim că a venit timpul să dăm ceva înapoi societăţii. 

— Lucru foarte demn de laudă, a spus Booth Watson. 
Judecătorul s-a încruntat. Vă vine în minte una dintre bunele 
cauze? 

— Toţi iubim arta, în multele și diferitele ei forme, și simţim cu 
putere că un rol pozitiv în educaţia tinerilor îl poate juca cultura. 

— Acţionând în mod special și fiind capabil să vă reamintiţi 
liniile, când lucrezi pentru un script pregătit, a murmurat sir 
Julian. 

— Demn de laudă în cea mai mare măsură, a murmurat 
mulţumit Booth Watson. 

— Fiţi atent, domnule Booth Watson, a spus judecătorul pe un 
ton obosit. 

— Măcar judecătorul poate înţelege unde vor să ajungă, a 
șoptit Grace. 


— Da, dar vor înţelege și juraţii? a replicat tatăl ei. 

— Îmi cer scuze, Onorată Instanță, a spus Booth Watson, 
nearătând deloc ca cineva care-și cere iertare. Cu toate acestea, 
domnule Faulkner, puteţi să confirmaţi că, recent, aţi donat 
două lucrări majore de artă din colecţia dvs., care valorează 
câteva milioane de lire sterline, unuia din muzeele noastre 
naţionale? 

— Da, m-am despărţit cu tristeţe de un Rembrandt și de un 
Rubens, dar m-am bucurat de atâta plăcere privindu-le în viața 
mea, încât mi-a făcut o și mai mare plăcere să știu cât de mulţi 
tineri... (a făcut o pauză)...și unii nu chiar așa de tineri pot să se 
bucure acum de acele tablouri. 

Faulkner s-a întors spre jurați și le-a zâmbit, exact cum îi 
instruise să facă, la acest moment, Booth Watson, și a fost 
răsplătit de unul sau doi dintre juraţi care i-au răspuns la salut. 

— Acum, aș vrea să mă întorc la acuzaţia făcută împotriva 
dvs., anume aceea că, în noaptea de 17 mai, aţi fost găsit în 
posesia a douăsprezece grame de cocaină, pentru uz personal. 

— Dacă ar fi așa, aș fi avut destulă cocaină pentru un an de 
zile, a spus Faulkner. 

Clare a scris: De unde știe că douăsprezece grame sunt 
suficiente pentru un an de zile? și i-a dat notiţa lui Grace. 

— Reamintind că sunteţi sub jurământ, domnule Faulkner, aţi 
putea spune acestei curţi dacă ați luat vreodată substanţe 
interzise, în viaţa dvs.? 

— Da, sir. Am fumat o dată un joint, pe când eram la școala 
de artă, dar m-am simţit rău, așa că nu m-am mai necăjit să mai 
încerc un alt joint. 

— Deci, negaţi că dl Adrian Heath a mers la casa dvs., pe 
șaptesprezece mai și v-a oferit de vânzare douăsprezece grame 
de cocaină, pentru opt sute de lire sterline? 

— Nu-mi amintesc exact suma, domnule Booth Watson, dar, 
așa cum a mărturisit dl Heath, suma a fost pentru cel mai bun 
caviar Royal Beluga, furnizat de Fortnum și Mason. 

Clare a scris 20 lire, a subliniat și i-a dat biletul lui sir Julian, 
care a zâmbit și a dat afirmativ din cap. 

— Și nu l-aţi întâlnit niciodată pe dl Heath, până în acea 
noapte? 

— Nu. Niciodată. Am fost oripilat când am auzit de tragicul lui 
deces și, în același timp, cumva intrigat. 


— Ce vreţi să spuneţi, domnule Faulkner? a întrebat BW, cu 
inocenţă. 

— Am fost intrigat de faptul că s-a întâmplat chiar atunci ca 
doi detectivi de la Scotland Yard să sosească la locul crimei, cu 
câteva momente înainte ca omorul să aibă loc. 

— Opriţi-vă aici, domnule Faulkner, a spus judecătorul. 

Privind spre juraţi, a continuat: 

— Trebuie să ștergeţi din minţile dvs. aceste cuvinte. 

— Dar, nu le vor șterge, a șoptit sir Julian, cum știe prea bine 
Faulkner. 

— Continuaţi, domnule Booth Watson, a spus judecătorul, cu 
fermitate. 

— Domnule Faulkner, aveţi vreo explicație despre modul în 
care cele douăsprezece grame de cocaină au ajuns în statuia din 
casa dvs.? 

— Niciuna. Refuz să cred că superintendentul Lamont sau 
unul din oamenii săi ar fi putut fi implicaţi în ceva așa de mârșav 
ca a planta droguri în casa unei persoane nevinovate, cu 
intenţia de a ajunge la condamnare falsă. (Faulkner a făcut o 
pauză.) Pentru a doua oară, a adăugat el, apoi. 

Judecătorul era pe punctul să intervină din nou, când Faulkner 
a continuat: 

— Imaginaţi-vă... și a tăcut din nou. 

— Imaginaţi-vă? a întrebat Booth Watson. 

— Am fost șocat că, atunci când superintendentul Lamont m-a 
arestat, a spus: „De mult așteptam să fac asta.” 

Judecătorul a așteptat să se liniștească vacarmul, apoi a spus: 

— Aveţi vreo dovadă, domnule Faulkner, că superintendentul 
Lamont a rostit aceste cuvinte? Sau vă bazaţi numai pe 
memoria dvs.? 

— Onorată Instanță, eu am notat aceste cuvinte în momentul 
arestului, a intervenit Booth Watson. Ah, da, iată notița. „De 
mult așteptam cu nerăbdare să fac asta.” Domnul Faulkner a 
omis un cuvânt. 

Judecătorul a scris cuvintele, înainte de a spune: 

— Continuati, domnule Booth Watson. 

— Vă mulţumesc, Onorată Instanță. DI Faulkner, nu contestaţi 
că poliția a găsit două ţigări cu marijuana și o tabletă de 
ecstasy, în cele două ore pe care le-au petrecut făcând 
percheziţie în casa dvs.? 


— Corect. Au găsit tableta de ecstasy în bucătărie și jointurile 
în grajd. Doi membri ai personalului meu au recunoscut că erau 
ale lor și nu am avut altă opţiune decât să-i las să plece. 

— În sfârșit, domnule Faulkner, vă pot întreba ce atitudine 
aveţi față de persoanele care se răsfaţță folosind substanţe 
interzise? 

— Îmi pare rău pentru ei. Sunt adeseori indivizi trişti, 
neajutoraţi, care au nevoie cu disperare de ajutor medical. Dar, 
când vine vorba de traficanţi, îi consider oameni răi, ticăloși și o 
pată a societăţii noastre. Merită să ardă în iad. 

— Nu mai am întrebări, Onorată Instanță. 

— Vă mulţumesc, domnule Booth Watson. Cred c-ar fi 
momentul ideal pentru a lua o pauză. Haideţi să ne adunăm la 
ora două, când o voi ruga pe domnișoara Warwick să Îi 
interogheze pe acest martor. Toată sala să se ridice în picioare. 

— Crezi că l-aș putea ruga pe tata să-mi ţină locul? a întrebat 
Grace, prăbușindu-se pe scaunul alăturat. 

— Nici să nu te gândești, a spus Clare. Nu în ultimul rând 
pentru că ar refuza, ci și pentru că niciodată nu te va mai lua în 
serios. 

— Dar ai văzut cum l-a manevrat Faulkner pe Booth Watson, 
din boxa martorilor. A fost atât de sigur pe sine și încrezător și a 
avut un răspuns pentru fiecare întrebare a acestuia. 

— Bineînţeles că a răspuns. A știut dinainte fiecare întrebare 
pusă, chiar înainte ca Booth Watson să fi deschis gura, așa că 
nu i-a fost greu să repete serios fiecare răspuns, aparent 
formulat pe loc, cu care să impresioneze juraţii. 

— Dar, dacă știe deja despre arma fumegândă... 

— Dacă ar fi știut, Booth Watson ar fi apăsat pe trăgaci, în 
dimineaţa aceasta, și ar fi făcut o gaură chiar în interogatoriul 
tău. 

Grace era pe punctul să spună ceva când tatăl ei a ieșit pe 
coridor, evident în căutarea asistentei sale. 

— Am să-l rog să-mi ia locul, a șoptit Grace. 

— Ar trebui să ne întoarcem în sală, a spus sir Julian. Toată 
lumea te așteaptă. Chiar și mama ta este la galerie. 

— Grace tocmai îmi spunea că așteaptă cu nerăbdare această 
provocare, a spus Clare. 

— Mă bucur să aud asta, deși nimeri nu ar trebui să fie prea 
încrezător, în asemenea situaţii. Când ești prima oară la Bailey, 
întotdeauna este un chin, dar, odată ce te-ai ridicat în picioare... 
Grace nu s-a mișcat. Totuși, mai bine am intra. Nu ne putem 
permite să-l facem pe judecător să ne aștepte. 

Când Grace s-a ridicat de pe scaun, aproape că au lăsat-o 
picioarele. Clare a luat-o repede de braţ și a condus-o încet, dar 
cu fermitate, înapoi în arenă. 

— Crezi că Faulkner este la fel de emoţionat cum sunt eu? a 
întrebat ea, în timp ce dl Justice Baverstock intra în sala de 
judecată și-și ocupa locul. 

— Nu, a răspuns Clare. Fapt pentru care îl vei zdrobi. 

Odată Curtea instalată, judecătorul s-a uitat în așteptare spre 
banca Coroanei. Grace l-a privit scurt pe tatăl ei, dar nu s-a 
mișcat. Booth Watson părea uluit, în timp ce Faulkner o urmărea 
ameninţător din boxa martorilor. 


— Ridică-te! a șoptit Clare, apăsat. 

Grace s-a ridicat, nesigură pe picioare. Nu a ajutat deloc 
faptul că toată lumea se uita la ea. A urmărit lista de întrebări 
pregătită cu grijă, a deschis gura, dar n-a scos niciun cuvânt. 

— Domnișoară Warwick, când sunteți gata, a spus 
judecătorul, zâmbindu-i încurajator. 

Dar Grace tot n-a reacționat. 

— Începe odată! a șoptit Clare din spatele ei. 

— Domnule Faulkner, a reușit să spună Grace, nu vă voi ţine 
prea mult - o expresie pe care-o luase din textul lui Booth 
Watson - dar aș vrea să intrăm mai în detaliu în legătură cu 
întâlnirea dvs. cu dl Heath, din data de șaptesprezece mai, 
când, el a venit la dvs. acasă pentru a vă aduce o cutie cu cel 
mai fin caviar Royal Beluga. 

Booth Watson și-a încleștat degetele pe reverele robei, un 
semnal prearanjat cu clientul său că trebuie să tacă. 

— Pentru care i-aţi plătit opt sute de lire sterline. 

— Corect, a răspuns Faulkner, simțindu-se pe teren stabil. 

— Şi, într-adevăr, dl Heath a confirmat această sumă, când a 
depus mărturie, în prima zi a procesului. 

— Adevărat, a spus Faulkner, cu aroganță. Deci, admiteţi, în 
sfârșit, că el a spus adevărul? 

— În ceea ce privește cele opt sute de lire sterline, accept că 
spuneţi amândoi adevărul, dar, înainte de a mă întoarce la 
mărturia dlui Heath, ne putem aminti de un alt martor, la dr. 
Rith Lewis, care a depus mărturie ieri. 

— Lingușitorul ordinar al guvernului, care a vorbit în numele 
Coroanei? a întrebat Faulkner, ignorându-l pe Booth Watson, 
care-l avertizase să-și menţină răspunsurile în limita cea mai 
simplă a faptelor și să se asigure că nu insultă pe nimeni. 

— Dr. Lewis a spus Curţii că preţul străzii pentru 
douăsprezece grame de cocaină cu puritatea de nouăzeci și 
două procente la sută ar fi chiar în jur de opt sute de lire 
sterline. Consideraţi asta o coincidenţă? 

— Nu. Odată ce a aflat suma cu care l-am plătit pe Heath, a 
folosit acest lucru, în mod convenabil, pentru a-și susţine cazul. 
Deci, aș numi asta coincidenţă, dacă nu aș ști că ea lucrează 
pentru dvs. 

Această piatră trecând fără consecințe peste umărul lui 
Faulkner, Grace a mai ales o piatră din punga ei grea. 


— Sugeraţi cumva, dle Faulkner, că dr. Lewis a inventat cifra 
de opt sute de lire, cu scopul de a induce în eroare Curtea? 

— Dumneavoastră aţi spus aceste cuvine, nu eu, a spus 
Faulkner, părând destul de încântat de sine însuși. 

— Atunci, dacă v-aţi îndoit de veridicitatea afirmației la 
momentul acela, sunt obligată să vă întreb de ce distinsul dvs. 
avocat nu a contrazis ce declarase ea? De fapt, după cum sunt 
sigură că vă veţi aminti, dl Booth Watson a preferat să nu o 
interogheze pe dr. Lewis, ceea ce ar sugera mai degrabă că ela 
acceptat mărturia ei, fără rezerve. 

Booth Watson își netezea acum cu furie  reverele, 
determinând-o pe Clare să mai facă o notiţă, pe care i-a dat-o 
rapid lui sir Julian. Acesta nu remarcase, până în acel moment, 
ce gesturi făcea Booth Watson, dar, imediat, s-a întors să se uite 
fix la avocatul apărării, care și-a încrucișat braţele, cu reticenţă. 

— Este, de asemenea, încă o coincidenţă faptul că poliţia a 
găsit cele douăsprezece grame de cocaină pură în statuia din 
casa dvs.? 

— Ştia exact cantitatea ce putea fi cumpărată cu opt sute de 
lire, pe care s-o planteze în statuie, a spus Faulkner, arătând cu 
degetul spre Lamont. 

— Nu cred acest lucru, dle Faulkner. DI Heath a părăsit casa 
dvs. cu banii la el, înainte ca oricine altcineva să știe despre ce 
sumă era vorba - cu excepţia dvs. 

— Am spus mai devreme, domnişoară Warwick, că nu pot fi 
sigur de suma pe care i-am plătit-o domnului Heath. 

De această dată, Faulkner nu se ferise la timp, dar s-a uitat 
dispreţuitor la avocata-asistentă, ca și cum lovitura nu-l 
atinsese. 

— Domnule Faulkner, pe biroul dvs. a fost găsită o bancnotă 
de douăzeci de lire sterline. 

— Despre care dr. Lewis a confirmat că nu are nicio urmă de 
cocaină pe ea, dacă îmi aduc bine aminte. 

— Nu aveam intenţia să sugerez altceva, domnule Faulkner, a 
spus Grace. Cu toate acestea, sunt bucuroasă că sunteţi de 
acord că aceasta este parte din proba deja acceptată de ambele 
părţi și, într-adevăr, semnătura dvs. este pe lista obiectelor 
luate din casa dvs. de către poliţie, în noaptea în care aţi fost 
arestat. Dar, hai să fim siguri, nu-i așa? Onorată Instanță, pot 


cere pârâtului să studieze bancnota în discuţie și să confirme că 
este cea găsită pe biroul său? 

Judecătorul a aprobat prin înclinarea capului și aprodul a 
extras o punguţă de celofan dintre mai multe probe, s-a dus la 
boxa martorilor și i-a înmânat-o pârâtului. 

— Deci, este bancnota pe care aţi găsit-o pe biroul meu. Mare 
scofală, a spus Faulkner, după ce s-a uitat scurt la bancnotă. Ce 
dovedește asta? 

— Vreţi să citiți numărul seriei de pe bancnotă pentru Curte? 

Booth Watson a fost în picioare, neobișnuit de repede. 

— Onorată Instanță, clientul meu este cumva actor într-un joc 
de salon? 

— Bănuiesc că vom afla, domnule Booth Watson, a spus 
judecătorul Justice Baverstock, înainte de a se întoarce spre 
acuzat și de a-i spune: 

— Vă rog să citiţi seria de pe bancnotă. 

Faulkner a ezitat ceva timp, apoi a spus: 

— KA 73883743. 

— Vă mulţumesc, a continuat Grace. Acum, îl voi ruga pe 
aprodul curţii să ne arate pachetul de bancnote de douăzeci de 
lire pe care poliţia l-a găsit asupra dlui Heath, când l-au prins, la 
puţin timp după ce acesta părăsise casa dvs. 

Încă o dată, Booth Watson a fost în picioare, instantaneu: 

— Avem numai cuvântul poliţiei că acestea sunt bancnotele în 
chestiune. 

— Sunt de acord cu dvs., a spus Grace, zâmbindu-i cu căldură 
lui Booth Watson. Dar, dacă dl Faulkner ar fi destul de amabil să 
citească numerele de serie ale bancnotelor în chestiune, atunci 
am putea fi siguri că aceștia sunt banii pe care el i-a dat 
domnului Heath. 

Faulkner s-a uitat implorator la avocatul lui, dar braţele lui 
Booth Watson erau încrucișate. 

— Aşteptăm, domnule Faulkner, a spus judecătorul. 

Faulkner a început să citească cu voce tare seriile: 

— KA 73863744. KA 73863745. KA 73863746... 

— Dacă vă uitaţi pe bancnota găsită pe biroul dvs., a spus 
Grace, veţi vedea că are seria KA 73863743. Ceea ce fac în total 
opt sute de lire sterline. 

William nu se putea abţine să nu se simtă foarte mulţumit de 
sine însuși. 


— Ce dovedește asta? Întotdeauna, am spus că i-am dat lui 
Heath opt sute de lire sterline, pentru douăsprezece grame de 
caviar. 

— Sunt foarte bucuroasă că aţi ridicat problema caviarului, 
domnule Faulkner. Sâmbăta trecută, am vizitat Fortnum și 
Mason din Piccadily și am cumpărat un borcan mic de caviar. 
Grace l-a scos de sub masă și l-a ridicat pentru ca toţi să-l vadă, 
apoi a făcut o pauză, după care a spus: permiteţi-mi să citesc 
descrierea de pe etichetă. „Cel mai fin caviar Beluga. Va 
completa masa dvs. Conţine două porţii.” Mărturisesc, domnule 
Faulkner, că eu consider preţul un pic cam extravagant, dar 
managerul m-a asigurat că este un produs de top și îi încântă pe 
cei mai pretenţioși clienţi ai firmei Fortnum și Mason. Și, cum 
ne-a spus dl Heath, pe dvs. nu vă interesează decât cel mai înalt 
nivel, chiar dacă nu sunteţi unul dintre cei mai pretenţioși clienţi 
ai firmei Fortnum și Mason. 

— Onorată Instanță, a spus Booth Watson, ridicându-se încă o 
dată în picioare, sunt sigur că ne place tuturor acest teatru ieftin 
jucat de avocata-asistent. Totuși, cum recenta ei achiziţie nu a 
fost extrasă dintre celelalte probe, pot presupune că o veţi 
considera inadmisibilă? 

— S-a prins, i-a șoptit sir Julian lui Grace. Să sperăm că 
Faulkner, nu. 

Faulkner continua să se uite fix la el, cu o expresie de uluire 
pe figură. 

— Și, dacă nu, pot cere o scurtă pauză în derularea 
procedurilor, ca să mă consult cu clientul? a adăugat Booth 
Watson. 

— Am sentimentul că și el v-ar consulta, a spus judecătorul. 
Domnișoară Warwick, înainte de a lua o decizie, pot vedea 
proba? 

— Cu siguranţă, Onorată Instanță, a spus Grace, scoțând încă 
trei borcănele cu caviar de sub masă și dându-le aprodului 
curţii, care a înmânat, pe rând, câte un borcănel, judecătorului, 
lui Booth Watson și, pe al treilea, pârâtului. 

După ce judecătorul a citit eticheta și a studiat borcănelul, a 
spus: 

— Se va permite juriului să studieze proba, apoi continuăm. 

— Cum dorește Onorata Instanță, a spus Grace, scoțând încă 
două borcănele și simțindu-se liniștită că ascultase sfatul lui 


Clare și cumpărase o cutie cu șase borcănele. A dat borcănelul 
aprodului, care l-a dat președintelui juraţilor. 

— Vă rog să continuaţi, domnişoară Warwick, a spus dl Justice 
Beverstock, îndată ce juriul a terminat de analizat noua probă. 

— Domnule Faulkner, vă pot întreba câte persoane au 
participat la cina - petrecere de la casa dvs., din seara de 
șaptesprezece mai? 

— Zece, incluzându-mă și pe mine, după cum am afirmat de 
mai multe ori. 

— Şi s-au bucurat cu toţii de câte o porţie de caviar, înainte 
de felul principal? 

— Fără nicio excepţie. De fapt, unul sau doi dintre ei au mai 
luat câte o porție. 

— Serios? 

Booth Watson a început din nou să-și netezească reverele 
robei, în mod repetat, în ciuda faptului că sir Julian se uita fix la 
el. 

— Domnule Faulkner, vă întreb acest lucru numai pentru că 
un borcănel de caviar Royal Beluga, ca cel pe care-l aveţi în 
mână, conţine două porții și se vinde la Fortnum și Mason cu 
340 de lire sterline. Dar, ca să fiu sigură, l-am întrebat pe 
directorul companiei Fortnum, un domn pe nume Nightingale, 
de cât caviar este nevoie pentru o masă de zece persoane. El 
mi-a recomandat șapte sute cincizeci de grame. Grace s-a uitat 
direct spre juraţi și a spus: nu douăsprezece grame, care abia 
dacă ar umple o linguriţă. 

Cursa fusese pusă și Grace a așteptat ca Faulkner să cadă în 
ea. Dar, în cele din urmă, Booth Watson îi captase atenţia 
clientului său și acesta a rămas tăcut. 

— Domnule Faulkner a continuat Grace, nu veţi fi surprins să 
aflaţi că l-am întrebat, apoi, pe dl Nightingale cât ar costa șapte 
sute cincizeci de grame de caviar - cât ar trebui pentru zece 
persoane. Mi-a spus că ar costa 1.700 de lire sterline, dar că ar 
oferi gratis biscuiţi. 

La galerie s-au auzit râsete, dar încruntarea judecătorului a 
fost suficientă pentru ca nimeni altcineva din sala de judecată 
să nu se alăture. 

— Onorată Instanță, a spus Grace, dl Nightingale va fi fericit 
să compară în faţa curţii pentru a confirma aceste cifre, dar 
puteţi simţi că nu este necesar, de vreme ce dl Faulkner a 


afirmat deja sub jurământ că bucătarul lui a servit la masă zece 
porţii, pentru el și oaspeţii săi din noaptea aceea, pe platouri de 
argint, și că unul sau doi dintre invitaţi au mâncat și o a doua 
porţie. 

În sala de judecată, cei din asistenţă au început să vorbească 
toţi deodată. Grace a tras adânc aer în piept și a așteptat până a 
atras încă o dată atenţia tuturor. 

— Domnule Faulkner, accept că atunci când este vorba de 
preţul cocainei, sunteţi informat cu claritate, pentru că aţi 
subliniat atunci când aţi spus sub jurământ că, dacă cele 
douăsprezece grame găsite în casa dvs. ar fi fost pentru uzul 
dvs. personal, v-ar fi fost suficiente pentru un an. Stiu, de 
asemenea, că vă bucuraţi de reputaţia de negociator sclipitor. 
Dar chiar mă îndoiesc că dvs. aţi fi putut vorbi cu cei de la 
Fortnum și Mason să vă vândă cel mai bun caviar al lor care 
valora 1.700 lire, pentru opt sute de lire. 

Grace i-a zâmbit lui Faulkner. Capcana se declanșase și, 
acum, ea era încredinţată că prada nu putea să-i scape. Cu 
toate acestea, tot mai avea o ultimă întrebare. 

— Credeţi că dl Heath a spus adevărul când a declarat: 
„Bunurile pe care le-am luat de la Fortnum, în acea dimineaţă, 
la rugămintea dlui Faulkner, au fost o duzină de borcănele cu cel 
mai fin caviar Royal Beluga?” 

Faulkner arăta de parcă ar fi vrut să dea o replică, dar niciun 
cuvânt nu i-a ieșit din gură. 

— Domnul Nightingale va confirma, de asemenea, că el a fost 
de serviciu la magazin, în dimineaţa aceea, și că cele 
douăsprezece borcănele cu caviar au fost achiziționate de un 
reprezentant al reginei-mamă. 

Buzele lui Faulkner erau acum strânse-pungă, obrajii în 
flăcări, și se ţinea de marginea boxei ca să-și stăpânească 
tremuratul. 

— Îndrăznesc să vă întreb, domnule Faulkner, dacă regina- 
mamă a fost unul dintre oaspeţii dvs. la cina de la Limpton Hall, 
din seara aceea. 

De această dată, judecătorul nu a mai făcut nicio încercare să 
oprească râsetele care au urmat, și și-a permis chiar și ei un 
zâmbet. 

Grace a așteptat să se facă complet liniște, apoi s-a întors cu 
faţa spre juraţi: 


— Onorată Instanță, nu mai am întrebări. 

S-a prăbușit apoi pe bancă, epuizată, în timp ce restul echipei 
s-a adunat în jurul ei, pentru a o felicita. 

Când s-au întors acasă, în seara aceea, Grace i-a spus lui 
Clare că, dintre multele laude ce au năvălit asupra ei, după 
interogatoriu, niciuna nu se putea compara cu faptul că-l auzise 
pe tatăl ei spunând unui coleg mai în vârstă: 

— Ştiţi, nu-i așa, că ea e fiica mea! 

După ce judecătorul l-a chemat pe avocatul principal al 
acuzării să susțină cuvintele de închidere, un brusc renăscut și 
revigorat sir Julian s-a ridicat de la locul său și a pronunţat un 
rechizitoriu extrem de dur al acuzatului pentru niște juraţi vrăjiţi. 

Preţul caviarului a fost menţionat de mai multe ori și sir Julian 
a încheiat amintindu-le că acuzatul părea a ști foarte bine costul 
celor douăsprezece grame de cocaină pură, chiar dacă habar n- 
avea de preţul caviarului. A lansat ca bună mărturia dlui 
Nightingale privitor la regina-mamă, pe care Booth Watson nu a 
negat-o. Când s-a așezat, sir Julian nu avea nicio îndoială că 
juraţii erau foarte capabili să își dea seama cine fusese în stare 
să ascundă drogurile în statuia lui Faulkner, în noaptea în 
chestiune, și, cu siguranţă, acea persoană nu era fiul lui. 

Booth Watson nu a făcut o figură prea convingătoare când a 
încercat cu mare delicateţe să apere credibilitatea clientului 
său. Rembrandt și Rubens au primit mai multe menţiuni 
onorabile, în timp ce Fortnum și Mason și dl Nightingale nu au 
fost evocaţi. L-a descris pe Miles Faulkner ca un bărbat bun și 
onorabil, care servise națiunea și comunitatea locală, cu 
distincție. A sugerat că moartea tragică a lui Adrian Heath îi 
furase clientului său oportunitatea unui proces cinstit și le-a 
spus juraţilor că trebuie să ţină asta în minte când vor hotărî 
verdictul, pentru că, dacă ei nu au fost convinși de vinovăția dlui 
Faulkner dincolo de orice îndoială rezonabilă, trebuie să-l scape 
de perspectiva groaznică a închisorii, așa încât să-și continue 
operele caritabile, în ajutorul semenilor săi. 

Cuvântarea dlui Justice Beverstock a fost și completă și 
imparţială, deși a subliniat că, dacă juraţii ajung la concluzia că 
Faulkner a fost cel care ascunsese cocaina în statuie, aceasta ar 


putea în mod clar să nu fie considerat ca fiind pentru propriul uz 
recreativ, în intimitatea casei sale, pentru că el însuși 
confirmase că i-ar fi de-ajuns pentru un an. Cu toate acestea, a 
adăugat el, Coroana eșuase în a furniza vreo probă care să 
arate că dl Faulkner luase o substanţă ilegală, în trecut, și 
prezenţa bancnotei de douăzeci de lire găsită în biroul lui, nu a 
dovedit că fusese folosită pentru a trage cocaină pe nas. Dacă, 
după analiza tuturor probelor, nu au fost convinși de vinovăția 
dlui Faulkner dincolo de orice îndoială rezonabilă, trebuie să dea 
verdict de nevinovat. Pe de altă parte, dacă nu au fost convinși 
de explicaţia dlui Faulkner asupra modului în care cele 
douăsprezece grame de cocaină ajunseseră în statuia lui, era 
datoria lor să dea un verdict de vinovăţie. 

— Decizia dumneavoastră finală trebuie să se bazeze numai 
pe probele despre care aţi auzit în această sală de judecată și 
trebuie să nu fie influenţată de opiniile altora, indiferent cât de 
apropiaţi vă sunt, pentru că ei nu au beneficiat de analiza 
tuturor probelor prezentate în acest caz. Amintiţi-vă, voi sunteţi 
unicii judecători. Vă rog, nu vă grăbiţi, judecaţi cu răbdare 
înainte de a ajunge la verdict. 

Apoi, i-a invitat pe cei șapte bărbaţi și cinci femei să se 
retragă în sala juraţilor, pentru a decide. Curtea a păstrat 
liniștea, în timp ce juraţii erau conduși afară din sală. 

— Care crezi că sunt șansele ca juraţii să decidă în favoarea 
noastră? a întrebat Clare. 

— Să încerci să subestimezi un juriu este un joc nebunesc, a 
spus sir Julian. Haideţi să sperăm că se bucură cu toţii de caviar, 
în timp ce analizează probele, pentru că vor afla curând că două 
borcănele nu ar fi de-ajuns pentru zece persoane, ca să nu mai 
vorbim de douăsprezece. 

— Ce crezi de șansele noastre BW? a întrebat Faulkner, ieșind 
din boxă și alăturându-se avocatului său. 

— N-am idee. Un jurat va merge într-o direcţie, altul în altă 
direcție. Dar sunt sigur că va dura până vor ajunge la verdict, 
așa că va trebui să ai răbdare. 

— Atunci de ce nu vii cu mine să cinăm la Savoy? am rezervat 
deja o masă. 

— Mulţumesc, Miles, a spus Booth Watson, dar nu a adăugat: 
Nu te obosi să rezervi o masă pentru mâine-seară. 

— Cât crezi că valorează, domnule Davage? a întrebat 
Christina, în timp ce se întorceau în salon. 

— Este dificil de stabilit o sumă exactă pentru o așa de 
importantă colecţie, a spus directorul de la Christie' s, dar cred 
că ar fi cel puţin treizeci de milioane, posibil mai mult. Nu în 
ultimul rând pentru că soțul dvs. a contactat toate marile case 
de licitații pentru a le informa că, dacă vreuna dintre aceste 
picturi ajunge sub privirea lor, el trebuie informat imediat. 

— Asta-i o veste bună, a spus Christina, în timp ce-i mai turna 
o cafea. 

— Doamnă Faulkner, dacă vă gândiţi să daţi colecţia la 
licitație, Casa de licitaţii Christie’ s bineînţeles că va fi onorată 
să conducă vânzarea. 

— Vă mulţumesc, dar nu voi putea să iau o decizie finală până 
nu voi afla rezultatul în procesul soţului meu. 

— Desigur, a spus dl Davage. Sperăm cu toţii și așteptăm ca 
soțul dvs. să fie găsit nevinovat și să se poată întoarce acasă, cu 
reputaţia neștirbită. 

— Nu cu toţii, a spus Christina, în timp ce a început să sune 
clopoţelul de la intrare. Ce punctualitate! a spus ea, ridicându-se 
de la locul ei. Trebuie să fie dl Nelson, care vine pentru 
evaluarea casei. 

— Îi rugăm pe toţi cei implicaţi în cazul Coroana împotriva lui 
Faulkner să se întoarcă în sala numărul unu, pentru că juraţii 
sunt gata să revină. 

Sir Julian își închidea nasturii de la pantaloni. Grace și Clare 
luau o cafea în salonul avocaţilor acuzării. DI Booth Watson scria 
o opinie cu privire la comerţul interior, pentru un client din 
Guernsey, în timp ce Miles Faulkner făcea schimb de numere de 
telefon cu o femeie pe care tocmai o cunoscuse, pe coridor. 

Au pornit fiecare, separat, spre sala numărul unu, pentru a 
auzi verdictul dat de juraţi. Jurnaliștilor nu le păsa de partea cui 
era decizia. Evening Standard avea deja două titluri pregătite: 

L-AU UMFLAT și A SCAPAT DIN NOU și două articole 
corespunzătoare lor, scrise amândouă de același ziarist. 

Faulkner s-a întors în boxa acuzaților, în timp ce ceilalți își 
ocupau locurile și așteptau să-și facă apariţia judecătorul. O 
tăcere anticipativă s-a lăsat asupra sălii, în timp ce intra dl 
Justice Baverstock. Odată ce acesta s-a așezat, i-a făcut semn 
cu capul aprodului să dea semnal că juraţii se pot întoarce. 

Toţi ochii erau fixaţi pe cei șapte bărbaţi și cinci femei care 
intrau, în șir, în boxa juraţilor, pentru ultima oară. Aleseseră ca 
președintă o femeie de vârstă mijlocie cu aspect de mamă de 
familie. Era îmbrăcată cu un costum ce-i venea fix pe trup, nu 
purta bijuterii, era ușor machiată. Sir Julian a studiat-o cu 
atenţie, dar a putut deduce puţin din comportamentul ei calm și 
profesionist. Directoare de școală sau șefă de spital, în mod 
sigur, cineva ce obișnuia să ia decizii. 

Odată ce s-au așezat toți juraţii, judecătorul i-a făcut semn cu 
capul aprodului. Acesta s-a ridicat de la locul său, a făcut un pas 
înainte și s-a întors cu faţa spre juraţi. 

— Președintele este rugat să se ridice. 

Doamna între două vârste s-a ridicat în picioare și, dacă era 
emoţionată, nu lăsa la vedere niciun semn. 

— Aţi ajuns la un verdict cu care să fiți cu toţii de acord? a 
întrebat aprodul. 

— Da, Onorată Instanță, a spus ea, privind înspre judecător. 

— L-aţi găsit pe acuzat vinovat sau nevinovat de a fi în 
posesia unei substanţe ilegale, anume douăsprezece grame de 
cocaină? 


Faulkner și-a ţinut respiraţia. Grace a închis ochii, iar William 
s-a uitat fix la acuzat. 

— Vinovat. 

Hawksby și Lamont și-au strâns mâinile, în timp ce mai mulți 
jurnaliști au sărit de la locurile lor, au părăsit rapid sala de 
judecată în căutarea celui mai apropiat telefon. Clare a 
îmbrăţișat-o pe Grace, iar William și-a croit drum spre banca 
Coroanei. Dar majoritatea celor din sală au rămas așezați, 
așteptând cu nerăbdare pronunţarea finală a judecătorului. 

— Prizonierul este rugat să se ridice în picioare, a spus 
aprodul, imediat ce ordinea în sală a fost restabilită. 

Faulkner s-a ridicat nesigur pe picioare, și-a încleștat mâinile 
pe marginile boxei și a așteptat să-și afle soarta. 

— Acesta a fost unul dintre cele mai neobișnuite cazuri, din 
mai multe motive, a început dl Justice Baverstock, și voi cere 
puţin timp pentru a analiza implicaţiile lui complete, înainte de a 
pronunţa sentinţa. Prin urmare, le voi cere părţilor interesate să 
se întoarcă în această sală mâine-dimineaţă, la ora zece, când 
voi pronunţa sentinţa. 

— Onorată Instanță, a spus Booth Watson, ridicându-se de la 
locul său. Pot presupune că va rămâne pe cauţiune clientul 
meu, peste noapte? 

Grace era gata să sară și să obiecteze, când Onorata Instanță 
a spus: _ 

— Nu, nu poţi, domnule Booth Watson. In așteptarea 
sentinţei, el va rămâne în custodie, pentru că, dacă v-aș aproba 
cererea, nu sunt convins că va mai apărea mâine-dimineaţă în 
această sală, pentru a asculta hotărârea mea. 

Booth Watson s-a cufundat în fotoliul său, fără alte 
comentarii. 

— Coborâţi-l, a spus aprodul. 

Doi polițiști au înaintat, l-au înhăţat bine de braţe pe Faulkner 
și l-au condus pe scări în jos, spre zona celulelor. 

— Asistenţa e rugată să se ridice în picioare! 

William l-a privit pe Faulkner cum dispare din vederea lui și 
tot ce mai putea să facă era să se întrebe ce-i trecea acestuia 
prin minte. 

— Felicitări, Grace, a spus sir Julian. Fără tine, nu aș fi reușit. 

— Îţi mulţumesc, tata. Și sunt câteva motive pentru care eu 
nu puteam reuși, fără tine. 


Au zâmbit amândoi. 

— Mă tem, dragă domnişoară, că nu va dura mult până ce vei 
deveni avocat al Coroanei și eu nu voi mai putea să-ţi cer 
ajutorul în calitate de avocat-asistent. Și, de asemenea, îţi 
mulţumesc și ţie, Clare, chiar dacă bănuiesc că pe viitor vei fi 
cunoscută „Clare Caviar”. Dar, felicitări amândurora pentru o 
victorie faimoasă 

— Cât credeţi că va dura pronunţarea sentinţei? a întrebat 
Clare, în timp ce se îndreptau spre ieșirea din sala de judecată. 

— Alege un număr, a spus Sir Julian și precis va fi greșit. 

— Nu crezi că există cea mai mică şansă de a putea să-l 
influenţezi pe judecător, BW? a spus Faulkner, așezându-se pe 
salteaua subţire și tare. Data trecută, ai reușit. 

— Nu, nu am reușit. Judecătorul este cel care te-a influenţat 
pe tine, i-a reamintit Booth Watson, trăgându-și un scaun pe 
care să se așeze. Eu am sugerat Curţii de Apel că, închisorile 
noastre fiind atât de aglomerate, s-ar putea gândi la o amendă 
mare, mai potrivită decât o sentinţă cu închisoarea în acest caz, 
dar, până acum, ideea a avut parte de urechi surde. 

— BW, dacă ţi-aș fi urmat sfatul și aș fi refuzat să fiu 
interogat, am fi luat cina amândoi, în seara aceasta, la Savoy. 

Aceasta a fost una din rarele ocazii în care Booth Watson nu 
și-a exprimat părerea, în nume personal sau profesional. 

— Patru milioane? a repetat Christina. 

— Posibil mai mult, a spus dl Nealon. Am doi sau trei clienți 
notaţi în dosarele mele, care caută de ceva timp o proprietate 
ca aceasta, și, odată ce i se va face reclamă în toate revistele 
lucioase și în toate ziarele, cine știe cât ar putea oferi? 

— Sună promițător, a spus Christina. 

— Deci, doriți s-o pun pe piață, doamnă Faulkner? 

— Da, dar nu cât timp mai sunt doamna Faulkner, ceea ce n- 
ar trebui să mai dureze prea mult. 

— Asistenţa e rugată să se ridice în picioare! 

Domnul Justice Beverstock a intrat în feuda sa pentru ultima 
oară în cazul Coroana versus Faulkner. A pus pe masa din faţa 
sa un dosar gros din piele roșie inscripţionat EIIR, s-a așezat și 
și-a aranjat roba, apoi a privit sala și a așteptat să se așeze 
toată asistenţa. Și-a pus pe vârful nasului o pereche de ochelari 
tip jumătate de lună și a făcut semn cu capul către aprod. 

— Prizonierul este rugat să se ridice în picioare. 

Faulkner s-a ridicat și a întors faţa spre Onorata Instanță. Era 
clar pentru toţi că ei nu dormise în noaptea anterioară. 

Judecătorul a deschis dosarul roșu, s-a uitat la cuvintele scrise 
cu propria lui mână și a început să citească sentinţa. 

— Nu este nicio îndoială în mintea mea, domnule Faulkner, că 
sunteți un bărbat grosolan, lipsit de principii și amoral, căruia îi 
lipsește orice simţ al decenţei și al bunului gust și care, din 
cauza bogăției și statutului său, simte că este mai presus de 
lege. Cu acestea în minte și ţinând cont de gravitatea faptei, 
primiţi pedeapsa de șase ani în închisoare. 

Lui Grace i-a venit să sară în sus, dar a reușit să se 
controleze, în timp ce câţiva dintre cei din jurul ei nu au putut s- 
o facă. După expresia de pe figura lui sir Julian, era clar că 
aprecia comportamentul fiicei lui ca foarte potrivit, dar nu a 
comentat nimic în acest sens. 

— Dar, date fiind circumstanţele, a continuat judecătorul, 
după ce a recâștigat atenţia tuturor, am decis suspendarea 
sentinţei în schimbul unei amenzi de un milion de lire sterline, 
peste și în afara oricăror costuri legale implicate în proces, pe 
care, de asemenea, le veţi suporta dvs. 

Lui Faulkner i-a venit să sară în sus și să strige A/e/uia, cu 
toate că a fost surprins să constate că avocatul său nu păruse 
să împărtășească cu el această ușurare, dar a continuat să stea 
acolo, cu o expresie serioasă pe figură. 

— Totuși, a spus judecătorul, întorcând pagina, mi s-a 
reamintit că, în prezent, îndepliniţi o pedeapsă de patru ani cu 
suspendare pentru o acuzaţie anterioară de fraudă. Domnul 
Justice Nourse, care a prezidat procesul, a afirmat cu claritate 
că, dacă mai comiteţi a altă faptă, oricât de neînsemnată, în 
perioada probatoriului, veţi primi automat sentinţa de patru ani 
cu efectuare, într-o închisoare de mare siguranţă, fără anulare 


și, cum eu nu am autoritatea de a trece peste această decizie, 
acum vă veţi îndeplini sentinţa de patru ani de închisoare. 

Faulkner s-a prăbușit pe scaun și și-a luat capul în mâini. 

— Şi, din cauza sentinţei anterioare, sunt sfătuit de Secţia de 
Urmărire Penală a Coroanei că nu am nicio cale în afară de a 
adăuga cei șase ani pe care i-am prescris, la ceilalți patru 
anteriori, așa că sentinţa de executat va fi, acum, de zece ani. 

Domnul Justice Baverstock a închis dosarul roșu și, încă o 
dată, i-a făcut semn cu capul aprodului curţii. Rumoarea era așa 
de puternică, încât, puţini l-au auzit pe aprod spunând: 

— Duceţi prizonierul jos. 

Sir Julian a desfăcut dopul sticlei de șampanie și a început să 
toarne în pahare pentru echipa sa victorioasă. 

— Câte borcane de caviar ați reușit să salvaţi? a întrebat 
Clare. 

— Juraţii le-au lins pe amândouă, a spus Grace. Au pretins că 
aveau nevoie de mostre din probe. Al lui Booth Watson a 
dispărut și nu mă aştept să-l mai văd vreodată pe al lui 
Faulkner. Dar, din amabilitate, judecătorul ni l-a dat pe al său. 

— Asta te costă mai mult decât câștigi ca asistentă a mea, în 
acest caz, a spus sir Julian, înmânându-i un pahar cu șampanie. 

— Nu va acoperi costurile DPP? a întrebat Clare. La urma- 
urmelor, noi chiar am câștigat procesul, în ciuda sfaturilor lor 
ilustre. 

— Nicio speranţă. Dar vestea bună este că Faulkner va trebui 
să acopere costurile datorate Coroanei, întrucât judecătorul a 
indicat că toate cheltuielile legale sunt în responsabilitatea lui. 

Paharele au fost imediat ridicate, ca un toast improbabil 
pentru Miles Faulkner. 

— Și un toast pentru Grace, care a asigurat verdictul, a spus 
sir Julian, ridicând paharul, a doua oară. 

— Pentru Grace! au strigat toţi, urmând obiceiul. 

— Să amintim numele lui Adrian Heath, a spus William, care 
ne-a furnizat indiciul vital care l-a pus la pământ pe netrebnic. 

— Pentru Adrian Heath, au repetat toţi, ridicând paharul a 
treia oară. 


KKK 


— Veşti bune, a spus Barry Nealon. Am primit o ofertă de cinci 
milioane, pentru Limpton Hall. 

— Cinci milioane? a repetat Christina, nevenindu-i să creadă. 
Dar este mult mai mult decât prețul cerut. 

— Cu siguranță, este, și avocații cumpărătorului s-au oferit să 
plătească cu un depozit de jumătate de milion, dacă sunteți de 
acord să retrageți imediat casa de pe piață. 

— Ce-mi recomanzi? 

— Ţi-aș recomanda să accepți oferta. Nu în cele din urmă 
deoarece cumpărătorul a fost de acord că, dacă nu finalizează 
achiziția în treizeci de zile, va renunța la depozit, aşa că nu văd 
vreun aspect negativ. 

— Cine este el - cumpărătorul? 

— Habar n-am, a spus Nealon. Tranzacția a fost făcută prin 
avocatul lui. 

Într-o săptămână de la sosirea la Pentonville, prizonierul 4307 
fusese mutat singur în celulă. După două săptămâni, avea 
propria sa masă la cantină și nimeni nu avea voie să se apropie 
de el, dacă nu era invitat. După trei săptămâni, a fost dus de la 
curățatul toaletelor și numit om de serviciu la bibliotecă, unde 
nu era deranjat prea mult de ceilalți deținuți. Spre sfârșitul lunii, 
avea propriul său interval orar în sala de gimnastică, cu 
antrenor personal care era plătit cu ora. După două luni, citise 
Război si Pace, Povestea celor două orase, Contele de Monte 
Cristo și pierduse vreo șase kilograme în greutate. Niciodată nu 
fusese mai bine făcut și mai citit. 

În luna a treia, îi era adus în celulă Financial Times, imediat 
după ora opt, în fiecare dimineaţă, împreună cu ceaiul, în 
ceașcă, nu în borcan. Dar lovitura cea mai mare i-a luat ceva 
mai mult timp până s-a realizat: accesul la propriul lui telefon, 
timp de cincisprezece minute pe zi și, sâmbăta, treizeci de 
minute. 

Vizitatorii din weekend - avea voie să primească numai doi, 
ca oricare dintre pușcăriași - nu erau prieteni sau rude, ci 
asociați în afaceri, pentru că nu avea timp de pierdut cu treburi 


frivole. O dată la două săptămâni, avea voie să petreacă o oră 
cu consilierul, avocatul lui legal. Era singurul care-și putea 
permite așa un lux, în mod regulat. L-a sfătuit pe Booth Watson 
să depună un apel pentru rejudecarea procesului pe motiv că 
primul proces trebuia să fi fost eliminat de vreme ce Adrian 
Heath nu putuse oferi mai multe probe. Apelul a fost respins. Al 
doilea apel a fost împotriva duratei sentinţei, pe motivul că era 
excesiv pentru o faptă atât de minoră. Încă nu auzise de CPS. 
Apoi, a făcut cerere să fie mutat într-o închisoare normală (nu 
de maximă siguranţă), pe motiv că nu avea un trecut violent. Și 
acest apel a fost, de asemenea, respins. În cele din urmă, i-a 
scris ministrului cu afaceri interne, cerând ca pedeapsa să-i fie 
înjumătăţită pentru bună purtare. N-a primit nici măcar o 
dovadă că scrisoarea a ajuns la destinaţie. 

ÎI surprinsese pe Booth Watson, la prima lor întâlnire, o 
realizare deosebită, când îl instruise să facă o ofertă pentru 
Limpton Hall, cu un avocat de care acesta nu mai auzise 
niciodată, până atunci. 

— Nu știam că e pusă în vânzare, a recunoscut Booth Watson. 

— Nu este, replicase Faulkner. Și va fi scoasă de pe piaţă, 
până săptămâna următoare. Vreau, de a asemenea, să intri în 
legătură cu dl. Davage de la Christie's și să-i spui clar că vei 
licita pentru oricare dintre picturile mele, dacă sunt depuse 
pentru a fi vândute la licitaţie. 

— Ce te face să crezi că le va da spre vânzare? 

— Christina nu va avea de ales, a spus Faulkner. Dacă își 
continuă visul de a cumpăra o proprietate în Florida, este 
nevoită să-și pună contul pe roșu. 

— Şi picturile? 

— Pereţii de la Limpton Hall vor fi goi cu mult timp înainte 
deja, împreună cu contul ei din bancă. 

Booth Watson era un bărbat care știa când să înceteze să mai 
pună întrebările ale căror răspunsuri nu voia să le știe. A fost 
ușurat când ofițerul Social Rose a venit să-i spună că ora s-a 
sfârșit. 

Dacă autorităţile închisorii ar fi fost sârguincioase ar fi 
manifestat interes mai deosebit faţă de problema cu cititul a 
prizonierului 4307 și față de un alt prizonier anume, care se 
plimba în mod regulat cu Faulkner, în curte - precum și faţă de 
vina pentru care acesta fusese condamnat. 

— Semnati aici, aici și aici, a spus sir Julian, dându-i doamnei 
Faulkner stiloul lui. 

— Deci, s-a terminat totul, a spus Christina, odată ce s-a uscat 
cerneala. Cinstită să fiu, sunt surprinsă că Miles a fost de acord 
să se despartă de picturile lui preţioase, ţinând cont de faptul că 
le-a iubit, întotdeauna, mai mult decât pe mine. Totuși, va putea 
să le cumpere când vor apărea în licitaţie, cu toate că mă voi 
asigura să nu fie ieftine deloc. 

Sir Julian a ridicat dintr-o sprânceană. 

— Am un ofertant în casă care se va asigura că vor fi vândute 
peste preţul estimat de adjudecători, a explicat Christina. 

— Caz în care vei încălca legea, doamnă Faulkner, ceea ce te 
sfătuiesc serios să nu faci. 

— Cum adică? 

— Aţi format un cartel cu unicul scop de a forța preţul în 
avantajul dvs. și, fiţi sigură, soţul dvs. îl va fi aflat deja. 

— Fost soţ, a spus ea, privind la hârtiile pe care tocmai le 
semnase. 

— Nu, până nu semnează și el anularea. 

— Cu ce alegere a rămas, acum că e la închisoare? 

— Cu multe ore în care să nu se gândească la altceva decât la 
ce puneţi dvs. la cale. Și nimic nu i-ar face mai mare plăcere 
decât să sfârșiţi în închisoare pentru că aţi încălcat legea despre 
care nu știaţi nici măcar că există. De fapt, bănuiesc că aceasta 
ar fi una din acele situaţii rare în care Booth Watson ar fi fericit 
să apară în numele Coroanei. 

— Atunci, va trebui să mă mulţumesc cu cât crește prețul în 
licitaţie. 

— Cred că așa v-aș sfătui, doamnă Faulkner, și să nu uitaţi că 
aţi avut deja o ofertă de cinci milioane pentru Limpton Hall, iar 
eu am confirmat că a fost depusă suma de 500.000 lire sterline 
de avocaţii celeilalte părți. 

— Ceea ce îmi va da posibilitatea să fac un depozit pentru 
casa visurilor mele din Florida, în aceleași condiţii. 

— Când vă gândiţi să vă mutaţi în Statele Unite? 

— Imediat ce sunt vândute picturile. Christie's a evaluat 
colecţia la aproximativ treizeci de milioane și le vor ridica 


săptămână viitoare, în timp pentru licitația lor de primăvară. 
Sincronizarea nu putea fi mai bună. 

— Credeţi că sunt toate originale, nu copii? a întrebat sir 
Julian. Ceva ce fostul dvs. soţ este foarte capabil să aranjeze. 

— Sunt sigură. Au fost autentificate toate de un expert de la 
Christie's. Altfel nu aș fi semnat niciodată actele de divorț. 

— Și unde veţi locui, odată ce Limpton Hall va fi vândut? 

— În apartamentul nostru din Eaton Square. Mai este închiriat 
în leasing doar câteva luni, dar mai mult decât suficiente ca să 
mă descurc, până preiau rezidența din Florida. 

— Atunci, totul este stabilit, dacă nu mai este ceva pentru 
care să aveţi nevoie de sfatul meu? 

— Da. Am un cadou pentru nora dvs., sau ca să fiu mai clară, 
pentru Fitzmolean. Este modul meu de a spune „Mulţumesc” 
pentru tot ce a făcut familia dvs. pentru mine. 

A ridicat o geantă de transport Sainsbury de lângă ea, a scos 
o mică pictură și a ridicat-o pentru ca sir Julian să o poată 
admira. El a privit cu venerație lucrarea Gv/erul alb de dantelă 
de Vermeer, capodopera după care plânsese Beth, după ce 
luase ceaiul împreună cu Christina, la Limpton Hall. 

— Extrem de generos din partea dvs., a spus el. Dar, sunteţi 
sigură că vreţi să vă despărțiți de o pictură atât de valoroasă? 

— Foarte sigură, a spus Christina. La urma-urmelor, mai sunt 
șaptezeci și două în locul din care vine ea. 

Telefonul a sunat pe partea lui de pat, dar nu a reuşit să-l 
apuce, înainte ca o Beth gravidă și greoaie să se răsucească și 
să geamă. 

— Scuze, a șoptit el, și a ridicat receptorul. Cine-i la aparat? 

— Hawksby. 

— Bună dimineaţa, sir. 

— Du-te la heliportul Battersea, cât de repede posibil, sergent 
Warwick. În câteva minute, e la tine o mașină. Nu mă face să 
aștept. 

— E ceva ce-ar trebui să știu, sir? 

— Ninge, a spus Hawk, înainte de a se întrerupe legătura. 


William a pus receptorul jos și s-a îmbrăcat repede cu hainele 
din ziua precedentă, apoi a sărutat-o pe Beth, care a scos un al 
doilea geamăt, în timp ce el se îndrepta spre ușă. 

— Unde pleci la ora asta a dimineţii, om al cavernelor? 

— Aș vrea și eu să știu, a răspuns el și a închis ușa de la 
dormitor, înainte ca ea să mai poată pune alte întrebări, la care 
să nu poată să răspundă. În clipa în care a deschis ușa de la 
intrare, în faţă a oprit o mașină a poliţiei. 

— Bună, domnule sergent, a spus o voce familiară, când 
mașina a demarat, prin zăpada care continua să cadă. 

— Bună, Danny. Ai idee ce se petrece? 

— Peste gradul meu. Tot ce știu este că trebuie să ajungem, 
urgent, la heliodromul Battersea, unde ne vom întâlni cu 
comandantul Hawksby. 

Danny a mărit viteza pe Royal Hospital Road, cu luminile 
albastre aprinse, dar fără sirene. 

— N-am vrea să trezim vecinii, nu-i așa? 

— Sau pe Beth, a spus William, gândindu-se la soţia lui 
însărcinată. Nu mai e mult, de-acum. 

Pe drum nu era trafic intens la acea oră a dimineţii, așa că 
Danny nu avea nevoie să-și folosească bagajul uzual de trucuri, 
cu toate că William încă trebuia să se prindă cu mâinile de bord, 
ori de câte ori el făcea un viraj, de parcă erau pe o pistă uriașă 
de încercare. 

— Pariez că Hawksby este deja acolo și ne așteaptă, a spus 
William, când au trecut peste podul Battersea și au virat scurt la 
dreapta. 

— De fapt, așezat în partea din spate a elicopterului, domnule 
sergent. 

— Bineînţeles, a spus William, când treceau prin porțile 
helioportului. 

A sărit afară din mașină în timp ce se oprea, pierzându-și 
aproape echilibrul, și s-a îndreptat alunecând prin zăpadă, spre 
elicopter. S-a instalat în spate. 

— Bună dimineaţa, sir, a spus William, punându-și centura. 

— O dimineaţă perfectă pentru ce am eu în minte, sergent 
Warwick, a răspuns comandantul, în timp ce elicele au început 
să se rotească. După cum vei afla curând. 

— Unde mergem? 


— Întrebare greșită. Nu unde mergem este important, ci ce 
anume căutăm acolo. Așa că fă ochii mari. 

— Vreun indiciu? a întrebat William, în timp ce elicopterul 
urca în cer și el se uita peste umăr să vadă House of Commons 
acoperită de zăpadă, arătând ca o carte poștală de Crăciun. 

— Nu dacă speri la viitoarea ta promovare. 

Elicopterul a virat la stânga, îndreptându-se spre sud-est și 
lăsând Westminster în spatele lor. 

— Ceva observaţii pe care vrei să mi le împărtășești? a 
întrebat Hawk, după câteva minute. 

— Zburăm peste Wandsworth, Southwark și Brixton, a spus 
William. Așadar, căutăm niște blocuri turn, mai precis unul 
anume? 

— Ai ghicit pe jumătate, a spus comandantul, în timp ce 
pilotul a făcut o întoarcere lentă cu 180 de grade, luând-o înapoi 
spre Brixton. Deci, de ce este neobișnuită dimineața aceasta? 

— Ninge serios, a spus William, dar nu a mai adăugat: Sí ce-i 
cu asta? 

— Ești așa de ascuţit la minte, încât ai putea coji un măr, 
sergent William. 

Au continuat să zboare peste Battersea Bridge, pentru a doua 
oară, dar William încă nu era cu nimic mai pătrunzător, deși 
comandantul știa în mod clar ce caută, pentru că ochii lui 
rămâneau focusaţi pe clădirile de dedesubt. 

După ce pilotul virase înapoi, pentru a treia oară și o luase pe 
o rută ușor diferită, Hawk a declarat, deodată: 

— Acolo e, se uită direct la noi! 

— Acolo e ce? a întrebat William, în timp ce elicopterul a 
coborât și a continuat să plutească, un moment, deasupra unui 
bloc turn anume. 

— Uită-te cu atenţie, sergent Warwick, și spune-mi ce vezi. 
Sau, mai important, ce nu vezi. 

William a privit cu mare atenţie prin zăpada care continua să 
cadă și, brusc, a scos un sunet triumfător: 

— L-am văzut! 

— Ce-ai văzut, sergent Warwick? 

— Acoperișul care nu are zăpadă. 

— Și ce-ţi spune ţie lucrul acesta? 

— Că trebuie să fie acoperișul de deasupra fabricii de droguri, 
unde ei cultivă canabis. 


— De ce? 

— Deoarece căldura degajată de reflectoarele masive din 
interior topește zăpada în clipa în care se așază pe acoperiș. 

— Pe scurt, deci, am aflat acum unde este laboratorul lui 
Rashidi și putem trece la o provocare mai dificilă, anume cum să 
intrăm înăuntru, fără ca el să-și dea seama că am descoperit cel 
mai păzit secret al lui. 

Sarcina UCO, s-a gândit William, dar nu și-a exprimat opinia, 
pentru că elicopterul s-a întors din nou spre Battersea. Dacă ar 
fi exprimat acest gând al său, comandantul ar fi fost de acord cu 
el, cu toate că nu i-ar fi spus că urma să se întâlnească cu 
Marlboro Man, mai târziu, chiar în acea dimineaţă. 

— Ce mă va costa acest lucru? 

— Cu totul, treabă curată, cinci mii cash ar trebui să fie de- 
ajuns, a spus tovarășul lui, în timp ce își continuau plimbarea în 
curtea închisorii. Dar asta nu va fi posibil, dacă mai e cineva 
înăuntru. 

— Atunci va trebui să se petreacă într-o vineri, a spus 
Faulkner. Este ziua liberă a menajerei și ea pleacă să-și viziteze 
mama, în Sevenoaks. Mănâncă împreună la prânz, se duc la 
cinematograful din localitate, apoi își petrec seara împreună, în 
casa mamei. Rareori se întoarce la Hall, cu mult înainte de ora 
șapte. 

— Gândindu-mă că suntem închiși aici, pari a fi extrem de 
implicat în mișcările ei. 

— Cu toate că fosta mea soţie a concediat cea mai mare 
parte a personalului, a păstrat șoferul meu. El primește regulat 
două pachete pe săptămână și eu sunt cel care le plătește pe 
amândouă. 

— Cum voi fi plătit? 

— Makins, care a fost majordomul meu, te va aștepta la Hall, 
sâmbăta următoare, seara. El mai are o altă sarcină de făcut 
pentru mine, în timpul zilei, așa că, dacă omul tău vine în jur de 
ora șapte, va primi prima mie. 

— Şİ restul? 

— li vei primi când va fi clar pentru toţi că și-a făcut treaba. 


Cei doi și-au strâns mâinile. Singurul fel de contact permis în 
închisoare. S-a auzit sunetul lung al sirenei și prizonierii au 
început să se scurgă încet din curte îndreptându-se spre celulele 
lor. 

— Şi tânărul? a spus Faulkner, înainte de a o lua pe căi 
diferite. Nu uita că vom avea nevoie de el, în noaptea dinainte. 

— Am persoana ideală pentru treaba aceea. Dar te va costa 
încă o mie. 

— Va trebui să dau un telefon în seara asta, a șoptit Faulkner, 
când a trecut pe lângă ofiţerul de serviciu la pază. 

— Nicio problemă, domnule Faulkner. Voi veni să vi-l aduc, în 
jur de ora șapte. 

Christina l-a cules din Tramp, l-a hrănit, l-a umplut de 
șampanie și l-a luat la apartamentul ei din Eaton Square. Ştia că 
trebuia să fie invers, dar nu mai avea douăzeci și doi sau treizeci 
și doi de ani și, nu peste mult timp împlinea patruzeci și doi. 
Când s-a trezit, dimineaţa următoare, a fost surprinsă să 
constate că Justin era încă acolo, arătând la fel de pofticios, ca și 
noaptea trecută. Săracul de el. 

S-a strecurat afară de sub pilotă și s-a îndreptat către baie, 
unde a încercat să mai îndepărteze câţiva ani cu ajutorul 
machiajului și al unui puf de parfum, înainte de a se întoarce în 
pat și să se poată preface că abia s-a trezit. A început să-l 
mângâie între picioare, trezindu-l încet la viaţă, până când el nu 
s-a mai putut controla. După ce-au făcut dragoste pentru a treia 
oară - sau era a patra oară? - s-au bucurat de o baie lungă și de 
un mic dejun încă și mai lung, în timpul căruia a aflat că Justin 
nu avea serviciu. Dar, la urma-urmelor, de ce te-ai necăji să ai 
serviciu, când arăţi atât de bine? 

Christina a început să se întrebe dacă l-ar putea ţine la ea, 
până când se va muta în Florida. La plecare, a întrebat-o dacă-i 
putea da o bancnotă de cinci lire, pentru taxi. Ea i-a dat o 
bancnotă de zece și s-au înţeles să se întâlnească pentru cină, 
în acea seară. Ea s-a uitat la ceas, conștientă că trebuia să 
plece, dacă voia să ajungă la Limpton Hall până la unsprezece, 
când va supraveghea încărcarea picturilor de către Casa de 
Licitaţie Christie's. 

Când a ieșit din apartament, șoferul a salutat și i-a deschis 
portiera Bentley-ului, ca să poată urca. Eddie s-a așezat la volan 
și au demarat în direcția Hampshire. 

Odată ce picturile au fost preluate de Christie's, Christina 
intenţiona să-i ceară firmei Partridge din Bond Street să 
evalueze mobila, pentru că nu avea nicio intenţie să ia cu ea în 
Florida ceva care să-i amintească de Miles. Pentru un moment, 
aproape că i-a părut rău pentru el. Dar numai pentru un 
moment. Zece ani erau mai mult decât se așteptase ea, dar nu 
mai mult decât se rugase să dureze căsătoria lor. 

O oră mai târziu, în timp ce treceau prin satul Limpton, 
mintea ei s-a întors la Justin și la locul în care-l va duce pentru 
cină, când a trecut pe lângă ei o mașină de poliţie. Annabel a 
fost alegerea. Acolo, nu erau șanse ca el să agaţe o altă femeie. 


Mai degrabă vor fi evaluaţi din punct de vedere al ligii financiare 
la care jucau. Și, atunci, și-a dat ea seama că el nu-i dăduse 
numărul de telefon și că nu-i știa numele de familie. 

Eddie a virat la stânga din drumul principal, pe aleea care 
ducea spre singura casă - Limpton Hall. Atunci a zărit ea prima 
oară fumul. Nu era nimeni de serviciu la poartă când au intrat. Îi 
concediase pe portar, pe majordom, pe bucătar și pe grădinar 
de ceva timp, păstrându-i numai pe menajeră și pe șofer, pentru 
a avea grijă de ea, în puţinele ocazii în care trebuia să vină la 
casa de la ţară. 

Cu mult înainte de a ajunge la capătul aleii, Christina a 
început să ţipe isteric. Flăcări oranj-închis se înălțau în aer și-și 
croiau drum prin norii negri, groși, de fum. Era clar că cele trei 
mașini de pompieri duceau o luptă fără speranţă. 

Patru ore mai târziu, în ciuda eforturilor herculeene ale 
pompierilor, tot ce mai rămăsese din Limpton Hall era o 
grămadă mare de cărămizi și cenușă fumegândă, în timp ce o 
pătură groasă de fum obtura soarele dimineţii. Christina nu 
remarcase că Eddie nu părea surprins. 

— Îți lași barbă, om al cavernelor? a întrebat Beth, după cina 
frugală din seara aceea. 

S-a întins peste masa de bucătărie și i-a mângâiat părul de pe 
barbă. 

— Depinde de cât de mult durează misiunea mea actuală. 

— Sper că nu prea mult, a spus ea, ridicându-se să pună 
vasele în mașina de spălat, în timp ce el curăța masa. Ce plan 
avem pentru seara asta? Presupunând că nu vei fi solicitat să 
salvezi lumea, în ultimul minut. 

— Speram ca o frumoasă domniţă să mă mângâie pe frunte, 
în timp ce eu urmăresc meciul zilei. 

— Mai gândește-te, om al cavernelor. Eu am ales deja un film 
care, sunt sigură, se va potrivi cu gusturile tale modeste. 

— Multe femei sexi? 

— Nu, dar bărbaţii sunt bârfitori, a spus ea, închizând capacul 
mașinii de spălat și începând să așeze masa pentru micul dejun. 

— Să îndrăznesc să întreb? 


— Tunurile din Navarone, cu David Niven și Gregory Peck, a 
spus Beth, în timp ce mergeau spre camera de zi. 

— L-aș fi preferat pe Kerry Dixon înscriind un gol împotriva lui 
Arsenal. 

— Bine, atunci, n-ai noroc. Dar, înainte ca David Niven să mă 
mângâie pe frunte, e ceva un pic mai serios ce trebuie să discut 
cu tine. 

— Sună de rău augur. 

— Urmează o numire majoră la Fitzmolean. 

— Te vei înscrie? 

— Nu, nu sunt calificată pentru asta. Dar tu ești, a spus Beth, 
așezându-se încet pe sofa și luându-l de mână. 

— Luminează-mă, cum ar spune Hawk. 

— Fitzmolean caută un nou șef al serviciului de siguranţă. 

— Sună interesant, a spus William, înăbușindu-și un căscat. 

— Este interesant că orarul este de la nouă la cinci, cinci zile 
pe săptămână, cu trei săptămâni vacanţă pe an. Şi secretul este 
că plata este mai bună decât primești ca detectiv-sergent la 
Poliția Metropolitană. 

— Mie îmi sună ca o slujbă pentru un ofiţer pensionar care 
vrea să-și suplimenteze pensia. 

— Ştiam că vei spune nu. Dar, promite-mi, măcar, că te vei 
gândi la asta. 

— Deja m-am gândit. Acum ne putem uita la film? 

— Nu, încă, pentru că mai am o veste, care nu este așa de 
plăcută. 

— Vei fi șefa mea. 

— Sunt, deja. Fii serios pentru o clipă, a spus ea, fără să-i dea 
drumul la mână. Christina tocmai a sunat, înainte de a te 
întoarce tu, în seara asta. Părea într-o stare groaznică. A spus că 
are nevoie să mă vadă, urgent. Primul meu gând a fost că 
trebuie să fie ceva legat de faptul că s-a răzgândit cu privire la 
oferta de a ne da Vermeer-ul. 

— N-ar fi fost al meu, a spus William. Dar tu ai fost 
întotdeauna o persoană care vede partea goală a paharului. 

— Dar, în caz că ai uitat, săptămână viitoare urma să fie 
dezvelirea oficială. 

— Sper că reacţionează exagerat la ceva ce a făcut soţul ei, a 
spus el, când Beth a apăsat pe butonul de pornire al 
televizorului. Dar ce ar putea face el, din închisoare? 


— Nu știu, dar ea chiar părea disperată, a spus Beth, în timp 
ce, pe ecran, a început să ruleze genericul filmului. Și n-aș ști ce 
să facă, dacă ea... 

— Şşş, a făcut William, în timp ce ea se cuibărea în braţele lui. 
Pare promiţător. 

Beth începea să se bucure de compania lui David Niven și 
Gregory Peck, chiar dacă William adormise deja, când, spre 
surpriza ei, el s-a ridicat brusc în picioare. 

— De ce mă gândesc eu la asta? 

— La ce? a întrebat Beth. 

— Cum să intru în clădire, fără să fiu văzut. 

Ei se înțeleseseră să se întâlnească la Fitzmolean, în 
dimineața următoare, la ora nouă, ceea ce a făcut-o pe Beth mai 
înţelegătoare. Ora nouă nu era o oră pe care ea să o asocieze, în 
mod normal, cu Christina. Nu a fost de ajutor faptul că Christina 
a izbucnit în lacrimi, în momentul în care a văzut pictura 
acoperită în catifea, atârnând în holul de la intrare. Aceasta a 
început să-i spună lui Beth, printre hohote de ce avea nevoie să 
o vadă atât de urgent. Beth a început să se întrebe dacă văzuse 
Gulerul alb de dantelă, pentru ultima oară. 

— Ce a făcut? a întrebat ea, nevenindu-i să creadă ce-i 
spunea Christine. 

— Miles a dat foc la casă și a furat picturile. 

— Dar el e în închisoare. 

— Înconjurat de unii dintre cei mai mari criminali ai ţării, care 
ar fi fost fericiţi să-l servească, atâta timp cât preţul este corect. 

— Bine, cel puţin ai o consolare, a spus Beth. Asigurarea îţi va 
acoperi pierderile. 

— Nu, nu le va acoperi. 

— Cum adică? 

— Pentru că Miles, nu a semnat-o, în mod deliberat. 

— Dar compania care a făcut asigurarea nu te-a avertizat că 
poliţa e gata să expire? 

— Ba da, m-au avertizat. Dar, din cauză că eu aveam deja o 
ofertă de cinci milioane pentru Limpton Hall și cumpărătorul 
făcuse un depozit de o jumătate de milion, am presupus că 


vânzarea se va definitiva rapid. Dar, desigur, cumpărătorul și-a 
retras, acum, oferta și vrea depozitul înapoi. 

— E de înţeles, a spus Beth, în timp ce încerca să se 
gândească la consecinţe. 

— Dar de ce nu ai reînnoit măcar asigurarea picturilor? 

— Pentru că erau în posesia Casei de licitaţie Christie's, urma 
să fie acoperite de polița generală a companiei. Eu semnasem 
deja un contract cu ei și picturile urmau să fie luate luni, așa că 
nu m-am mai gândit la ele. Cu toate că Miles a făcut-o. 

— Dar, dacă el a pus pe cineva să dea foc la casă, cu 
siguranţă va fi o investigaţie din partea poliţiei, ţinând seama de 
cine este implicat. 

— Nu prea cred, a spus Christina. Nicio societate de asigurări 
nu trebuie să plătească și raportul șefului pompierilor afirmă că 
nu a găsit niciun motiv să suspecteze o incendiere voluntară. O 
casă veche cu o instalaţie electrică șubredă și nimeni în interior, 
la momentul declanșării incendiului. 

— Ce coșmar! a spus Beth. 

— Tot imaginat de Miles. Și lucrurile merg și mai rău. Am 
făcut un depozit pentru casa visurilor mele din Florida și, dacă 
nu completez în mai puţin de trei săptămâni... Christina a 
izbucnit în lacrimi. Şi nu ajută la nimic faptul că știu că el a furat 
picturile și a scăpat. 

— Dar, mi-ai spus că Miles a informat Casa Christie's că dacă 
picturile ajung la licitaţie, el va licita pentru ele. 

— Numai pentru că știa bine că nu va trebui niciodată să se 
ajungă la asta. Ca și depozitul pentru casă, totul a fost parte a 
unui plan elaborat. Și eu am căzut în cursă. 

— Atunci trebuie să găsim picturile și să ne asigurăm că el nu 
va dispărea. 

— Este mult prea târziu pentru asta. Sunt deja la jumătatea 
drumului spre cealaltă parte a lumii, de-acum. 

— lartă-mă că te întreb, asta înseamnă că galeria va trebui să 
returneze Vermeer-ul? 

— Nu am altă alegere, a spus Christina. Altfel, îmi voi pierde 
depozitul pentru casa din Florida și sunt complet nimicită. A 
făcut o pauză. Ceea ce este clar că a fost planul lui Miles, 
mereu. 

Beth a tăcut o vreme, dar, în cele din urmă, a spus: 


— Cu excepţia, desigur, a situaţiei în care William ar putea 
dovedi că Miles îndepărtase picturile, înainte de a da foc la casă. 

— Sir, aveți cumva vreun contact în SAS? 

— Te gândeşti să lucrăm împreună, William? a întrebat 
Hawksby, privindu-l din spatele biroului. 

— Nu pentru moment, sir. 

— Atunci de ce ai nevoie de un contact acolo? 

— Mă gândesc că aş putea găsi o cale de a intra în laboratorul 
lui Rashidi, fără a trebui să lei liftul sau să urci pe scări. 

— Când am făcut armata, a spus Hawk, comandantul meu era 
un maior Jock Stewart, care jucase rugby pentru armată și 
boxase pentru regiment. Dar experiențele lui de tânăr 
locotenent cu SAS, în timpul celui de-al Doilea Război Mondial 
sunt de domeniul ficţiunii. O încrucișare între Biggles și Richard 
Hannay. 

— Pare bărbatul ideal, a spus William. Cum pot intra în 
legătură cu el? 

— Nu vei intra în contact cu SAS. Te vor contacta ei și aceasta 
numai când vor plănui să te ucidă. 

— Foarte amuzant, sir. Şi, dacă eu nu vreau să fiu ucis? 

— Steward a ajuns colonel în Goldstream Guards, așa că, 
probabil, aghiotantul lui va ști cum să dea de el. Dar, ești 
avertizat. Dacă mărâie, pornește în căutarea unei ascunzători în 
pădure. 

Au ales cu grijă ora. 

A mers de-a lungul zidului de sud al catedralei, până a ajuns 
la ușa sacristiei. Corul tocmai cântase Mantis și va reveni până 
la slujba următoare, botezul de la ora două. 

A apăsat pe mâner, a împins ușa grea, deschizând-o, și a 
intrat în catedrală. Ştia exact încotro se ducea, dar făcuse acest 
exerciţiu de câteva ori și mai înainte, pentru diferiţi credincioși. 

— Bună dimineaţa, copilă, a spus el, când a trecut pe lângă o 
fată care făcea curăţenie pe coridor, în drumul său spre birou. 

— Bună dimineaţa, părinte, a răspuns aceasta, înclinându-se 
uşor. 

Învăţase în decursul anilor că, dacă te porți ca și cum te-ai 
afla în mediul tău familiar, nimeni nu se întreabă ce cauţi acolo. 

Părintele a dispărut în birou, ușurat să constate că plecase și 
ultimul corist. S-a dus direct la nișa ce purta numele părintelui 
Michael Seed, confesorul său, și un vechi prieten cu care a avut 
puţine în comun, cu excepţia faptului că aveau aproximativ 
aceeași dimensiune. 

Și-a scos jacheta și cravata și le-a înlocuit cu roba lungă, 
neagră, un anteriu, benzi sfinte și un guler înalt, care l-au 
transformat dintr-un laic în preot, pentru ora următoare. A simţit 
că păcătuiește dar a sperat că Atotputernicul îi va ierta abaterea 
și va accepta că era pentru un bine mai mare. 

A tras cu ochiul la imaginea din oglinda de pe perete și 
aceasta nu a făcut decât să se simtă și mai vinovat. A pornit 
înapoi pe coridor, a trecut prin sacristie și a intrat în biserică. A 
păstrat ritmul pașilor când a trecut prin Capela Sfântului 
Sacrament, neavând niciun chef să se oprească și să stea de 
vorbă cu vreunul dintre enoriași, deși era foarte familiarizat cu 
rolul de preot care-și îndeplinește sarcinile pastorale, dacă ar 
pune vreunul dintre ei vreo întrebare. 

Când a ajuns în colţul retras de sub un bust în bronz al Sf. 
Benedict, a întrat în spaţiul întunecat, înghesuit și s-a așezat în 
așteptarea confesiunii singurului păcătos cu care avea întâlnire. 

După câteva momente, ușa confesionalului s-a deschis, a 
intrat cineva și s-a așezat. Preotul a tras perdeaua roșie. 

— Bună dimineaţa, părinte, a spus o voce, pe care preotul a 
recunoscut-o imediat. 

— Bună dimineaţa, fiule. 


— Îmi pare rău că a trecut atât de mult timp de la ultima mea 
spovedanie, dar viața mea a fost dată peste cap. 

— Te pot ajuta cu ceva? a întrebat comandantul, răspunzând 
mesajului codificat. 

— După cum știți, când am venit ultima dată la spovedit, Tulip 
era în spital, după ce înghiţise un pachet cu cocaină, în 
încercarea de a scăpa de arest. Mărturisesc că am sperat că va 
muri. 

— Acesta chiar este un păcat mortal, dar unul pentru care, 
date fiind circumstanţele, simt că Domnul ar putea să aibă 
înțelegere. 

— İn absenţa lui, eu am intrat în contact cu mai mulţi furnizori 
de droguri, ale căror nume simt că ar trebui să vi le spun, pentru 
a-mi ispăși păcatele de încălcare a legii. 

— Fie ca Domnul să te binecuvânteze și să te apere! 

Printre zăbrele, a fost strecurată o bucată de hârtie. 

Comandantul a aruncat repede o privire și a fost încântat să 
găsească acolo numele câtorva noi păcătoși, pe care nu le 
văzuse mai înainte. 

— Fie ca Dumnezeu să aibă milă de sufletele lor, a spus el, în 
timp ce bucata de hârtie lua drumul buzunarului de la piept. Dar 
ai localizat cuibul viperei? 

— Arestarea lui Tulip pentru uciderea lui Adrian Heath a creat 
un loc vacant în ierarhie, părinte, și eu am fost promovat, cum 
se întâmplă, în general, când ești pe câmpul de bătaie. 

— Și? 

— Bloc A, Mansfield Towers, Lavenham Road, Brixton, a venit 
imediat răspunsul. 

— Asta confirmă informaţiile noastre. Am dreptate dacă 
presupun că Rashidi are cartierul general la ultimul etaj al 
clădirii? 

— Ultimele trei etaje. Etajul al 25-lea este acela unde cultivă 
canabisul. Etajul al 24-lea este acela unde sunt preparate 
drogurile pentru furnizorii stradali. Heroină, cocaină, tablete de 
ecstasy și canabis. 

— Şi etajul al 23-lea? 

— Centru de distribuție. De acolo își ridică traficanţii marfa și 
justifică ce au luat anterior. 

— Cine e responsabil? 


— Rashidi are patru adjuncţi. Toţi patru sunt pe lista pe care 
tocmai ţi-am dat-o: un avocat fără drept de practică, un contabil 
descalificat, un doctor care a fost șters din registrul medicilor și 
un fost director de vânzări, care a fost concediat de John Lewis, 
pentru delapidare. Rashidi a avut și un secund, dar nu am reușit 
să aflu numele lui sau unde locuiește, dar sunt sigur că nu în 
clădire. Intreaga operaţie este condusă exact ca orice instituţie 
din City. 

— Şi securitatea? 

— Are patru gardieni care păzesc, în permanenţă, clădirea. 
Sunt două intrări spre laboratorul de la etajul 23; ușa din faţă, 
care e făcută din oţel ranforsat și se deschide numai din interior 
și are de asemenea și grilaj, așa că paznicul poate verifica pe 
oricine vrea să intre. Ușile sunt protejate de un New York stop, 
un instrument de securitate inventat de Mafia, pentru a ţine la 
distanță orice vizitator nepoftit. Dar nu asta este marea dvs. 
problemă. Rashidi nu folosește această ușă. El are propria 
intrare și ieșire, numai a lui. 

Comandantul nu i-a întrerupt spovedania. 

— Blocurile A și B sunt unite printr-un culoar, la etajul 23. 
Rashidi are un apartament la etajul 22 al Blocului B, așa că, la 
cel mai mic semn de necaz, poate ieși în siguranţă, înainte ca 
cineva să ajungă la ușa din faţă a laboratorului. 

— Dar cu liftul cum este? 

— Durează 42 de secunde până ajunge la etajul 23 și este în 
permanenţă însoţit de un asasin pe nume Pete Donoghue, care-l 
va duce sus la laborator, în clipa în care oricare dintre paznici 
identifică ceva ce-i trezește suspiciuni. Cu mult înainte ca trupa 
de arme de foc să urce cele douăzeci și trei de seturi de scări 
dintre etaje, să spargă ușa de oţel și să forțeze accesul în 
laboratorul din Blocul A, Rashidi va urmări la televizorul din 
apartamentul lui din Blocul B și nu va ieși de-acolo până când 
locul nu e curat. 

— Dar cu muncitorii cum este? 

— Cei mai mulţi dintre ei sunt imigranţi ilegali și criminali 
mărunți, pe care-i găzduiește Rashidi în mici apartamente 
mizere, în blocul A. Dacă era vreo problemă, ei trebuiau să iasă 
pe ușa din faţă, așa că puteai să prinzi câţiva minioni la 
coborâre, dar nu pe Rashidi sau pe mâna lui dreaptă. 

— Cât de des vine Rashidi la laborator? 


— Merge acolo ca să adune banii, între ora opt și miezul 
nopţii, de luni până joi. Este întovărășit întotdeauna de doi foști 
pușcăriași înarmaţi, și nimeni nu intră la șeful lor, dacă nu are 
stabilită o întâlnire. 

— Am nevoie să știu cine este proprietarul celor două blocuri, 
a spus comandantul. 

— Nu am cum să aflu aceasta, sir, dar, n-aș fi surprins dacă 
proprietarul ar fi însuși Rashidi. Are resurse și e destul de 
organizat și, ca toţi sociopaţii, nu i-ar păsa dacă l-ai ucide pe cel 
mai bun prieten al său. Dacă a venit vorba, eu nu cred că are 
vreun prieten. Omul a făcut o pauză, apoi a continuat: Nu mai 
am altceva de mărturisit, părinte. 

— Îţi mulţumesc, Ross, a spus comandantul. Ne-ai oferit mie 
și echipei mai mult decât suficientă muniţie pentru a trece la 
faza următoare a planului nostru. 

— Şi va fi mai multă, sir, pentru că sunt hotărât să fiu acolo în 
noaptea raidului. Să-mi spuneţi, după ce stabiliţi data. 

— Îţi voi spune. Dar să nu-ţi asumi niciun risc inutil. Ai făcut 
mai mult decât destul. S-a vacantat un post de inspector, în 
Hackney, și voi fi fericit să te recomand. 

— Nu sunt sigur că m-aș putea acomoda să fiu din nou în 
uniformă, după tot acest timp. 

— Este de înţeles. Dar dacă te răzgândești, să mă înștiinţezi 
pe canalele cunoscute. 

— Așa voi face, sir, a spus Ross. Dar sper că mă veţi aresta 
personal, când băieţii intră în laborator. 

— Bună idee, dar îl voi lăsa pe Corist să facă lucrul acesta. 

— ÎI voi recunoaște? 

— Nu-l vei putea rata, a spus Hawk, cu un zâmbet. Ross nu a 
văzut zâmbetul, din cealaltă parte a ecranului. Acum, ar fi bine 
să pleci, iar eu voi mai pierde câteva minute timpul, pe aici. Şi, 
Ross, știu că nu e cazul, dar, încă o dată, îţi mulţumesc. 

Hawk a auzit ușa deschizându-se și închizându-se. Se gândea 
la cum ar putea să-și ducă toţi oamenii până la etajul douăzeci 
și trei, înainte ca Rashidi să aibă timp să fugă, când o voce a 
spus: 

— Părinte, am păcătuit și caut iertare de la Dumnezeu. 

Ajutor, a vrut să spună Hawk, tu nu ești genul meu de 
păcătos, dar s-a mulțumit cu: 

— Cum ai încălcat legea, fiule? 


— Am râvnit la soţia vecinului. 

— Și ai avut relaţii carnale cu ea? 

— Nu, părinte, dar Biblia spune că și gândul este la fel de rău 
ca fapta. 

Înseamnă că sunt vinovat de câteva crime, s-a gândit Hawk, 
incluzându-i pe Faulkner și Rashidi printre victimele mele 
ipotetice. 

— Adevărat, fiule. Ai comis un păcat cumplit și trebuie să 
respingi tentaţiile diavolului și să elimini din mintea ta aceste 
gânduri rușinoase. 

— Şi dacă nu pot, părinte? Voi fi condamnat la întunericul 
etern și la damnare veșnică? 

— Nu, fiule. Nu, dacă te căiești pentru păcatele tale și te 
întorci la calea cea dreaptă. Lăudată fie Maria, Mama Domnului 
nostru... 

— Vă mulţumesc, părinte, a spus o voce acum ușurată, 
înainte ca ușa să se deschidă și să se închidă, din nou. 

Hawk nu a mai pierdut niciun moment în plus, pentru că nu-și 
dorea deloc să mai aibă de-a face cu alți păcătoşi neprogramaţi. 
S-a strecurat afară din cabina confesională și mai mult a alergat 
în drumul său înapoi spre sacristie, dar a trebuit să încetinească 
pasul când l-a văzut pe cardinalul arhiepiscop al Catedralei 
Westminster îndreptându-se spre el. A căzut în genunchi și i-a 
sărutat inelul. Cardinalul a făcut semnul crucii și a spus: 

— Spuneţi-mi comandante, aţi făcut voia Domnului? 

— Cred că am salvat un păcătos, astăzi, Sfinţia Voastră, a 
răspuns comandantul. 

— Atunci, să sperăm că răsplata ta va fi pe pământ, fiule, 
precum și în rai. 

— Din perspectiva celor mai recente dezvăluiri ale lui MM, a 
spus Hawk când a condus următoarea întâlnire a echipei, 
comisarul ne-a dat cale liberă. Putem cere orice resurse de la 
Poliția Metropolitană şi am primit chiar şi un buget realist. 
Există, totuşi, o clauză. 

— Întotdeauna există, a spus Lamont. 

— Comisarul insistă că prioritatea noastră este să-l prindem 
pe Rashidi în cercul lui interior, în timp ce strângem destule 


probe, pentru a-i pune deoparte până ajung oameni bătrâni. Nu 
ar fi suficient să-i închidem, pur și simplu, fabrica de droguri și 
să capturăm câţiva distribuitori. Rashidi este foarte capabil să 
fugă și să deschidă alta, în altă parte a orașului, în câteva 
săptămâni, posibil chiar zile. Probabil că are deja o altă fabrică 
pregătită chiar pentru acest scop. lInformaţi-mă, sergent 
Warwick, unde am ajuns cu investigația. 

— Detectiv Adaja și cu mine am lucrat pe teren în Brixton, în 
ultimele câteva săptămâni, a spus William. 

— Aceasta explică de ce sunteţi amândoi nerași și arătaţi de 
parcă aţi fost târâţi prin gardul verde din spate. 

— Am reușit să ne amestecăm printre localnici, a spus Paul. 

— Nu numai că am confirmat că acela este blocul în care este 
situat laboratorul, a spus William, dar mulţumită informaţiilor 
detaliate ale lui MM - și, apropo, îmi cer scuze pentru că m-am 
îndoit de el, sir, pentru că, dacă Jackie și cu mine l-am fi arestat 
și pe Tulip în Felixstone, am fi cules și acum bucăţi și... 

Comandantul a dat din mână. 

— Haide să ne ocupăm de prezent și să dăm uitării trecutul. 

l-a făcut cu ochiul lui Jackie, înainte ca William să continue: 

— Am vizitat vreo doi agenţi imobiliari locali pentru a afla 
dacă pot închiria un apartament în Blocul A, și în acest fel, să vin 
și să plec, fără să trezesc suspiciuni. Dar nu este posibil, pentru 
că s-a dovedit că blocul este înregistrat pe numele unei 
companii fantomă, deţinută, probabil, de Rashidi. 

— Există, totuși, două apartamente neocupate, în Blocul B, 
care sunt închiriate de Consiliul Lambeth, a spus Paul. Dintre 
acestea, unul ar fi ideal pentru ce avem noi în minte. 

William s-a ridicat de la masă și s-a dus la tabla albă de 
dimensiuni mari acoperită cu diagrame, săgeți și fotografii, 
dintre care una arăta cele două blocuri turn cu aleea dintre ele. 

Apartamentul la care mă gândesc este la etajul douăzeci și 
trei, nu departe de alee. 

— Bună treabă, a spus comandantul. Totuși, cel care 
închiriază apartamentul ar trebui să fie detectivul Adaja, nu 
sergentul Warwick, pentru că, dacă el poate strecura câţiva din 
oamenii noștri înăuntru, neobservaţi, când Rashidi încearcă să 
fugă pe alee, va constata că i s-a pregătit o petrecere de bun- 
venit. 


— Să intre neobservaţi, ar putea fi o problemă, sir, a spus 
William. Am avea nevoie de cel puţin o duzină de oameni pentru 
a-l aresta pe Rashidi și a-i îndepărta pe bodyguarzii lui și nu va fi 
ușor să avem o divizie întreagă de pompieri la etajul douăzeci și 
trei al blocului B, înainte ca Rashidi să aibă răgazul să fugă. Dar 
voi ajunge la asta mai târziu. 

— Cum rămâne cu acoperișul? a întrebat Jackie. Este el o altă 
cale de a fugi pentru Rashidi? 

— Puțin probabil, a spus Paul. Singura cale pe care ar putea 
ieși ar fi ieșirea de incendiu și acolo ne-ar întâlni pe noi urcând, 
în timp ce el ar încerca să coboare. 

— Nu, a spus William, aleea va fi calea de evadare preferată 
de el, pentru că, odată ce se află în apartamentul său din Blocul 
B, nu va exista niciun mod de a face o legătură între el și ceea 
ce se întâmplă în clădirea alăturată. 

— Ce se întâmplă cu ucigașul care manipulează liftul din 
Blocul A? a întrebat Hawksby, uitându-se mai atent la diagrama 
detaliată de pe perete. Il putem dezarma și folosi liftul? 

— Pete Donoghue, a spus William, arătând spre fotografia 
unui bărbat care putea să fi jucat în The Sweeney, fără să fie 
nevoie de machiaj. 

— A lucrat un timp la GBH și la jaf armat, a adăugat Lamont. 
Ultima oară când a fost arestat a fost nevoie de trei ofițeri 
pentru a-l imobiliza, iar eu i-am pus cătușele. 

— Nu te poţi apropia de lift, fără ca el să nu te verifice, a spus 
Paul. Câţiva dintre lucrătorii lui Rashidi ar prefera să urce pe 
scări, mai degrabă decât să împartă cabina liftului cu un ucigaș. 

— Chiar dacă reușești să ajungi la lift, acolo sunt întotdeauna 
postați observatori aici, aici, aici și aici, a arătat William spre 
patru intersecţii de pe planul străzii. Dacă vreunul dintre aceștia 
are vreo îndoială în legătură cu tine, liftul dispare urcând la 
etajul douăzeci și trei și nu revine la parter până când nu s-a 
clarificat totul. 

— Ca sirena pentru un raid aerian din timpul ultimului război, 
și-a amintit Hawk, dezvăluindu-și vârsta. 

— Vă cred pe cuvânt, sir, a spus Paul. 

— Cum ai reușit să culegi atâtea informaţii, fără să pună ochii 
pe tine vreunul dintre paznici? a întrebat Hawk, ignorând 
comentariul. 


— Călătorii regulate pe platforma de sus a autobuzelor, sir. 
Numerele 3, 59 și 118 trec pe lângă cele două blocuri de câteva 
ori pe oră. 

— De fapt, a spus Paul, numărul 118 oprește chiar lângă 
blocul A, de aceea am putut să identificăm cu precizie locurile în 
care sunt postați paznicii. Am identificat, de asemenea, câţiva 
traficanţi, pentru că ei sunt singurii care au voie să se îndrepte 
spre lift fără să fie chestionaţi. Dar încă nu pot risca să cobor din 
autobuz în vecinătatea a ceea ce este, virtual, o fortăreață. 

— Cât ar dura pentru ca o unitate de ofiţeri înarmaţi să 
ajungă la etajul douăzeci și trei, dacă nu pot sosi la lift în timp 
util? a întrebat Lamont. 

— MM a reușit în șapte minute și jumătate, a spus Jackie, dar, 
amintiţi-vă, liftul urcă în patruzeci și două de secunde, oferindu-i 
lui Rashidi mai mult decât destul timp să iasă pe alee și să se 
întoarcă în apartamentul lui, cu mult înainte ca primul ofiţer să 
pătrundă prin ușa din faţă. 

— Deci, cum ajungem noi la etajul douăzeci și trei în mai 
puţin de patruzeci și două de secunde? 

— Cred că William ar putea da un răspuns la această 
întrebare, a spus Hawk. 

— Sincerele mele condoleanţe, Miles, pentru pierderea 
colecţiei tale unice. Știu ce mult au însemnat pentru tine aceste 
picturi și să fie distruse cu asemenea cruzime cred că este 
devastator pentru tine. 

— Îţi mulţumesc, BW. Apreciez interesul tău, a spus Faulkner, 
încercând să pară că era devastat. 

— Ştiu, bineînţeles, că plănuiseși să cumperi înapoi Limpton 
Hall și, în timp... 

— Picturile erau cu mult mai importante pentru mine decât 
casa, dar eu încă aștept ca tu să-mi recuperezi depozitul de 
500.000 de lire sterline, cât mai repede posibil. 

— Hărtiile sunt deja în lucru. Cel puţin Vermeer-ul este la loc 
sigur, în noua lui casă, la Fitzmolean. 

— Nu pentru mult timp. 

— Nu înţeleg, a spus Booth Watson. 

— Nici nu trebuie, BW. Hai să spunem numai că am planuri în 
legătură cu el: să se reunească cu restul colecţiei mele. 

— Amabil din partea dvs. să fiți de acord să vă întâlniți cu 
mine, domnule colonel, a spus William, când cei doi bărbați s-au 
salutat în zona de recepţie. Ştiu că dl comandant este 
nerăbdător să se întâlnească cu dvs. 

— Hawksby a fost unul dintre cei mai buni subalterni tineri ai 
mei. A fost un al naibii de bun soldat, a spus colonelul, urmându- 
| pe William în lift. Va fi plăcut să-l văd după toți acești ani. 

William și-a reprimat un zâmbet când a ieșit din lift și l-a 
condus pe colonel pe coridor spre biroul comandantului. A bătut 
la ușă și, când au intrat, Hawk a salutat ca un soldat. 

— Este o onoare pentru mine să vă întâlnesc din nou! 

— La vârsta mea, sunt întotdeauna surprins că își mai 
amintește cineva de mine, a spus colonelul, în timp ce-și 
strângeau mâinile. 

— Cum v-am putea uita, sir. Generaţia mea a crescut cu 
Colditz, Dunkirk și Navarone. 

— Deci, cel care a condus acest raid nu a fost David Niven? a 
întrebat William, prefăcându-se mirat. 


— Nu, a răspuns colonelul, dar nu mă pot plânge. Când Niven 
și-a încheiat rolul, aceasta nu a afectat reputaţia mea în faţa 
doamnelor în niciun fel. Deci, cum pot să vă fiu de folos? 

— Domnule colonel, îmi permiteţi să întreb dacă ideea 
sergentului Warwick vi se pare potrivită? 

— In mod cert, da, și ceea ce este și mai bine, că știu omul 
ideal pentru această treabă. De fapt, este deja unul dintre 
oamenii tăi. Când căpitanul Scott Cairns a părăsit regimentul, 
Poliția Metropolitană l-a recrutat pentru a organiza divizia 
antitero, care este mai mult sau mai puţin SAS în uniforme 
diferit colorate. Cred că vei descoperi că ea este perfect 
funcţională acum, deși a fost ţinută ascunsă. 

— Prin urmare, va trebui s-o scoatem noi la lumină, a spus 
William. Cum intru în legătură cu căpitanul Cairns? 

— Nu știu, a răspuns colonelul. Dar nu aș fi surprins dacă el ar 
fi ascuns pe undeva, în această clădire. 

— Scotland Yard-ul angajează peste două mii de oameni în 
cele peste trei sute de birouri din cele nouăsprezece etaje, dar 
dacă el ar fi totuși aici, i-aș fi luat urma înainte de sfârșitul zilei, 
a spus Hawk. Acum, tot ce putem spera este ca băieţii noștri să 
fie la fel de buni cum a fost lotul dvs. 

— Ei sunt cu mult mai buni. Noi eram o mână de amatori, în 
comparaţie cu ei. Lotul acesta nou e format din profesioniști 
foarte bine pregătiţi, care vor face tot ce va trebui pentru a duce 
treaba la bun sfârșit. 

— Dar sunt chiar așa de nebuni? a întrebat Hawk. 

— Cu certificat! Asta-i încă singura calificare esenţială pentru 
această treabă. Și, acum, că v-am rezolvat problema, vă pot 
cere o favoare? 

— Orice, a spus Hawk. 

— De vreme ce am intrat, în cele din urmă, în Scotland Yard, 
fără a fi arestat, ar fi posibil să fac un tur ghidat la Black 
Museum? 

— Când așteptați să se nască copilul? a întrebat Christina, 
când William a ieșit din autostradă și a urmat indicatoarele spre 
Limpton, ceea ce a reînviat atâtea amintiri. 

— Nu mai e mult, a răspuns Beth. 


— Cred că sunteţi amândoi foarte emoţionați. 

— În acest moment, William are în minte cel puţin una sau 
două alte probleme. 

— Ce poate fi mai important decât nașterea primului copil? 

— Incendiul și furtul lucrărilor de artă, a spus William. Dar 
sper să soluţionez ambele cazuri înainte ca Alexander sau Vivien 
să-și facă cunoscută prezenţa. 

— Boudicca sau Leonardo, a intervenit Beth. După cum vezi, 
nu ne-am decis încă asupra numelui. Dar haide să ne 
concentrăm asupra incendiului, pentru moment. 

— Să dovedești că cineva a produs un incendiu nu este 
niciodată ușor, a spus William. Cu excepţia situaţiei în care 
dovezile sunt evidente, semne clare, precum urme de substanţe 
inflamabile pe podea sau covor îmbibat cu petrol care a fost 
introdus prin cutia poștală - tipul de greșeli crase pe care numai 
amatorii le pot admite. 

— Dar profesioniștii? a întrebat Christina. 

— O grămadă de textile plasată chiar sub acoperișul de lemn, 
lângă boiler și, apoi, un chibrit aprins este tot ce trebuie. Nu 
există multe persoane care ajung în pușcărie din cauză de 
incendiere, pentru că este una din cele mai ușoare crime de 
înfăptuit. Deci, va trebui să ne concentrăm pe a dovedi că Miles 
a furat picturile, înainte ca locuinţa să fie cuprinsă de flăcări. 

— Bineînţeles că a făcut asta. 

— Christina, oricât de mult crezi că asta e situaţia, și nu spun 
că nu sunt de acord cu tine, vei avea totuși nevoie de dovezi 
concrete pentru a avea un caz în justiţie. Fără acestea, acuzaţii 
grave din partea unei foste soţii furioase tind să atragă râsul din 
partea judecătorilor. 

— William, a spus Beth cu asprime, asta este foarte dureros, 
după toate prin care a trecut Christina. 

— Sunt de partea ei. Dar, dacă nu găsesc ceea ce caut, cu 
toţii ne pierdem timpul, a adăugat William, virând pe aleea ce 
ducea spre Limpton Hall. De această dată cu viteză mică. 

— Deci, de unde începem? a întrebat Christina. 

— Trecem peste proprietate cu faimosul pieptene cu dinţii 
deși. 

— Ce anume căutăm? a întrebat Beth. 

— Orice a supravieţuit incendiului. 


William a condus prin poarta abandonată și a continuat pe 
aleea lungă, nesigur cu privire la ce să se aștepte. Abia a evitat 
să se lovească de un copac când a zărit pentru prima oară ce 
mai rămăsese din frumoasa vilă Lutyens, care se înălța cândva 
așa de mândră pe deal, dominând împrejurimile. Tot ce mai 
rămăsese era o jumătate de acru de cenușă și moloz. 

William a parcat mașina pe alee, a deschis portbagajul și a 
scos trei salopete, cizme Wellington și mănuși de cauciuc. După 
ce s-au echipat, au pornit toţi trei spre locul în care se afla odată 
ușa de la intrare. 

— Bine, a spus William. Trebuie să lucrăm cât mai metodic 
posibil. Vom începe din această parte și vom continua în linie 
dreaptă, apoi ne vom muta cu trei pași spre dreapta și vom 
repeta același exerciţiu, mergând înapoi. Dacă daţi de ceva care 
a supravieţuit pârjolului, mă anunţaţi. 

— Asta contează? a întrebat Beth, înclinându-se și extrăgând 
din cenușă ciocănelul de la ușa de la intrare. 

— Un început promiţător, a spus William, după ce a analizat 
mai îndeaproape ciocănelul. Apoi a pus primul lor obiect găsit 
într-un sac de gunoi mare și negru. 

Peste câteva minute, tot Beth a găsit ceva. De această dată, 
un robinet de baie. A fost urmată de Christina care a adăugat un 
ou de marmură. 

— L-am cumpărat într-un concediu în Atena, a spus ea, în 
timp ce William l-a analizat și, apoi, l-a pus în sac. 

A mai trecut ceva timp, până când William a întrebat: 

— Ce-i asta? 

Au studiat un timp toţi trei ultima descoperire, apoi Christina 
a spus: 

— Este un mecanism de la vechea pendulă a bunicului. Un 
cadou de nuntă, a adăugat ea, cu tristeţe. 

— Excelent, a spus William, punându-l în sac. 

— De ce? a întrebat Beth. 

— Mai târziu... Nu avem încă destul. Dar, simţi nevoia să te 
odihnești? a întrebat el, uitându-se neliniștit la soţia lui, care 
arăta obosită. Fiul meu nu-ţi va mulţumi dacă se va naște în 
cenușă. 

— In vreme ce fiica mea, după tot ce știi, s-ar putea să se 
bucure prea mult să caute mai departe, pentru a se opri acum.. 


— Să îndrăznesc să te întreb... Ce-ai uitat să menţionezi, 
doamnă Warwick? a întrebat William, care stătea nemișcat în 
mijlocul unui morman de cenușă, privind lung la soţia lui. 

— Oh, am uitat oare să-ţi aduc la cunoștință, domnule 
Warwick, că vei fi tată de gemeni? 

William și Beth au început să sară în sus și-n jos și să se 
îmbrăţișeze, în timp ce Christina și-a pus jos geanta și a început 
să aplaude. A trecut ceva timp înainte ca ei să se întoarcă la 
treaba pe care o aveau de făcut, la care William se concentra, 
acum, cu greutate. 

— Asta folosește la ceva? a întrebat Christina, câteva minute 
mai târziu, dându-i lui William un cui de agăţat tablouri. 

— Cel mai bun obiect de până acum, a spus William, care încă 
nu-și revenise după ce aflase vestea. Totuși, avem nevoie de cât 
de multe, posibil, a spus el, înainte de a adăuga cuiul la colecţia 
lui de obiecte. 

— De ce? a întrebat Beth. 

— Vorbim mai târziu. 

A mai trecut o oră, până când au umplut toţi cei trei saci cu 
nenumărate obiecte diferite, când William a insistat să ia o 
pauză. 

— Cred că ne-am câștigat dreptul la un prânz aniversar la 
Limpton Arms, a spus Christina, în timp ce sacii erau puși în 
portbagaj. 

— Numai dacă William a găsit ce căuta. 

— Am găsit șaizeci și unu de obiecte. Și, mă gândesc că, 
acum, pot dovedi că picturile au fost scoase din casă înainte de 
a fi pus focul. Deși, pentru a fi absolut sigur, încă mai am nevoie 
de o vizită la Fitzmolean. 

— Colonelul a rezolvat una dintre problemele noastre, a spus 
Lamont, în timpul întâlnirii de luni dimineaţa. Am participat la o 
repetiție la un bloc cu apartamente părăsite din Croydon, 
vinerea trecută, și pot raporta că inspectorul-șef Scott Crauns și 
echipa lui au executat întregul exercițiu cu mult sub cinci 
minute. 

— Impresionant, a spus Hawk. Dar nu au rezolvat problema 
noastră de la sol, unde paznicii ne vor putea identifica de la o 


milă distanță, dându-le timp mai mult decât necesar să închidă 
magazinul și să dispară în ascunzătorile lor, înainte chiar ca noi 
să ajungem la ușă. 

— E posibil să abordăm problema din perspectiva greșită? a 
întrebat William. Poate ar trebui să ne gândim la o soluţie mai 
simplă. 

— Lămurește-mă! 

— Planul nostru actual este să avem o duzină de oameni 
înarmaţi ascunși în apartamentul pe care l-am închiriat în Blocul 
B și, în momentul în care se dă ordinul, ei să preia controlul aleii 
și să aresteze pe oricine încearcă să iasă prin acea ușă. 

— Şi ce-i rău cu asta? a întrebat, scurt, Lamont. 

— De ce să nu facem exact invers. Ştim că e o șansă mică 
sau chiar nicio șansă să spargem sau măcar să ne apropiem de 
ușa de oţel a laboratorului, înainte ca Rashidi să fie în siguranţă 
în apartamentul lui din Blocul B. 

— Tocmai pentru asta avem ofițeri înarmaţi care-l așteaptă pe 
alee, a spus Lamont. 

— Dar asta ne pune într-un dezavantaj imediat, a spus 
William. În primul rând, trebuie să avem cel puţin o duzină de 
oameni cu echipamentul lor la etajul douăzeci și trei al Blocului 
B, fără ca cineva să-i identifice, ceea ce ar fi, în sine, un miracol 
minor. În al doilea rând, chiar dacă îi arestăm pe Rashidi și pe 
scutierii lui când încearcă să fugă pe alee, de ce îi vom putea 
acuza cu asta? Pentru că, dacă vor fi reprezentaţi de un gunoi 
precum Booth Watson, puteţi fi siguri că va aduce un argument 
convingător despre clienţii lui care respectă legile și se 
îndreptau în mod legitim spre apartamentele lor din cealaltă 
clădire. Vor fi eliberaţi pe cauţiune, în aceeași zi. Nu, noi trebuie 
să-l arestăm pe Rashidi în timp ce se află la faţa locului, altfel ne 
pierdem timpul degeaba. 

— Oricine poate ridica o problemă, sergent Warwick, a spus 
Lamont. Ceea ce este mai dificil este să găsim o soluţie. 

— A duce o duzină de bărbaţi cu armele și tot echipamentul 
lor la apartamentul nostru din Blocul B, prezintă întotdeauna 
riscul ca cineva să își dea seama ce punem la cale. De ce să nu 
reducem șansele de la douăsprezece la una? 

— Şi ca Horatio, să așteptăm de la ei să apere podul singuri? 
a cugetat Hawk, cu voce înceată. 


— Nu, sir, nu avem nevoie de Horatio pentru acest lucru, ci 
numai de un amărât de tâmplar bun, care, când dvs. daţi 
ordinul, poate fixa trei scânduri groase de lemn în cruce peste 
ușă, pe partea dinspre alee, în câteva minute, astfel că 
răufăcătorii vor fi captivi în interiorul laboratorului, lăsându-i cu 
posibilitatea de a fugi numai pe o singură cale - ușa din faţă. Și, 
când ei își vor da seama de asta, noi vom fi afară și îi vom 
aștepta. 

— Ingenios, a spus Lamont. Dar asta încă ne lasă cu problema 
celor patru paznici de la parter și cu ucigașul care controlează 
liftul. Când băieţii noștri vor fi la jumătatea scărilor, Rashidi va 
cobori cu liftul și când va păși afară din lift, la parter, o icoană a 
inocenţei, nu va exista nicio acuzaţie pe care să i-o putem 
aduce și întreaga operaţiune va eșua. Pentru că un lucru este 
sigur, președintele de la Marcel și Neffe nu va avea nici urmă de 
drog asupra lui. 

— Nu și dacă ne asigurăm că liftul este blocat la parter, a 
intervenit Paul. 

— Cum plănuiești să faci asta, detectiv Adaja? a întrebat 
Hawk, când, în momentul în care eu dau ordinul de declanșare a 
operaţiunii, o duzină de vehicule înarmate și o escadrilă de 
mașini vor intra duduind în piaţă, dându-le paznicilor mai mult 
decât suficient timp să-l avertizeze pe Donoghue, care, la rândul 
lui, îl va avertiza pe Rashidi? Cum rezolvăm asta, Houdini? 

— Noi trebuie să fim ascunși cu toţii la deplină vedere, a spus 
William, deși trebuie să admit că m-a costat mai multe nopţi de 
nesomn pentru a remarca ceva ce mă izbea direct în faţă, în 
ultima lună. Nimeni nu l-a întrerupt. Nu este nevoie să facem o 
descindere ca John Wayne, trăgând cu toate pistoalele, când 
avem posibilitatea să conducem și să parcăm în faţa intrării, 
fără ca cineva să ne acorde o a doua privire. 

— Fără îndoială că plănuiești să te transformi în omul invizibil, 
a spus Lamont. Nici chiar John Wayne nu a reușit asta. 

— Nu, sir. Dar, dacă Paul urmează să devină conductorul 
autobuzului 118, el va fi invizibil, deopotrivă cu toţi ceilalți aflaţi 
în autobuz! 

Hawk și Lamont s-au uitat unul la altul. 

— Au meritat nopţile tale fără somn, sergent Warwick, a spus 
comandantul. Comisarul va fi impresionat de cea mai recentă 
idee a mea. 


Au început cu toţii să bată cu palmele în masă. 

— Bine, i-a adus comandantul pe toţi înapoi la ordine. Avem 
conductorul nostru de autobuz, acum avem nevoie de un șofer. 

— Trebuie să fie Danny Ives, a completat William, fără ezitare. 

— Împreună cu şaisprezece ofițeri specialiști în arme, aleși pe 
sprânceană, de la PT17, a spus Lamont, care vor ocupa 
platforma inferioară, gata să se pună în mișcare instantaneu. 

— Totuși, a spus Paul, primul dintre ei nu ar trebui să fie în 
uniformă sau înarmat până în dinţi, ci în salopetă și adidași, 
pentru că va trebui să-l scoată afară pe paznic în mai puţin de 
zece secunde, iar alţi trei ofițeri îi abordează pe Donoghue și pe 
operatorul liftului. 

— Timp în care o duzină de pasageri înarmaţi din greu vor fi 
deja pe scări, moment în care îi voi chema pe specialiștii 
antitero să-și joace rolul. 

— Vom avea nevoie, de asemenea, de o duzină de WPCs, 
îmbrăcate civil, a spus William. 

— Lămurește-mă, a spus Hawk. 

— Paznicii lui Rashidi ar deveni suspicioși dacă văd un 
autobuz plin-ochi cu bărbaţi tineri tunși scurt, nu în drum spre 
casă de la lucru, ci în drum spre lucru. Așa că, vreau să fie acolo 
o ceată de femei îmbrăcate ca niște gospodine, navetiști, 
comercianţi - care să arate oricum, numai a ofiţeri de poliţie, 
nu. 

— Detaliu important, William. Dar va trebui, de asemenea, să 
scoatem toate scaunele de pe platforma de sus și să instalăm 
acolo un centru de comandă, de unde să pot supraveghea 
întreaga operaţiune. Ceea ce mă lasă cu problema despre cum 
să pun mâinile pe un autobuz cu etaj. 

— Sunt bucuros că am găsit ceva pentru dvs., sir, a spus Paul, 
regretând imediat cuvintele. 

— Cum suntem și noi, detectiv Adaja. Pentru că, odată 
încheiată această operaţiune, vei fi calificat să faci cerere 
pentru o slujbă de conductor de autobuz. Dar, înainte de 
aceasta, încearcă să nu uiţi cine va fi dirijorul orchestrei. 

Odată ce s-a încheiat întâlnirea și fiecare s-a întors în biroul 
lui, Hawksby s-a lăsat pe spătarul scaunului și s-a gândit serios 


la cum să crească șansele de reușită ale operaţiunii. După 
câteva momente, a deschis sertarul de jos al biroului său, a luat 
de acolo un pachet de Marlboro nedeschis și un stilou. A rupt 
celofanul, a deschis pachetul și l-a golit de ţigări. 

A îndepărtat folia și s-a gândit la mesajul simplu pe care urma 
să-l transmită. După câteva momente, a scris ora 11 p.m., pe 
12, apoi a pus folia înapoi. A închis pachetul și l-a pus în 
buzunarul de la piept, apoi a ieșit din birou și a luat liftul până la 
parter. A ieșit din clădire pe ușa din spate, a luat-o la dreapta și 
s-a îndreptat spre Catedrala Westminster. De această dată, a 
intrat prin față, nu ca un preot, ci ca un credincios. 

A înaintat încet pe aleea din stânga, admirând lucrarea /isus 
țintuit pe Cruce de Eric Gill. Când a ajuns la ţinta sa, a privit în 
jur înainte de a descuia cutia milei și a pus pachetul într-un colţ, 
în interior. Apoi a închis capacul și a încuiat cutia, punând și 
cincizeci de penny prin fantă, pentru a-și liniști conștiința 
păcatului. 

A decis să meargă pe jos spre casă. Era ceva distanţă, dar 
avea nevoie de mișcare și de timp ca să se gândească la 
cuvântarea lui. 

— Superintendentul Lamont a ţinut legătura, a spus Booth 
Watson, luând loc în fața clientului său în camera privată de 
consultări a închisorii. Și-a deschis servieta, a extras niște 
documente și le-a pus pe masa de sticlă dintre ei. 

— A făcut cerere pentru un ordin de protecţie sub Legea 
Poliţiei și Respectării drepturilor individului (1984) și vrea să te 
interogheze cât mai curând posibil. 

— Deci, s-ar putea să fiu transferat într-o închisoare normală? 
a întrebat Faulkner. Sau mi se va reduce la jumătate sentinţa, 
pentru bună purtare? 

— Nici una, nici alta. Lamont vrea să te chestioneze în 
legătură cu alte două fapte în care cred ei că ai fost implicat. 

— Cum ar fi? a întrebat Faulkner. 

— Incendiul, pentru început. Au motive să creadă că ești 
responsabil de incendierea casei. 

— În timp ce eram închis aici? 


— Şi furtul celor șaptezeci și două de picturi din casă, înainte 
de a pune focul, lucrări evaluate la aproximativ treizeci de 
milioane de lire sterline, a spus Booth Watson, neluând în seamă 
întreruperea. 

— Dar au găsit casa distrusă de foc. 

— Lamont nu așa crede și susţine că poate demonstra. 

— Nici Sherlock Holmes nu ar putea demonstra asta. 

— Dar William Warwick poate. 

— Nu blestematul ăsta, din nou! 

— Şi-a petrecut o zi întreagă căutând prin cenușa casei 
Limpton Hall și a găsit șaizeci și unu de cuie (de care fuseseră 
agăţate picturile). 

— Asta nu dovedește decât că picturile erau la locul lor, când 
a izbucnit incendiul. 

— Dimpotrivă, el susţine că asta dovedește că nu mai erau 
acolo. Nu ce a găsit el este important, ci ceea ce nu a găsit. Şi, 
înainte să mai spui ceva, Miles, îți sugerez să-ţi ţii gura, până 
când vei răspunde câtorva întrebări pe care, sunt sigur, ţi le va 
pune superintendentul. 

Faulkner și-a ţinut gura, împotriva voinţei lui. 

— Dacă picturile ar fi fost atârnate de cuiele lor, Warwick ar fi 
găsit printre resturi și dispozitive cu care erau ele agăţate? 

— Inelele de metal, desigur, a spus Faulkner. Cu excepţia 
picturilor de dimensiuni mari, care ar fi avut nevoie de... 
Faulkner a făcut o pauză, apoi a spus: Ah, da, acum îmi aduc 
aminte. Eu am pus să fie schimbate cu sfoară, cu vreo doi ani în 
urmă. 

— Destul cât să te spânzuri tu cu ele, a spus Booth Watson, 
pentru că fosta ta soţie susţine că... 

— Va fi cuvântul ei împotriva cuvântului meu. 

— Îmi doresc să fie așa. Dar, din păcate, Warwick a făcut 
recent o vizită la Fitzmolean, unde a găsit Vermeer-ul pe care l-a 
donat Christina muzeului, lucrare care era atârnată cu inele de 
metal - fire de oţel și alamă împletite - și atât lucrarea lui 
Rembrandt cât și cea a lui Rubens, pe care le-ai donat cu atâta 
generozitate galeriei, anul trecut, sunt atârnate cu ajutorul 
inelelor originale din alamă. Deci, înainte ca eu să stabilesc data 
la care  superintendentul Lamont te va chestiona sub 
supraveghere, te-ai pregăti mai bine, Miles, pentru a veni cu 
ceva mai convingător, decât ideea cu sfoara. Altfel, singurul 


mod în care vei ieși din Pentonville va fi să ţii piept unui nou 
proces, pentru incendiere și furtul a șaptezeci și două de picturi 
în valoare de peste treizeci de milioane de lire sterline. Caz în 
care, actuala ta cazare ar putea deveni permanentă și în secolul 
următor. 

— Într-o oră, bătălia se va încheia, într-un fel sau într-altul, au 
fost cuvintele de deschidere ale comandantului către trupele 
sale de la sol. 

Hawk adunase o trupă de intervenţie rapidă de specialiști din 
toate domeniile punerii în aplicare a legii, din armele Poliţiei 
Metropolitane. Aceștia își jucaseră de multe ori rolurile 
individuale pe scene mai mici, pe teritoriul capitalei, dar aceasta 
era prima dată când lucrau împreună, formând cea mai mare 
bandă din oraș. 

În noaptea anterioară, luaseră parte la o repetiţie în costume, 
la care auditoriul constase numai în persoana comandantului. 

La ora zece, acea oră mizerabilă când mai multe droguri și 
mai mulţi bani își dădeau mâna decât la orice altă oră a zilei sau 
nopţii, bine ascunși de privirile publicului, ei s-au adunat, cu 
toţii, la secţia de poliţie Battersea. Patru vehicule de armată, 
complet echipate, șase Black Marias, o duzină de mașini de 
poliţie, patru ambulanţe și un autobuz cu etaj. În interiorul 
centralei electrice, erau optzeci și trei de bărbaţi și femei care 
primiseră ordine stricte să păstreze tăcere perfectă despre unde 
și când această armată secretă se va asambla, în noaptea 
următoare, incluzându-i și pe colegii lor. 

Comandantul a trecut în revistă trupele. Ca orice altceva care 
avea legătură cu Operația Calul Troian, el își revăzuse 
cuvântarea iar și iar. 

— Camarazi ofiţeri, sunt gata să luăm parte la una dintre cele 
mai mari operaţiuni din istoria Poliţiei Metropolitane. Fiecare 
dintre voi a fost selectat cu grijă, pentru că sunteţi recunoscuţi 
ca lideri care s-au remarcat, în domeniile voastre specifice. 
Drogurile sunt flagelul societăţii noastre și au cauzat cea mai 
mare rată de creștere a criminalităţii, de decenii. Drogurile ucid 
fără discriminare tinerii și pe cei vulnerabili, în timp ce un mic 
grup de indivizi nemiloși își umplu buzunarele, netulburaţi de 
suferința umană pe care o provoacă și convinși cu aroganță că 
ei sunt deasupra legii. 

— În această noapte, noi avem șansa de a da o lovitură 
acestor indivizi dezgustători, capturându-l pe unul dintre cei mai 
proeminenţi dintre liderii lor, Assem Rashidi, și distrugându-i 
imperiul, care se întinde de la un capăt la celălalt al Londrei. 


Haideţi să punem monstrul după gratii, pentru tot restul vieţii 
lui. 

Toţi s-au ridicat în picioare și au ovaţionat și lui William i s-a 
adus aminte de ce voise el întotdeauna să fie polițist. A durat 
ceva timp, până când comandantul a putut să-și continue 
cuvântarea. 

— Dacă operaţiunea noastră respectă planul, îi vom aresta, 
de asemenea, pe cei patru cei mai apropiaţi acoliţi ai lui, 
împiedicând hidra să-și înlocuiască, pur și simplu, capul pierdut. 
Și, în sfârșit, vom închide pentru totdeauna fabrica de droguri 
unde sunt preparate produsele mortale ale lui Rashidi, înainte 
de a ajunge să fie vândute pe străzi. 

Incă o dată, comandantul a fost întrerupt de nerăbdarea 
trupelor sale. 

— Dacă vom avea succes, veţi putea spune poveștile faptelor 
eroice din noaptea aceasta, care vor intra în folclorul poliţiei. 
Mulţi dintre colegii voștri vor afirma că au fost membri ai Capital 
Gang, când baronii drogurilor au devenit sclavi ai drogurilor, 
când tinerii noștri au fost eliberaţi de situaţia de a fi victime ale 
acestor prădători cinici. Dar, voi înșivă nu veţi vorbi niciodată 
despre rolul pe care l-aţi jucat, decât celor care vă sunt alături, 
în această noapte. 

— Ca unul care a fost ales să vă conducă în luptă - pentru că 
o luptă va fi, cu siguranţă -, acesta este, fără îndoială cel mai 
înalt punct al carierei mele. Deci, acum, haideţi să ne facem 
datoria și, în marea tradiţie a poliţiei, haideţi să facem diferenţa! 

Hawk a coborât de pe scenă, într-o furtună de ovaţii care s-au 
domolit abia când el s-a urcat la bordul autobuzului, pentru a se 
alătura echipei, care petrecuse luni de zile, pregătindu-se pentru 
acest moment. 

— Nu cumva, aceasta va fi Ziua Sfântului Crispin? a întrebat 
William, stăpânindu-și un zâmbet, când comandantul a venit 
lângă ei, pe platforma de sus. 

— Dacă va fi, să sperăm că realizăm același rezultat ca și 
Henric al V-lea, a replicat Hawksby, așezându-se pe locul lui în 
faţa centrului de comandă care arăta capabil să trimită un om 
pe lună mai degrabă decât vreo două duzini de ofiţeri înarmaţi 
la ultimul etaj al unui bloc turn din Brixton. 

— E vremea să descoperim cât este de eficientă această 
instalație, a spus comandantul, căutând frecvenţa care-l va 


pune în contact permanent cu oricine din teren, cu toate că 
fuseseră cu toţii preveniţi să pună radiourile pe Mut, odată ce 
convoiul se va pune în mișcare. 

Danny s-a așezat călare pe Calul Troian, înfipt în scări, 
nerăbdător să pună bestia în acţiune, în vreme ce Lamont, 
William și Jackie au rămas alături de comandant. Paul era pe 
poziție pe platforma inferioară, hotărât să fie primul care 
coboară din autobuz în momentul în care se opresc în faţa 
intrării celor două blocuri turn. 

Comandantul și-a verificat ceasul, a apăsat butonul radioului 
său și a spus: 

— Să începem lupta! 

Autobuzul numărul 118 a condus trupele pe Brixton Road, 
urmat foarte de aproape de convoiul bine ordonat. Nu lumini 
intermitente, nu sirene, nu scrâșnet de cauciucuri. De-a lungul 
traseului, la variate puncte stabilite dinainte, alte vehicule se 
desprindeau și dispăreau pe străzi neluminate și așteptau 
următoarele ordine. 

La o milă distanţă de ţintă, Hawk a spus: 

— E timpul ca tu să pleci, sergent Warwick, și să începi să 
dirijezi operaţiunile la sol. Să nu raportezi până nu se încheie 
acţiunea. 

— Am pornit, sir, a spus William, care a coborât alergând pe 
scara în spirală, pentru a se alătura lui Paul, la platforma 
inferioară, unde trupele constituite așteptau cu nerăbdare 
ordinul de a se pune în mișcare. Un ofițer tânăr, selectat pentru 
că putea să alerge o sută de iarzi în sub zece secunde, stătea în 
picioare lângă conductor, așteptând să se dea semnalul de start. 
Paul nu-i spusese că era hotărât să ajungă la lift înaintea lui și 
să-l scoată, personal, pe Donoghue, înainte ca acesta să poată 
apăsa butonul de alarmă. 

La un pas în spatele sprinterului stăteau doi polițiști cu umeri 
lați, care evoluau în planurile care se desfășurau în faze scurte, 
iterative de lucru în fiecare sâmbătă după-amiază. Urmau să fie 
la numai câţiva yarzi în spate și ordinele lor erau clare: lovește 
omul și nu mingea, pentru că nu va exista niciun arbitru care să 
vă penalizeze pentru fault. 

Cele două șiruri de scaune din spatele autobuzului erau 
ocupate de opt ofiţeri tineri îmbrăcaţi în treninguri și teniși, al 
căror unic scop era să-i dezarmeze pe cei patru paznici, înainte 


ca aceștia să aibă posibilitatea să-l avertizeze pe portar. În 
următoarele trei șiruri se afla o duzină de ofițeri de la 
Comandamentul specialiștilor în arme de foc, cu instrumente 
hidraulice prinse în curele pe spate, ofiţeri care, odată ce săreau 
din autobuz, urmau să se îndrepte direct spre scări, hotărâți să 
ajungă la etajul 23, în sub șapte minute. Se făcuseră deja pariuri 
pentru cine va ajunge primul la ușă. 

In rândurile din faţă stătea un grup mare de bărbaţi și femei, 
care nu erau deosebit de grăbiţi. Specialiști antrenați de la 
unitatea de droguri, munca lor era să adune cu meticulozitate 
dovezi, să le ambaleze și să le trimită apoi la laborator, pentru 
analiști. Dovezile adunate de ei vor fi decisive în stabilirea 
duratei sentinţei, nu curajul soldaţilor tereștri. 

Răspândite la întâmplare printre ceilalţi ofiţeri era un număr 
de WPCs, despre care Hawk spusese că ele servesc, de 
asemenea, pe cei care stau numai și așteaptă. William zâmbise 
când își auzise șeful citându-l greșit pe Milton. 

Tâmplarul era deja pe poziţie lângă pasajul de la etajul 
douăzeci și trei al Blocului B, gata să-și pună propriul semn de 
Intrarea Interzisă, în clipa în care primește ordinul, astfel încât 
una din căile de fugă din fabrică să fie total blocată. 

Trupa tactică de arme de foc nu era la vedere, dar Hawksby 
era încrezător că aceștia vor apărea, ca niște musafiri nepoftiţi, 
în momentul în care vor fi cel mai puţin așteptați. 

Până acum, totul mersese ca ceasul, dar Hawk știa prea bine 
că nu poţi planifica surprizele. În legătură cu asta, cel puţin, se 
va dovedi că avea dreptate. Autobuzul a continuat să înainteze 
constant de-a lungul Coldharbour Lane, transportând un grup de 
pasageri nejucători, în drum spre locurile lor de muncă. Danny 
făcuse în seara trecută două teste de rulare, așa că știa cât ţine 
culoarea roșie la fiecare semafor, unde sunt amplasate trecerile 
pentru pietoni și unde se îngustează drumul, făcând imposibil să 
depășești și să fii depășit. A condus pe lângă grupurile uimite și 
iritate de viitori pasageri care așteptau la fiecare staţie, neluând 
în seamă semnele lor insistente de a opri. Îşi vor da seama oare 
de ce nu oprise el în staţii, când vor citi ziarul, în dimineaţa 
următoare? 

— Cinci minute până la ţintă, a spus Hawksby, întrerupând 
tăcerea radioului pentru a doua oară. 


William putea vedea că pasagerii ce urmau să coboare la 
stația următoare stăteau acum, tensionaţi, pe marginile 
scaunelor lor, așteptând comanda Mergeti, mergeti, mergeţi! 

Sprinterul era deja gata, disperat să ţâșnească și să 
pornească cu cei doi colegi mai grei ai săi urmându-l 
îndeaproape. Paul, încă hotărât să ajungă primul la Donoghue, 
își abandonase aparatul de eliberat bilete și șapca și își desfăcea 
deja nasturii la jachetă. Săritura din autobuz fusese repetată la 
nesfârșit, pentru a fi siguri că nimeni nu va da peste cineva și nu 
se vor ciocni unul de altul. 

— Trei minute, a spus comandantul, în timp ce ei urmau 
curba și cele două blocuri turn intrau, pentru prima oară, în 
câmpul lor vizual. 

William simţea șuvoiul de adrenalină circulându-i prin trup, 
însoţit de un moment de teamă și neliniște, în timp ce se 
apropiau cu fiecare centimetru de ţintă. 

Hawksby și-a verificat cronometrul, cu degetul mare deasupra 
butonului, conștient că și numai câteva secunde ar putea face 
diferenţa între succes și eșec. 

— Două minute, Red. Coborârea, a spus comandantul. 

Tâmplarul a ieșit din ascunzătoarea în care-și petrecuse 
noaptea, după ce-și împlinise toată activitatea preliminară, în 
timpul zilei. A lăsat trei scânduri groase de lemn sprijinite de 
perete, a luat apoi o mașină de înfipt cuie, cu baterie, și un 
pumn de șuruburi din geanta lui mare cu scule. A așezat prima 
scândură transversal peste ușă. S-a potrivit perfect. A introdus 
primul șurub în gaura deja pregătită și s-a apucat de treabă, 
încrezător că nimeni de dincolo de ușa grea de metal nu va 
putea să-l audă. 

— Un minut, Blue. Pregătește-te pentru aterizare. 

Tâmplarul fixa cu șuruburi a doua scândură, când un elicopter 
Gazelle a apărut din nori, a virat brusc și a rămas plutind 
deasupra acoperișului Blocului A. 

Treizeci de secunde. 

Tâmplarul a terminat de fixat șuruburile la ultima scândură și 
s-a dat înapoi ca să-și admire opera. Oricine s-ar fi gândit să 
iasă din laborator pe această cale, trebuia să se mai gândească 
o dată. Și-a luat sacul cu scule și a început să fluiere, în timp ce 
a început să coboare scările. li spusese soției că s-ar putea să 
întârzie puţin de la cină, dar n-a putut să-i spună de ce. 


Cincisprezece secunde. 

Apropiindu-se de staţia de autobuz, Danny a început să 
reducă viteza. CI Scott Cairns a sărit din elicopter și a coborât 
rapid pe funie, până pe acoperiș. Un alt ofițer era la numai 
câteva secunde în urma lui, în timp ce alţi doi așteptau cu 
nerăbdare să li se alăture. 

Când a ajuns la intrarea în blocul A, Danny a pus piciorul pe 
frâne. 

— Porniţi, porniţi, porniţi! a spus comandantul, eliberându-și, 
în sfârșit, trupele din Calul Troian. Ştia foarte bine că jocul nu 
mai era în mâinile antrenorului și că el va trebui să rămână pe 
margine, în timp ce jucătorii determinau rezultatul final. 

Paul și sprinterul au zburat spre blocuri împreună și au 
început să alerge spre lift, cu cele două rânduri din față 
străduindu-se să ţină ritmul, în vreme ce, în același timp, opt 
polițiști tineri îmbrăcaţi în treninguri s-au deplasat rapid în patru 
direcţii diferite, spre paznici. 

Unul dintre paznici era așa de euforic încât nu ar fi remarcat 
nici dacă ar fi aterizat o navă spaţială lângă el. Al doilea era 
cufundat într-o conversaţie cu o fată, care-i oferea sex, în 
schimbul unui joint. Al treilea fusese pus la pământ, înainte să-și 
dea seama ce i se întâmplă, dar al patrulea i-a văzut venind și a 
avut timp să-l contacteze pe Pete Donoghue, care stătea lângă 
lift și asculta Pink Floyd la radio. 

— Raid, raid, raid! s-a auzit în casca lui, printre pârâituri, și 
Donoghue a revenit brusc la lumea reală. Se întindea spre 
butonul FOP, când sprinterul s-a aruncat cu capul înainte, ca 
pentru a trece primul linia de sosire. L-a lovit direct în stomac, 
îndepărtându-i radioul din mână. Donoghue a căzut pe spate, 
dar s-a ridicat rapid și l-a lovit pe sprinter cu un genunchi bine 
ţintit sub barbă, ceea ce l-a trimis la pământ. 

Cei doi înaintași din primul rând erau la numai câţiva yarzi, 
când sprinterul a ieșit, rostogolindu-se, din lift, cu mâna 
încleștată pe radio. Donoghue s-a ridicat clătinându-se în 
picioare și a lovit cu repeziciune butonul de sus. Ușile s-au închis 
încet și s-au încuiat când cei doi malaci erau la numai doi yarzi 
distanță. Unica lor sarcină eșuase. De frustrare, unul dintre ei a 
dat un pumn ușii închise, dar nu a putut decât să privească, fără 
speranţă, cum indicatorul liftului a trecut de la etajul al doilea la 


al treilea. Al doilea a îngenuncheat lângă sprinter, care gemea 
de durere. 

— Ofiţer la pământ!, a urlat el în radio. Am nevoie, imediat, de 
ambulanţă! Repet, ofițer la pământ! 

Ultimul dintre cei opt ofițeri antitero, a aterizat pe acoperiș, 
după câteva momente, când cei doisprezece ofiţeri înarmaţi de 
pe scări ajungeau la etajul al șaselea. 

Când liftul a trecut de etajul al șaptelea, Donoghue a putut 
auzi sunetul de pași grei bubuind pe scări în sus. S-a uitat în jur 
după radio, dar radioul nu se vedea nicăieri. A înjurat, dar încă 
era convins că putea ajunge la laborator să dea drumul la 
alarmă, cu mult timp înainte ca Old Bill să ajungă acolo. 

Când liftul a trecut de etajul douăzeci și unu, unitatea antitero 
a început să coboare pe o latură a clădirii, siguri că niciunul din 
cei aflaţi în laborator nu s-ar fi gândit că este posibil să apară un 
intrus de deasupra, și nu în cele din urmă pentru că toate 
ferestrele de la ultimele trei etaje erau acoperite cu 
transperante negre, fixate etanș, pentru a fi sigur că nici măcar 
un porumbel nu putea vedea ce făceau ei înăuntru. 

Când liftul a ajuns la etajul douăzeci și trei și ușile au început 
să se deschidă încet, Donoghue le-a îndepărtat cu forţă, a sărit 
afară și a bătut cu frenezie, cu pumnul, în grilajul mic de metal 
din faţa ușii. Paznicul s-a uitat printre gratii și, când a văzut cum 
curgea sudoarea pe faţa lui Donoghue, a descuiat repede cele 
trei lacăte și a deschis ușa grea. 

— Suntem atacați! a ţipat Donoghue cu toată puterea vocii 
lui, în timp ce trecea pe lângă paznic și începea să caute 
persoana pentru care era responsabilă, exact în momentul în 
care comandamentul specialiștilor în armele de foc ajungea la 
etajul al paisprezecelea. 

Rashidi făcea grămezi de bancnote de o mie de lire sterline și 
le împacheta strâns, înainte de a le pune într-o geantă sport, 
când ușa biroului său privat s-a deschis cu forță. In momentul în 
care i-a văzut faţa lui Donoghue, nu a avut nevoie să i se spună 
că era în curs un raid al poliției. Se pregătise pentru acest 
moment, repetându-l de multe ori, știind că, într-o zi, cu 
siguranţă, ei vor veni. 

Rashidi l-a urmat pe Donoghue în camera boilerului, unde s-a 
confruntat cu ceva pentru care nu se putuse pregăti: ladul. In 
timp ce lucrătorii lui se înșirau cuprinși de panică spre ușa din 


faţă, el s-a deplasat rapid în direcţia opusă, însoţit de Donoghue 
și doi gardieni înarmaţi, în momentul în care SFC trecea de 
etajul al nouăsprezecelea. 

Rashidi a ajuns rapid la ușa ce dădea spre pasaj și spre 
siguranţa apartamentului său din Blocul B, dar i-a devenit clar, 
curând, că, în ciuda celor mai mari eforturi ale celor trei grei, 
calea spre scăpare fusese blocată. Mai rămăsese numai o 
singură cale de ieșire. In timp ce oamenii din jurul lui se panicau 
în continuare, Rashidi a rămas calm și s-a îndreptat rapid înapoi 
spre ușa din faţă, în speranţa că putea ajunge la lift și va cobori 
la parter, înainte ca răzbunarea celor distruși să-i apară în faţă. 
Avocaţii îi spuseseră că, deși era cea mai puţin de dorit 
alternativă, odată ce el s-ar afla în lift, se putea susţine, în 
tribunal, că era pur și simplu un rezident nevinovat prins într-un 
schimb de focuri și că nu luase droguri niciodată, în viaţa lui. 
Ultima parte a declaraţiei pregătite a avut virtutea de a fi 
adevărată. 

Intors în camera boilerului, Rashidi a constatat că era blocată 
de muncitorii care se luptau cu toţii, ca niște rozătoare, să 
treacă, din disperare, prin aceeași unică ușă strâmtă, cum 
încercaseră să ajungă la casa scării sau la lift. Bodyguarzii săi și 
Donoghue au început să-i împingă la o parte, pentru a elibera 
trecerea formând un pasaj pentru stăpânul lor și el a ajuns la 
câţiva pași de ușă, când primul dintre ofiţerii antitero a intrat 
prin fereastră, spărgând-o și l-a lovit cu pumnul pe Donoghue 
trântindu-l la pământ. După câteva momente, un al doilea intrus 
a spart petrecerea și a aruncat o grenadă de avertisment 
(neletală dar luminoasă și zgomotoasă, numai) în mijlocul 
încăperii, strigând: În genunchi! 

Rashidi tocmai ajunsese la ușa din față când un al treilea 
parașutist militar l-a imobilizat pe unul din bodyguarzii lui 
înarmaţi. Nu a putut decât să privească neajutorat cum încep să 
se închidă ușile liftului. Ultimul său protector și-a înfipt braţul 
între uși în încercarea inutilă de a opri liftul, care era conceput 
să nu primească mai mult de opt persoane, iar înăuntru erau cel 
puţin o duzină de fugari disperaţi, înghesuiți claie peste 
grămadă, care se smiorcăiau în mai multe limbi diferite. Rashidi 
l-a zărit pe primul dintre ofițerii înarmaţi apărând dinspre casa 
scărilor și dezarmându-l, cu o singură mișcare, pe cei din urmă 
bodyguard al său, trăsnindu-i una lui Heckler & Koch al său 


direct în falcă. Numai Donoghue mai continua încă lupta, dar 
campionul la box la categoria grea, l-a făcut knockout, apoi i-a 
pus cătușele și i-a citit drepturile - nu că ar fi putut auzi el vreun 
cuvânt. 

Ofiţeri înarmaţi au continuat să curgă în laborator și au 
început să dea ocol la ceea ce rămăsese după lucrătorii lui 
Rashidi, în timp ce o jumătate de duzină de polițiști l-au târât, 
fără prea mare ceremonie, pe Donoghue și pe cei doi 
bodyguarzi pe scări în jos până la parter, unde primul din șirul 
lui Black Marias îi aștepta pentru a-i găzdui. William a fost 
dezamăgit să afle că ultimul din rezistenţă fusese deja aranjat, 
când a ajuns el la etajul douăzeci și trei. 

A intrat în laborator, în timp ce unul dintre locotenențţii lui 
Rashidi era condus afară, strigând și înjurând, dar nu înainte de 
a-i putea arunca în trecere un pumn lui William, care a rămas 
uluit, pentru un moment. Și-a revenit rapid, în timp ce un alt 
ofițer îi punea o pereche de cătușe atacatorului său. În timp ce 
fumul eliberat de grenada neletală începea să se risipească, el 
s-a întors să supravegheze carnagiul lăsat în urmă de imperiul 
lui Rashidi. O duzină de muncitori care purtau măști pe feţe și 
mănuși de cauciuc stăteau în genunchi, la podea. Fără nicio 
îndoială, cei mai mulţi dintre ei erau imigranţi ilegali, care nu 
lucraseră acolo din propria lor alegere și care se putea chiar să 
se dovedească că au fost, în acest fel, eliberați. Cei mai de jos 
oameni din lumea drogurilor sfârșesc întotdeauna prin a căra 
oala de noapte a stăpânilor lor și știu că nu puteau deschide 
vreodată gura. Exista, întotdeauna, un alt Tulip, întotdeauna un 
alt ochi scos. 

William era sigur că nu trecuse pe lângă Rashidi, în timp ce 
urca scările și Jackie îi confirmase la radio că acesta nu se aflase 
printre oamenii înfricoșaţi din lift, care fuseseră înconjurați, 
imediat ce ajunseseră la parter. Cum nu exista nici o altă cale 
de ieșire, a început să se uite mai cu atenţie la gunoaiele 
patetice care au rămas în laborator. Și, atunci, a remarcat vreo 
doi dintre ei care se uitau pe furiș, cu priviri înfricoșate, la un 
anumit muncitor. S-a uitat mai îndeaproape, dar nu a putut 
observa vreo deosebire între acel muncitor și ceilalți care 
stăteau în genunchi, în faţa lui. Dar l-a bătut ușor pe umăr și i-a 
spus să se ridice. Acesta nu a făcut nicio mișcare. 


— Probabil că nu vorbește engleza, domnule sergent, a spus 
un polițist tânăr, ridicându-l pe bărbat în picioare. 

— Eu cred că vorbește mai multe limbi, a spus William. 

l-a scos bărbatului masca de pe faţă, dar nici atunci nu a 
putut fi sigur. 

— Ce căutaţi, domnule sergent? 

— ÎI caut pe Viper, a spus William, dar nici măcar o adiere de 
recunoaștere nu a trecut peste faţa bărbatului. Scoate-ţi 
mănușa de pe mâna strângă, a spus el rar și pronunţând foarte 
clar cuvintele. Din nou, niciun răspuns. 

Polițistul i-a scos mănușa omului, și s-a văzut că îi lipsea o 
parte a celui de-al treilea deget. 

— De unde știaţi asta, domnule sergent? a întrebat el. 

— Mi-a spus mama lui. 

Bărbatul a continuat să se uite fără expresie la William, ca și 
cum nu a înţeles niciun cuvânt din ceea ce spunea el. 

— Dacă nu ai fi îmbrăţișat-o, domnule Rashidi, s-ar fi putut să 
nu știu niciodată că erai fiul ei. 

Încă nicio tresărire de înţelegere. 

— Mă întreb cum va reacţiona ea, când o voi vizita la Boltons, 
mâine-dimineaţă, ca să-i spun ce importa de fapt fiul ei din 
Columbia și exporta, apoi, pe străzile Londrei, nu de la biroul 
panotat cu stejar din City, în calitate de președinte respectabil al 
firmei Marcel și Neffe, ci dintr-o nenorocită de vizuină cu droguri 
din Brixton, unde este cunoscut drept Viper. 

Bărbatul a continuat să rămână impasibil, fără ca măcar să 
clipească. 

— Fiul atent, care niciodată nu a lipsit de la o întâlnire cu 
mama sa, vinerea după-amiază, dar căruia nu-i pasă câte vieţi 
tinere distruge, atâta timp cât face profit săptămânal, de foarte 
multă vreme.. 

Tot nimic. 

— Un lucru este sigur, Rashidi. După ce-i spui mamei tale 
unde te poate găsi în următorii zece ani, să sperăm poate mai 
mulţi, să nu te aștepți de la ea să te viziteze la închisoare, 
pentru că îi va fi atât de rușine să recunoască faţă de prietenii ei 
de la Brompton Oratory că motivul real pentru care nu l-au mai 
văzut pe Assem, recent, este acela că el a dat un sens nou 
cuvântului „rău” din lume. 

Rashidi s-a aplecat și l-a scuipat pe William în faţă. 


— Domnule Rashidi, niciodată n-am fost mai flatat în viaţa 
mea, a spus el. 

Polițistul a făcut un pas înainte, i-a dus mâinile la spate lui 
Rashidi și i-a pus cătușe, în timp ce William i-a citit drepturile. 
Rashidi a tăcut în continuare. 

— Să nu-l scapi din ochi, a spus William. Afară așteaptă o 
mașină blindată și la Secţia de poliție Brixton îl așteaptă o 
celulă. Se poate să nu aibă nevoie, acum, de substanţe 
dezinfectante, dar sigur este că va dori, după ce-și va petrece 
noaptea acolo. 

Rashidi s-a înclinat în faţă și a spus: 

— Domnule sergent, zilele tale sunt numărate. Și eu sunt cel 
care îi va spune asta mamei tale. 

— Nu, domnule Rashidi, tu ești cel ale cărui zile sunt 
numărate și eu îi voi spune mamei tale de ce, mâine-dimineaţă. 

Rashidi a fost condus fără ceremonie afară din încăpere de 
către doi ofițeri înarmaţi și a fost escortat la liftul la care el nu 
reușise să ajungă la timp. 

Când a auzit zgomotul elicopterului undeva, deasupra lui, 
William a ieșit pe fereastră, dar nu l-a mai văzut decât cum 
dispărea în nori. Colonelul ar fi fost încântat să i se confirme că 
noul lot era, într-adevăr, la fel de bun ca cel vechi, până la 
amănunt. 

Și-a întors atenţia din nou la încăperea în care se afla, acum 
scena unei crime care fusese deja curățată de o specie diferită 
de poliţist: un ofiţer, care nu va lua cina împreună cu soţia lui și, 
probabil, nici micul dejun; fotografi care pozează orice nu mișcă; 
și ofițeri la scena crimei, în costumele lor albe și cu mânuși de 
latex, care strângeau cu grijă probe și le depozitau în saci de 
plastic. Chiar și menta marca Polo va fi dusă la laborator pentru 
examinare atentă. O presă pentru cocaină, scară, cuptor, 
mânuși de cauciuc și măști de faţă așteptau să fie inspectate de 
băieţii și fetele din camera din spate, care vor fi ultimii care vor 
cobori cu liftul la parter. 

După ce și-a notat cuvintele lui Rashidi în carneţel - nu ceva 
ce să-i spună lui Beth -, William a trecut în cealaltă încăpere, 
care nu putea să fi fost altceva decât biroul lui Rashidi. Trei 
genţi de sport voluminoase erau aliniate lângă peretele din 
fundul camerei. A ridicat una și a fost surprins cât de grea era. A 
lăsat-o înapoi jos pe podea și i-a desfăcut fermoarul. 


Nu s-ar fi gândit că îl mai poate surprinde ceva după ce 
fusese martor al ultimelor evenimente, dar vederea unei 
cantităţi atât de mari de bani, probabil reprezentând numai o zi 
de câștig, i-a amintit de ce criminalii moderni nu se mai 
necăjesc să spargă bănci, când victimele lor dau cash-ul lor, de 
bunăvoie. 

A desfăcut fermoarul celei de-a doua genţi și a văzut mai 
multe bancnote de cincizeci, douăzeci și zece aranjate frumos în 
pachete mari. Era pe punctul să deschidă a treia geantă, când o 
voce din spatele lui a spus: 

— Voi avea eu grijă de astea, sergent Warwick. 

S-a întors și l-a văzut pe superintendentul Lamont, în cadrul 
ușii. 

— Între timp, comandantul vrea să-i faci, imediat, raportul. 

— Desigur, sir, a spus William, încercând să-și ascundă 
surpriza. 

— Şi, ai făcut treabă bună, sergent Warwick. Știu că vei fi 
încântat să auzi că Rashidi este deja în drum spre celula din 
arest, unde îl așteaptă o petrecere de bun-venit. 

— Vă mulţumesc, sir, a spus William, în timp ce, în cameră, 
intra Jackie. 

— Felicitări, sergent! a spus ea. O noapte triumfală pentru 
toată lumea. (Jackie a făcut o pauză.) Mă rog, cu excepţia 
detectivului Adaja. 

— De ce? Ce i s-a întâmplat? 

— Cred că ar putea fi mai bine dacă ţi-ar spune chiar el. 

William a mai aruncat o ultimă privire prăpădului și mizeriei 
care fusese cândva inima imperiului lui Rashidi. A părăsit, 
împotriva voinţei lui, camera boilerului și a început să coboare 
alergând treptele de piatră, a trecut pe lângă pereţi acoperiţi cu 
graffitti, unde se repeta, din nou și din nou, același cuvânt. Nu a 
luat în seamă mirosul de urină, în timp ce continua să coboare 
spre parter, trecând pe lângă mai mulţi prizonieri cu cătușe la 
mâini, care nu vor mai profita de comerţul cu droguri mult timp, 
dacă o vor mai face vreodată. 

Când a ieșit în stradă, a tras adânc aer proaspăt în piept și a 
privit cum se îndepărta un alt Black Maria, care nu mai putea 
primi alţi ocupanţi de plină ce era. A mers înspre autobuz și a 
urcat la centrul de comandă. 


— Ce faci aici, sergent Warwick? a izbucnit Hawk. Am spus 
clar că nu trebuie să părăsești scena crimei, până nu se încheie 
operaţiunea. 

— Superintendentul a preluat sarcina, sir, și a spus că doriţi 
să mă vedeţi. 

— Serios? 


27 

Sâmbătă. 

Abia când ultima pictură a fost depozitată în siguranţă în cală, 
comandantul a dat ordinul de plecare. 

El făcea o călătorie în Anglia, cel puţin de vreo două ori pe an, 
andocând întotdeauna în Christchurch, dar nu și mâine-seară. 
Ambarcaţiunea Christina ieșea lin din golf sâmbătă dimineaţa, la 
lumina zilei, fără să atragă vreo atenţie nedorită. Dar, atunci, 
mai multe yachturi, mult mai mari, își croiau drum în port, 
pentru a urmări Grand Prix-ul de la Monte Carlo, din săptămâna 
următoare, așa că de ce le-ar acorda cineva lor o a doua privire? 

Căpitanul încuiase vila și îi dăduse cheile agentului imobiliar, 
împreună cu instrucţiunile clare cu privire la banca suedeză la 
care trebuiau depozitate fondurile, odată ce se încheia 
vânzarea. 

Toate valorile, inclusiv colecţia faimoasă de artă, erau deja la 
bord și când ele vor apărea la o licitaţie, șeful va avea mai mulţi 
decât suficienţi bani să înceapă o nouă viaţă, în orice ţară alege 
el, în timp ce poliţia va fi convinsă că el e mort și îngropat. 

Christina va arunca ancora numai o dată, pentru a lua un 
pasager, care îi va spune căpitanului care trebuie să fie 
următorul port în care se va opri vasul. 

Călătoria în jurul Golfului Biscaya a fost mai calmă decât de 
obicei. Când a intrat în Canalul Englez, în ziua următoare, o 
minge de un roșu aprins a dispărut în vest și, atunci când a 
reapărut, la răsărit, misiunea căpitanului va fi fost îndeplinită 
sau ar putea fi chiar în drum înapoi spre Monte Carlo. 


KKK 


Duminică. 

— Ziarul Observator te-a lăudat, William, a spus sir Julian, și el 
nu face, de obicei, complimente poliţiei. Și, cum tu nu ai 
menționat niciodată anul trecut Operaţiunea Calul Troian, cred 
că a fost un secret bine păzit. 

— Nici măcar Beth nu a știut, până când nu a auzit despre el 
la știrile de dimineaţă. 

— Raidul a făcut chiar primul lider, a spus Sir Julian. Citez: 
„Arestarea lui Assen Rashidi este o adevărată reușită în războiul 
contra drogurilor și Poliţia Metropolitană este de felicitat pentru 


urmărirea neobosită a acestor criminali nemiloși care fac atât de 
mult rău societăţii noastre.” Sir Julian a privit pe deasupra 
ziarului. Este și o fotografie a comandantului Hawksby, în 
autobuz. Nu modul lui normal de transport, bănuiesc. Sir Julian a 
pus jos ziarul și s-a uita la fiul său. Nu pari a fi copleșit de 
triumful tău. 

— Presa deţine numai o latură a poveștii. 

— Şi cealaltă latură? 

— Nu este chiar lăudabilă. De fapt, este ceva în care am 
nevoie de îndrumarea ta. 

— Pune-mă la punct, încet, cu grija ta și nu lăsa nimic la o 
parte, a spus tatăl, în timp ce s-a lăsat pe spate în scaunul său și 
a închis ochii, cum făcea, întotdeauna, în timpul unei consultaţii. 

— În timp ce mă aflam în laborator... 

— Laborator? 

— Camera boilerului, fabrica de droguri... Am dat peste trei 
genţi de sport pline cu cash - sute, posibil mii, de lire sterline. 
Când am ajuns înapoi la Yard, erau numai două. 

— Nu se poate să fi fost cineva special de sclipitor, asta-i 
sigur, a spus sir Julian. 

— Ce te face să spui asta? 

— Ar fi fost mult mai de bun simţ să fi luat aceeași sumă de 
cash din fiecare din cele trei genţi, și nimeni n-ar mai fi făcut pe 
deșteptul. 

— Gândești ca un criminal, a spus William. 

— Sunt consilier al reginei, a răspuns sir Julian, un criminal 
calificat. Dar, spune-mi, tu ai lăsat genţile unde se aflau? 

— Da, a spus William. 

— Atunci, de ce ai părăsit camera boilerului? a întrebat sir 
Julian, cu ochii în continuare închiși. 

— Superintendentul Lamont mi-a ordonat să merg să-i 
raportez comandantului, care supraveghea operaţiunea de pe 
platforma superioară a autobuzului. Mi-a spus că e urgent. 

— Și nu a fost? 

— Nu. De fapt, Hawk nu a fost încântat că am părăsit scena 
crimei, fără permisiunea lui. 

— Circumstanţial, în cel mai bun caz. Dacă asta-i tot ce aveai 
de făcut, nu trebuia să-i acorzi lui Lamont beneficiul îndoielii. 
Totuși, pot sesiza dilema ta. Vrei să-i spui comandantului 
Hawksby că suspectezi un ofițer cu experienţă că a furat o mare 


sumă de bani de la scena crimei? (sir Julian încă nu a deschis 
ochii.) Dacă eu îmi amintesc corect, superintendentul Lamont 
urmează să se pensioneze peste câteva luni. 

— Da, dar ce diferenţă face asta? Dacă există un singur lucru 
mai rău decât un criminal profesionist, ca să-l citez pe Hawk, 
este un poliţist cu capul plecat. 

— Eu sunt de acord cu el. Dar, vreau să știu toate faptele, 
înainte de a exprima o judecată. 

William și-a țuguiat buzele. 

— Lamont a mai fost vreodată investigat? 

— O dată, cu mulți ani în urmă. Dar, de atunci, a fost premiat 
de trei ori. 

— Ah, da, îmi amintesc că s-a făcut că nu vede ceva, pe când 
era tânăr sergent. Și, acum, tu te întrebi dacă ar trebui să faci la 
fel. 

William era gata să protesteze, când sir Julian a adăugat: 

— Cum te înţelegi cu Lamont? 

— Nu chiar bine, a admis William. 

— Ceea ce nu face decât să complice problema, pentru că, 
dacă ar fi să raportezi un ofițer cu experiență pentru o faptă atât 
de reprobabilă, aceasta va fi investigată la cel mai înalt nivel, cu 
toate că eu bănuiesc că Lamont ar demisiona înainte să aibă loc 
o anchetă disciplinară - dacă ar fi găsit vinovat, ar fi, fără nicio 
îndoială, dat afară din poliție, și-ar pierde pensia și s-ar putea 
chiar să sfârșească în închisoare. 

— M-am gândit deja la asta și, îmi dau seama că, a mă face 
că nu știu, ar fi mai ușor. 

— Pentru tine nu ar fi, a spus tatăl. Totuși, chiar dacă îi faci 
raport, fie că va fi găsit vinovat, fie că nu, ar trebui să te 
gândești bine la propria ta poziţie. 

— Dar de ce? Eu nu am făcut nimic rău. 

— Accept, fără dubiu. Dar acesta ar fi singurul lucru pe care 
și-l vor aminti colegii tăi despre tine. S-ar putea să nu mai spună 
nimic în faţa ta, dar, pe la spate, vei fi numit turnător, trădător 
sau mai rău de-atât. Și prietenii lui Lamont vor face orice să 
împiedice șansele tale de promovare. Să nu uiţi niciodată, poliţia 


este un trib și unii dintre polițiști nu te vor ierta niciodată pentru 
că te-ai întors împotriva unuia de-al lor. 

— Numai cei necinstiţi, caz în care, eu mă aflu în meseria 
greșită. 

— Posibil, dar eu sper că nu vei face ceva în grabă, ceva ce să 
regreţi mai târziu. 

— Tu ce-ai face, tata? 

— Aș... a început Julian, chiar când a bătut cineva la ușă și 
Beth a întrat înăuntru. 

— Prânzul e gata, a spus ea. Și Marjorie așteaptă un gravor. 

— Mai vorbim despre asta, băiatul meu, curând, a spus sir 
Julian, ridicându-se de pe scaun. 

— Nu crezi că ochiul negru al lui William este destul de 
atrăgător? a întrebat Beth, în timp ce-l lua de braţ pe socrul ei și 
îl însoțea spre sufragerie. 

Luni 

Faulkner a zâmbit spre Rashidi și i-a făcut semn cu mâna, 
indicând că i se poate alătura la micul dejun. Primul pușcăriaș 
pe care-l tratase ca pe un egal, chiar dacă nu avea încredere 
totală în el. 

— De ce ești îmbrăcat în haine civile? a întrebat Rashidi, 
luând loc pe scaunul opus lui Faulkner. Urmează să fii eliberat? 

— Nu. Merg la o înmormântare. 

— A cui? 

— A mamei mele. 

— Eu o ador pe mama mea. 

— Eu n-am vorbit cu mama mea de peste douăzeci de ani, a 
spus Faulkner, în timp ce un gardian punea o ceașcă cu ceai pe 
masă, în faţa lui. 

— Şi te obosești să mergi la funeraliile ei? a întrebat Rashidi. 

— Este o scuză să ies din locul acesta pentru o zi, a spus 
Faulkner, punând două cuburi de zahăr în ceai. 

— Eu nu voi mai vedea lumea de-afară, până la deschiderea 
cazului meu, în aproximativ șase luni. 

— Şi care sunt șansele tale? 

— Zero, de vreme ce așa-zișii mei colegi au susţinut probele 
reginei, în schimbul unor sentinţe mai mici. 


— Aici există oameni care pot să aibă grijă de această mică 
problemă, a spus Faulkner. 

— Nu și când are alţi doi martori rezervă, care sunt foarte 
doritori să-i ia locul, dacă eșuează în a da mai tare. 

— Deci, cine îţi conduce imperiul cât stai tu aici? 

Rashidi a arătat cu degetul spre un tânăr așezat la masa 
următoare și care fuma o ţigară. 

— Unul din puţinii care au stat lângă mine când rahatul a 
ajuns până la tavan. 

— Dar și el este imobilizat aici, Assem, în caz că nu ai 
remarcat. 

— Nu pentru mult timp. El a pledat vinovat de posesia unei 
țigări cu marijuana fumată pe jumătate, singurul lucru pe care l- 
au găsit asupra lui, în afară de un pachet de Marlboro. Și, cum 
nu avea antecedente, nu va fi ţinut aici mai mult de șase luni, 
posibil mai puţin, așa că ar putea ieși de aici în câteva 
săptămâni. 

— Dar, cu siguranţă, cineva trebuie să-ţi administreze 
afacerea, cât timp ești aici, a spus Faulkner. 

— Adjunctul meu nici măcar nu a fost la sediu, când a avut loc 
raidul poliției. De obicei nu preia treaba de la mine cu mult timp 
înainte de miezul nopţii. Deci, el va păstra afacerea funcţională, 
în absenţa mea. 

— Poţi avea încredere în el? 

— Poţi avea încredere în cineva? a răspuns Rashidi. Totuși, nu 
sunt vești așa de rele. De când am ajuns aici, am descoperit un 
buchet de consumatori, chiar și mai disperaţi. Ştiai că, în Marea 
Britanie, sunt o sută treizeci și șapte de închisori?, a continuat 
el. Și, toate sunt pe punctul să devină ramuri ale noii mele 
companii. 

Faulkner părea interesat. 

— Dă-mi un an și voi controla furnizarea de droguri către 
fiecare din ele, până la ultima. Deja l-am identificat pe ofiţerul 
pe care-l voi folosi ca om de legătură, în timp ce Tulip va fi 
principalul meu furnizor pentru închisori, deci singurul lucru de 
care am nevoie acum este un telefon. 

— Nicio problemă, a spus Faulkner. Te voi dirija în direcţia 
bună, când vei merge duminică la capelă. 

— Sunt romano-catolic. 


— Nu mai ești, nu-i așa? Ești cel mai recent convertit al 
Bisericii Anglicane. Asta este, dacă vrei să controlezi scena 
drogurilor din locul acesta. Slujba de duminică dimineaţa este 
singura perioadă de timp în care suntem toţi la un loc și când se 
aranjează afacerile pentru săptămâna următoare, în timpul 
predicii. 

— Capelanul ce spune despre asta? 

— Se duce la Ministerul de Interne să raporteze ce mulţi 
participanţi are la slujbele lui. 

— Vorbind despre Ministerul de Interne, pentru ce ai fost 
chemat ultima oară? 

— Nu putea fi mult mai rău. Acum mă acuză că am dat foc 
propriei mele case, dar nu înainte de a scoate de acolo colecţia 
mea de artă. 

— Ce motiv puteai să ai să faci așa ceva? a întrebat Rashidi, 
în timp ce un alt gardian i-a turnat o ceașcă cu cafea. 

— Răzbunarea. Am făcut-o ca s-o las pe fosta mea soţie fără 
un ban. 

— Şi ai reușit? 

— Nu încă, dar lucrez la asta. De fapt, am aranjat o mică 
surpriză pentru ea, în această dimineaţă. 

— Deci, care sunt șansele tale de a scăpa de ultimele 
acuzaţii? 

— Nu sunt bune. Avocatul meu îmi spune că au destule probe 
pentru a mă îngropa și nu ajută deloc faptul că detectivul 
responsabil de caz, un anumit sergent Warwick, este prieten cu 
soţia mea. 

— Detectivul sergent William Warwick? a izbucnit Rashidi, 
vărsându-și cafeaua. 

— Da. 

— El a fost ofiţerul care m-a arestat. Dar nu mă aştept să 
depună mărturie la procesul meu. 

Faulkner a zâmbit. 

— La funeraliile lui aș vrea eu să particip. Apropo, dacă ai 
nevoie de un avocat, îţi pot recomanda unul, a spus el, în timp 
ce un alt gardian a apărut lângă el. 

— Vă așteaptă mașina, domnule Faulkner. 

— Fără îndoială, însoţit de trei mașini de poliţie, șase 
motociclişti și o escortă înarmată. 

— Ca să nu menţionăm un elicopter, a spus gardianul. 


Rashidi a râs. 

— Numai tu și familia regală aveţi acest fel de tratament. Am 
de gând să inventez niște funeralii, la care să mă lase să merg. 

— Reglementările Ministerului de interne îţi permit să participi 
numai la funeraliile părinţilor sau ale copiilor, nici chiar la ale 
unor rude apropiate. 

— Atunci, nu voi merge la nicio înmormântare, a spus Rashidi, 
pentru că, cu siguranţă, nu-mi vor permite să merg la funeraliile 
detectivului sergent Warwick. 

— Care-i problema, morocănoaso? a întrebat William. 

— Astăzi este ziua, a răspuns Beth. 

— Naştem astăzi? a întrebat William, în a cărui voce se simțea 
emoția. 

— Nu, om al cavernelor! Este ziua în care trebuie să-i dăm 
Vermeer-ul înapoi Christinei. 

— Îmi pare foarte rău, a spus William, luând-o în braţe. Nu-i 
de mirare că ai avut așa o noapte fără odihnă. 

— Oricât de mult spune Christina că are nevoie de bani, eu nu 
pot pretinde că aştept cu nerăbdare să dau înapoi una dintre 
lucrările cele mai bune ale galeriei. 

— Vine chiar ea să o ia? 

— Nu. Casa de Licitaţie Christie's trimite un reprezentant să ia 
pictura, în dimineaţa asta, pentru că ea le-a dat-o spre vânzare. 
Tim va fi responsabil pentru predarea lucrării, dar intenţionez să 
fiu acolo, pentru că este, probabil, ultima ocazie în care o voi 
vedea. 

William nu a găsit niciun cuvânt de mângâiere pentru Beth, 
așa că a continuat numai să o ţină în braţe. 

Sir Julian sugerase să se întâlnească la tribunal, la ora opt, în 
dimineața următoare, pentru că urmau să ajungă în fața 
domnului Justice Baverstock, la ora zece. 

William a sosit la Lincoln's Inn Fields cu mult înainte de ora 
întâlnirii. A mers încet spre clădirea victoriană care putea să fi 


trecut drept o rezidenţă privată la modă - și probabil că așa 
fusese, cu o sută de ani în urmă - de pe cealaltă latură a pieţei. 

În timp ce intra în clădirea de birouri a Tribunalului Essex, s-a 
oprit să studieze lista lungă de nume printată în negru pe zidul 
de cărămidă albă. Sir Julian Warwick QC era în capul listei. 
Privirea lui William a continuat să coboare și s-a oprit numai 
când a ajuns la numele domnișoarei Grace Warwick. Cât va dura 
până când la numele ei vor fi adăugate literele QC s-a întrebat 
el. Tatăl lui va fi foarte mândru, deși niciodată nu va admite 
asta. Și-a petrecut un moment gândindu-se unde ar fi apărut 
numele lui, dacă ar fi urmat sfatul tatălui său și i s-ar fi alăturat 
ca ucenic în tribunal și nu ar fi ales să devină poliţist în Poliţia 
Metropolitană. 

William a urcat pe niște scări de piatră tocite serios până la 
primul etaj și a bătut la o ușă, în faţa căreia stătuse pentru 
prima oară, pe când era un copil. Nici acum nu era mai puţin 
neliniștit cu privire la reacţia tatălui său, când îi va spune 
noutăţile. 

— Intră, a spus o voce de bărbat, care nu făcea risipă de 
cuvinte. 

William a intrat în încăperea care nu se schimbase deloc, 
după câte își putea el aminti. Poza mamei lui ca tânără femeie 
frumoasă era pe colţul biroului tatălui său. Pe pereţi atârnau 
reproduceri de imagini ale Sherborne, Brasenose și Lincoln Inn, 
alături de o fotografie a lui sir Julian luând masa cu regina- 
mamă, la High Table, când el era trezorierul de la Lincoln Inn. 
Era chiar și o fotografie a lui William la White City, la cursa de o 
sută de metri, din vremea când era student. Nu-i spusese 
niciodată tatălui său că ajunsese ultimul în acea cursă. 

Julian s-a ridicat în picioare și a dat mâna cu fiul său, ca și 
cum acesta ar fi fost un client, în timp ce Grace și-a îmbrățișat 
fratele. 

— În mod clar, tu ceri sfatul a doi dintre avocaţii de vârf în 
zonă, băiatul meu, așa că, te avertizez, ceasul ticăie deja și, 
judecând după salariul tău, îți putem acorda cam zece minute 
din timpul nostru. 

—Eu am disponibilă toată dimineaţa, a spus Grace, 
zâmbindu-i încurajator fratelui ei. 

— Din păcate, eu nu am la dispoziţie toată dimineaţa, a spus 
William. Trebuie să mă întorc la Yard, la ora nouă, pentru 


dezbaterea asupra Calului Troian. Dar, înainte de a-i spune 
comandantului, vreau să știți amândoi că am de gând să 
demisionez. 

Julian nu a părut surprins și a spus, pur și simplu: 

— Imi pare rău să aud asta. 

— Eu credeam că vei fi încântat, a spus William. La urma 
urmelor, tu nu ai vrut niciodată să intru în poliţie. 

— Adevărat, dar, de atunci, a curs multă apă pe sub pod. 

— Şi, nu în ultimul rând, triumful tău ca membru de frunte al 
echipei Calul Troian, a sugerat Grace. Şi mai sunt și zvonuri că 
tu ești pe punctul de a deveni cel mai tânăr inspector din forțele 
polițienești. 

— Acest așa-numit triumf este cauza dilemei mele actuale. 

— Ce vrei să spui? a întrebat Grace. 

— Unui dintre membrii în vârstă implicat în această 
operaţiune s-a dovedit a fi exact la fel de necinstit ca și 
criminalii pe care încerc eu să-i pun după gratii. 

— M-am gândit mult la această problemă, de când am 
discutat-o, în ultimul weekend, a spus sir Julian, și am ajuns cu 
reținere la concluzia că va trebui să dezvălui ce-a făcut el. 

— Sunt de acord cu tine, a spus William, dar n-aș fi surprins 
dacă el ar decide să continue fără jenă, până se va pensiona, 
peste optsprezece luni. 

— Date fiind circumstanţele, a sugerat sir Julian, Hawk ar 
putea analiza politic să-l mute într-un departament mai puţin 
expus, până la pensionare. 

— Cum ar fi, poate, la tâlhării? a întrebat William, ceea ce a 
adus un zâmbet pe faţa tatălui lui. 

— Deci, ce intenţionezi să faci, de fapt? a întrebat Grace. 
Pentru că ești încă destul de tânăr pentru a te putea gândi la o 
altă carieră. 

— Voi face ceea ce a vrut, întotdeauna, tata să fac. Să fac o 
cerere pentru un loc la King's College din Londra, pentru a 
studia dreptul. Cu toate că sincronizarea nu este ideală cu 
venirea gemenilor... 

— Să nu-ţi faci probleme în ceea ce privește banii, l-a asigurat 
tatăl lui. 

— Şi, îndată ce îţi iei diploma, ni te alături, în biroul nostru de 
avocatură, a spus Grace. 


— Numai dacă primești premiul întâi ca sora ta, a spus Julian. 
Eu nu cred în nepotism, așa că nu va fi niciun „Bob este unchiul 
tău”, în acest birou de avocatură. 

— Să nu uiți să-mi amintești, tata, a spus William, făcând jocul 
ce începuse la grădiniţă. 

— Proverbul derivă din vremea în care Robert Cecil, mai 
târziu, Lord Salisbury, era prim-ministru și l-a numit pe nepotul 
său în cabinet. De aici vine Bob este unchiul tău. Dar poţi să-mi 
spui numele nepotului care a continuat până a devenit, de 
asemenea, prim-ministru? 

— Sir Arthur Balfour, a spus Grace. 

— Corect! Dar cum spuneai că te grăbești să te întorci la Yard, 
îmi permit să-ţi sugerez să discutăm mai în detaliu despre 
viitorul tău, când veniţi, tu și Beth, la prânz, duminică. 

— Până atunci, eu voi fi demisionat, deja, a spus William, ca o 
mimoză, de pe scaunul său. 

— Atunci, va trebui să-ţi depui cererea la King's College foarte 
repede, dacă speri să intri la facultatea de drept în septembrie. 

— Deja am completat formularul, a spus William, rădicându-se 
de la locul său. 

— Ai vrea să vorbesc cu Ron Maudsley, care e profesor de 
drept la King's? Am fost colegi la Brasenose și... 

— Tata, dacă faci asta, mă voi duce la Battersea Polytechnic 
și mă voi apuca de împletit coșuri de nuiele. 

Înainte ca sir Julian să apuce să spună ceva, William închisese 
ușa în urma lui. 

— Ce dezamăgitor! Sunt de acord cu tine, tata. In primul rând, 
a făcut alegerea corectă. 

— Dar nu este fără o speranţă născută dintr-o situație 
neplăcută. Va fi un bun avocat și toate aceste cunoștințe 
câștigate ca poliţist îi vor fi de folos ori de câte ori va da de 
criminali înrăiţi în boxa martorilor. 

— Sau de un poliţist. Dar eu tot cred că el ar fi trebuit să 
rămână în poliţie și să închidă criminali, mai degrabă decât să 
lucreze cu noi, încercând să-i elibereze. 

— Să nu-i spui vreodată lucrul acesta, dar sunt de acord cu 
tine și voi încerca să-l conving, duminică. 

— Va fi deja prea târziu atunci. 

Tim Knox a ridicat receptorul. 

— Jos este un domn Drummond de la Casa de Licitaţii 
Christie's a spus secretara. Spune că-l așteptați. 

Knox s-a uitat la ceas 

— A venit mai devreme, dar la fel voi fi și eu, dacă mă voi 
alege cu o capodoperă care valorează câteva milioane. Spune-i 
că pornesc și, te rog, anunţ-o pe Beth să vină și ea. 

Directorul a ieșit fără tragere de inimă din biroul său și a 
pornit fără grabă pe scara largă de marmură în jos, spre parter, 
unde a văzut un bărbat îmbrăcat elegant, cu o geantă Christie's 
mare și albastră, în mână. 

— Bună dimineaţa, doctor Knox, a spus bărbatul, în timp ce-și 
strângeau mâinile. Alex Drummond. Domnul Davage m-a rugat 
să-i ţin locul, pentru că el este plecat la New York, pentru 
licitația de toamnă, dar a spus, că vă va suna, imediat ce se 
trezește, a adăugat el, înmânându-i directorului cartea lui de 
vizită. Probabil nu vă amintiţi, dar noi ne-am cunoscut la 
recepţia de vară, dată de Christie's, anul trecut. M-aţi întrebat 
ce preţ cred eu că ar putea aduce lucrarea Noapte și Zi a lui 
Teniers. 

— Și, amintiţi-mi care a fost preţul obţinut în licitaţie? a 
întrebat Knox. 

— Un pic peste un milion. 

— Cu mult peste resursele noastre, așa cum mă temeam eu. 
Unde a ajuns? 

— La Getty Museum, în California. 

— Puțin pentru ei, a spus Tim, pe un ton jalnic, când li s-a 
alăturat Beth, cu o pereche de mânuși albe pe mâini. V-o prezint 
pe Beth, curatorul galeriei. 

— Un titlu nefericit, date fiind circumstanţele, a spus Beth. 

— Încântat să vă cunosc, doamnă Warwick, a salutat-o 
Drummond. 

— Ei, haideţi să rezolvăm problema, a intervenit Tom. Aș vrea 
să încheiem această poveste înainte de deschiderea galeriei 
pentru public. 

Beth a scos cu grijă pictura de pe perete, apoi i-a dat-o 
directorului. În același timp, Drummond, a scos o cutie mică de 
lemn din geanta lui de pânză și a deschis-o, pentru ca Beth să 
poată pune pictura înăuntru. 


— Se potrivește perfect, a spus ea. 

Drummond a pus capacul, a închis clapele și a pus cutia în 
geanta de pânză. 

— Cât de mult vă așteptați să facă? a întrebat Tim, după cea 
semnat formularul de predare. 

— Estimarea cea mai mică este de un milion, dar dl Davage 
crede că ar putea fi vândută chiar cu două milioane. 

— Mai mult decât destul pentru a rezolva problemele 
Christinei, a murmurat Beth. 

— Divorţ, moarte și datorie, a spus Drummond. Licitatorii sunt 
trei foarte buni prieteni. Ironia este că, de această dată, cel care 
o va achiziționa va fi, probabil, fostul soț al clientei noastre. 
Domnul Faulkner a afirmat clar că vrea pictura înapoi, indiferent 
de preţ. 

— Atunci sper că trebuie să plătească mult peste preţul cel 
mai mare, a spus Beth, cu emoție. Cu toate acestea, nu pot 
înţelege cum i-ar permite autorităţile închisorii să o atârne în 
celulă. 

Drummond a zâmbit, după ce a semnat și el formularul de 
predare. 

— Dacă oricare dintre dvs. ar dori să vă rezerv locuri la 
licitaţie, vă rog numai să-mi spuneţi. 

— Eu n-aș putea suporta asta, a declarat Beth. 

— Nici eu, a adăugat Tim. Nu în ultimul rând pentru că știu 
foarte bine că noi nu ne permitem să licităm. 

— Şi, cu acestea, eu voi pleca, a încheiat Drummond, dând 
mâna cu amândoi, înainte de a ieși. 

— O zi tristă pentru galerie, a declarat Tim, în timp ce el și 
Beth urcau împreună scările. 

— Era inevitabil, a presupus, Beth, după ce Faulkner a furat 
celelalte picturi ale Christinei. Dar, măcar, a obţinut cel mai mult 
de la el, de această dată. 

După ce William plecase de la biroul tatălui său din Lincoln 
Inn Field's, a mers pe jos de-a lungul Strand-ului și a ezitat 
puțin, înainte de a se opri la King’s College. 

l-a dat cererea sa de a studia la facultatea de drept, începând 
cu luna septembrie, funcţionarului de la registratură. Expresia 


feţei acestuia sugera gândul că William părea un pic cam în 
vârstă pentru a fi student. 

William s-a uitat la ceas. Nu trebuia să întârzie la întâlnirea cu 
comandantul, unde intenţiona să-l divulge pe Lamont. 

Întors la birou, Tim Knox a început să verifice corespondența 
de dimineață. Prea multe facturi și prea puține donații. 
Problema permanentă a directorului de muzeu, se gândea el, în 
timp ce a început să sune telefonul. 

— Vă aşteaptă la recepție domnul Davage. 

— Poftim? Credeam că e la New York, a spus Tim. 

Imediat a chemat-o pe Beth și a rugat-o să îl însoțească și, de 
această dată, au luat-o amândoi la fugă pe scări în jos. 

— Bună dimineața, a spus Davage, după ce ei şi-au recăpătat 
suflul. Deși, mă tem că nu e una special de bună, și, de aceea, 
am decis să vin să iau eu însumi pictura. 

— Dar a luat-o deja unul din colegii dvs., a spus Tim, arătând 
spaţiul gol de pe perete. 

— Un coleg de-al meu? Despre ce vorbiţi? 

— Alex Drummond, a spus Tim, nervos. A spus că sunteţi 
plecat la New York. 

— Am fost, dar am prins un avion și am venit direct la galerie, 
de la aeroport. Și vă pot asigura că nu există nimeni la Christie's 
cu numele Alex Drummond. 

A urmat o tăcere apăsătoare, apoi Beth a spus pe un ton 
calm: 

— Faulkner a acţionat, din nou. Și, de această dată, nici 
măcar nu a trebuit să liciteze pentru pictură. După o scurtă 
pauză, ea a adăugat: Ar fi trebuit să-l întreb de unde știa... 

— Ştia ce? a întrebat directorul. 

— Că eu eram doamna Warwick, de vreme ce tu m-ai 
prezentat ca Beth... 

— Și cutia aceea pe care o avea la el, a spus Knox, izbind cu 
piciorul de furie. Pictura s-a potrivit, la perfecţie. 

— Prea la perfecţie a completat Beth. Deci i-a fost dată de 
proprietarul anterior. 

— Dar Faulkner e în pușcărie, a spus Davage. 


— Asta nu l-ar împiedica să dea ordine slugilor lui de-afară, 
precum așa-zisul Alex Drummond. 

— Nu e momentul să stăm și să vorbim despre ce proști am 
fost, a spus Tim. Beth, mai bine l-ai suna pe soţul tău, imediat, și 
i-ai spune ce s-a întâmplat. 

Beth s-a întors în biroul ei, sprijinindu-se de balustradă. Se 
temea că Doamna cu guler de dantelă era deja în braţele 
altcuiva. 

ARUNCĂ CHEIA! Striga titlul bannerului publicitar al ziarului 
The Sun. 

Echipa stătea în jurul mesei din biroul comandantului, 
răsfoind ziarele de dimineață. William alesese The Sun, pentru 
că Beth îi permitea să-l aducă acasă. O jumătate de milion de 
lire cash. Treizeci de arestați și cinci kg de cocaină descoperite 
într-o vizuină din Brixton. Beth ar fi subliniat că Brixton era cam 
singurul cuvânt scris corect, în acel articol. 

Jackie citea Daily Mail. POLIȚIA A ARESTAT UN BARON DE 
FRUNTE AL DROGURILOR, ÎNTR-UN RAID, LA MIEZUL NOPŢII. O 
fotografie flatantă a comandantului orna prima pagină a ziarului. 
La pagina șaisprezece, o poză din profil. _ 

Lamont se hotărâse pentru Express. UN ŞARPE PRINS IN 
CUIBUL LUI! Acesta era titlul, deasupra, o fotografie a lui Rashidi 
scos din clădire de doi ofiţeri de poliție înarmaţi. 

Hawk citea RĂZBOI CONTRA DROGURILOR, din Guardian, iar 
Paul era singurul care nu părea să se bucure de subiectele 
presei de dimineaţă. 

— Este destulă auto-indulgenţă, pentru o singură zi, a spus 
Hawk, în cele din urmă. E timpul să trecem mai departe. 

— Frumoase titluri, totuși, a remarcat Lamont, împachetând 
Express și punându-l pe teancul de ziare din centrul mesei. 
Chiar dacă, din căutările mele, n-am găsit nicio mențiune a 
detectivului Adaja și a rolului său de pivot, în întreaga 
operaţiune. 

— Trebuie să fie cu litere mici, pe undeva, a spus 
comandantul, mascându-și un zâmbet, dacă are cineva timp să 
caute. 

Paul și-a plecat capul și nu a făcut nicio tentativă de a 
răspunde. 

— Sergent Warwick, ai fost martor la eveniment? 

— Nu, sir, a răspuns William. Ultima oară când l-am văzut pe 
detectivul Adaja, era încă în autobuz. 

— Acolo unde ar fi trebuit să rămână, a spus Lamont. 

— Dar tu, Jackie? 

— Întregul tragic eveniment s-a desfășurat înaintea mea, sir. 
Detectivul Adaja a sărit afară din autobuz, înainte ca el să fi 
ajuns măcar la staţie. A izbit pământul în alergare, dar s-a 
împiedicat și a căzut. Din fericire, am putut să-l târăsc pe 


margine, așa că nu a fost călcat în picioare, în învălmășeala care 
a urmat. Am strigat „ofițer la pământ!” și, în câteva minute, a 
venit o ambulanţă, l-a luat și a pornit cu el spre A&E la Saint 
Thomas. 

— Şi, după ce l-au examinat, ce diagnostic au pus? a întrebat 
comandantul, abia capabil să ridice capul. 

Toţi s-au întors spre Paul. 

— O gleznă scrântită, a reușit el să spună, în cele din urmă. 
Adevărul este că eu nu am avut niciun rol, în succesul 
operaţiunii. 

— Ba, cu siguranţă, l-ai avut, a spus Hawk. Nu uita orele pe 
care le-ai petrecut filându-l pe Rashidi. Și, cinstit vorbind, fără 
implicarea ta, s-ar fi putut ca întreaga operaţiune să nu se 
întâmple niciodată. 

Restul echipei a început să bată cu palmele în masă, ca 
recunoaștere a rolului pe care-l jucase Paul și, în câteva 
momente, zâmbetul lui familiar i-a apărut pe faţă. 

Hawk s-a întors spre William. 

— Sergent Warwick, sunt uluit să aflu cum te-ai făcut cu un 
ochi negru.. 

— Unul dintre ucigașii angajaţi de Rashidi mi-a tras un pumn, 
în toiul bătăliei, a spus William, cu mândrie. Dar, a meritat, 
pentru că l-am arestat și l-am acuzat pe micul bastard. 

— Sigur că a meritat, a spus Hawk. De fapt, acest mic bastard 
anume era Marlboro Man. 

William a rămas încremenit, pe moment, dar și-a revenit 
repede. 

— Vreţi să-mi spuneţi că ofițerul dvs. sub acoperire s-a aflat în 
laboratorul lui Rashidi, tot timpul? 

— Tot timpul. De fapt, când l-ai arestat tu, încerca să te facă 
să înţelegi care era Rashidi. 

— Atunci, sunt orb și tâmpit, a spus William. Deci, unde este 
el, acum? 

— La Pentonville, unde va sta în următoarele câteva 
săptămâni, în timp ce așteaptă procesul. 

— E un pic cam dur, nu-i așa? 

— Nu și când el are de lucru acolo, de aceea este în aceeași 
clădire cu Rashidi. 

— Dar, dacă Rashidi îl descoperă... 


— De ce să-l descopere? El îl știe pe MM numai ca pe un 
locotenent loial, care a încercat să-l ajute să scape. Mai 
degrabă, sperăm ca, în timp ce el este înăuntru, va reuși să 
adune destule probe pentru noi, pentru a-i prinde și pe restul 
bastarzilor. 

— Dar nu va crea suspiciuni, când va fi declarat nevinovat? 

— Nu va fi declarat nevinovat. Va fi declarat vinovat de 
posesia a vreo două ţigări cu canabis, va primi sentinţa de șase 
luni închisoare și va fi trimis înapoi la Pentonville. 

— Ce se întâmplă cu rana mea actuală? a întrebat William, 
arătând spre ochiul lui negru. 

— Probabil că va primi vreo două luni pentru asta, a spus 
Hawk. Detectivul Adaja a râs. Nu, MM va fi transferat la o 
închisoare normală, după câteva săptămâni, și va fi eliberat 
curând după aceea, așa că se va putea întoarce la muncă. Dar 
nu înainte de a-și lua o vacanţă, undeva, la căldură. 

Jackie a zâmbit. Ea chiar știa unde. 

— Foarte corect, a spus Lamont. Nu mai mult decât merită. 

— De acord, a spus Hawk. Acum, permiteţi-mi să vă pun la 
curent cu discuţia mea cu comisarul. 

— Cenuşa la cenuşă, a intonat preotul. 

Miles Faulkner a arătat puțin interes, când trupul mamei lui a 
fost coborât în groapă. La urma-urmelor, nu mai vorbise cu 
blestemata de maică-sa de ani de zile şi avea lucruri mai 
importante în minte. Christina își păstrase partea odată ce 
semnase actul post-nupțial, cum îi spunea Booth Watson 
contractului. Urma să primească o mie de lire sterline pe 
săptămână, atâta timp cât nu va face nicio încercare de a-l 
contacta și era conștient că plata va înceta, dacă îi iese în cale. 

Miles nu a spus niciodată prietenilor și asociaţilor săi în afaceri 
că el era fiul unui muncitor feroviar, care, din fericire, murise 
înainte ca fiul lui să câștige o bursă la Harrow, și că mama lui 
era o coafeză din Chelmsford, în Essex, un comitat în care nu 
mai intrase niciodată de când părăsise școala. Cu toate că, de 
fapt, singurul motiv pentru care primise bursa la universitatea 
Winston Churchill fusese mediul din care provenea, Harrow 
încercând să îmblânzească Guvernul Laburist, recent ales. 


S-a uitat în jur la mica adunare care înconjura mormântul. 
Miles nu a recunoscut pe niciunul dintre ei, cu toate că toţi îl 
știau pe el. 

În timpul serviciului funerar, trei gardieni stătuseră în șir, în 
spatele lui, iar un altul fusese postat lângă ușa bisericii. Îi 
scoseseră cătușele chiar înainte de a-l însoţi în biserică, ceea ce 
n-a fost mic lucru. Ei au făcut tot ce le-a stat în putinţă să se 
topească în peisaj, când el s-a alăturat celorlalţi participanţi care 
asistau la înmormântare. Gardienii erau îmbrăcaţi în costume 
închise la culoare, cu cravate negre și pelerine de ploaie 
nepotrivite, așa că toţi participanţii știau cine erau ei. Cel puţin, 
avuseseră decenţa să stea la câţiva pași în spate, în timp ce 
avea loc slujba. Un elicopter al poliţiei plutea deasupra lor, 
acoperind aproape cuvintele vicarului. 

— Praf la praf... 

Preotul dădea binecuvântarea finală, când o camionetă de 
transport albă a trecut încet printre porţile din fundul cimitirului. 
Unul din gardieni s-a uitat cu mai mare atenţie la mașină, în 
timp ce aceasta trecea foarte încet pe lângă ei, înainte de a se 
opri, la cincizeci de yarzi distanţă. Pe o latură a mașinii, scria cu 
litere mari, negre: 


A 


Desmond Leach & Fiii 
Pietrari și gravori 
Fondată în 1963 


Gardianul principal a manifestat un interes încă și mai mare 
când șoferul a sărit afară de la volan, s-a dus în spatele 
camionetei și a descuiat ușile. 

Câteva momente mai târziu, li s-a alăturat un tânăr și s-a 
urcat în spate. Toţi cei patru gardieni urmăreau acum cu mare 
atenţie, până când l-au văzut pe tânăr scoțând din camionetă o 
piatră de mormânt, pe care a susţinut-o bărbatul mai în vârstă, 
apoi cei doi au cărat-o pe braţe spre marginea din spate a 
cimitirului. 

Și-au întors atenţia spre Miles Faulkner, al cărui cap rămăsese 
plecat tot timpul în care sicriul fusese coborât în mormânt. 
Preotul a făcut semnul crucii și, în timp ce prima lopată de 
pământ era aruncată pe sicriu, trei motociclete negre Norton 


750 au ţâșnit din spatele camionetei. Numai câteva secunde 
mai târziu, s-au oprit lângă mormânt, cu motoarele turate. 

Gardianul principal nu a făcut nicio mișcare, dar și-a dat 
seama ce urma să se întâmple în următoarele treizeci de 
secunde. Prizonierul s-a întors și a început să alerge spre 
motocicleta din centru, singura care nu avea pasager. Toţi cei 
trei motociclişti purtau costume identice de piele neagră, căști 
negre, cu viziera coborâtă. Cei doi pasageri care erau așezați în 
spatele primei și a celei de-a doua motociclete, erau îmbrăcaţi 
în costume gri-închis, cămăși albe cu cravate negre, identice cu 
hainele pe care le purta Faulkner. 

Acesta a sărit pe locul din spate al motocicletei din mijloc, a 
apucat casca cu o mână și vesta conducătorului, cu cealaltă. A 
strigat: Pornește!. Unul dintre gardienii cei tineri a sărit pe el, 
când motocicleta a demarat, dar a fost cu un moment prea 
târziu. S-a rostogolit iar și iar, oprindu-se aproape în mormânt. 

Gardianul principal și-a înăbușit un acces de râs, când 
motocicletele au trecut în zig-zag printre morminte, spre 
intrarea pietonilor, parțial ascunsă vederii, care ducea direct în 
strada aglomerată. Atunci, a pornit repede, dar nu prea, înapoi 
spre mașina lui, a urcat în ea și a lătrat un ordin. Şoferul lui s-a 
îndreptat spre intrarea principală, dar știa că era o sarcină fără 
speranţă, pentru că, atunci când ei au intrat în strada principală, 
motocicletele parcurseseră deja prima milă. Cu toate acestea, 
cei doi ofițeri din elicopter fuseseră martori și știau exact ce 
avusese loc sub ei. Gardianul îngăduitor îl avertizase deja pe 
Faulkner că el nu mai avea niciun control asupra lor. 

Pilotul a întors elicopterul și a luat-o după cele trei 
motociclete, urmându-le îndeaproape traseul, în timp ce colegii 
lui au contactat prin radio centrul de comandă din New Scotland 
Yard raportându-le ce se întâmplase. Câteva momente mai 
târziu, toate mașinile aflate în patrulare pe o rază de cinci mile, 
fuseseră alertate și începuseră să asculte instrucţiunile de la 
elicopter - încă ceva ce cei trei motociclişti anticipaseră că se va 
întâmpla. 

Odată ce-au ajuns la intersecţia principală, motocicletele au 
început o manevră cunoscută ca Trucul cu trei carduri. La 
fiecare câteva secunde, schimbau locurile, până ce pilotul din 
elicopter nu mai putea fi sigur pe care din motociclete era 
Faulkner. 


Când cele trei motociclete au ajuns la următoarea joncțiune, 
motociclistul din față a virat la stânga, al doilea a virat la 
dreapta și al treilea a continuat drept înainte. 

Pilotul a decis să urmărească motocicleta care se îndrepta 
spre autostradă, comunicând la Scotland Yard locaţia exactă a 
celorlalte două și direcţia lor de mers. Poliţia a avut noroc. Prima 
mașină de patrulare a identificat motocicleta care mersese 
drept înainte, venind spre ea. Şoferul a pornit sirena, a întors 
brusc și a urmărit suspectul, care, spre surpriza celor din 
mașină, a încetinit și s-a oprit pe marginea drumului. Doi ofiţeri 
de poliție au coborât din mașină și s-au apropiat cu precauţie de 
suspect. 

Motociclistul își scosese casca cu mult înainte ca cei doi ofiţeri 
să ajungă la el, dar ei erau interesaţi numai de pasager. Ea și-a 
îndepărtat ușor casca și le-a zâmbit cu căldură polițiștilor. 

— Cu ce vă putem ajuta, domnilor ofiţeri? a întrebat ea cu 
inocenţă. 

Când a doua motocicletă a ajuns la autostradă, a luat-o pe o 
bandă laterală și a accelerat rapid, atingând o viteză de peste o 
sută de mile pe oră, în timp ce elicopterul stătea lipit de ea. 
Când  motociclistul a auzit sirena, s-a uitat în oglinda 
retrovizoare și a văzut mașina de poliţie venind cu viteză spre 
el. A încetinit, a continuat pe banda interioară și a luat-o pe 
primul drum din autostradă, dar numai pentru a da peste trei 
mașini de poliţie, care blocau ieșirea. 

De această dată, motocicleta a fost înconjurată de o duzină 
de ofiţeri, dintre care doi erau înarmaţi. Conducătorul și-a scos 
casca și a spus: 

— Nu cred că am depășit limita de viteză, domnule ofițer. 

— Nu tu ne interesezi, a lătrat unul dintre ofiţeri, ridicând 
viziera  pasagerului, pentru a fi întâmpinat de fața unui 
adolescent, care i-a adresat un zâmbet generos. 

— Da, ai depășit-o, tată, dar a meritat. 

Al treilea motociclist a încetinit când s-a apropiat de un pasaj 
subteran. Odată ce motocicleta nu s-a mai văzut, s-a oprit, în 
timp ce o a patra a demarat ca la o ștafetă, ieșind din tunel, 
numai câteva secunde mai târziu. Conducătorul a virat brusc la 
stânga, la următoarea joncțiune și a luat-o cu viteză, în direcţia 
opusă direcţiei elicopterului. Instrucţiunile lui nu puteau fi mai 
clare: să-i conduci într-un dans vesel cât de mult timp poţi! 


Miles a coborât de pe motocicletă și i-a dat casca lui 
conducătorului. 

— Stai pe-aici cincisprezece minute și, apoi, ia-o încet înapoi, 
pe același drum pe care ai venit, a spus el, în timp ce în pasajul 
subteran, intra un Ford Escort, care a oprit lângă ei. 

Şoferul a coborât din mașină și a spus: 

— Bună dimineaţa, sir, ca și cum l-ar fi luat pe șeful său de la 
birou. 

— Bună, Eddie, a răspuns Faulkner, în timp ce șoferul îi 
deschidea portiera din faţă, iar el a intrat în mașină. 

Fordul Escort a ieșit din tunel, câteva minute mai târziu și, 
când a ajuns la joncțiune, Eddie a virat la dreapta. Miles s-a uitat 
pe fereastra din spate și a văzut elicopterul zburând în direcţie 
opusă. 

Comandantul a deschis dosarul gros, din fața lui. 

— Intâi și cel mai important, Assem Rashidi este, după cum 
știi, închis în siguranță, la Pentonville. Te vei bucura, de 
asemenea, să auzi că i s-a refuzat eliberarea pe cauțiune, aşa 
că-și va petrece următoarele șase luni sau cam așa, în pușcărie, 
așteptând audierea în cazul său. Până atunci, avocatul său este 
singura persoană care are voie să-l viziteze. 

— De data asta, avem martori de încredere? a întrebat 
Lamont. 

— Coroana va aduce un doctor care este deja în schema de 
protecţie a martorului și va oferi dovezi detaliate despre ce 
punea la care Rashidi, în schimbul unei sentinţe mai ușoare. 

— Asta-i o veste bună, a spus Lamont. Nu avem nevoie de un 
alt Adrian Heath. 

— Te pot asigura, a spus Hawk, că acesta va fi mai bine 
protejat decât familia regală. Și, chiar dacă s-ar răzgândi în 
ultimul moment, mai avem alţi doi potenţiali martori, ca 
rezervă, ai căror avocaţi încearcă, de asemenea, să facă afaceri 
cu CPS. 

— Ce știți despre mama lui Rashidi? a întrebat William. 

— S-a izolat în casa ei din Boltons, a spus Jackie, și nu 
deschide nimănui ușa. 


— Și cine o poate condamna? Cred că e un șoc groaznic să 
descoperi că unicul tău fiu este un traficant de droguri notoriu și 
nu președintele respectabil al unei companii de ceai de succes. 

— Cu adevărat, ironic, a spus comandantul. Dacă nu ar fi 
îmbrăţișat-o pe mama lui în pragul casei ei, în acea zi de vineri 
seara, se putea ca niciodată noi să nu-l putem identifica. 

— Ea l-a trădat pe singurul ei fiu, a spus William. Dar, spre 
deosebire de luda, nu a făcut-o cu intenţie. 

Comandantul a întors pagina. 

— In total douăzeci și șapte de alţi suspecți au fost arestați și 
acuzaţi, inclusiv Marlboro Man și patru dintre cei mai apropiaţi 
asociaţi ai lui Rashidi, dintre care unul, după cum am spus, 
cântă ca un canar. Și, ca bonus, Jackie a arestat un alt 
distribuitor, care s-a dovedit, după raid, că avea asupra lui 
destule plicuri cu cocaină pentru a fi sigur că se va alătura 
restului de prieteni, în Pentonville. 

— A scăpat vreunul? a întrebat William. 

— Mulțumită tâmplarului și ofițerilor antitero, nu pare. Dar trei 
dintre cei care au fost arestaţi au fost eliberaţi pe cauţiune și 
acum ameninţă că dau în judecată poliţia. 

— Lăsaţi-mă să ghicesc, a spus William. Trei dintre paznici? 

— Așadar, care este povestea lor? a întrebat Lamont. 

— Ei susţin că mergeau liniștiți spre casă, după ce se 
bucuraseră de un pahar la localul lor, când au fost atacați fără 
avertisment de poliţie. Avocatul lor ne ameninţă cu arestarea în 
afara legii și brutalitate din partea poliţiei. 

— Scutește-mă, a spus Lamont. 

— Dar, dacă ar fi să renunţăm la acuzaţii, nu vor mai continua 
povestea. 

— Ceea ce înseamnă că trebuie să fi avut antecedente, la fel 
de lungi ca braţul tău, a spus Jackie. 

— Ai dreptate, a spus Hawk. Dar, cinstit vorbind, sunt destul 
de jos în lanţul trofic. De data asta am prins rechinul, așa că ne 
putem permite să ne scape ceva plevușcă. 

— Ce-i cu cel de-al patrulea paznic? a întrebat Lamont. 

— El și-a ieșit din minţi, a spus comandantul. Ar trebui să fie 
într-un pat de spital, nu într-o celulă. 

— Și Donoghue? a întrebat William. 


— A fost acuzat de atac asupra unui ofiţer de poliţie. | s-a 
refuzat cauţiunea și, cu dosarul lui, se așteaptă la patru, chiar 
șase ani, cel puţin. 

Bătutul mesei cu palmele a durat ceva timp. 

— Totuși, am să vă raportez și o veste proastă, a continuat 
Hawk. Flăcăul care aproape că l-a stopat pe Donoghue, dar a 
reușit să-i ia radioul - oferindu-ne nouă acele patruzeci și două 
de secunde vitale - a fost rănit serios și se poate să-și petreacă 
tot restul vieţii într-un scaun cu rotile. 

— Cu o pensie de poliţist, a spus William. Sfârșind ca un alt 
număr în statistică sau uitat de public, în câteva zile. El ar trebui 
să primească una din acele trei genţi pline cu bancnote. Cel 
puţin, el le merită. 

— Două genţi, a spus Lamont. A treia era goală, probabil 
aștepta să fie umplută cu restul colectării de noapte. 

— Eu nu le-am deschis pe toate trei, a spus William, privind 
direct la Lamont, dar am ridicat-o de la podea pe a treia și aș 
putea să jur că era la fel de grea ca și celelalte două. 

În jurul mesei, s-a lăsat o tăcere stânjenitoare. 

— Faci o greșeală, sergent Warwick, a spus Lamont, cu 
fermitate. Era goală, cum va confirma și detectiv Roycroft. 

Jackie a dat din cap fără convingere, dar nu a spus nimic. 

— Poate că Marlboro Man nu este singura persoană care 
spera să petreacă o vacanţă lungă, undeva la căldură, a spus 
William, incapabil să se mai abţină. 

— Ai grijă ce vorbeşti a lătrat Lamont. Ti-am spus deja, nu era 
nimic în a treia geantă, așa că am lăsat-o cum era. 

— Domnilor, domnilor, a spus comandantul. Acesta nu este 
felul în care trebuie să se comporte niște colegi, după un 
asemenea triumf. 

— Mai puţin dacă unul dintre noi s-a comportat la fel de rău 
ca răufăcătorii. 

Superintendentul s-a ridicat de la locul lui, și-a încleștat 
pumnii și s-a întins ameninţător peste masă, exact când cineva 
a bătut la ușă și secretara lui Hawk a intrat, în grabă. 

— Angela, nu e momentul potrivit, a spus comandantul. 

— Un oarecare domn Knox a sunat de la Fitzmolean să spună 
că soţia domnului Warwick a fost dusă de urgenţă la spital. 

William a sărit în picioare. 

— La ce spital? 


— La Chelsea și Westminster. 

— Și a mai fost un alt apel despre care am crezut că aţi vrea 
cu toţii să știți, despre... 

Dar William ieșise deja din birou, înainte ca Angela să poată 
spune vestea. A alergat pe coridor, pe scări în jos și afară pe 
stradă, unde a chemat primul taxi pe care l-a văzut. 

Farurile maşinii au strălucit peste apă, dar numai pentru un 
scurt moment, apoi au fost opriți. 

Căpitanul a dat comanda să se coboare RIB. Câteva momente 
mai târziu, el și un tânăr muncitor pe punte au urcat într-o barcă 
cu motor. Au început să se îndrepte spre țărm, navigatorul 
ghidându-i spre un golfuleţ îngust - nu pentru prima oară - în 
timp ce căpitanul scana apa pentru a vedea ceva ce n-artrebui 
să fie acolo. Doi pescăruși se roteau deasupra lor, bucurându-se 
în mod clar de compania lor, în timp ce o turmă de oi de pe 
dealul din apropiere nu le arăta niciun interes. 

Și, atunci, l-a văzut stând în picioare pe plajă. 

Căpitanul a schimbat direcţia și s-a îndreptat spre țărm. 

— Încotro, domnule? 

— La spitalul Chelsea și Westminster, a spus William. Şi am 
întârziat deja. 

Chiar și Danny ar fi impresionat de străzile lăturalnice și 
scurtăturile pe care a luat-o șoferul de taxi ca să-și ducă 
pasagerul la spital, în cel mai scurt timp posibil. 

— Aşteptăm un copil, nu-i așa? a spus taximetristul, în timp ce 
William i-a dat cinci lire. 

— De fapt, doi. Cum ai ghicit? 

— Am întârziat deja, a fost primul indiciu și, apoi, expresia de 
pe faţa dvs. a fost decisivă. 

William era pe punctul să spună „păstrează restul”, când 
taximetristul i-a dat înapoi bancnota și a spus: 

— Țineţi ăștia de la mine, domnule. Și, dacă știți pe cineva 
care a fost implicat în prinderea acelor nenorociţi, noaptea 
trecută, transmiteţi-i felicitările mele. 


— Așa voi face, a spus William, înainte de a intra grăbit în 
spital și îndreptându-se spre recepţie. 

— Warwick, Beth Warwick, a spus el femeii care stătea în 
spatele biroului. Sunt soţul ei. 

Femeia a verificat ecranul din faţa ei și a spus: 

— Salonul Cavell, etajul patru, camera trei. Noroc! 

William a evitat un grup de oameni care așteptau la lift, 
conștient fiind că lifturile din spitale sunt construite să se miște 
încet. În loc să aștepte, a luat-o în sus pe scări, sărind două 
trepte deodată. Când a ajuns la etajul al patrulea, era fără suflu. 
O soră medicală îl aștepta pe coridor, cu clipboard-ul în mână. 

— Sper numai că a fost ceva important ceea ce v-a reţinut, 
domnule Warwick, a spus ea. Pentru că soţia dvs. tocmai a 
născut gemeni. 

Wiliam a început să sară în sus și-n jos. 

— Băieți, fete? Unul din fiecare? a întrebat el, odată ce a 
aterizat pe pământ. 

— O fetiță de trei kg trei sute - ea a fost prima -, și un băiat, 
de trei kg o sută, a urmat, cum mă aștept că va face tot restul 
vieţii lui, a spus sora medicală, cu un zâmbet. 

— Şi Beth cum este? 

— Urmaţi-mă și veţi vedea cu ochii dvs. Dar nu trebuie să 
staţi prea mult, domnule Warwick. Soţia dvs. este epuizată și 
are nevoie să se odihnească. 

L-a condus pe William în salonul în care Beth stătea în fund în 
pat, cu câte un copil, în fiecare braţ 

— Ai întârziat, a spus ea. 

— Şi tu te-ai grăbit, a spus William. 

— Îmi pare rău. Dar, la urma-urmelor, ei au fost mai degrabă 
grăbiţi să iasă afară. Probabil că seamănă cu tine. Acesta este 
tati care deja a pierdut evenimentul principal, a spus ea 
uitându-se cu adorare la gemeni. El crede că a venit pe pământ 
să salveze lumea, un superman modern, acesta este motivul 
pentru care a ratat a doua decizie majoră din vieţile noastre. 

— Şi care este acesta, super-woman? a întrebat William, 
îmbrăţișându-i pe toţi trei deodată. 

— Am avut deja o discuţie serioasă despre nume, a spus Beth, 
dându-i unul din bebeluşi lui William. 

— Şi ce nume aţi ales voi trei, în lipsa mea. 

— Pentru fiul tău, am stabilit Peter Paul. 


— Rubens, a spus William. Aprob. Dar, va fi fie artist, fie 
diplomat. 

— Atâta timp cât nu e poliţist, nu-mi pasă. 

— Și pentru sora lui? 

— Artemisia. 

— Gentileschi? Un geniu, cu mult înainte de timpul ei. 

— Şi, mai important, ea are un tată care îi cunoaște talentele 
și o încurajează să le folosească. Așa că ai grijă. 

— Bună, Artemisia, a șoptit William, mângâind-o pe nas. 

— Bună încercare, dar Peter Paul, care e nerăbdător să știe 
dacă te-ai mai gândit să ceri o slujbă la Fitzmolean? Depunerea 
cererilor se închide la sfârșitul săptămânii, mi-a reamintit 
directorul. 

— Îi poţi spune lui Tim că m-am gândit mult la această idee, 
în ultimul timp, a spus William liniștit. 

Pe figura lui Beth a apărut o expresie de uimire. 

— De ce în ultimul timp? 

— Avem un ofițer corupt în echipa noastră și unul dintre noi 
va trebui să plece. 

— Dar de ce trebuie să pleci tu? Tu nu ai făcut nimic rău. 

— Pentru că nu vreau să mă fac că nu văd și asta-i ce trebuie 
să fac, dacă decid să rămân în poliţie. 

— Ce trist, a spus Beth, aproape numai pentru sine. 

— Am crezut că vei fi încântată să auzi că mă gândesc să 
renunţ. 

— Sunt. Dar nu aș vrea să mă trezesc în fiecare dimineaţă cu 
un om al cavernelor nemulţumit lângă mine, în special acum, 
când presa spune că ești la rând să devii cel mai tânăr inspector 
din istoria Poliţiei Metropolitane. 

— Dar cu ce preţ! 

— Poate ar trebui să vorbești despre asta cu tatăl tău, înainte 
de a lua o decizie pe care să o regreți mai târziu. 

— Aproape aceleași cuvinte. Dar nu mă pot gândi la nimic 
care m-ar face să mă răzgândesc. 

Artemisia a început să plângă, urmată imediat de Peter Paul. 

— E clar că vor lucra în tandem, pentru a ne atrage atenţia, a 
spus Beth. 

Ea și William au dat gemenii unei moașe, care i-a liniștit rapid, 
apoi i-a așezat cu blândeţe în pătuţurile lor. 


— Poate că e timpul ca soţia dvs. să se odihnească, a sugerat 
ea, apoi a părăsit încăperea. 

— Dar nu înainte de a verifica dacă nu ești deja din trecut, a 
spus Beth, deschizând televizorul pentru a vedea un autobuz 
roșu cu etaj dispărând de pe ecran. 

— Ei, bănuiesc că este ultima oară când te vom vedea, a oftat 
ea. Era pe punctul să închidă televizorul, când speakerul a spus: 
Avem știri proaspete. Un prizonier a evadat de la închisoarea 
Pentonville. 

Faţa lui Miles Faulkner a umplut ecranul. 

